
I. 
MOJ ROJSTNI KRAJ. 

Zraven Savinjske doline je gotovo Šaleška, ki je 
od Savinjske ločena po nizkem hribovju, ena najlepših 
vsega slovenskega Štajerja. Glavni kraj te doline 
je prijazni trg Šoštanj, ki se na spodnjem koncu 
doline razprostira med Pako in vznožjem lokviških 
goric in tudi še onstran Pake, kjer stoji pohlevni kolo- 
dvor železnice Celje— Velenje, in se čedaljeveč novih 
hiš zida. Tu je sodišče, šola in tik železnice na novo 
postavljeni, moderno opremljeni hotel „Austria." Črez 
Pako vodi železni most na glavni trg, okinčani s soho 
sv. Marije. Ob Paki se širijo poslopja velike usnjarske 
tovarne z visokimi dimniki. Sredi trga je na desni 
Narodni dom s posojilnico in čitalnico, na levi občinska 
hiša, nekdanji magistrat z majhnim stolpom. Cerkvica 
sv. Mohorja in Fortunata je postavljena na skalo nad 
trgom. 

Na vse sedanje moderno gibanje pa gleda, na 
pol skrit v smrekovem gozdu. Pusti grad, do polovice 
zrušen stolp nekdanjega šoštanjskega gradu. Turki so 
grad razdejali, šoštanjski vitezi pa ga niso več sezidali 
na starem mestu. Postavili so si ga na bregu, kjer 
še zdaj stoji ob stari cesti, ki je nekdaj prav strmo 
se vila črez gorovje, dokler niso ob Paki izpeljali ceste 
v Savinjsko dolino. Novi grad imenovali so graščino, 
ki so jo pač morali podložni kmetje pomagati zidati^ 



Arhitektonskih znamenitosti nima nobenih, zidan je v 
slogu vojaščnic in le na vzhodnem kraju ima prizidano 
verando s streho na zidanih okroglih stebrih. Iz te ve- 
rande je prekrasen razgled po celi Šaleški dolini in 
po visokih gorah, ki jo obkrožajo na vse strani, da je 
dolina videti kakor podolgast kotel, po katerem so 
raztresene vasi in posamezna kmetska domovja, po vi- 
šinah pa se blišče cerkve, vzdigujejo gradovi in tuin- 
tam razvaline starih gradov. Pač verjetno je, da je vsa 
dolina nekdaj bila jezero, na kar še spominja ime Skale 
ob jezeru, kjer je župna cerkev in navadno tudi sedež 
dekanata. 

V to jezero so se tekom mnogih tisoč ali morda 
milijonov let pogrezavali gozdi kostanjevih [dreves in 
tvorili obilno zalogo premoga, ki se že nekaj let spravlja 
na dan. 

Na tej verandi sem mnogokrat stal kot dijak 
vtopljen, kakor vsak mladenič, v vsakojake fantazije in 
tudi pozneje, kedarkoli sem se , vrnil v svoj rojstni 
kraj , nisem zamudil obiskati priljubljeno verando in 
razgrevati se ob spominih na dijaška leta. 

Prav pod verando je razvrščenih kakih sto hiš 
šoštanjskega trga. Ki je, kakor druga mesta in trgi, na- 
stal po naselitvi obrtnikov pod zaščito viteških gradov. 
Trg pa ni h\\ podložen graščini, ampak bil je tako 
zvan „landesfurstlicher Markt" s svojim magistratom, 
s svojim na tri leta izvoljenim „Marktrichter-jem" in 
svojim sindikom, oziroma občinskim tajnikom. 

Onstran doline proti severu vidiš gradič Marof in 
v ozadju na nekem vrhu razvalino Forhtenek, mimo 
katere sem skoro vsake počitnice hodil peš v Slovenji 
grad obiskat svojo žlahto. Proti severovzhodu ponosno 
v dolino gledajo Skale z župniščem, kaplanijo, kjer je 
nekaj časa kaplanoval naš Aškerc, in s šolo. V gozdu 




MIHA IN JOŽEFA VOSNJAK. 



zakrit je mali grad Turn, bolj spredaj pod cerkvijo pa 
zdaj k nebu štrle dimniki in je mnogo novih, pa že od 
dima zakajenih poslopij premogovnika. Nadalje se vidi 
cerkev šmartinska, na katere pokopališču počiva Maks 
Mihael Krellius, župnik v drugem desetletju prejšnjega 
stoletja, o kojem še bom govoril. 

Proti vzhodu stoji ob Paki mali trg Velenje z 
gradom, ki je še ohranjen v starinskem slogu z močnim 
okrožnim zidovjem in stolpi za obrambo. Najbrž se 
Turkom ni posrečilo, da bi se ga bili polastili in ga 
razdejali. 

V ta grad sva necega dne 1. 1870. prišla z dr. Zar- 
nikom, da sva ponujala tačasnemu lastniku pl. Ada- 
moviču kandidaturo za deželni zbor v slovenjegraškem 
okraju. Svoje delo sva srečno opravila. Adamovič, ki 
je bil rodom Srb, je na podlagi narodnega programa 
prevzel kandidaturo, bil izvoljen in se ves čas, dokler 
je bil poslanec, pošteno boril v vrsti svojih slovenskih 
tovarišev za naše narodne pravice. Časten mu bodi 
spomin ! 

Proti vzhodu omejuje horizont Kozjak s sv.Joštom, 
Pazališčem in Javorjem, Vidi se pa tudi v jasne dni 
pohorski Črni vxh (1535 m) in proti severu Velika kapa 
(1542 m). Vse te gore pa nadkriljuje na severozahodu 
vzdigujoča se sv. Uršula (1696 m\ na katero smo tudi 
o počitnicah hodili. 

Na zahodni strani gleda v dolino s strme gore 
sv. Križ (1244 m), ki smo ga tudi skoro vsako leto 
obiskali, hodeč mimo sv. Florijana, kjer je močen izvirek 
najčistejše hladne vode, in mimo Vrelih vod s čedno 
cerkvico in župniščem. Za sv. Križem se vzdiguje Smre- 
kovec, kjer so se tačas rade srne pasle; ali tudi še 
zdaj, ne vem. 



Najimenitnejše so pa postale v novejšem času 
toplice v Topolščicah, dobre pol ure od Šoštanja v 
ozki dolinici pod Lomom. Tu izvira močen studenec 
mrzle vode, tako močen, da je v svojem času niže 
stoječi mlin gonil. V bližini pa izvira iz zemlje topel 
vrelec s temperaturo 30—32^ C. Nad toplim vrelcem je 
primitivna hišica z basenom za kopeli, ki je zdaj ne- 
koliko popravljena. Tu sem smo se hodili izprehajat 
in kopat. Lastnik je bil kmet Topolšek, ki je dal na- 
pisati na vrata pri vhodu v kopeli: „Von baden is 
3 kraicer zu zaln." 

Od tega kmeta je kupil celo posestvo leta 1898. neki 
podvzeten zdravnik z Dunaja in napravil tu moderno 
kopališče s solnčnimi, zračnimi in električnimi kopelmi 
in vegetariansko hrano. Tudi navaden obiskovavec se 
ne more več za 3 krajcarje kopati. Prejšnja idila s 
priprosto kmetsko postrežbo za ljudi krepkih čutnic se 
je morala umakniti modernemu zdravilišču za moderne 
nevrastenike. Tod letajo od velikomestnega življenja 
prenasičene moške in ženske osebe bose po peščenih 
potih, se dajo peči solnčnim žarkom in spe v odprtih 
kolibah, da si popravijo svoje razdrapane čutnice vsaj 
za čas do prihodnje sezone. 

Ako človek posebno v velikih mestih vidi toliko 
degeneriranih ljudi, bi se skoro pridružil izreku slav- 
nega anatoma Hyrtla, mojega profesorja na dunajski 
univerzi, ki je v svojem 90. letu se izjavil: „Es ist kein 
Gut, mit der Menschheit zu gehn und mitzutun. Man 
wird enttauscht und miide und wendet sich ab mit der 
Einsicht und Oberzeugung, daB die Menschheit ihrem 
.Untergange entgegen geht." Čudno, da je istega mnenja 
bil pred letom 1000 papež Gregor V., ki je od 1. 996 
do 999 sedel na papeškem prestolu in prerokoval konec 
človeštva z novim tisočletjem, češ da je že presilno 



izprijeno. Človeštvo pa še živi in bo z zemljo vred 
še preživelo marsikatero tisočletje, le da, kakor zgo- 
dovina kaže, izginjajo stari obrabljeni rodovi in na nji- 
hovo mesto stopajo mlajši, bolj sveži, z drugimi nazori. 
Saj je že Homer pel: „Človeški rodovi so, kakor listi 
v gozdu. Eden odpade, a že priraste drugi na novo." In 
to naj tolaži tudi nas Slovane v britkih časih sužnosti 
in pregSfnjanja. 

Topolščice torej niso več priljubljeni kraj za vesele 
izletnike, ampak pribežališče in lečišče za resnične in 
domišljave bolnike. 



II. 

NA OČETOVEM DOMU. 

Šoštanj se je v teku poslednjih 30 let močno izpre- 
menil, posebno tam, kjer je poprej stala blizu potoka 
priprosta enonadstropna hiša, vsemu ljudstvu znana 
pod naslovom: „pri Mihelnu," ker sta moj ded in oče 
bila krščena za Mihaela, „pri Bošnjaku" pa je bilo ime 
v stranski ulici stoječi hiši z usnjarijo, v kateri so moji 
pradedje bili že davno naseljeni. Na mestu stare Mihel- 
nove hiše se širi zdaj obširna tovarna za usnje. 

Tačas, ko sem se jaz rodil, 4. januarja 1834. leta, 
sta mi še živela ded in babica, toda gospodar je že 
bil moj oče, ki je izvrševal usnjarski obrt. Drugi 
dan so me nesli k župnijski cerkvi sv. Mihaela, 
kjer so mi izbrali za patrona sv. Jožefa. Tačas, ko še 
ni bilo velikih tovaren za izdelovanje usnja, so usnjarji 
prav dobro izhajali in po mestih in trgih bili nekaki 
aristokrati med drugimi obrtniki. Spominjam se v slo- 

venskih krogih neljubo znanega „ledernes Festungs- 
viereck von Cilli," od katerega že zdavnaj ni več ne 
duha ne sluha. 

Tudi moj oče si je po svoji neumorni delavnosti, 
podvzetnosti in nenavadni zmernosti — jaz in tudi mnogi 
drugi ga nikoli nismo videli omamljenega od opojnih 
pijač — pomagal do take premožnosti, da si je upal 
dva sina, mene in brata Mihaela, dati študirat. V 
krčme ni nikoli zahajal, ker smo imeli zmerom v kleti 
vina iz domačega vinograda v Lokovicah, sicer iste 
kisle kvalitete, kakor vino okoli Laškega trga, o katerem 
je župnik Ripšl bil zložil šaljivo pesem z refrenom: 
»Kdor če laško vince piti, mora rojen Laščan biti". 
Laščani so to Ripšlu silno zamerili in se dolgo časa 
ni smel v trgu prikazati. Pa tudi dober in za svojo 
dobo razumen ekonom je bil oče. Zasadil je mnogo 
sadnega drevja na svojem zemljišču in kadar je bral v 
kmetijskem listu ali slišal, da se priporoča kaka nova 
rastlina, precej jo je posadil za poizkus, tako na primer 
murbe in hmelj, pa se je oboje slabo obneslo vsled ne- 
ugodnih klimatičnih razmer in neugodne zemlje. Neko 
leto posejal je na neki njivi ščetice (Weberkarden), ka- 
tere so rabili v tovarnah za sukno. Jeseni smo nano- 
sili cele jerbase te ščetinaste spake, a kupca zanjo ni 
bilo od nikoder. Končno jih je oče s seboj peljal v Ce- 
lovec, kamor je vsako leto zahajal kož kupovat in 
tam jih je vendar skoro pod nič spečal v Morotovi 
tovarni. Ko smo 1. 1874. ustanovili posojilnico v Šo- 
štanju, prevzel je oče ravnateljstvo in se najbolj trudil, 
da se je posojilnica krepko razvila. Ostal je ravnatelj 
do svoje smrti 1. 1879. 

In kako naj opišem svojo mater? Bila je kratko 
rečeno najuglednejša gospodinja in najmilejša mati svo- 
jim otrokom. Od ranega jutra do poznega večera ni ne 



trenotek postajala brez dela. Iz kuhinje, kjer je za našo 
mizo zmerom ona sama pripravljala jed, hitela je gledat 
v hleve, je-li pri živini vse v redu, pa spet na vrt, in 
spet v shrambo; po spalnih sobah je pomagala po- 
spravljati, stregla je staremu očetu in babici, največ 
opravka pa je seveda imela s kopo svojih otrok. Šest 
nas je bilo, štiri bratje in dve sestri in za toliko ne- 
mirnih glav skrbeti, da imajo kolikor toliko snažno 
perilo in obleko, to ni šala. Nam dečkom se pač ni 
smilila ne nova suknjiča, ne nove hlačice, kedar smo 
pri otroških igrah letali drug za drugim in v svoji ži- 
vahnosti plezali črez vrtni plot, da so popokale hlače 
in se je odtrgal kos suknje. Zmerom je morala šivanka 
biti pripravljena, da prišije kak gumb ali na obleki 
zevajoče rane zakrpa. Vse to je mamica prenašala z 
največo potrpežljivostjo in če je le že bil prehud šunder, 
grozila nam je, da nas zatoži ateju. Toda tudi to je 
samo malo časa pomagalo, kajti „Bog visoko, car da- 
leko". Vedeli smo, da oče iz delavnice navadno le 
pride h kosilu, mali južini in večerji, in vedeli smo tudi, 
da on na nas vpliva bolj s poukom in dobro besedo, 
kakor s kaznimi; šibe se pa celo nismo bali, ker je 
ni bilo pri hiši. 

Starši so živeli med seboj v najlepši slogi in ne 
spominjam se, da bi se bili kedaj resno sprli, dasi je včasi 
oče se nad tem in onim razjezil in s kako naglo be- 
. sedo tudi mamico zadel. Žal mu je potem bilo in spet 
je vladal mir v hiši. Nobenega važnejšega podjetja pa 
se ni lotil oče, da bi se poprej z mamo ne posvetoval. 

Moliti je nas otroke mamica učila in vsak večer 
po večerni molitvi je vsacega od nas prekrižala ter ga 
priporočila božjemu blagoslovu. Bila je sploh prav po- 
božna žena, in najhujše ji je bilo, da poslednja leta 
njenega življenja, ko nad 90 let stara ni več mogla 

iz hiše, ji ni bilo mogoče zahajati k sv. maši. Zato 
je pa doma opravljala vestno vse molitve. Tudi oče 
ni nikoli ob nedeljah in praznikih zamudil sv. opravila 
ter pri vsakem vremenu hodil k sv. Mihaelu, kamor 
smo ga ob počitnicah in tudi pozneje, kedar smo prišli 
obiskat starše, spremljali sinovi, kar mu je posebno 
veselje napravljalo. 

Da popolnim sliko svoje nepozabne mamice, naj 
tu dodam neko dogodbo iz poslednjih dni njenega živ- 
ljenja, ki nas je vse do solz ganila. Pripomnim naj poprej, 
da je oče na veliko žalost matere 1. 1879. umrl malo 
mescev pred, ko bi bila zlata poroka, mati pa šele 1. 1900. 
Mrtvaško obleko je že imela mnogo let pripravljeno 
in shranjeno v omari. Nekaj dni pred smrtjo si je vse 
dala prinesti, da pregleda, ali je v redu. Nad črno obleko 
je ležala bela srajca; videti je bila zastarelega kroja, s 
čipkami ob vratu. Razgrnila jo je pred seboj in ko jo 
je dalj časa gledala, razlegal se je po njenih velih licih 
nekak svit notranje radosti. Potem je rekla s tihim 
glasom : 

„Da mi gotovo to srajco oblečete, ko bom umrla. 
V njej sem pred 70 leti z rajnim očetom stopila pred 
oltar k poroki. Še tisti dan sem jo slekla in shranila, 
da bi bila, kadar umrjem, v njej pokopana". Solze so 
se ji zablisnile v očeh, in tudi nam se je milo storilo. 
Ker je mamica bila bolj priprosta žena in, dasi iz dobre 
hiše, vendar brez višje vzgoje, se mi je čudno zdelo, 
da se je že v njenem dekliškem srcu bila rodila taka, 
rekel bi, nenavadno romantična ideja. 

Njena volja se je zgodila. Ko je njen duh odplaval 
iz te solzne doline, oblekli so truplo v to srajco in 
črno obleko in nesli ga k večnemu počitku, žal, ne tja, kamor 
je želela, tik očetovega groba, ker je že nekaj let staro 

pokopališče okoli cerkve sv. Mihaela odpravljeno in 
se sme le na novem pokopavati. 

Pa da se vrnem k onim letom, ko je mamica, 
kar romanopisec Zola tako gorko želi od francoskih 
žen, večkrat nosila enega otroka na prsih, druzega pod 
srcem, pa pri vsem tem bila dobre volje, naposled so 
tudi zanjo minila ona najhujša leta, ko je ves drobiž 
rogovilil ves dan po hiši, dvorišču ali po vrtu. Začeli 
smo drug za drugim vstopati v šolo in bil je odslej 
v hiši mir vsaj med šolskimi urami. 

Tudi mene so šestinpolletnega dečka vpisali med 
šolarje šoštanjske šole in pričela se je s tem doba 
mnogih let učenja, ker sem določen bil, da bom študiral. 



III. 

V LJUDSKI ŠOLI. 

Šoštanj je imel v trgu starodavno šolo v magi- 
stratnem poslopju, na kateri je tačas poučeval „M u - 
sterlehrer" Peter Mu si. Bil je res vzoren učitelj, 
celo od Slomšeka čislan, kateremu je pomagal sestav- 
ljati šolske knjige. Mož visoke rasti, suhoten, okroglih, 
rdečih, obritih lic, z resnim, bolj tužnim in skrbnim 
obrazom, korakal je vsak dopoldan in popoldan od 
svojega stanovanja v mežnariji pri sv. Mihaelu v trg 
in mimo naše hiše v šolo. Ker ni bilo nobene šolske 
dolžnosti, so zahajali v šolo le otroci tacih staršev, 
kateri so jih hoteli v šolo pošiljati, največ iz trga, iz 
okolice le bolj od premožnejših kmetov. Učni jezik je bil 
nemški, a s kmetskimi otroki, ki so govorili le slo- 
vensko, je učitelj tudi slovensko govoril. Mi iz trga smo 

večinoma že od doma znali nemško. V naši hiši smo 
med seboj navadno nemško govorili, toda znali smo 
tudi slovensko. Čutili pa se nismo ne za Nemce, ne 
za Slovence, ker se za narodnost sploh nikdo ni menil 
do 1. 1848. in nam je jezik le bil sredstvo, da se spo- 
razumemo med seboj in z drugimi. 

V šoli torej se nismo učili niti črke slovenske 
brati ali pisati, imeli smo nemški abecednik, nemško 
čitanko, nemško računico in tudi nemški katekizem. 
Tri leta sem obiskaval šoštanjsko šolo in, kolikor se 
spominjam, sem prav dobro izhajal, drugi poredneži 
pa so jo večkrat dobili s šibo, ki je zmerom bila 
pripravljena, ali se jim je celo „šiling" nameril. 

Izpričevalo, s katerim sem vstopil v 3. razred v 
Celju, je podpisano: „Ferdinand Karg, Pfarrer, Jožef 
Lach, Katechet, Peter Mussy, Lehrer". Voščeni pečat 
pa je župnijski s sv. Mihaelom. 

Musi je še učiteljeval, ko sem jaz že bil dovršil 
svoje študije. Veselil se je mojega napredka, kadar sem 
ga obiskal, posebno še, da sem bil tak navdušen na- 
rodnjak, kajti bil je slovenskega mišljenja že v času, 
ko še drugi vedeli niso, da smo sploh Slovenci na 
svetu. Umrl je 6. marca 1875 76 let star in pokopan 
je na šmihelskem pokopališču. Napis na grobnem 
spominku, ki je na južni strani šmihelske cerkve vzi- 
dan, se glasi: „Hier ruht in Gott Herr Peter Mussi, 
der am 26. Juni 1798 zu Franz geboren, uber 50Jahre 
als Muster- und Oberlehrer zu Schonstein in edler 
Thatigkeit wirkte, mit dem Verdienstkreuze ausge- 
zeichnet wurde und am 6. Marž 1875 ins bessere Jen- 
seits abberufen wurde. Selig sind, die im Herrn sterben, 
denn ihre Werke folgen ihnen nach". 

Ko sem si torej pridobil vse znanosti, kolikor se 
jih je dalo pridobiti v šoštanjski enorazrednici, moral sem 

zapustiti svoj rojstni krajinjesenH843.l,me je peljal oče 
v Celje, da bi tam nadaljeval svoje študije. Za latinske 
šole še nisem bil goden, dovršiti sem moral še poprej 
3. razred na „kais. konigl. Kreishauptschule" v Celju. 
Ta šola je bila organizovana s 4 razredi, toda že iz 
3. se je lahko vstopilo v gimnazijo. Ker je bila edina 
taka šola za celo celjsko okrožje, bila je natlačeno 
polna učencev, zlasti v 3. razredu, v katerega so zaha- 
jali iz vseh krajev od Žolčpaških planin do Save in do 
Pohorja. Bilo nas je tisto leto 105 učencev, da smo 
sedeli v šolskih klopeh natlačeni kakor slaniki. Učitelj 
3. razreda je bil Oswald Schellander in pri njem, ki je 
vedno imel po 8 do 10 učencev na stanovanju in hrani, 
sem tudi jaz bil sprejet — bil je po svoji ženi z nami v 
nekem daljnem sorodstvu — in plačeval sem na mesec 
za celo oskrbovanje lOgld. Hrano smo dobivali še dosti 
dobro, opoldne vsak dan meso in včasi tudi zvečer, 
učiti pa smo se morali pridno, zato smo pa tudi dobro 
napredovali v šoli. 

Jaz sem bil celo tako priden, da sem konec leta, 
ko so se delila izpričevala, imel v vseh predmetih 
„sehr gut" in da sem bil obdarovan s prvim šolskim 
darilom (Schulpreis) med vsemi 105 učenci. Drugo da- 
rilo je dobil Tomaž Janežič (pisan: Janeschitsch) iz 
Gomilskega, s katerim sva se tudi na gimnaziji v 1. 
in 2. letu bojevala za 1. darilo. Janežič je po končanih 
filozofskih študijah bil bibliotekar v joanejski knjiž- 
nici v Gradcu, kjer sva se, ko sem bil deželni poslanec 
v Gradcu, včasi shajala. 

Hranim še tiskano „Classification der Schuler an 
der kais. kSnigl. Kreishauptschule und der Schiilerinnen 
an der Madchenschule zu Cilli nach dem Sommer- 
Curse 1844" in ko prečitam imena svojih tačasnih so- 
šolcev, vidim, da jih prav malo še gleda luč sveta. Od 

vseh 105 vpisanih učencev je bil eden umrl med letom, 
6 nas je bilo obdarovanih, 7 jih je bilo „zunachst ge- 
kommen", med temi le 2 Celjana, 57 jih je dobilo prvi 
red, 28 drugi red, med temi 7 Celjanov, 6 jih je pa 
med letom izstopilo. Med obdarovanimi smo bili sami 
zunanji, nobeden Celjan. Sploh celjski učenci niso slo- 
veli in stari pregovor se je že glasil: „Cillier Kinder, 
TUfferer Wein, Prassberger Loden, wenn die gerathen, 
muss man sie loben". 

Kakšne učne predmete pa smo imeli v tem 3. raz- 
redu? Iz izpričevala jih tu napišem: „Die Religion, die 
biblische Geschichte, das Evangelium, das Lesen des 
Deutschgedruckten, Deutschgeschriebenen, Lateinisch- 
gedruckten, Lateinischgeschriebenen, das Rechnen in 
Briichen, in der Regeldetri, das Schonschreiben deutsch- 
current, deutsch-kanzley, lateinisch, das Dictando und 
Rechtschreiben, die deutsche Sprachlehre, die Aus- 
sprache, die schriftlichen Aufsatze, das Lesen und 
Dictando-Schreiben lateinischer Worter". Primerjaj s 
temi predmeti, kaj vse se zdaj že v enorazrednici uči. 
Tačas ni bilo govora ne o realijah, ne o geografiji, 
zgodovini, fiziki itd. Ves ta 3. razred je sploh bil le 
pripravnica za vstop v gimnazijo, na slovenščino pa še 
nikdo niti mislil ni. 

Izpričevalo od 1. avgusta 1844 je zraven učitelja 
O. Schellandra podpisal direktor in katehet Mathias 
Voduschek, ki je seveda bil pri končnem slovesnem 
izpitu in delil premije. 

Pisava imen v katalogu je bila nemška, vendar 
so končnice ik, ek in ak pisane s k, in ne, kakor se 
je pozneje vgnezdilo z gg. Moje ime je bilo zapisano: 
Woschnak, dasi je v krstnih knjigah stalo ali Woschnagg 
ali Woschnagk. Na gimnaziji so me pa že pisali z gg 
in ta pisava po krstnem listu je ostala, dokler nisem 

postal doktor in 1. 1859. samovoljno se začel podpi- 
sovati slovensko. Čudno, da mi vladni organi zaradi te 
izpremembe v pisavi imena niso delali nobenih ne- 
prilik. V 6. desetletju preteklega stoletja, ko se je to godilo, 
niso še bili tako strogo birokratski in Slovencem pro- 
tivni, kakor pozneje. 

Ker sem imel tako dobro izpričevalo s samimi 
„sehr gut", sem bil jeseni 1844. 1. sprejet na celjsko 
gimnazijo brez sprejemnega izpita ter sem postal štu- 
dent in sicer, kakor so me kmetje imenovali, „Mihelnov 
študent", kar sem ostal celih 13 let. 



IV. 

NA CELJSKI GIMNAZIJI. 

Bilo je neko hladno oktobrsko noč, ko me je 
oče ob treh zjutraj zbudil, da me popelje v Celje, kjer 
se je ta dan šola pričela s sv. mašo. Dasi sem že eno 
leto vajen bil, hoditi v Celje, sem se prav težko ločil 
od doma in težko zadržaval solze, ko me je mati se- 
dečega na vozu še enkrat opominjala, naj bodem pri- 
den, in rekla, da se kmalu spet vidimo. Vozila sva se z 
očetom po tuintam z debelim gramozom nasuti cesti 
skozi Velenje mimo Šent Janža štiri ure do Celja. V 
Celju sva se ustavila v gostilni pri „kroni" in šla sva 
na stanovanje Schellandrovo. Popoldne se je oče vrnil 
domov, jaz pa sem se v družbi znanih mi tovarišev 
kmalu otresel vseh otožnih misli in se tolažil, da že o 
božiču spet pojdem domov in sploh vsake praznike. 

Z učenjem nismo bili preobloženi. Učni predmeti, 
kakor vidim iz tačasnih latinskih izpričeval za 1. in 2, 

gimnazijski razred, so bili: „Doctrina religionis, stu- 
dium linguae latinae, geographiae et historiae, ma- 
thesis", torej z veronaukom vred le pet predmetov 
Knjige smo po dve, k večemu po tri in še te prav tanke 
s seboj nosili v šolo. Dandanes pa bi učencu prvega 
razreda skoro nosača bilo treba, toliko knjig mora s 
seboj nositi. In mesto edine latinske slovnice, iz katere 
smo se mi učili, mora že kar v 1. letu si tri slovnice, 
latinsko, nemško in slovensko v glavo vbijati poleg 
treh čitank, in veliko domačih in šolskih nalog spisati. 

V 3. razredu pa pristopi še grščina, ta po 
mojem mnenju najnepotrebnejši vseh predmetov. Naj 
se mi ne ugovarja, da je potrebna k pridobitvi neke 
splošne omike. S tem, da si učenec z velikim trudom 
in še večo antipatijo v glavo vbija grško gramatiko s 
svojimi mnogimi izjemami, da se trudi s pisavo ne- 
okretnih črk in z akcentom, si ne pridobi nobene splošne 
omike, in tisti trenotek, ko stopi iz gimnazije, vrže, ako 
ne gre med filologe, vse grške knjige v stran in v 
par letih že težko bere to, s čimer se je poprej tako 
silno trudil. Da duh starega časa spoznavamo, v to 
nam zadostujejo prestave klasikov, in te gotovo vsak 
rad bere in bo iz njih bolj spoznaval mišljenje Grkov 
in Rimljanov, kakor če jih v gimnaziji sam prestavlja 
in gramatično analizira. 

V sedanji dobi, ko so moderni jeziki veliko bolj 
razviti, kakor stari in imajo ogromno literaturo, naj bi 
se učenec mesto starih rajši učil novih jezikov; pri- 
dobil bi si višjo omiko in obširneje obzorje, kakor če 
v gimnaziji bere odlomke iz grških in rimskih klasikov. 

Ko sem bil član kranjskega deželnega šolskega 
sveta (1883—1895), sem večkrat sprožil misel, da bi se 
dež. šolski svet lotil vprašanja, ali bi se ne dala grščina. 

:e ne popolnoma odpraviti iz gimnazije, vsaj skrčiti 
ako, da bi se začela učiti šele v gornji gimnaziji. Pa 
noj nasvet ni našel milosti pri večini in kot predlog 
ya predsednik ni hotel postaviti na dnevni red. Posebno 
e ugovarjal g. prost Klofutar, češ da je grščina za 
eologe neobhodno potrebna. Ker pa le majhen del 
ičencev prestopa v teologijo, zaradi teh bi se vendar 
it^ smeli vsi mučiti z grščino. Žal, da je malo upanja 
la kak odločen korak na to stran, dokler na Nemškem 
le izprevidijo, da je treba preosnove srednjih šol; 
cajti slepi posnemavci smo vsega, kar se vrši na 
Nemškem. Nikjer ni samosvoje iniciative, samosvoje 
3dločbe. 

Tu so Rusi, ki so tudi dolgo let suženjsko po- 
snemali svoje zapadne sosede, vendar enkrat pametni 
jostali in spoznavajo, da ni vse zlato, kar se jim vsi- 
juje od zapada. Ko je učni minister Bogoljepov, 
d je res tiranizoval študente, 1. 1900. bil ustreljen od 
lekega fanatika in so se vršili veliki študentovski iz- 
jredi v vseh univerznih mestih ter je vsled teh bilo 
feč sto študentov vtaknjenih v vojaško suknjo, je novi 
ični minister Vanovski sklical veliko enketo glede 
)reosnove srednjih šol. Ta enketa je sklenila, da bodi 
:a naprej na Ruskem le ena vrsta srednjih šol, 
le kakor do tedaj, gimnazije in realke, h katerim se pri 
las še pridružujejo realne gimnazije. Na teh srednjih 
iolah s sedemletnim poukom se grščina ne uči in la- 
inščina le v višjih razredih, zato pa se uče moderni 
eziki, francoski, nemški in angleški in se več prostora 
laje ruski zgodovini in domoznanstvu. Car, ki je pri- 
rdil tem predlogom, je dostavil, da se mora še po- 
sebno gledati na verskomoralno vzgojo in da za zdaj 
laj še ostane po ena akademična gimnazija v uni- 
rerznih mestih. 

Da se vrnem spet k svojim gimnazijskim študijam, 
katere sem jeseni 1844. I. pričel v Celju, naj navedem 
iz tiskanih perijoh: „Iuventus caesar. reg. gymnasii Ce- 
leiani e moribus et progressu in literis censa exeunte 
anno scholastico 1845", da nas je bilo v prvem raz 
redu 46, in med temi sem bil jaz drugi premifer; prekosil 
me je v tem letu Janežič. To mi ni bilo po godu in v 
drugem razredu sem res jaz stopil na prvo mesto. Bilo 
nas je v tem I. 1847. le še 30 učencev in med temi 
niti enega iz Celja. Tisto leto je bilo v prvem raz- 
redu 51, v tretjem 40, v četrtem 18, v petem (in L huma- 
nitatis classe) 24, v šestem 20, skupaj 183 na celi 
gimnaziji. V 1. razredu je bil prvi Wretschko M?- 
thias, poznejši deželni šolski nadzornik, v 3. Nikola 
Ripšel in drugi Fr. Radej, v 5. Gustav Ipavic 

Sklep šolskega leta je bil silno slovesen. V nemšk 
cerkvi je bila peta maša, pri kateri je igrala mestn; 
godba, po maši pa v cerkvi delitev premij. Vsak pre- 
mifer je bil po imenu poklican, in ko je stopal prec 
oltar, kjer mu je direktor izročil darilo, zaigrala j 
godba tuš. 

Ko je na vrsti bil 2. razred, in sem slišal svoj 
ime in je godba igrala tuš in tuš in še enkrat tuš, t< 
je bil takšen moment neskaljene otroške sreče, da ga 
ne pozabim celo življenje ne. Cerkev je bila natlačeni 
ljudstva, ker so bili prišli z dežele starši in sorodnik 
učencev, le po sredi je bil prostor, po katerem seifl 
stopal k oltarju. Vseh oči so bile obrnjene na majhnega 
dečka, ki je, priklonivši se in roke poljubivši direktorji 
in opatu, sprejel debelo lepo vezano knjigo (neki la* 
tinsko-nemški slovar). Mojemu očetu, ki se je bil s sta- 
rejšim bratom Francetom pripeljal in stal med stai 
so, kakor je sam pozneje pravil, solze silile v oči, 
so mu okoli stoječi znanci čestitali in stiskali roko 

Kako suhoparen pa je zdaj konec šolskega leta! 
Ostala je samo še sv. maša. Po njej pa se zberejo 
učenci v svojih razredih, razredni profesor prinese pod 
pazduho izpričevala in jih razdeli. Naj še bo tako 
priden učenec, ne dobi nobenega darila in kar je skrajno 
obžalovati, ne sliši nobenega tuša. 

Potem smo šli v stanovanje po moj kovčeg, po- 
slovili se od Schellandrovih z dogovorom, da jeseni se 
spet vrnem k- njim. Pa usoda je drugače odločila, ni- 
sem se jeseni več vrnil v Celje, ampak odpeljal se v 
Gradec. To pa se je zgodilo tako. 

Župnik Maks Mihael Krellius v Šmartnem v Ša- 
leški dolini, ki je umrl 8. jan. 1773 in pokopan na šmar- 
tinskem pokopališču, je volil kapital za eno mesto v 
graškem konviktu, ki so ga vodili admontski bene- 
diktinci, in sicer za najpridnejšega učenca iz Šaleške 
doline, ako ne bi bilo nobenega iz žlahte. Kakor mi je po- 
ročal sedanji župnik šmartinski, jeMakso Mihael Krellius 
bil župnik v Šmartnem pri Šaleku od 1. 1742. do 1773., 
v katerem letu je umrl in bil tam pokopan, kakor izpri- 
čuje mrtvaška knjiga tom. III.: Anno 1773 Sva Januarii 
raortuus est Adm: R: D: Michael Krellius Parochus 
loči sepultus vero Uma a Clarissimo Dno Georgio 
Kraskoviz Comissario in Skališ, in sacello S : S : Ange- 
lorum Custodum, a Bartholomaeo Plischuznig Sacra- 
mentis antea probe provisus, N^ 1 in parochiali domo. 
V župnijskem arhivu se nahaja : „Ultima dispositio in- 
frascripti", s podpisom: Michael Krellius Vicarius. — 
Iz tega testamenta se da posneti, da je Mihael Krellius 
rojen na Ljubnem pri Gornjem Gradu, ker v tem te- 
stamentu naroča ustanovno pismo ustanove, ki jo je že 
prej „in domo Josephina Graecii" napravil, „in cista 
Magistratus Lauffensis servare". 

Ravno tako naroča dolžna pisma kot podlago 
masnih ustanov v cerkveni blagajni na Ljubnem shra- 
niti. Testament je dolg celo polo, lepo pisan in dobro 
ohranjen. Pisal ga je dva dni pred smrtjo Krelliusov 
kaplan, Jernej Plešivčnik, župnik pa ga je lastnoročno 
podpisal; pisan je latinski; klavzula, s katero je župnik 
podpisal, pa je nemška. Torej to od Krelliusa usta- 
novljeno mesto v graškem konviktu je bilo razpisano 
tisto leto in moj oče, ki je o tem pozvedel, je vložil 
prošnjo za mene pri c. kr. staj. guberniju v Gradcu. V 
prošnji je med drugim navedel, da njegov sin Jožef 
ima posebno nagnjenje do duhovskega stanu („hat sein 
Sohn vorziigliche Neigung zum Priesterstande — sein 
grosster Wunsch ware, seinem Sohn, w^lcher nur den 
Priesterstand sich erwahlte, und mit sehr gutem Talent 
und Fleiss begabt ist, in diesem heiligen Berufe for- 
derlich zu sein"). 

In oče ni govoril neresnice. Ne samo starši so se 
nadejali, da bodem duhovnik, tudi jaz sam sem bil tega 
mnenja. Že v ljudski šoli, ko so me vprašali, kaj hočem 
postati, sem odgovoril: „Fajmošter". — „Zakaj?" — „Ker 
bom potem", odgovoril sem v svoji otročji naivnosti, 
„lahko vsak dan pohana piščeta jedel". Bil sem nam- 
reč z očetom parkrat pri župniku Kargu, s katerim sta 
si bila nekaj v žlahti in slučajno so nam vselej po- 
stregli z ocvrtimi piščeti. Pa tudi, ko sem bil že v 
latinskih šolah, sem bil namenjen vstopiti v seminar, 
prišlo pa je 1. 1848., ki je vse prevrglo in predrugačilo. 

Duhovski stan je bil pred 1. 1848. najbolj veljavni 
stan zraven graščakov. Vsakemu se je torej zdela sreča, 
ako se je mogel povzpeti v ta stan. Dandanes seveda, 
ko moderni liberalizem prav z divjo strastjo se v ta 
stan zaganja in tisti, ki si izvoli ta stan, nima druzega 
pričakovati, kakor skrite in javne napade na svojo 

osebno čast in podkopavanje svoje veljave, da bi se s 
tem podkopal in uničil ves verski čut pri ljudstvu in 
nastopila doba verskega indiferentizma, mora veliko 
poguma imeti in čutiti v sebi odločen poklic, kdor se 
hoče posvetiti duhovskemu stanu. 

Začetkom julija 1846 je dobil oče odlok od gu- 
bernija v Gradcu z dne 24. junija št. 13.733, da je c. k. 
Veličanstvo z najvišjim odlokom z dne 9. junija M. M. 
Krelliusovo ustanovno mesto (Stiftungsplatz) v gra- 
škem konviktu blagovolilo podeliti I. W — u. Bila sva 
za to mesto le dva kompetenta, a jaz po starosti in 
izpričevalu edini sposobni. Oče mi je to naznanil, a 
dostavil, da mi prepušča, hočemli iti v Gradec ali ne. 
Jaz sem seveda precej bil pripravljen, s tem večjim ve- 
seljem, ker se mi je pravilo, da konviktisti nosijo uni- 
formo z mečem (Degen) na strani. To mi je impo- 
niralo. 

Počitnice so prav veselo potekle. Učitelj Musi 
me je pohvalil in bil ne malo ponosen, da je on vzgojil 
učenca, ki je dobil prvi premij in zdaj celo v konvikt 
pojde. Župnik Karg se mi je prijazno nasmehnil, ko 
sem mu roko poljubil in pokazal svoje izpričevalo. 
Pobožal mi je lice in izpregovoril nekaj latinskih besed, 
na katere latinski odgovarjati pač ni bilo še v mojih 
močeh. Pred odhodom v Gradec sem šel se poslavljat 
od njega in v roke mi je potisnil debel tolar. 

Začetkom oktobra sva se z očetom neko jutro zgodaj 
usedla na voz in drdrala proti Celju. V Celju je oče 
pustil voz s konjem v krčmi, dokler se ne bi vrnil iz 
Gradca. Tisto leto je namreč že bila odprta železnica 
v Gradec in se je že gradila naprej proti Ljubljani. 

V Celju smo še obiskali Schellandra in druge 
znance in potem hajdi na kolodvor. 

Bila je to prva moja vožnja po železnici. Takrat 
nisem mislil, da se bom pozneje leta in leta vozaril po 
tej progi, pa nikdar več tako otročje veselega, brez- 
skrbnega srca. Gledal sem skozi okno vagona, kako 
se mimo pomičejo polja, gozdi, vasi in trgi, a ko smo 
dospeli do Maribora, začelo se mi je dremati in sem 
sladko spal, dokler me ni oče pred Gradcem zbudil. 
S kakim začudenjem sem gledal nebroj hiš in nad 
njimi obširni grad z velikanskim zidovjem in dvema 
stolpoma! Hitela sva z očetom v mesto, da me je 
še tisti dan oddal v konvikt in mu ni bilo treba v 
Gradcu prenočevati. Bil sem tedaj 121eten dečko v 
Gradcu med samimi trdimi Nemci. 



V. 

V GRADCU. 

Konvikt je bil nastanjen v velikanskem stari- 
kavem poslopju, menda kakem bivšem samostanu na- 
sproti stolni cerkvi. Poslopje je bilo štirioglato z ve- 
likim, globokim dvoriščem v sredi. Ob notranji strani 
so vodili široki koridori, po katerih smo se o dežev- 
nem vremenu izprehajali. Vseh konviktistov nas je bilo 
do 50. Imeli smo skupne spalnice z 12 do 15 poste- 
ljami, dvorane za učenje in skupno obednico. 

V oddelku najmlajših, kateremu sem jaz bil pri- 
deljen, je bil za prefekta benediktinec Peinlich, pozneje 
gimnazijski ravnatelj v Gradcu. Imel je svojo sobo med 
našo spalnico in učilnico, na obe strani vrata s ši- 
pami, da je lahko gledal, kaj počenjamo. Bil je in 

moral je biti strog mož, da je vzdržaval red med to- 
liko vmes prav porednimi fantalini. 

Jaz sem se hitro privadil na novo situacijo in 
novo tovarišijo. Slovenca ali sploh spodnjega Štajerca 
ni bilo nobenega v mojem oddelku; pa tega nisem čutil, 
ker sem sam doslej vzgojen bil v nemščini. Slovenski 
jezik, ker ga celo leto nisem slišal, sem celo začel po- 
zabljati, da so se sestre, ko sem prišel domov na po- 
čitnice, smejale moji slovenski govorici. Red v zavodu 
je bil vzoren. Vstajali smo po leti ob 5., po zimi o ^ 26. 
uri, se hitro opravljali in hodili v učilnico, kjer so stale 
dolge mize in je imel vsak svoje določeno mesto. Učili 
smo se do 7. ure, zajutrkovali mleko s kruhom in se 
potem odpravili v šolo. Pohajali smo javne šole, jaz 
gimnazijo, ki je bila v štirinadstropni, stolpu podobni 
hiši, z enim razredom v vsakem nadstropju, tako da 
je učenec s prvim razredom v prvem nadstropju za- 
čenši vsako leto moral višje plezati, dokler ni v 4. letu, 
hudujoč se nad neštevilnimi stopnicami, priplezal vsa- 
kokrat brez sape v 4. nadstropje. Za dečke s slabimi 
pljuči je bila to prav mučeniška pot. 

Obedovali in večerjali smo vsi skupaj v obednici. 
Popoldne, ko smo prišli iz šole, smo dobivali malo 
južino, potem pa smo šli po oddelkih na izprehod. 
Učili smo se razun šolskih predmetov še francoski in 
plesati- Tudi telovadili smo, kar sicer še ni bilo na- 
vadno. Imeli smo celo sobo z biljardom, na katerem 
so pa le višješolci igrali in mi smo jih gledali. Kaj 
pa z uniformo in mečem, katere sem že težko priča- 
koval? Krojač mi je mero vzel in o božiču, ko smo 
vsi skupaj šli v cerkev, sem prvikrat paradiral v uni- 
formi. Obžaloval sem le, da me Šoštanjčani niso vi- 
deli, češ, kako bi pač bili zijali ! A žal, uniforme nisem 
smel s seboj jemati na počitnice. 

Prvo leto v Gradcu, tretje mojih gimnazijskih 
študij, je hitro poteklo, in ko sem koncem julija 1847 
dobil izpričevalo v roke, sem imel v vseh predmetih 
„primam eminenter", tudi v grščini, katera se je, kakor 
še zdaj, v 3. letu uvrstila med učne predmete. 

Počitnice 1. 1847. so bile prav živahne, pravza- 
prav poslednje starega časa, ko se nikdo ni brigal za 
politična in narodna vprašanja. V tem malem trgu nas 
je bilo kar pet dijakov, jaz in moj brat Mihael, ki je 
bil v realki v Celju, graščakov sin Ferdinand Mayr in 
Eder, sin ključavničarjev, oba v 3. razredu gimnazije v 
Celju in neki Zapušek, ki je bil že dovršil gimnazijo. 
Mayr je pozneje vstopil v službo pri graškem magi- 
stratu in postal magistratni svetnik. Eder je študiral 
jus in postal okrajni glavar na Koroškem. Ko sem 
bil državni poslanec, mi je pisal 1. 1880., da bi rad 
prišel v Celovec kot vladni svetnik in bi bil prišel, da 
ne bi poprej bil umrl. Zapušek je šel k financi. 

Hodili smo skupaj se kopat, izprehajat po gozdih, 
kjer smo s puškami prežali na uboge veverice in šoje, 
zvečer pa po trgu gori in doli. Zapušek je imel kitaro, 
ta čas priljubljen instrument, in znal na njo brenkati, 
da smo ga strme poslušali. V mesečnih nočeh si je 
obesil kitaro okoli pleč in brenkajoč in prepevajoč 
hodil je po trgu gori in doli, mi drugi študentje pa za 
njim. Prepeval je najrajši neko tačas slovečo romanco, 
katere začetek seje glasil: „Die Gondel halt am Gitter", 
in končala: „Ein Stelldichein im Mondenschein, So 
denkt der Oondolier". Refrain smo vsi peli za njim. 

V teh počitnicah sem tudi jaz, ker sem videl 
druge študente kaditi, neki večer si kupil cigaro za 
krajcar in ko smo marširali po trgu gori in doli, sem 
pridno vlekel dim iz cigare. Naenkrat mi začne nekako 
čudno slabo prihajati. Hitro grem domov in se uležem 

na klop pri peči. Ko me mati vidi vsega bledega v 
hudih mukah, se silno prestraši in hiti mi pripravljati 
nekak grenek čaj ter me odene, da bi se spotil, češ, da 
sem se gotovo prehladil. Ta huda prva izkušnja z ni- 
kotinom pa je imela nasledek, da se mi je zgabilo ka- 
jenje in ga še zdaj ne maram. Sicer tudi moj oče in 
stari oče nista bila kadivca. Priznati pa moram, da mi 
je že dostikrat prav žal bilo, da se nisem navadil pu- 
šiti, ko sem videl, s kako slastjo kadivci pušijo in si 
s tem kratijo čas in odganjajo muhe in skrbi. 

Jeseni sem se spet peljal v Gradec in vstopil v 
4. razred. Vse je šlo po starem redu. Po ne posebno 
hudi zimi je nastopila zgodnja spomlad in ž njo vi- 
harni dnevi revolucije. 



VI. 

LETO 1848. 

Dne 1.. marca smo v Gradcu dobili izpričevala 
za I. semester 4. razreda lat. šol, nič hudega ne sluteč. 
Dne 14. pa so se ljudje zbirali po ulicah, zvečer se je 
slišalo vpitje in od daleč neki čudni zvoki, kakor mačje 
mijavkanje, pasje lajanje in žvižganje. Delali so nekje 
komu mačjo godbo, ki je v tem letu prišla v modo. 
Mi v konviktu nismo vedeli, kaj vse to pomeni. Drugi 
dan smo slišali od višješolcev, da je na Dunaju revo- 
lucija in da je moral zbežati Metternich, sicer bi ga 
bili obesili. Metternich? Kdo je to? Nikdar poprej 
nisem slišal o njem. Dalje so pravili, da bo zdaj vla- 
dala „Freiheit" in da tudi v konviktu nas ne bodo 

več tako strogo držali. Ta ne bo slaba, smo si mislili, 
in pogumnejši so že začeli zahtevati, da bi se smeli 
tudi po večerji izprehajati po mestu. To pa jim je bilo 
zabranjeno in portirju Jiaročeno, da po 7. uri zvečer ne 
sme pustiti nobenega noter ali vun. Trije ali štirje so 
se le spustili skozi okno na ulico in se precej pozno 
ponoči vrnili. Morali bi biti kaznovani, pa videlo se 
je, da ni več prave energije pri vodstvu in da se tudi 
tu vse maje. Hodili smo še v šolo, pa se bolj menili 
o vsakdanjih izgredih, kakor o šolskih predmetih. Že 
koncem maja so bile šole zaključene, dobili smo iz- 
pričevala za II. semester in odpeljali se vsak na svoj 
dom v nadi, da se jeseni spet vidimo v konviktu. A 
nismo se več. Konvikt je bil odpravljen in vsakemu 
konviktistu nakazana ustanova v denarju po 200 gld. 

V Šoštanju so mi pripovedovali, da so tudi tam 
imeli svoje nemirne marčne dneve. Ker ni bilo tele- 
grafa, je šele 18. marca Vincenc Vošnjak, pozneje moj 
svak in oče dež. poslanca Ivana V., iz Celja, kjer je 
bil po opravkih, prinesel vest, kaj se je zgodilo na 
Dunaju, da zdaj bo „Freiheit" in „Gleichheit" in da 
bodo graščine izgubile vse predpravice. Razmere Šo- 
štanjčanov do graščine, dasi ji niso bili podložni, so 
bile napete, ker je graščinski oskrbnik, neki Angerer^ 
zmerom izkušal trgu kratiti njegove pravice. Grajska 
gospa je neki enkrat celo rekla, da se bo že doseglo^ 
da bodo tržanke morale hoditi v grad pode snažit. 
To je mati nam silno nevoljna pripovedovala. 

Ko je torej V. pripovedoval, da delajo povsod 
mačje godbe neljubim osebam, imel je precej okoli 
sebe celo kopo k izgredom pripravljenih ljudi. Pa komu 
mačjo godbo? — Komu? Angererju ! ,se je enoglasno 
sklenilo. Hitro so zašili nekaj zastav, V. pa je dal na- 
rediti velike en meter dolge lesene škarje, v dar 

oskrbniku, da si ž njimi odreže svojo kito. Pozno po 
noči so korakali s krikom: „Freiheit, Gleichheit!" po 
trgu do stanovanja oskrbnikovega in mu pod oknom 
naredili svečano mačjo godbo, škarje pa so mu po- 
ložili na prag. 

Oskrbnik se za to ni dosti zmenil. Hujše je predlo 
njemu in graščaku, ko so kmetje se branili delati 
tlako in dajati desetino. Ker jih je oskrbnik vendar le 
zmerom silil in jim pretil, da pokliče vojake, so se 
nekega dne začeli zbirati pri gradu in po vsej sili 
hoteli razbiti zaklenjena vrata, da bi v pest dobili 
oskrbnika in nemara tudi graščaka. V tem nevarnem 
trenotku so se vrata odprla in na pragu je stal mladi, 
obče priljubljeni kaplan od sv. Mihaela, ki je tisti dan 
bil maševal v grajski kapelici. Kmetje so ostrmeli in 
ko jim je kaplan dokazal nepostavnost njihovega po- 
čenjanja, ki bi jih utegnilo spraviti v veliko nesrečo, potrdil 
pa, da se tlaka in desetina gotovo odpravita zakonskim 
potem, so se kmetje počasi pomirili in odšli. 

In ta kaplan je bil — Ko cen, poznejši znani 
geograf in profesor. On se je že tačas bavil z geo- 
grafijo in zgodovino, si pripravljal dotične knjige in 
zemljevide in proste ure rabil v učenje. V grad je po- 
gosto zahajal in ker je tam neka čedna guvernanta 
vzrejala grajske hčere in so ga ljudje večkrat videli v 
njeni družbi, so hitro iztuhtali, da ga v grad vleče le-ta 
Evina hči. 

Jaz sem bil še premlad, da bi se on z menoj 
spuščal v kake pogovore. Odšel je še tisto leto iz Šo- 
štanja in nisem ga več videl. Šoštanjčanom se je čisto 
pravično zdelo, da graščaki ne bodo več imeli pravice 
do tlake in desetine in šuntali so kmete k uporu, pa 
niso mislili, da se utegne ost tudi proti njim obrniti. 
Povedal sem že, da je Šoštanj bil „landesfurstl. Markt" 

in imel svoj magistrat. K trgu spadajoči teritorij je bil 
z mejniki zaznamenovan. Da se meja ohrani v živem 
spominu, je bil vsai<a tri leta slovesen obhod z godbo 
na čelu. Za njo je stopal „Marktrichter" s sindikom, 
svetovalci, odborniki, drugi tržani, ženstvo in otroci. 
Ko smo prišli do katerega mejnika, pograbili so možje 
nas dečke in vsakega po trikrat prav trdno postavili 
na mejnik, da bi si ga dobro zapomnil. Tudi mene so 
tako brez usmiljenja pritiskavali na trde kamene, mejo 
bi pa jaz danes zastonj iskal. Trg je torej imel vse 
tiste pravice, kakor drugi enakega naslova, posebno pa 
to, da je smel na sejmih pobirati štantnino od vseh 
štantov in od vsake prignane živine. 

Kmetje pa so si mislili, ako graščaki ne bodo več 
imeli pravice do tlake in desetine, zakaj bi jo imeli tržani 
do štantnine. Prišel je dan sv. Ahacija, ko je sejem v 
Šoštanju. Kmetje so se dogovorili, da ne plačajo štant- 
nine. Tržani so o tem slišali in so pri vseh vhodih v 
trg preko ceste napeli verige in povsod postavili po 
več mož oboroženih s gorjačami, helebardami in celo 
s puškami in sabljami. Najhujše so pritiskali kmetje 
od sv. Mihaela sem. Voli in krave so stali v nepre- 
gledni vrsti na cesti, kmetje pa so se pričkali s tržani, 
ki jim niso hoteli odpreti ceste, dokler ne plačajo štant- 
nine. To je bil šunder in vpitje, mi študentje pa smo 
gledali zanimivi prizor in dopadalo bi nam bilo, ko bi 
se resno bili spopadli; kadar pa se je bati bilo, da 
kmetje zmagajo, letel je eden od nas v trg po pomoč. 
In tržani so pustili svoje štante, pograbili, kar so do- 
bili v roke in hiteli pomagat, nam so pa v žepe na- 
tlačili sol in poper, da bi to metali kmetom v oči. 
Kmetje so se vendar končno vdali, plačali, veriga je 
bila odstranjena in kmetje z živino so hiteli v trg, kjer 
se je potem razvila prav živahna kupčija. 

Ne bom popisaval takega sejma, saj so si povsod 
enaki, in malone še zdaj takšni, kakršni so bili pred 
50 leti. Le eden razloček sem zapazil, ko sem 1. 1900. 
slučajno bil na semanji dan v Šoštanju. Tam kjer je 
poprej 10 do 12 usnjarjev imelo svoje štante, sta stala 
le dva in še ta dva nista dosti blaga spečala. Zato 
pa je bilo vse polno črevljarjev z narejenim blagom 
in tudi veliko več kramarjev. Šoštanjčani so tedaj zma- 
gali in še dandanes pobirajo štantnino. Nimajo pa več 
Marktrichterja, ampak župana, in ne sindika, ampak 
občinskega tajnika. Svoj grb pa še imajo in uro na 
rotovžu, lesena roka s sabljo pa, ki je ob sejmih kmetom 
pretila, je menda že zdavnaj strohnela. 

Šoštanjčani so seveda 1. 1848. tudi imeli svojo 
„Nationalgarde". Bilo jih je kakih 30. Za stotnika so 
si izvolili graščaka barona Gadolla v Turnu, lajtenant 
pa je bil naš oče, ki si je kupil sabljo, katero še hrani 
brat Mihael. Sablja ima vgraviran napis: „Zur Erin- 
nerung an den 13., 14. und 15. Marž 1848." Ko se je 
deputacija na dveh lestvičnih vozovih peljala v Turn, 
da naznani baronu njegovo izvolitev, smo se tudi štu- 
dentje spravili na vozove. V Turnu je bilo prav veselo^ 
vino je teklo in to je bila glavna stvar pri »National- 
garde". Gadolla, droben možiček, se je zahvalil za iz- 
kazano mu čast, pa nisem videl, da bi kedaj bil prišel 
v Šoštanj, izvrševat svoje poveljništvo. 

Ko smo se domov vračali, so ga nacionalgardisti 
že imeli tako pod kapo, da smo med potom enega 
izgubili; zdrknil je z voza in v jarku tik ceste ob- 
ležal. Šele v Šoštanju smo zapazili, da ni korporala 
Jelenca. Začeli so klicati: Jelene, Jelene, kje si?" 
A Jelene jih ni slišal, spal je mirno v jarku, daleč 
zunaj trga in domov prikobacal šele proti jutru. 

Ko so poleti v Celju blagoslovili zastavo tamošnje 
^Nationalgarde", smo se tudi Šoštanjčani udeležili te 
impozantne slavnosti. V Celju so plapolale slovenske 
zastave, ne da bi kdo ugovarjal. 

Po trgatvi, ki je bila že pred sv. Mihaelom, potem 
ko je mošt že bil vino, — leta 1848. je rodilo prav 
dobro kapljico, — je oče kot lajtenant in zastopnik 
stotnika povabil vso „Nationalgarde" k svojemu vino- 
gradu in tam so izpili cel polovnjak (283 I.) vina. So 
pač bili žejni. 

Minile so tudi te šumne počitnice. Dolgo nismo 
vedeli študentje, kedaj in ali sploh se spet začnejo šole. 
Končno se nam je naznanilo, da moramo vstopiti za- 
četkom oktobra. Jaz sem prav obžaloval, da ne bo več 
konvikta. Sklenil sem nadaljevati svoje študije v Gradcu. 
V mojem razredu ni bilo nobenega Slovenca. Spomi- 
njam se pa, da me je enkrat nagovoril neki višješolec 
— imena ne vem več — navdušen Slovenec, ki je menda 
pozvedel, da sem Šoštanjčan. Vprašal me je, zakaj ne 
nosim slovenskega traka na čepici in ali se še nisem 
vpisal v ^Slovensko društvo". Tačas nikdo ni branil 
nositi narodnih trakov in nikdo se ni brigal, je li kdo 
člen kakega društva, čeprav političnega. Slovenske 
trakove sem si že mislil našiti na čepico, pa sem prav 
sam samcat bil Slovenec v svojem razredu na gimna- 
ziji. Da pa je v Gradcu „Slovensko društvo", mi ni 
bilo znano, ker nisem v nobeno krčmo in sploh ne 
med ljudi zahajal. Precej sem bil pripravljen in celo 
imenitno se mi je zdelo, da bom društvenik. Višješolec 
me je' s seboj vzel in šla sva v Neugasse, tam pa v 
2. ali 3. nadstropje neke hiše, kjer sva vstopila v ne 
preveliko sobo. Videl sem več mladih gospodov, ki so 
nekako začudeno gledali še ne 15 let starega dečka. 
Vprašali so me, kako se pišem, in ko jim zapišem svoje 

ime, kakor sem bil navajen, poučili so me, da to, ni 
prava pisava in da bi se moral pisati slovensko tako 
in tako. Končno me je nekt gospod, menda tajnikov 
namestnik Hajšek, sedaj (1903.) dekan in č. kanonik 
v Slovenski Bistrici, vpisal mej društvenike in šel 
sem spet svojo pot, premišljujoč zaradi pisave imena, 
katero izpremeniti se mi ni zdelo mogoče. Kupil pa 
sem si svilnat slovenski trak in ga pritrdil na svojo 
čepico ter ga nekaj časa nosil, dokler ni gimnazijski 
ravnatelj strogo prepovedal nositi katerokoli politično 
znamenje. 

In spet se nisem brigal ne za politična ne za 
narodna vprašanja. Učil sem se pridno, v prostih urah 
pa sem čital razne knjige, ki sem jih mogel v roke 
dobiti, najrajši romane. Že v Celju mi je posebna slast 
bila citati enega tistih groznih „Ritter- und Rauber- 
romane", ki so bili jako priljubljeno berilo pri mla- 
dini. Ker Schellander ni dopuščal takega berila in je pri 
takem branju zasačenega dečka ostro kaznoval, sem v 
prostih urah smuknil pod streho in tam pri strešnem 
oknu čepeč ves ginjen in v strahu, kedar sta vitez in 
njegova izvoljenka bila v nevarnosti, in spet ves jezen, 
kedar je hudi črni vitez izvrševal svoje peklenske na- 
klepe, strastno prelistaval knjigo, ne meneč se za 
ves svet. V Gradcu sem na to stran bil popolnoma 
prost in sem čital, kar sem hotel. 

Tu še naj omenim, da sem mesca novembra 
1848. 1. tudi iz Štajerske zgodovine napravil izpit in 
dobil srebrno medaljo. Ustanovnik te medalje je bil 
Wartinger, bibliotekar v joanejski biblioteki, droben, suh 
možicelj, ki je rad videl, ako smo ga študehtje obiska- 
Vali in ga za te in one zgodovinske podatke povpra- 
ševali. Tudi jaz sem ga večkrat poiskal v njegovi za- 
duhli, temni sobici, kjer je sedel za mizo s knjigami 

obloženo. Pomagal mi je pri učenju štajerske zgo- 
dovine in bil zelo vesel, da sem dobil medaljo. 

Počitnice 1. 1849. so kakor navadno potekle. 
Vrnil sem se spet v Gradec in tam dovršil še 6. gimna- 
zijski razred. Izpričevala, ki so poprej bila latinska, so 
od I. 1850. nadalje bila nemška. K prejšnjim predmetom 
je v 5. razredu še pristopil nemški jezik. Tudi v 5. 
in 6. razredu sem imel v vseh predmetih „vorzuglich" 
ali „mit Auszeichnung". In zdaj sem se naveličal Gradca 
in sklenil preseliti se na Dunaj, kjer sem se itak hotel 
dati vpisati na univerzi. 

Oktobra 1850 sem se mimo Gradca vozil na Dunaj 
brez vsega spremstva, vajen sem že bil v tujini živeti. 
Tam sem se oglasil pri direktorju akademijske gimna- 
zije in sem bil sprejet v 7. razred. 



VII. 

NA DUNAJU (1850—1858). 

Iz gimnazijskih let na Dunaju se ne spominjam 
nobenih posebnih dogodkov. V 7. razredu sem bil med 
42 učenci 7., v I. semestru 8. razreda pa med 34 na 
5. mestu. Med prostimi predmeti sem se učil francoskega 
in italijanskega jezika. Zdaj smo že imeli za vsak pred- 
met svojega profesorja, ko je poprej le en profesor 
učil vse predmete. Tudi v izpričevalih niso zapisavali 
le reda, ampak še zraven kako natančnejšo opazko, 
n. pr.: „Religionslehre ausgezeichnet, griindl. Auffas- 
sung, ungezwungene Darlegung; griechische Sprache 
ausgezeichnet, liest dem Inhalte entsprechend und 

strebt itn Ausdrucke den Eigenschaften und dem Geiste 
des Originals nach itd. 

Leta 1851. je učna uprava vpeljala maturo in mi, 
ki smo tačas bili v 8. letu, smo prvi bili tako ne- 
srečni, da smo se morali podvreči temu pravzaprav 
čisto nepotrebnemu izpitu. Kaj naj dokaže matura? Da 
je učenec goden za prestop na univerzo ? Ali pa ni to 
dokazano za vsakega po letnih izpričevalih in sploh 
po vsem njegovem učenju in napredku tekom 8 let? 
Ako je učenec do 8. leta dobro izhajal, itak ne bo 
padel pri maturi in ga le po nepotrebnem mučijo, da 
v zadnjem semestru ves v strahu pričakuje strašnih dni. 
Pregleduje svoje knjige, da bi popolnil svoje znanje 
in končno izprevidi, da je pač tuintam že kaj po- 
zabil, a da bi vse pozabljeno spet stlačil v možgane, 
vseh vednosti prenapolnjene, spoznava za nemogoče in 
še bolj se ga lotita strah in skrb. Tudi mi vsi smo se 
bali mature in jaz sam, dasi sem bil zmerom odličnjak, 
sem imel v poslednjem semestru ne male skrbi, kako 
da bodem izhajal. Posebno zgodovina mi je delala ve- 
liko preglavico. V izpričevalu za I. semester mi je sicer 
profesor zapisal: »ausgezeichnet, Datenkentniss genau, 
Chronologie umfassend", pa to je veljalo le za novi 
čas; kaj pa stari in srednji vek? In ponavljal sem 
tudi stari in srednji vek, da se mi je včasi kar vrtelo 
v glavi od letnih številk in imen vladarjev. 

Rusi tudi na to stran hodijo svojo pot. Enketa, 
katero sem že omenil, je sklenila, da se odpravi ma- 
tura. To je pametno. 

Naposled stvar ni bila tako huda, kakor smo si 
domišljali. Maturo so vsi prestali, ki bi tudi sicer bili 
dobili ugodno semestralno izpričevalo, padli pa le 
tisti, ki so že med letom se borili z dvojkami. Jaz sem 
dobil izpričevalo z odliko. Ko sem ga v rokah imel, 

sem čutil tako zadovoljnost, kakor vojskovodja po 
dobljeni bitki. Takoj tisti dan sem hitel na železnico 
in se odpeljal. 

Doma veliko veselje. Oče je ponosno kazal vsem 
znancem moje in brata Mihaela izpričevali, kajti on je 
tudi tisto leto dovršil v Celju 2. leto na realki. Oče je 
tudi za te počitnice v hlev postavil za študente po- 
sebnega konja, s katerim smo se vozili ali tudi na njem 
jezdili. Ni bil arabec, temveč prav pohlevna, že bolj 
postarna konjska para, za katero se ni bilo bati, da bi 
utekla in voz prevrnila. Vendar se mi je s tem klju- 
setom nekaj prigodilo, kar mi je za vselej v srce vpi- 
salo izrek sv. pisma : „Pravični se usmili tudi živali". 

Največ smo študentje občevali z rodbinama zdrav- 
nika Srebreta in trgovca Samonika. Obe hiši 
sta si stali nasproti na zgornjem koncu trga. V obeh 
sta bili deklici, blizu naše starosti, Srebretova Pepica, 
sedaj gospa dr. Janka Sernca v Mariboru in Samo- 
n i k o v a Fanika, ki se je pozneje omožila z nekim 
stotnikom. Njen brat Janez pa je postal imenitna oseba. 
Oče, ki se je iz Šoštanja, pridobivši si dovolj novcev, 
preselil v Gradec, dal ga je v vojaške šole. Samonik 
je pridno avansiral in dospel do časti F. M. L. L. 1900. 
je kot Exc. R. v. Samonigg šel v zasluženi pokoj. 
Bil je poslednji čas nadzornik vojaških učilišč, katere 
je hotel reorganizirati, pa se je s svojimi idejami menda 
zameril v tistih krogih, ki se v svojem konservatizmu 
ustavljajo vsem novotarijam. Tačas je še pohajal ljud- 
sko šolo in se mu ni sanjalo, da bo kedaj tako velik 
gospod. Sestra Fanika je bila prav čedna, drobna 
brinetka, Pepica nekaj večja blondinka. 

Da bi pred njima paradiral, sem, ko sem obe 
dekleti videl pri oknih, se usedel na konja, jahal po trgu 
in potem po zgornjih ulicah mimo hiš semtertja, pa 

ne počasi ali v dir, ampak priganjal sem konja, da 
je moral galopirati. Deklici sta se mi pa smejali. Konj 
se je nekaj časa vdajal in, čeprav nerad, svoje zasta- 
rele noge spuščal v galop. A ko sem ga le zmerom 
gnal semtertja po istem potu, se mu je menda to le 
preneumno zdelo in ni več hotelne naprej ne nazaj. 
Napenjal sem se, s silo ga lopal po glavi, za uzdo 
^ pa tako trgal na obe strani, da so mu že pene stale 
ob gobcu. Deklici sta se mi glasno smejali, kar me je 
[še bolj razburilo. Naenkrat poneha smeh in obe kažeta 
I na glavo konja. Jaz pogledam in vidim, da so pene 
[ bile krvave in so krvave kaplje padale konju iz gobca 
fna tla. Ustrašim se' in peljem konja nazaj v hlev. 

It Tam sem našel, da je bila koža od železne žvale odrgnjena 
in je krvavela. Ubogo kljuse se mi je smililo. Prinesel 
sem mu ovsa ter ga s tem potolažil. Odslej pa nikoli 
[Z nobeno živaljo nisem kruto ravnal. 

Menda ravno v istih počitnicah sem doživel še 
drugo nepriliko. Napravili smo izlet na Oljsko goro, 
odkoder je lep razgled po Savinjski dolini. Bili smo 
fvesela družba, mi študentje, deklice in gospe. Kosilo 
[so nam skuhali na gori. Popoldne smo se vračali. Jaz 
[sem vodil Faniko, katere kavalir sem bil tisti dan. Pot 
' je precej strma. Držal sem deklico za roko in začela 
sva navzdol leteti, zmerom hitreje, naenkrat tresk, in 
ležal sem na zemlji in tudi Fanika se ni mogla držati 
ter je padla. Čutil sem silne bolečine v členu desne 
noge in nisem mogel takoj vstati. Noga se mi je v členu 
bila izvinila. Naposled sem si pomagal in vstal, da se 
n\\ ne bi še bolj posmehovali. Skrival sem svoje bolečine, 
pa le težko prikrevljal domov, kamor je še bilo uro 
hoda. Smilil pa se nisem nikomur, tudi Faniki ne in 
v^si so se norce delali iz moje nezgode. Le mama, 
llaia mamica je imela z menoj srčno usmiljenje. Brž 

3* 

sem moral v posteljo in devala mi je pridno mrzle 
obkladke na oteklo, ob sklepu vso sivo nogo. Ležal 
sem ves čas, ker tačas še nismo vedeli, da pri takem 
izvinjenju najbolj pomaga masaža in da tudi ni po- 
trebno in ni dobro ležati z obvezano nogo. 

Od te nezgode pa mi je ostala neka slabost v 
členu desne noge in sem si jo pozneje še večkrat iz- 
vinil, posebno v oni dobi, ko smo nosili obutje z vi- 
sokimi, navzdol čisto ozkimi, skoro špičastimi petami. 
Če človek ni prav pazil in stopil na kak okrogel ka- 
menček, je že bila peta prevrnjena in noga izvinjena. 
Angleži so prvi bili tako modri, da so to neumno 
modo odpravili in si dali delati široke nizke pete, ka- 
kršne zdaj nosimo. 



VII. 

V MEDICINI. 

Cas je potekel in odločiti sem se moral, kakšen 
stan si naj izberem. Pravzaprav sem že bil določil, da 
bom študiral medicino, najbolj zategadelj, ker sem po- 
gostoma zahajal v zdravnikovo hišo v Šoštanju in se za- 
nimal za razne operacije, ki sem jih tam videl. Star^ 
šem je bilo vse prav in po volji. Pozneje, ko sem že 
bil praktičen zdravnik, sem se dostikrat hudoval nad 
svojim stanom in sem obžaloval, da nisem postal jurist. In 
vsak zdravnik mi bo pritrdil, da je naš stan mendj 
najtežavnejši in da mora človek imeti trdne živce iil 
krepko zdravje, da ne omaguje pod težo svojega po- 
klica. Še cel6 ponoči nima miru in zgodi se, da gi 
zbude in tirajo k bolniku, ki ni v nobeni nevarnost 

ali je že dalje časa bil bolan in bi lahko počakal do 
dneva. In kake srce pretresajoče prizore mora včasi 
gledati, ko umirajočemu očetu in reditelju velike dru- 
žine ali materi malih otrok ne ve pomagati in izkuša 
vsa mu znana sredstva, da bi otel žrtev smrti, a zanian ! 
To so bridki trenotki ne glede na to, da se mu njegov 
pošteni trud poplača namesto z gotovino neredko z ne- 
hvaležnostjo in zabavljanjem. 

Takih misli nisem imel, ko sem se 1. 1852. ok- 
tobra mesca odpeljal na Dunaj, da se vpišem na me- 
dicinsko fakulteto. Sanjal sem le, da bom nekdaj sloveč 
zdravnik. Da bi kedaj se s politiko pečal in bi mi 
bilo zdravništvo bolj postranska stvar, o tem se mi še 
sanjalo ni. Sploh je tačas po burnih dnevih 1848. leta 
sledila reakcija. Javno o političnih stvareh govoriti ali 
celo kritikovati vladne naredbe ni se nobenemu lju- 
bilo, ker je bilo povsod polno ovaduhov (Spitzel, Na- 
derer) in nikdo ni bil varen, da ga policija ne pograbi. 

Pa se tudi študentje, zlasti medicinci, ki smo imeli 
dovolj opravka z učenjem, prav nič nismo brigali za 
politiko in tudi o narodnosti ni bilo govora. Jaz nisem 
Jital nobenega časnika, ker sem v kavarno zahajal k 
i^ečemu ob sobotah po noči, ko se nas je več znancev 
shajalo v krčmi in smo se domov grede še v kavarni 
oglašali. Le ob času krimske vojske smo se zanimali 
ca junaške boje pri Sevastopolju. Sicer pa nam je 
Dilo vse eno, kdo je minister in kakšno je vladanje. 

Medicinske študije so bile prav težavne, ker so 
ie predavanja vršila na raznih, do pol ure oddaljenih 
tcrajih in so se n. pr. poleti v 1. letu pričenjale že ob 
3. uri zjutraj na botaničnem vrtu. 

Vendar enkrat 1. 1854. smo sprožili nekako poli- 
ično demonstracijo. Naš profesor botanike, slavni Unger 
e dobil ukor od učne uprave zaradi nekega govora. 

Mi smo se zavzeli za 
svojega priljubljenega 
profesorja in sklenili 
mu slovesno izročiti 
vseh podpisano za- 
upnico. Neki komite, 
v katerem sem tudi 
jaz bil, je koncipiral 
adreso. Jaz sem ze 
dalje časa zahajal v 
hišo viteza Karajana, 
slovečega germanista 
in predsednika aka 
demije znanosti, kef 
sva z njegovim sinom 
bila sošolca na uni- 
verzi iri dobra prija- 
telja. Zanesem adreso 
k staremu gospodu in 
ga poprosim, da jo pre- 
čita. To je storil in tekst tuintam popravil. Videl sem, da 
mu ugaja naš korak, ker je tudi bil protivnik Bachovega 
absolutizma. A v javnosti to pokazati se ni upal. Zato 
mi je naročil, da ne smem nikomur povedati, da je on 
za adreso vedel in jo v rokah imel. Tudi njegov sin 
se je šele podpisal, ko nas je bilo pred njim že \d 
sto podpisanih. Adreso je potem deputacija nesla k 
profesorju Ungerju in mene so izbrali, da sem jo iz- 
ročil. Nasledkov ni bilo nobenih in Unger je še na- 
dalje ostal profesor. Učna uprava se je le bala, od- 
staviti tako slovečega učenjaka. Za mene je imela ta 
stvar dober nasledek, ker sem izpit iz botanike pri 
I. rigorozu prav lahko naredil in me tudi drugi profe- 
sorji, ki so bili Ungerjevi prijatelji, niso prehudo pritiskali 

Življenje na 
Dunaju ni bilo 
predrago. Dobila 
se je soba za 7 do 
lOgld. na mesec, 
opoldne pa sem 
za kosilo (juho, 
meso z dvema 
prikuhama in 
kruh) plačeval po 
6 gld. na mesec. 
Glavna reč je pač, 
dasedijakvsajo- 
poldne do sitega 
naje. Za večerjo, 
kakor je pač bilo 
finančno stanje, 
so bile klobasice, 
safaladi, — golaž 
je že bila ime- 
nitna jed — v sla- 
bih časih pa tudi 
le hlebček kruha 
(„Schusterlaibl") 
z vodo. 

In družba? V 1. letu nisem imel nobene posebne 
družbe. V 2. letu sta pa prišla na Dunaj tudi medicino 
študirat brata Ipavca, Benjamin in Gustav. Hitro smo 
se seznanili in si ostali odslej zvesti tovariši do konca 
študij in iskreni prijatelji za celo življenje. Ipavca sta 
stanovala v Alzerskem predmestju blizu mene pri 
tleh. Ker sta oba bila muzikalno izobražena, najela sta 
si klavir in ga postavila v svojo sobo. Kedar sem ju 
obiskal, in to se je skoro vsak dan proti večeru zgo- 

dilo, usedla sta se h klavirju, če ju že nisem našel 
igrajoča, in mi napravila koncert. Igrala sta četvero- 
ročno Mozartove in Beethovenove sonate, ki sem jih 
tačas prvikrat slišal, pri katerih sem pač slišal le zvoke, 
a v srce mi niso segali. Bolj ugajali so mi Lanerjevi 
in Straussovi valčki. To so bile vesele ure, ki so le 
prehitro potekle. 

Okoli nas so se zbirali s časom še drugi znanci. 
SchoUer, sin tačas slovečega primarija v Gradcu, in 
Martine s Koroškega sta vsa leta bila v naši družbi. 
Oba sta isto leto z nami rigorozirala in odšla, prvi v 
Gradec, drugi v Wolfsberg. SchoUer je bil silno ner- 
vozen in trpel na glavobolu, da se mu po par letih ni 
več ljubilo živeti in se je končal s čiankalijem. Martine, 
ki smo ga imenovali »Master Vorwarts", se je v Wolfs- 
bergu oženil s hčerjo nekega fužinarja, povečal fužinsko 
podjetje, a po polomu 1873. I. vsled skrčenega kredita 
moral vse pod ceno prodati. Vdal se je pijači in kmalu 
potem umrl. 

Da si je občevalni jezik bil nemški in nisem na 
Dunaju z nobenim odločnim Slovencem prišel v dotiko 
— z mladim Bleiweisom, ki je študiral tista leta, sem 
se seznanil šele pozneje v Ljubljani — smo se z 
Ipavcema zmerom čutili Slovence in sta oba večkrat 
kako narodno pesem igrala na klavirju. 

Ko so bile Šafarikove starožitnosti izšle, sem hodil 
v dvorno knjižnico, jih prebirat. Kustos je bil Mi- 
klošič in tedaj je bilo prvikrat, da sem ga videl, a ni 
mi še bilo znano, da je tako velik učenjak. Zahteval 
sem najprej Šafafika v nemški prestavi, ker češki ni- 
sem dovolj razumel. Miklošič mi ga da prinesti. Potem 
v svoji radovednosti, kakšen je original, prosim za 
češkega Šafarika. Miklošič me nevoljno vpraša, zakaj? 
V svoji zadregi odgovarjam, da hočem primerjati nem- 

ško prestavo z originalom, ali se ujemata. Pogledal 
me je, majal z glavo, nekaj mrmral, potem je vendar 
ukazal slugi, naj mi prinese knjigo. S tem svojim ve- 
denjem se mi je Miklošič tako zameril, da nisem več 
zahajal v dvorno knjižnico, ampak v univerzno in 
to tem rajši, ker sem osebno znan bil s kustosom 
Dimlerjem in zahajal v njegovo hišo. 

D i m 1 e r je imel za drugo ženo hčer šoštanjskega 
sodnika Debeljaka in ko je ta slišal, da pojdem na 
Dunaj, mi je naročil naj grem k Dimlerju in izročim 
njegove pozdrave. To sem storil in gospa, ki je že 
vedela, da pridem, bila je prav vesela in moral sem ji 
na široko popisovati, kako je v Šoštanju. Bila je še 
mlada, vitka, finega obrazka in svetlih oči. Sama ni 
imela otrok, a mož je imel od prve žene tri hčerke, 
tačas 10 do 14 let stare. On je bil sicer postaven, a 
proti mladi ženi le že postaren mož, učenjak-germa- 
nist, zmerom v knjigah tičeč. Gospa ga je pač vzela, 
da ne ostane samica, ker je že črez 24 let bila stara 
in ni prišel nobeden pravi snubač. Oče jo je poslal 
na Dunaj k neki njemu znani rodbini in tam so jo 
priporočali Dimlerju. 

Živela sta menda v miru in slogi. Stanovanje sta 
imela v knjižničnem poslopju na poštnem trgu, nekaj 
bolj tesnih sob, zraven pa vrtič, v notranjem dunaj- 
skem mestu redka prikazen. Dimler me je nagovoril, 
da sem, ko sem bil v 8. šoli, njegove hčerke po dva- 
krat na teden- učil zgodovine. V knjižnici pa mi je 
zmerom dajal .zvodovinske knjige, da bi s tem v meni 
vzbujal nagnjenje za zgodovinske študije, kar se mu 
pa ni posrečilo. Prirodopisne in prirodoslovne knjige 
so mi bolj ugajale. Inštruktor pa sem bil slab in ne- 
okreten. Kupil sem si neki droben izvleček iz zgodo- 
vine in za vsako uro prečital tiste strani, katere sem 

imel predavati. Dekletcema se je zevalo pri mojem 
pripovedovanju o rimski republiki in cesarstvu in sta- 
rejša bi bila že rajše druge reči slišala, nego o rim- 
skih vojskah in se ji ni smilil ne Cezar, ko so ga 
tako grozno umorili, ne svobodnjaka Brutus in Cassius 
v bitki pri Filipih. Drugo leto, ko sem stopil v medi- 
cino, nisem več nadaljeval svojih zgodovinskih lekcij. 



IX. 

NEKAJ O SPIRITIZMU. 

Leta 1852. sem prvič slišal o spi riti z mu. Ne- 
kaj let poprej so se v Ameriki pri sestrah Foksovih 
oglašali duhovi s trkanjem na zid in na mizo. Ljudje 
so izkušali na razne načine v pogovor stopiti s temi 
duhovi in končno so določili za vsako črko neko število 
udarcev. , Tako pogovarjanje z duhovi pa se je vršilo 
silno počasi. Potem so majhne mizice s svinčnikom na 
eni nogi postavljali na mizo. Udeleženci so se usedli 
krog mize in se držali za roke. Mizica se je sčasom 
začela pregibati in svinčnik je pisal na podloženem 
papirju. Največ šuma po svetu je tačas delal Home, 
ki je bil izredno močen medium in vpričo Napoleona 
in njeggvega dvora z najčudnejšimi fizikalnimi in psi- 
hičnimi pojavi vzbujal občno čudenje. Imel ie n. pr. 
moč, da je svojemu telesu odvzel vso težo in v 2. nad- 
stropju skozi odprto okno plaval po zraku in se skozi 
drugo okno vračal v dvorano. O vsem tem so pisali 
časniki in povsod so začeli mize premikati (Tisch- 
riicken) in s pisanjem ali pa po trkanju stopati v dotiko z 
duhovi. Tudi pri Karajanovih, kamor sem zahajal, smo 

delali^take poizkuse, pa brez uspeha, ker menda po 
trditvi zvedencev ni bilo dovolj krepkega mediuma 
med nami. 

Spiritizem, ki je tačas še bil v povojih, se je 
pozneje čudovito razširil, po svetu. Spiritisti trdijo, da 
imajo že nad 60 milijonov privržencev, največ v Ame- 
riki in na Angleškem, potem na Francoskem in Nem- 
škem, nekoliko tudi na Ruskem, kjer je njih glavni repre- 
zentant Aleksander Aksakov. On je izdal za 
spiritizem velepomembno knjigo v ruskem in nemškem 
jeziku: „Animismus und Spiritismus" (52 pol, cena 
12 mark), ki je v nemščini že izšla v 3. izdanju. Časnike 
imajo spiritisti že skoro v vseh omikanih jezikih, največ 
v angleškem in francoskem, pa tudi v italijanskem, 
španskem, ogrskem, ruskem jeziku („Rebus" v Petro^ 
gradu) in v najnovejšem času v hrvatskem „Novo 
sunce" (izdava dr. Hinkovič). Le na Slovenskem se 
nikdo ne briga za velezanimive spiritistične pojave. 

Spiritisti uče, da ima človek materielno telo (truplo), 
astralno telo, podobno truplu, in dušo. V smrti se loči 
astralno telo z dušo od materielnega, ki je minljivo in raz- 
pade v svoje atome, astralno telo z dušo pa naprej 
živi, s početka v zemeljski sferi. Ko se očisti peg, ki 
so dušo več ali manj očrnili o pozemskem bivanju 
vzdigne se v višje sfere bliže in bliže večnemu BogM. 
Hudiča in večne kazni v peklu ne priznavajo. Zločinci 
trpe za hudodelstva na tem svetu storjena silno hudo 
na duši tudi mnogo stoletij, dokler se ne obrnejo k 
Bogu in ne spoznajo svojih hudih del. Posebno hudo 
se godi samomorilcem. Glavni nauk se strinja s krščan- 
skimi načeli o ljubezni do Boga in bližnjega. Bojujejo 
se v prvi vrsti proti onim nesrečnim materialistom, ki 
menijo, da je s smrtjo vsemu konec. S pojavi duhov 
hočejo dokazati, da duša naprej živi in je odgovorna 

za svoja dejanja na zemlji. S spiritističnimi prikaznimi 
so se že imenitni učenjaki bavili in so morali priznati, 
da so resnične, a po nam znanih prirodnih zakonih se 
ne dado razjasniti. Ker tu ni mesta, da bi obširneje 
razpravljal o spiritizmu, navedem nasproti onim, ki ob- 
sojajo vse nenavadne pojave kot nemogoče, že sto in 
stokrat ponavljani citat iz Shakespearea, „da je dosti 
reči med nebom in zemljo, o katerih se učenjakom še 
sanja ne". 



X. 

KOLERA (1854—1856). 

Leta 1854. je začela kolera razsajati po Evropi. 
V Aziji ob Gangesu je njen prvotni dom. Tam vsako 
leto več ali manj ljudi napade in usmrti. Po Evropi 
se je prvič razširjala v 30. letih, 1. 1854. pa že tretji- 
krat. Jaz sem ^il v 2. letu medicinec, ko so nam neko 
jutro v bolnici pravili, da je po noči več ljudi umrlo 
za kolero in da zmerom nove bolnike donašajo. Drugi 
dan, ko sem prišel v sekcijsko dvorano, nam je na- 
znanil sluga, da pride na vrsto truplo prvega mrliča 
za kolero. Vsi smo z veliko napetostjo pričakovali pro- 
fesorja patologijske anatomije, slavnega Rokitanskega. 
Profesor vstopi in takoj za njim prinesejo mrliča. Ko ga 
odkrijejo, vidimo pred seboj deviško truplo bujno 
razvitega 18letnega dekleta. Lice je bilo bledo z upad- 
limi očmi. Razparali smo truplo in profesor nam je 
v vseh organih kazal znamenja bolezni, o vzrokih pa 
ni vedel nič gotovega povedati, kajti tačas o vseh teh 
bacilih, katere zdaj zasledujejo pri vsaki bolezni, ni 

bilo ne duha ne sluha. Po tem prvem slučaju smo še 
dosti mrličev za kolero secirali, ne da bi se za to po- 
sebno menili. 

O počitnicah se je kolera že po južnem Štajerju 
razširjala in nekega dne se je pokazala tudi v Šoštanju. 
Iz Celja je prišel neki usnjarski pomočnik in se zglasil 
pri mojem svaku kot usnjarju. Zvečer mu začne hudo 
prihajati in po noči je umrl. „Kolera! Kolera!** je šu- 
melo po trgu in ni preteklo dopoldne, je že 5 ali 6 
oseb v raznih hišah ležalo s simptomi kolere. Zdravnik 
. Nekerman je to precej naznanil okrajnemu zdravniku 
v Slovenji Gradec. Drugi dan so se že pripeljali dok- 
torji iz Slov. Gradca in Celja in obhodili smo vse bol- 
nike. Dva sta med tem že bila umrla in sta ležala v 
mrtvaščnici. 

Naenkrat se mi zazdi, da tudi meni začenja 
slabo prihajati. Hitro domov in v posteljo. Mamica 
me prestrašena odeva in ogreva ter z vročim čajem 
zaliva. Pa ni bilo nič hudega; zvečer sem že bil spet 
na nogah. Tu sem se sam na sebi prepričal, kako ne- 
varno je včasi domišljevanje. 

Kako hude nasledke pa lahko ima domišljava, to 
se je ravno tisto leto pokazalo v Parizu. Kolera je bila 
že prestopila francoske meje, pa do Pariza še ni bila 
prodrla. O pustu so se po navadi razveseljevali po 
plesih in maskeradah. V eni največih dvoran je bila 
neki večer maskerada in na stotine našemljenih mask 
se je gnelo po vseh prostorih, druga drugi nagajajoča. 
Tu stopi v dvorano velika oseba v črni haljini z dolgim 
črnim pajčolanom črez glavo. Stopa gori in doli med 
množico, ki je čedaljebolj radovedna prihajala ter ho- 
tela po vsej sili zvedeti, kdo je ta maska. Začnejo po- 
stopati za njo in jo preganjati. Črna maska se umakne 
v druge sobe; vsi za njo, potem na stopnice v višje 

nadstropje, a tu so bila zaklenjena vrata, da ni mogla 
naprej. Pred in pod njo stoječa množica je kričala: 
»Razkrinkaj se ! Razkrinkaj se !" In zdaj maska odgrne 
pajčolan in prikaže se mrtvaška glava, iz katere za- 
doni strašen votel glas: „Jaz sem kolera!" 

Pri teh besedah množica vsa trepetajoča od straha 
sili nazaj in beži v dvorano, maska pa izgine. Ni pre- 
teklo četrt ure in že je mnogim začelo slabo prihajati 
in proti jutru je ležala po dvorani cela kopa mrličev, 
vsi še v maskeradni obleki. V Parizu pa je takoj tisti 
dan umrio nad 300 oseb za kolero. In vse to je provzročil 
strah in trepet pred to boleznijo. 

S kolero sem imel še enkrat opraviti 1. 1866., ko 
se je prikazala med prisiljenci, ki so delali cesto na Igu. 
Tja je bila zatrošena iz Loškega potoka, kamor je 
prišla iz Trsta. Zboleli so le prisiljenci, menda kakih 
18, od katerih je polovica umria. Tačas pa nisem imel 
nobenega strahu, dasi sem imel podnevi in ponoči 
opraviti z bolniki za kolero. 



XI. 
ŽIDOVSTVO. 

Tisti rod, ki je Kristusa pribil na križ, bil je po- 
tem razpršen po vsem svetu in se je povsod vrival med 
druge narode, ki so ga sicer zaničevali, črtili in pre- 
ganjali, izkoriščati in izsesavati pa so se dajali od 
njega in se še dajo do današnjega dne. Mi Slovenci 
smo še srečni, da se niso tudi v naše kraje v večem 
številu vrinili, tem bolj čutijo oderuško silo židovstva 
naši bratje Hrvati in še huje Poljaki in pa Rusini. Saj 

je v Galiciji že skoro vsak peti človek židovske rase in 
so že cela mesta požidovljena. Rusija se jih brani, kar 
le more, in med Velikorusi ne morejo kaj posebnega 
opraviti, a v prejšnjih poljskih pokrajinah jih kar mrgoli 
in tam so tako predrzni, da se skoro noben časnik ne 
upa proti njim pisati. Temu se ni čuditi, ker je, kakor 
povsod drugod, žurnalistika prava židovska domena 
in večina žurnalistov židovska. Židi imajo torej dve 
glavni sili v svojih rokah, kapital, ki si ga v neizmernih 
množinah kopičijo po izsesavanju ljudstva, in časni- 
karstvo, s katerim vplivajo sebi v prid na ljudsko, ne- 
razsodno maso. 

Dokler nisem prišel na Dunaj, so mi Židi bili 
neznani. Tam pa sem že na gimnaziji imel par židov- 
skih sošolcev, toda nisem ž njimi prišel v nobeno dotiko. 
Huje pa je bilo potem v medicini, kjer je že precejšnji 
del dijakov bil židovske rase. In tu so mi kmalu za- 
čeli presedati po svojih zoprnih telesnih in duševnih 
lastnostih. Tisti židovski obrazi z nizkim čelom, za- 
krivljenim nosom in pohotno napetimi ustnicami, s 
krivim hrbtom in, kakor pri mažarskih huzarjih, za- 
krivljenimi nogami s ploščatimi stopali, z nekako po- 
sebno neprijetno vonjavo svojega izhlapevanja so nam 
krščanskim dijakom arijskega plemena bili tako zoprni, 
da še občevati ž njimi nismo hoteli. In njihova govo- 
rica ? — Tista popačena židovska nemščina. In njihov 
značaj ? — Vsiljivost, vmes celo predrznost, brez vsakega 
čuta za čast. Za pravo vednost jim ni bilo mar, me- 
dicina jim je' le bila „Geschaft", kakor vsako drugo 
kupčijsko podjetje. 

Pri predavanju so rinili naprej na prva mesta, 
na klinikah so obstopali postelje bolnikov, da smo jih 
morali s silo nazaj potiskati. Kakšnega barantaškega 
duha pa so bili, naj kaže naslednji slučaj. 

Anatomijski sluga je prepariral kosti raztelešenih 
mrličev in jih potem nam dijakom prodaval. Nekoč, ko 
sem bil nekaj glavnih kosti jaz kupil, barantal je tudi 
židovski dijak s slugo in hotel po vsej sili odbiti par 
krajcarjev. Ko sluga ni odjenjal, bleknil je zidov : „Gut 
ich zol, aber eine Rippen geben Sie mir drauf". Sluga 
se je z nami vred smejal in židovu dal povrh kos 
rebra. 

Tačas sem postal antisemit in ostal dosihmal, 
prepričan, da so semitje prava pokora za vse narode 
in vredni, da bi se vsi poslali nazaj v Palestino. Ko 
sem se torej v državnem zboru seznanil z dr. Lueger- 
jem, mi je postal najsimpatičnejši med vsemi nemškimi 
poslanci. 



XII. 

V POČITNICAH. 

Počitnice, dokler sem študiral medicino, so bile 
prijetne. Delali smo izlete, na primer nekega poletja 
na sv. Uršo. Šla sva z bratom Mihaelom, tačas že slu- 
šateljem tehnike na Dunaju, peš v Slovenji Gradec 
prav prijazno, ne težavno pot mimo Gabrka skozi Ve- 
lunjski graben, ob koncu katerega smo plezali, pa ne 
visoko, na Meniški vrh ter obiskali razvalino Forhtenek. 
Od tod sva šla navzdol do Podgorja v SI. Gradec, 
ker sva razvalino Viderdris, sv. Heleno in sv. Miklavža 
že poznala. V Slov. Gradcu sva pri stricu P., tudi 
usnjarju, bila dobro sprejeta, posebno od sestričen, ki 
sta se veselili, da sva prinesla nekaj izpremembe v 
vsakdanje enolično življenje. Dogovorili smo se, da 

napravimo izlet na sv. Uršo. To se je hitro pozvedelo 
po mestecu in pridružilo se nam je več mladih go- 
spodov in gospodičen. 

Komaj se je začelo daniti, smo že bili vsi, kakih 
8 ali 10 oseb, na nogah. Nosač je bil naložen z me- 
som in kruhom za kosilo — vino je točil mežnar na 
gori — in hajd iz mesta vun proti Podgorju in naprej 
po Suhem dolu. Razvrstili smo se v pare in med 
smehom in šalami korakali po kolovoznem potu, ki se 
polagoma vzdiguje proti vznožju sv. Urše. „Lahke noge, 
lahko srce!" Ves svet se nam je kazal v solnčnem 
svitu in nikdo ni mislil, da je na njem toliko gorja. 
Srečna mladost! le da takrat, ko uživa to srečo, se je 
ne zaveda. Šele ko pridejo leta, ko so „težke noge" in 
„težko srce", človek prav spoznava srečo mladih dni, 
rad se jih spominja in ti spomini razvedrujejo od živ- 
ljenja upehanemu starcu samotne ure. 

Tačas se dijaki nismo pečali ne s političnimi, ne 
z narodnostnimi, še manj pa s socialnimi vprašanji. 
Med letom smo se pridno učili, le prav izredno smo 
prišli v kako krčmo ali kavarno, v počitnicah pa smo 
se veselili življenja. Zato, mladi prijatelj, ki bereš te 
vrstice, svetujem ti: Stori enako! Dokler študiraš, pusti 
politiko v stran, ne bodi ne liberalec, ne klerikalec, ne 
socialist. Med letom imaš dovolj opravka, da boš 
dobro podkovan v svojih strokah, v počitnicah pa vesel 
in brezskrben uživaj zlate dneve mladosti, saj se ti 
nikdar več ne povrnejo in boš le prehitro sunjen v 
mračne valove življenja. Edino, s čimer naj se zraven 
študij peča seveda tisti, ki ima talent za to, je lepo- 
slovje in, kar se je pričelo v najnovejši dobi, s pouče- 
vanjem prostega naroda. 

Po triurni hoji smo prišli do Plešivčnika, do ve- 
likega posestva na vznožju svetourške gore, katere večji 

del pripada k temu posestvu; pa kaj pomaga, ker je 
tam ie golo kamenje brez gozda. Usedli smo se pri 
studencu, da se odpočijemo in okrepčamo. Plešivčni- 
kovi so bili jako gostoljubni in tudi takrat so k nam 
poslali deklo, da nas vpraša, ali kaj želimo. Ko je 
gospa zvedela, da smo iz Slov. Gradca, povabila nas 
je v hišo in na kosilo, a mi smo hvaležno odklonili, 
ker se nam je mudilo na goro in smo hoteli še tisti 
dan spet doma biti. Torej hajdi naprej, vsak s svojo 
gospodično pod pazduho, dokler je dopuščala cesta ho- 
diti po dvoje, a kmalu smo prišli na bolj strme steze, 
vendar ne take, kakor jih ljubijo sedanji turisti mimo 
groznih globokih prepadov, da je treba napeti vrvi. 
Takih ni ob južni strani sv. Urše. V dveh urah smo 
bili na vrhu (1696 m.). 

Šli smo najprej v cerkev sv. Urše, ki stoji preko 
štajersko-koroške meje tako, da je veliki oltar na Ko- 
roškem, stolp pa na Štajerskem. Občudovali smo potem 
prekrasni razgled, a dekleta se zanj niso dosti zmenila, 
hitela so v bolj spodaj stoječo mežnarijo nam pri- 
pravljat kosilo. Mi pa smo stali in občudovali pod 
nami ležeči zeleni svet koroški in štajerski. Ne bom 
opisaval, kako daleč sega razgled. Pojdi sam, raduj se 
nad prelepo slovensko zemljo, ki se razprostira pod tvo- 
jimi nogami, in vzkipelo ti bode srce polno navdušenosti 
za milo našo domovino. Klicali so nas h kosilu in 
usedli smo se k mizi v veliki sobi mežnarije. 

Mislili smo že na odhod, ko pride mežnar v hišo 
pravit, da se bliža nevihta in da je že nad Peco. 
Hiteli smo na prosto, že smo slišali grmenje in črni 
oblaki so se kopičili okoli Pece. Nismo dolgo zunaj 
stali, pa je zašumel vihar, objela nas je gosta megla, 
padale so debele kaplje in zagrmelo je, da se je vsa 
gora tresla. Bežali smo v hišo in zdaj smo imeli pri- 

liko občudovati grozno veličastnost nevihte na visoki 
gori. Bliski so švigali okoli hiše, grom za gromom je 
pretresal okna in vrata, celi potoki vode so se ulivali s 
strehe. Mi smo bili sicer v varnem zavetju, vendar nismo 
bili brez strahu, da ne bi treščilo v hišo. Toda mežnar 
nam je zatrjeval, da se to še ni zgodilo, ker stoji hiša 
v jami pod najvišjim vrhom. 

Upali smo, da se po nevihti zvedri, a to se ni 
zgodilo. Po prvi najhujši plohi je mirno naprej deže- 
valo in ker za tako vreme nismo bili turistovsko naprav- 
ljeni, vsi le v lahkih štifletah brez pledov in dežnikov, 
kaj smo hoteli? Ostati smo morali na gori in tam 
prenočevati, mežnar pa je šel doli do Plešivčnikov, da 
nam je prinesel hrane za večerjo. Kratkočasili smo se 
pozno v noč z vsakojakimi igrami in šalami. Za pre- 
nočevanje je še dosti dobro preskrbljeno na tej gori. 
Postelje so v sobah . in pod streho in tudi odej ne 
manjka, pa tudi ne bolh. Drugo jutro smo zgodaj bili 
na nogah, da smo občudovali solnčni vzhod. Potem 
pa navzdol in domov, kamor smo še predpoldnem 
dospeli. 

Drugokrat smo napravili izlet preko Pohorja in 
na najvišjem vrhu, na Veliki kapi (1542 m.) pričakovali 
solnčnega vzhoda. V družbi je bil tudi okrajni glavar Glo- 
bočnik iz Slov. Gradca s svojo hčerko. Prenočevali smo 
pri poslednjem kmetu pod vrhom, ob dveh zjutraj pa 
šli na vrh. Tam smo posedli po skalah, jaz zraven 
glavarjeve hčerke, dokler ni soince izšlo. Premagal me 
je vzlic ljubeznivi družici spanec. Zbudi me glasni šum 
in ko izpregledam, vidim na nebu ognjen žar, skočim 
pokonci in zakričim: „Ogenj! Ogenj!" Glasen smeh! 
Zdaj šele spoznam, da je soince z gorečim plamenom 
mi bliščalo v oči. Razgled z Velike Kape je obširen, 
pa se ne da primerjati z razgledom s sv. Urše. Pod 

nogami se vije Drava v tesni, navadno haresni dolini. 
Hares pravijo na Pohorju tisti tenki megli, ki se vije 
okoli gor in po dolinah. Navzdol smo šli po severni 
strani, ki je skozi bolj strma, ko solnčna južna, in do- 
speli do pohorske Ribnice. Nazaj smo pa prekoračili 
Pohorje preko Črnega vrha (1548 m.) do Mislinja in 
Š. Ilja (593 m.). 



XIII. 

PRI XIMBRIH IN TEVTONIH\* 

Ker sem že pri izletih, naj opišem še enega, ka- 
terega sem v poslednjih svojih počitnicah 1. 1856. na- 
pravil v imenitni glasbeniški družbi bratov I pa ve e v 
in župnika Ripšla, znanega vedno veselega pesnika 
in obenem kompoziterja svojih pesmi. Bil je tačas 
župnik pri sv. Jederti nad Rimskimi toplicami. Zbrali 
smo se v Mozirju v pondeljek, peljali se do Luč, ogle- 
dali si Žolčpah in Logarjevo dolino s savinjskim sla- 
pom in se vrnili v Gornji grad. Mimo Nove Štifte smo 
hodili navzdol do Kamnika. Odtod smo se vozili do 
Tržiča. Bil je namreč v naši družbi kaplan Pole, doma 
iz Tržiča, ki je že poprej bil naznanil naš prihod. 

Ko pridemo do sv. Ane, so nas res pričakovali 
tržiški pevci. Tačas Tržič še ni slovel zavoljo svojih 
Cimbrov in Tevtonov, pač pa zavoljo obilne nemškuta- 
rije. Mi smo Tržičane pozdravljali s krepkimi živio- 
klici, a neki dedec, menda je bil Železingar, ki je blizu 
mene stal, je dejal: ,,Bei uns wird nicht živio gerufen". 

*) Tako je dr. Zarnik imenoval Tržičane v svojih poto- 
valnih pismih v »Novicah*. 

Malo smo se zmenili za njega in naš kvartet je zapel 
več slovenskih pesmi, pa se tudi ni branil pristopiti 
k tržiškim pevcem, ki so nemški peli. V Tržiču so nas 
nastanili v privatnih hišah, mene pri nekih Poljakovih, 
imenitnih tovarnarjih platnenega blaga. In spet sem 
imel srečo, da je pri hiši bila hčerka Anica, kakih 16 
let stara, vesela prihoda samih mladih doktorandov v 
dolgočasnem Tržiču. Zvečer slavnosten koncert v neki 
gostilni, ves Tržič zbran. 

Iz Tržiča smo krenili v Kranj, kjer nam je prav 
dopadalo. jaz pač nisem mislil, da bom malo let po- 
zneje ravno v tem mestecu izkušal postati sloveč zdrav- 
nik. V petek zvečer smo že bili v Ljubljani pri „Mo- 
karju", sedanjem „Slonu", ker je Ripšl moral najdalje 
do sobote zvečer biti v svoji župniji. Jaz sem se peljal 
ž njim do Rimskih toplic, kjer sva izstopila in peš po 
prav strmi poti plezala do sv. Jederti. 

In koliko sem potrošil za to šestdnevno poto- 
vanje? Oče, ki za kratkočasje ni bil radodaren, mi je 
dal 5 gld. in še ob te bi bil skoraj v Mozirju. Ko 
sem tam plezal na lestvenice, za nas pripravljene, mi je 
listnica padla iz žepa. Že smo sedeli na vozu, ko za- 
pazim svojo izgubo. Iskali smo po tleh in končno sem 
bil vendar tako srečen, da sem listnico našel v slami 
na vozu. S tem zakladom sem prišel do Ljubljane. 
Tam sem pa že bil tako suh, da je Ripšl za mene 
plačeval, kakor tudi na železnici drugi dan. V nedeljo 
sem ostal pri sv. Jederti, v pondeljek me je potem 
Ripšl spremljal do Rimskih toplic, odkoder sem se od- 
peljal v Celje in domov. 

XIV. 

MOJE BERILO. 

Poleg svojih strokovnih medicinskih študij, ka- 
terih sem se vselej resno lotil, sem porabil prosti čas, 
da si popolnim svojo izobrazbo, s čitanjem leposlovnih 
knjig, spočetka najrajši romanov, posebno francoskih, 
(Eugčne Sue, Dumas itd.) Potem pa sem si kupoval 
nemške klasike, ki jih je izdaval Brockhaus v Lipskem 
v tedenskih zvezkih. V gimnaziji sem se le malo in 
površno seznanil z nemško literaturo. Čital sem Schil- 
lerja najrajši, potem Goetheja, Lessinga, tudi Wielanda, 
le Klopstocka nisem mogel prebaviti. Zraven teh sem 
se vglabljal v drame Shakespeareove in zahajal v dvorno 
gledališče, kadar je bila predstava njegovih dram. 

O kakem slovanskem slovstvu tačas za me še ni bilo 
ne duha ne sluha. Le Puškinove pesmi so bile v ori- 
ginalu v Lipskem natisnjene in kupil sem jih. Naučil sem 
se toliko cirilice, da sem jih mogel citati, a sem jih 
malo razumel. Grške in rimske klasike v nemškem 
prevodu sem zmerom rad čital, Horacija pa v origi- 
nalu. Med zgodovinskimi knjigami je silen vtis na mene 
napravila Rankejeva zgodovina srbske revolucije. Srbski 
junaki so se mi tako omilili, da sem sklenil, ako mi 
doma ne pojde po volji, naseliti se kot zdravnik v 
Srbiji, na kar sem 1. 1860. resno mislil. 



XV. 

Z BRATOM MIHAELOM VKUP. 

Brat je 1. 1852. dovršil realko v Gradcu. Ker 
sem jaz tačas že študiral na Dunaju, smo se doma do- 

govorili, da pojde tudi brat z menoj na Dunaj in tam 
vstopi v tehniko. Začetkom oktobra sva se torej po 
počitnicah, ki sva jih veselo preživela, odpeljala v Celje 
po stari cesti in potem po železnici na Dunaj. Oče mi 
je pri odhodu izročil nekaj gotovine za naju oba in z 
lahkim srcem sva se vozila mimo Gradca do Miirz- 
zuschlaga po železnici, črez Semernik pa, kjer so tačas 
šele graditi začeli železnico, z omnibusom. 

Na Dunaju sem precej drugi dan spremil brata 
v tehniko k ravnatelju. Ta je, pregledavši bratova iz- 
pričevala, jih sicer pohvalil, toda rekel, da sprejeti v 
dunajsko tehniko ga ne sme, ker je premlad, v Gradcu 
pa da ga morajo sprejeti, ker je dovršil tam realko. Kaj se 
je hotelo ? Naj je nama še tako neprijeten bil ta odlok, 
morala sva se ločiti in spremil sem brata na južni ko- 
lodvor, kjer sem mu izročil polovico gotovine, ki sem 
jo še imel, in brat se je vrnil v Gradec. Tam je brez 
ovir bil sprejet v tehniko in ostal v Gradcu do 1. 1856. 
V tej dobi sva le v počitnicah bila skupaj. 

Jeseni 1856 pa se je spet z menoj peljal na Dunaj, 
da tam dovrši tehniko. Na Dunaju sva prvi mesec 
skupaj stanovala. Ker pa je tehnika na Wiedenu, bol- 
niščnica pa v Alzerskem predmestju, sva najela si vsak 
svojo sobo ali kabinet v dotičnih predmestjih. Videla 
sva se le slučajno med tednom, navadno pri bratih 
Ipavcih, gotovo pa vsako soboto v našem dijaškem 
društvu, o katerem sem že govoril. 

Leta 1857. je on končal tehniko, jaz pa medicino 
in to so bile poslednje počitnice, ki sva jih skupaj 
preživela. Brat je potem vstopil v službo pri državni 
železnici, ki se je zidala od Ljubljane v Trst in bil 
nameščen na progi pri Postojni. Stanoval je v Rakeku. 
Milo se nam je vsem storilo, ko smo se morali ločiti 
od njega in vsem, tudi njemu je hudo bilo pri srcu 

ob ločitvi iz nama 
tako milega roj- 
stnega kraja. 
Predno sem se 
spet odpravil na 
Dunaj k rigoro- 
zom, peljali smo 
se s svakom in 
sestro v Rakek, 
brata obiskat. In 
takrat sem prvi- 
krat videl dvoje 
kranjskih zname- 
nitosti, skalnati 
most pri sv. Ko- 
cijanu in Cerk- 
niško jezero. 

Leta 1861., ko 
sem bil sekun- 
darij v ljubljan- 
ski bolnici, brat 
pa uradnik v Na- 
brežini, dobim po leti telegram jz Nabrežine, da je 
brat obolel, najbrž za legarjem, ki je tačas tam razsajal. 
Odpeljem se takoj in res ga najdem z vsemi simptomi 
te bolezni. Ker bi tam bolnik ne imel nobene prave 
postrežbe, sklenil sem ga spraviti domov v Šoštanj, 
kar je tudi on sam želel. Naročil sem po telegrafu v 
Celju kočijo na kolodvor in se ž njim odpeljal z večer- 
nim vlakom. Spremljal ga je tudi njegov železniški sluga, 
ki ga je srečno spravil v Šoštanj, ker jaz nisem mogel 
tiste dni oditi iz Ljubljane. Črez teden dni pa sem tudi 
jaz se peljal v Šoštanj in našel sem brata v prav 
kritičnem položaju. Tresla ga je silna mrzlica, nikogar 

ni spoznal 
in vsi 'smo 
se bali, da 
bo po njem. 

Toda po 

mrazu je 

nastopila 

vročina s 
potom, brat 
se je začel 
spet zave- 
dati in se 

čutil sam 

boljšega. 

Pomirjen 
sem se dru- 

zega dne 
vrnil vLjub- 
Ijano in res 
je brat v ne- 
koliko ted- 
nih se po- 
polnoma spet pozdravil. 

Ker že govorim o bratu, naj sežem takoj naprej v 
poznejše čase. 

Do 1866. I. sva se le malokedaj videla. On je 
bil nameščen na različnih postajah, jaz pa sem čepel 
v S ov. Bistrici. Kakšno veselje za mene, ko mi brat 
1. 1866. aprila naznani, da je imenovan za načelnika 
pragarske postaje. Njegov prihod smo slovesno ob- 
hajali v pragarski restavraciji in odslej sva se pač več- 
krat, ali jaz njega ali on mene, obiskala in marsikatero 
zlato kapljo pohorsko izpraznila pri mojem vinogradu. 
Žal, da je prihodnje leto ga napadla mrzlica, udoma- 

Cena na močvirnatih tleh pragarskih in je moral za- 
pustiti ta kraj in potem skoraj leto za letom prev- 
zemati kako drugo postajo, kjer so potrebovali veščega 
in energičnega načelnika. Šele 1870. 1. je dobil stalno 
mesto pri ravnateljstvu v Gradcu in to je spet bila za 
mene velika ugodnost. 

Dosihdob sem moral kot deželni poslanec šta- 
jerski stanovati v hotelu, navadno s Hermanom skupaj 
pri „Kaiserkrone" v Barvarskih ulicah. Ko se je pa brat 
nastanil v Gradcu, sem bival pri njem na stanovanju in 
hrani. 

Tudi pozneje, ko sem bil od 1. 1873. nadalje 
državni poslanec, sem si vožnje na Dunaj in nazaj tako 
urejal, da sem pri njem prenočeval. To je bilo do 
1. 1879. V tem času je brat začel bolehati. Zato sva, 
oče in jaz, ga nagovarjala, da naj pusti železniško 
službo, kar je storil isto leto in se naselil v Celju. Da 
sva od te dobe nadalje bila še tesneje združena, o 
tem priča najino poznejše skupno delovanje. 

In vendar sva bila prav različnega značaja: jaz 
nagel, vzkipljiv, vrveč naprej, ne oziraje se na re- 
alne okoliščine, on miren, preudarjajoč, kar se da do- 
seči, določen cilj imajoč pred očmi, potem pa ne- 
omahljiv v svojih sklepih ; jaz le prepogostoma v zraku, 
recimo idealen, on zmerom na trdih tleh, realen. Tudi 
v politiki sva bila deloma nasprotnega mnenja : on kon- 
servativen, jaz liberalen, seveda ne 'tako radikalen, kakor 
tisti liberalci, ki napadajo celo vse krščanstvo. 

Zarad svojih političnih nazorov se nisva nikoli 
sporekla, kakor sploh zaradi nobene reči ne, in vse 
svoje dolgo življenje sva preživela v neskaljeni bra- 
tovski ljubezni. 

Še v eni lastnosti sva si bila z bratom Mihaelom 
različna in to je ona, ki je prav imenitna v vsakdanjem 

življenju, to je v denarnih zadevah. On je bil varčen 
in vedel ceniti vrednost imetka, jaz sicer tudi nisem 
bil ravno potraten, ker nikoli nisem imel odveč za 
tratenje, pa varčeval nisem ; zadovoljen sem bil, da leto 
konča brez deficita. Niti dohodkov in stroškov nisem 
zapisaval, kar je z narodnogospodarstvenega stališča 
gotovo graje vredno, pa ne verjamem, da bi zapisavanje mi 
bilo povečalo dohodke ali znižalo izdatke. Tako n. pr. 
se ne spominjam, koliko sem na leto dohodkov imel 
v Slovenski Bistrici; le toliko vem, da sem, ko sem 
jo 1. 1870. zapustil, po blizu 9letnem bivanju, kakih 
100 gld. nesel s seboj. V Šmarju pa so bili tako pičli 
dohodki, da sem v poldrugem letu iz svojega doložil 
500 gld., skupilo za svoj vinski pridelek. 

Brat pa je bil v denarnih zadevah natančen in 
to natančnost je prenašal na mnogoštevilne denarne 
zavode, ki jih je pomagal ustanavljati. Zato pa poslujejo 
vse te posojilnice v najlepšem redu in ni še nobena 
zašla na krive pota. Če pa je brat bil v tem ozrru 
sploh natančen, sem jaz, kedar sem prišel v kake za- 
drege, vselej pri njem našel odprto roko, da sem si 
mogel urediti svoje financieino stanje. Ker še oba ži- 
viva, bi mu ne bilo ljubo, ko bi jaz o tem podrobneje 
govoril. Konstatirati pa moram, da taka dejanska bra- 
tovska ljubezen, kakor njegova do mene, se malokedaj 
nahaja. Imel sem res nekaj odkritosrčnih in zanesljivih 
prijateljev v življenju, pa vezalo nas je le isto politično 
mišljenje in stremljenje, a prava bratovska ljubezen 
presega vsako prijateljstvo in blagor mu, kdor jo je 
našel. 

XVI. 

KONEC DIJAŠTVA. 

Leta 1857. po poslednjih dijaških počitnicah sem 
se vrnil na Dunaj, da končam 5. leto medicine in takoj 
potem rigoroze. To je bilo najtežavnejše leto vse moje 
študijske dobe. Učiti se nisem moral samo predmetov 5. leta, 
pohajati po klinikah dopoldne in popoldne, vpisati se 
v posebne kurze, ki so jih imeli razni docentje, ampak 
tudi vrh tega se pripravljati na 1. rigoroz in ponavljati 
vse predmete 1. in 2. leta, botaniko, anatomijo, fiziolo- 
gijo itd. Imeli smo še ta neumni študijski red, ki se 
je pozneje prenaredil, da so se vsi rigorozi vršili po 
5. letu, v teku vseh petih let pa se nikdo ni brigal, ali 
hodimo v kolegije, ali se kaj učimo ali nič. Predpi- 
sani pa so bili štirje rigorozi, dva za medicinski dokto- 
rat, dva za kirurški. Določeno je bilo, da se sme vsak 
rigoroz napraviti 3 mesece po prejšnjem. Kdor se je 
tedaj prav pognal, mogel je biti v enem letu doktor 
medicine in kirurgije. 

Učil sem se, kar se je dalo, in precej po kon- 
čanem 5. letu (1857.) sem se oglasil za rigoroze. Prvega 
medicinskega sem naredil oktobra, druzega pa novembra 
leta 1858. in bil 1. marcija 1858. promoviran za dok- 
torja medicine, 30. julija pa za doktorja ki- 
rurgije. In konec je bil 161etnemu sedenju po šolskih 
klopeh, konec pa tudi mladostnim letom, katerih srečo 
sem šele potem prav spoznal, ko so minila. 

„Zato mladost, po tvoji temni zarji 
Srce zdihvalo bo mi, Bog te obvarji!" 

XVII. 

v ŠOŠTANJU (1858—1859). 

Z doktorskim diplomom v žepu sem se odpeljal 
domov, ne naravnost. V Murzzuschlagu sem izstopil in 
jo peš mahnil na Mariazell. Tačas turistika še ni tako 
slovela, kakor dandanes in nismo iskali nalašč nevarnih 
potov, temveč se držali dobro izhojenih stez, ob ka- 
terih je bilo moči v gostilnah se krepčati za nadaljnje 
potovanje. Šel sem skozi Neuberg, krenil proti „Todtes 
Weib" in gori in doli po gričih srečno zvečer dospel 
v Mariazell. V tamošnji gostilni so mi za večerjo, bil 
je petek, prinesli „šmarn", pa tako plavajoč v maščobi 
po zgornještajerski navadi, da bi moral imeti želodec 
drvarski, da bi použil to zmes testa in masti. 

Drugo jutro sem šel v Gusswerk, da si ogledam 
fužine. Že je bilo ob 7. uri zjutraj, ko sem se odpravil na 
dolgo pot. Mislil sem se voziti, a ker ni bilo voznika 
za več ljudi, da bi prisedel, lastni voz si najeti pa ni 
dopuščala moja po dunajski odhodnici že precej medla 
mošnjica, sem sklenil peš prehoditi pot do Kapfen- 
berga, kakih 50 kilometrov daleč. In prehodil sem jo. 
Ob 9. uri zvečer, ko se je stemnilo, sem že bil v Kapfen- 
bergu, pošteno truden, da mi še večerja ni dišala. To 
je bila moja najdaljša pešhoja, trajajoča 12 |ur. 

Drugo jutro sem se peljal do Celja, odtod pa sem 
spet peš šel v Šoštanj, a namesto mimo Šent Janža in 
Celja po Savinjski dolini in skozi Pevniški Graben, 
kar je 2 uri dalje. 

Starši so želeli, da naj ostanem pri njih v Šo- 
štanju in naj tam začnem s svojo prakso. Ker jaz tudi 
nisem vedel za drugo mesto, sem se vdal, tembolj, 
ker sem čutil, da mi bo treba popolniti svoje znanje. 

tu pa bom imel časa dovolj citati medicinske knjige. 
Naročil sem si tedaj, ker hi tam lekarne, vsa mogoča 
potrebna in nepotrebna zdravila in prišli so zaboji s 
paketi, steklenicami, tinkturami, čaji, mazili in obliži, 
da sem dve omari napolnil in bi lahko ž njimi par 
tisoč bolnikov zdravil. Bil sem še silno nepraktičen in 
mislil, da moram, kakor v javnih lekarnah, imeti vsaj 
nekaj vsakega v farmakopeji zapisanega zdravila; In 
vendar sem bil učenec slavnega profesorja Škode, iz- 
umitelja avskultacije in perkusije, kateri je glede zdravil 
bil pravi nevernik in zapisavai bolnikom le indiferentne 
reči, samo njim v tolažbo. Nasprotno nas pa je drugi 
klinični profesor, tudi slavni Oppolzer učil dolge re- 
cepte pisati. Sploh sem imel v medicini prav imenitne 
profesorje, same velike učenjake, za anatomijo Hyrtla, 
za fiziologijo Briickeja, za patologijsko anatomijo Ro- 
kitanskega, za kirurgijo Schuha in Dumreicherja, za 
kožne bolezni Hebro, največjega dermatologa tiste dobe, 
za očesne bolezni Arlta, za ženske Brauna itd. Teore- 
tično sem torej bil dobro podkovan. Ko sem pa sa- 
mostalno moral začeti zdraviti, sem dostikrat taval v 
temi pri diagnozi in še bolj pri zdravilih. 

Ko sem torej urejeno imel svojo lekarno, začel 
sem s prakso. In prišli so precej bolniki, res bolniki, 
pa kakšni? Kakor k vsakemu novemu zdravniku, pri- 
hajali so vsi oni nesrečni za kroničnimi, neozdravnimi 
boleznimi bolujoči ljudje, ki so že iskali pomoči pri vseh 
zdravnikih, pri starih babah-vedeževavkah, pri konje- 
dercih, pri zagovornikih bolezni, tudi pri homeopatih. 
Nisem jih bil vesel. Mešal sem praške in jih delil na 
12 porcij, kuhal sem dekokte, dajal kapljice in ma- 
zila, glavno pa, tolažil sem vsakega, da bo že boljše, 
naj le potrpi. Malokateri se je vrnil v drugo in to mi 
je bilo všeč. Sčasom so me tudi klicali za akutne 

bolezni, sploh pa praksa ni bila posebna, ker je zraven 
mene v trgu bil dosti priljubljeni kirurg Neckermann. 

Imel sem dovolj prostega časa in spoznal sem, 
da mi tu ne bo ostati, tem manj, ker nisem imel no- 
bene meni ugajajoče družbe in nobenega omikanca, s 
katerim bi bil srčneje občeval. Poleti je še šlo, lahko 
sem se izprehajal po okolici ; pa prišla je zima s svo- 
jimi pustimi, dolgimi večeri. Shajali smo se sicer v neki 
krčmi, kjer smo imeli v 1. nadstropju sobo za nekak 
kazino. Prihajal je ob večerih grof Rothkirch, eden 
fužinski uradnik, davkar in sodnik. Tarokirali smo do 
devetih, potem pa šli domov spat. Posebno sem po- 
grešal priljubljenih mi Srebretovih in Samonikovih rodbin 
s Pepico in Faniko. Srebre se je bil preselil v Maribor, 
Samonik pa v Gradec. Ko bi ne bil imel svoje lekarne, 
pobral bi bil šila in kopita in šel drugam, kamorkoli. 

V tem času sem se seznanil z dr. Kočevarjem 
v Celju. Izmislil sem si namreč, da bi mi spodnješta- 
jerski zdravniki ustanovili zdravniško društvo. Sestavil 
sem neka pravila in jih poslal dr. Kočevarju v 
Celje. On se je sicer ujemal z mojo idejo, pa imel 
nekatere pomisleke, in ker nisem imel prilike, da bi 
osebno ž njim občeval, je vsa stvar zaspala. 

Minila je tudi ta zima, gotovo najdolgočasnejša 
v mojem življenju. Prišla je spomlad 1859. I. in zme- 
rom bolj se je razširjala govorica, da pride do vojske 
z Napoleonom in Italijo. Napoleon je pri novoletnem 
sprejemu prav nemilostno bil obgovoril avstrijskega 
poslanika in vse je kazalo, da hoče vojsko z Avstrijo. 
Poklicani so bili vojaki k svojim polkom in cela armada 
se je zbirala na lombardo-beneških tleh, na katerih so 
že toliko krvi prelili naši slovenski junaki, da bi, kakor 
se glasi v narodni pesmi, „gnala mlinske kamne tri". 
Tudi privatni civilni zdravniki smo bili povabljeni ogla- 

siti se, če smo volje za čas vojske pomagati v voja- 
ških bolnicah. Precej sem se oglasil in začetkom julija 
po nesrečni bitki pri Magenti bil sem poklican v Ljub- 
ljano, kjer je že bila vojaška bolnica prenapolnjena z 
ranjenimi vojaki. 

Zaradi lekarne sem že bil v dogovoru z dr. Gustavom 
Ipavcem, ki je bil zdravnik po smrti svojega očeta v 
Šent Jurju in potreboval veliko zdravil. Spravil sem 
vse v zaboje ter jih njemu poslal. Jaz pa sem 3. julija 
z lahkim srcem slovo dal svojemu rojstnemu kraju v 
svesti si, da ga bom odslej le še malokedaj videl in 
še takrat le za malo časa. 



xvin. 
V LJUBLJANI (1859). 

Odrinil sem proti Ljubljani. Avstrijska armada 
je že bila podlegla v bitkah pri Magenti 4. junija in 
Solferini 24. junija. Povsod se je govorilo o izdajstvu 
Gyulyajevem in o nezmožnosti avstrijskih vojskovodjev. 
Nikdu pa ni žaloval nad porazi naše armade, temveč 
je vsak bil zadovoljen s tem, ker je upal, da bo zdaj 
konec absolutizmu, ki je od 1. 1849. sem skozi dolgo 
dobo 10 let tlačil narode. Ko sem dospel v Ljubljano 
in se oglasil pri vojaški oblasti, so me pridelili vojaški 
bolnici nasproti „Slonu". Dne 6. julija sem nastopil 
svojo službo pod vodstvom deželnega primarja kirurga 
dr. Fuxa. 

Tu sem prvič videl grozovitosti vojske. Koliko 
mladih krepkih ljudi je tu ležalo, bledih, izmučenih lic, 
ki so se le razvedrila, kadar smo prišli zdravniki, jim 
prevezavali rane in jih tolažili. Koliko jih je umrlo, ker 

tačas še niso bile vpeljane antiseptične metode zdrav- 
ljenja. Hodili smo z eno in isto gobo v rokah od 
ranjenca do ranjenca, obvezavali smo rane s šarpijo, 
katero cefrati je bil šport v vseh ženskih krogih. In tako 
smo otrovali marsikatero poprej čisto rano. Vsak dan 
smo se zgražali nad nesrečnimi ranjenci, ki so, poprej 
telesno zdravi, se začeli tresti od mrzlice in ni jim bilo 
več pomoči. Tudi operacije, odrezavanje rok in nog, 
so se dostikrat izjalovile. Najbolj smo se bali krvo- 
tokov, ki jih nismo mogli ustaviti. 

Spominjam se mladega oficirja, ki je bil ra- 
njen pod pazduho. Raztrgana je bila večja krvna žila, 
in dasi smo rano skrbno zavezavali in žilo podveza- 
vali, začela je vselej spet znova kri curljati izpod za- 
veze. Dr. Fux, kateremu sem asistiral, odstrani zavezo 
in išče žilo, da jo više obveže. Jaz sem razširjal rano 
in brisal kri z gobo. Ubogi oficir je vse bolečine tiho 
in mirno prenašal. Le včasi je nehote z zobmi zaškripal, 
kedar je dr. Fux s prsti roval v globočini rane, dokler 
ni s pinceto zgrabil žile. To je bilo proti večeru. Rano 
smo spet zavezali in upali, da bo zdaj mir. Toda po 
noči me zbudi strežnik, da naj brž grem k onemu ofi- 
cirju, češ da kri kar curkoma teče iz rane in da je 
oficir že začel omedlevati. Tudi po dr. Fuxa so poslali. 
Žalosten je bil pogled na smrtno bledega mladeniča, 
ki se je že komaj več zavedal in ležal v luži krvi. Z 
dr. Fuxom sva rano tamponirala, kar se je dalo, in 
da bi konec storila tem krvotokom, sva na vratu pre- 
rezala kožo, iskala žilo dovodnico in jo prevezala. Pre- 
pozno! Ranjenec je bil izgubil že toliko krvi, da je tisto 
noč izdahnil svojo dušo. Bil je drugi dan pokopan z 
vsemi vojaškimi častmi. Odkod je bil, nisem imel časa 
ga izpraševati, saj jih je na stotine tu ležalo; brigali 
smo se za rane, ne za osebe. 

Srečnejši sem bil z drugim oficirjem, ki pa ni 
ležal v bolnici, anipak v privatni hiši pri Mahrovih, ki 
so, kakor marsikatera druga rodbina, prevzeli v oskrbo 
enega ranjenca. Imel je grozno, ko roka veliko rano 
nad desnimi pleči. Karteča mu je odtrgla kos plečeta. 
Obvezaval sem ga vsak dan. O bolečinah ni tožil, mučila 
ga je skrb, kaj bo ž njim, ko ne bo mogel več služiti 
za vojaka, ker se desna roka mu najbrž ne bo po- 
pravila, da bi mogel sabljo vihteti. Vsak dan me je 
popraševal, ali sme upati, da se mu roka popravi. To- 
lažil sem ga, a on je spoznal iz mojih odgovorov, da 
slabo kaže. Rana se mu je zacelila, a ostal je invalid. 

To je res bila težavna zdravniška služba. Ni bilo 
miru ne podnevi, ne ponoči. Dobivali smo pa po 
5 gld. na dan. 

Med tem je bil sklenjen mir in ker je bilo zdaj 
dovolj vojaških zdravnikov, so nas civilne kar črez noč 
odslovili 13. avgusta. 

Tako naglega konca svojega vojaškega službo- 
vanja nisem pričakoval in stal sem takorekoč na cesti 
ne vedoč kam. Znancev si nisem bil pridobil, ker še 
ob večerih nisem imel časa, da bi zahajal v kako družbo. 
Le s Karolom Bleiweisom, ki je kot doktorand prišel 
poleti v Ljubljano, sva večkrat govorila in on mi je 
povedal, da bi v Kranju radi imeli mladega zdravnika, 
ker sta tamošnja zdravnika, doktor in kirurg, že oba 
priletna in se -doktor za privatno prakso ne zanima. 
No, Kranj, to je bilo mesto, ki bi mi bilo ugajalo. 

Sklenil sem torej naseliti se v Kranju. Odpeljal 
sem se v Šoštanj, da naznanim staršem svoje prihodnje 
bivališče, potem pa preko Ljubljane v Kranj, kjer 
sem 1. septembra 1859. 1. imel svoj slovesni vhod. 

XIX. 

v KRANJU 1859-1861. 

Zares »prijazno mestece je Kranj", kakor ga Va- 
Ijavec hvali v eni svojih pesmi in še zdaj se rad spo- 
minjam na tisto poldrugo leto, ki sem ga tam pre- 
živel, dasi se v materielnem oziru nisem mogel po- 
hvaliti, ker sem komaj toliko zaslužil, da sem se pre- 
živil. Pa temu sem sam bil kriv, ker kot učenec Škode 
sem zdravila navadno zapisaval le, da sploh kaj za- 
pišem, kake kapljice, in ne, kakor je navada bila, ve- 
like steklenice dekoktov, mazila in obliže. 

Stanoval sem v Šifrerjevi hiši nasproti župnijski 
cerkvi. Opoldne mi je gospa Šifrerjeva dajala prav tečno 
hrano, zvečer pa smo se zbirali na „Stari pošti", kjer 
je vsak imel svoj posebni vrček za pivo. Tudi jaz sem 
si ga kupil in ga še zdaj hranim. O večerih smo se 
večkrat menili o Prešernu, katerega „Poezije" sem začel 
citati. Pripovedovali so vse one že znane anekdote o 
Prešernu, citirali njegove epigrame, posebno onega o 
natakarici, ki je šla v Turin. Da bi dekan Dagarin bil 
sežgal Prešernove spise, o tem nobeden ni pravil. 

Največ o Prešernu mi je pravil trgovec Killer, ki 
je ž njim skupaj dostikrat pozno v noč sedeval v krčmi. 
Pokazal mi je knjižico, v kateri so bile zapisane razne 
pesmi Vodnikove in druge, ter trdil, da mu je Pre- 
šeren dal to knjižico v spomin in da je lastnoročno 
od njega spisana. Jaz sem to knjižico obdržal in jo 
pozneje podaril ljubljanski licealni knjižnici. L. Pintar 
jo opisuje v „Ljublj. Zvonu" 1901 st. 492., a trdi da 
pisava ni Prešernova. 

Kakor tačas vsako mestece, je tudi Kranj imel 
svoj kazino, ki so ga večinoma uradniki obiskovali. Tudi 

jaz sem pristopil in so me kmalu potem celo za pred- 
sednika izvolili. Ko je šlo za naročitev časnikov o 
novem letu, sem zahteval, da se tudi „Novice", katerih 
doslej tli bilo v kazinu, naročijo. Okrajni glavar Derbič 
je sicer menil, da jih ni treba, ker jih nikdo ne bo 
bral, pa jaz sem jih naročil in odslej so tudi ^Novice" 
ležale na mizi. Pridno sem jih prebiral in moje znanje 
slovenščine je dobro napredovalo, dasi je tudi v Kranju 
med uradniki in mnogimi meščani bil občevalni jezik 
nemški. Toda leta 1860. se je začela zmerom bolj vzbu- 
jati narodna zavest in že smo se začeli o narodnih 
vprašanjih pogovarjati in prepirati. 

Derbič je bil Kranjec starega kroja, ki o novi 
slovenščini nič ni hotel slišati; na moji strani pa je stal 
sodnik Moos, ki je tudi rad prebiral „Novice**. Prvi 
dopis sem poslal „Novicam" 1. 1860. o neki nesreči, 
ki se je zgodila pri vojaških vajah, in sicer nemški, 

i ker še nisem bil toliko vajen, da bi si upal slovensko 

' pisati, 

! 

i XX. ■ 
NA LOVU. 

Sicer pa smo se bojj zanimali za kratkočasje, 
za tarok, piket in za lov, kakor za politiko. Tudi jaz 
sem moral vstopiti v lovsko družbo. Hodili smo po 
kranjski okolici zajcev preganjat in streljat, pa včasi 
tudi na srne v Kokro. Trije prigodki pa so mi vzeli 
za vselej vse veselje do lova. 

Prvič me je skoro obstrelil neki neokreten lovec 
v gozdu pod sv. Joštom, kjer sem stal niže pod njim. 
Psi priženejo zajca, ki beži med nama dvema, in zgornji 

lovec ustreli proti meni, da so svinčene kroglice švi- 
gale nad mojo glavo in sem se po nji šlatal, ali me 
ni katera zadela. 

Drugič smo lovili po Sorskem polju, pozneje tako 
imenitnem po Jenkovih pesmih. Jaz sem stal na gozd- 
nem potu, psi so lajali in gonili zajca proti meni. Pri- 
skače na pot, prestrašen obstoji, ko me zagleda. Jaz 
ustrelim in ga zadenem v hrbet, da se je uboga žival 
le še po prednjih nogah izkušala naprej vleči. Psi pri- 
hite in planejo na zajca. V smrtnem strahu se je tako 
milo zadri, kakor da bi se jokal, da mi je srce pre- 
treslo. Hitel sem, da ga usmrtim in rešim muk. Odslej 
na nobenega zajca nisem več nameril. 

Pravi nasprotnik lova pa sem postal, ko smo 
nekdaj šli na srne v Kokro. Povabil nas je g. Janko 
Urbančič iz Turna. Peljali smo se Derbič, jaz in še 
nekaj lovcev iz Kranja. Pod Turnom nas je pričakal 
Urbančič in vozili smo se naprej po kokrski soteski 
do neke krčme. Tam smo pustili puške pred hišo in 
šli v sobo na majhen zajutrek. Meni je Urbančič bil po- 
sodil puško dvocevko in jaz sem šel iz hiše, da jo na- 
bašem. Po pomoti vzamem drugo puško, nataknem 
kapice, da poizkusim, ali se da zrak prepihati. Ko 
sprožim, — strel iz obeh cevi. Lovci prihite iz hiše, in ko 
Derbič vidi, da imam njegovo puško v rokah, se začne 
kregati, zakaj sem jo izstrelil. Drugi lovci so se smejali 
in končno smo se pomirili ter šli v gozd. 

Urbančičev loVec nas je nastavil po mestih in iz- 
pustil pse. Jaz sem stal na neki strmini in tu sem 
prvikrat videl živega divjega petelina. Slišal sem močno 
šumenje nad seboj in ko pogledam, vidim krasno ptico 
frčati vrhu dreves v višino. Psi so že lajali. Z napeto 
puško in razburjenimi čutnicami, ker še nikoli nisem 
bil na takem lovu, sem kakor pribit stal na svojem 

mestu. Slišim treskanje v grmovju in kakih trideset ko- 
rakov pred menoj se prikaže srna. Že mislim vzdigniti 
puško, pa sem tako zamaknjen bil v lepo, vitko žival 
z njenimi velikimi plahimi očmi, da kar nisem mogel 
puške sprožiti. Srna skoči preko pota in izgine v go- 
ščavi. Urbančičev lovec, ki je više stal in vse to videl, 
se je silno hudoval, zakaj da nisem ustrelil. Zdaj pa 
poči več strelov na strani in niže od nas in sliši se 
klic, da je srna zadeta. Gremo niže do potoka in tam 
vidim v vodi stoječo srno z eno odstreljeno nogo, iz 
katere je curljala rdeča kri in rdečila vodo. Zdelo se 
mi je, da nas gleda od strahu in bolečin tresoča se 
žival z solznimi očmi. Lovec hitro nameri in jo zadene 
v glavo, da se mrtva zgrudi v potoku. 

Hodil sem še zraven drugih na lov, pa streljal nikoli 
več nisem na nobeno žival. In še zvečer, ko nam je na gradu 
Urbančičeva mati, interesantna in jako omikana gospa, 
postregla z dobro večerjo, se nisem mogel znebiti spo- 
mina na obstreljeno srno, jokajočo se nad človeško 
neusmiljenostjo. V tem gradiču je bila rojena Josipina 
Turnogradska, prva soproga dr. To man a. Tačas je 
že bila mrtva. Dr. To man je bil odvetnik v Radov- 
ljici, kamor pa nisem zahajal. Videl sem ga šele 1. 1861. 
v deželnem zboru v Ljubljani. 



XXI. 

PRIJETNA PRAKSA. 

Kokra mi je pa v drugem oziru ostala v prav 
prijetnem spominu. Tam so pred vhodom v kokrsko 
sotesko tri graščine. Prva tik cerkve je bila last tudi 

nekega Urbančiča, ki so ga zvali „Herzog von Stermor ; 
bil je neomahljiv star Kranjec, pozneje nemškutar. 
Druga ob stranskem pritoku Kokre je bila last Fuchsove 
rodbine, tretja, Turn, Urbančičeva. 

K Fuchsovim me je poleti 1860 pripeljal naslednji 
slučaj. G. Fuchs, tačas že vdovec, si je po neprevid- 
nosti prestrelil roko. Poslal je po mene. Obvezal sem 
mu roko in spoznal, da moram vsaj vsak drugi dan 
priti, da obvezo prenovim. In tako sem se kakih šest 
tednov vozil na Kokro in tam prenočeval. To so bili 
kaj prijetni dnevi. Bilo je več otrok, med njimi že od- 
rastla, 17 let stara Pija, in mlajša petnajstletna Leonija. 
Bili sta si pravi nasprotji, tako po životu, kakor po 
duhu. Prva, rekel bi, je reprezentovala realizem, druga 
idealizem. Pija bolj majhne postave, okroglega života, 
okroglih rdečih lic, zmerom dobre volje, je že težko 
čakala, da bi šla od hiše in postala lastna gospodinja. 
Leonija, nekoliko veča, vitka, z bolj podolgastim po 
vseh zahtevah lepote risanim obrazom, temnimi, svetlimi 
očmi, bila je resna, bolj tiha, kakor sanjava, šalam ne- 
pristopna. Pravili so mi, da je popolnoma podobna 
svoji materi, ki je nekaj let poprej bila umrla, neki 
malo srečna v zakonu. Umrla je bila vsled morfinizma. 

Kadar sem se popoldne pripeljal, so me že vsi 
radostno pričakovali. Hitro sem obvezal ranjenca, ki je 
ležal v postranski sobi, potem pa šel z dekletoma na 
izprehod po krasni okolici. Spremljala nas je guver- 
nanta, že kakih 40 let stara postavna dama, rodom 
Štajerka, ki me je, kedar sva slučajno sama bila, infor- 
mirala o hišnih razmerah. Nekega dne se mi je pa prav 
zamerila. Videla je, — in česa postarna guvernanta vsega 
ne zapazi — da sem imel na prstih črno za nohti. Prijela 
me je za roko in izpregovorila tele besede: „Gospod 
doktor, v omikanih krogih smo vajeni videti bele, osna- 

Žene nohte". Gotovo sem zardel in mislil sem že kako 
odgovoriti, češ, brigaj se ti za svoje učenke, ne za mene; 
pa prišla so dekleta in moja jezica se je ohladila. 
Moji nohti pa so odslej bili zmerom lepo osnaženi. 

Po večerji smo še pozno v noč skupaj ostali, 
igrali, tudi plesali. Spal sem v sobi na južni strani 
grada, kjer potok mimo teče. Enakomerno žuborjenje 
črez kamenje šumeče vode me je zazibalo v sladko 
spanje brez sanj. Vsaj v jutro, ko so me vprašali, kaj 
se mi je sanjalo, moral sem odgovoriti: „Nič". Prav 
žal mi je bilo, da so z ozdravenjem ranjenca nehale 
priljubljene mi vožnje. 



XXII. 

IZLETI. 

Po leti 1860 smo delali izlete, pa ne peš in kot 
turisti opravljeni, kakor je zdaj v modi, ampak na vozeh. 
Vozili smo se skozi Kokro na Jezersko in občudovali 
Grintavec, ne da bi nam prišlo na misel, po njem ple- 
zati. Najvišji vrh, na katerega sem prišel iz Kranja, je 
bil sv. Jošt. 

Nekdaj smo se peljali v Komendo pri Kamniku, 
obiskat dr. Kovača, ki je bil zdravnik v tamošnji 
hiralnici. On nas je bil vesel, a spoznal sem, da smo 
ga spravili v zadrego, ker je med nami izletniki tudi 
bilo par gospodičen, njegova žena pa je imela znano 
žensko slabost, ljubosumnost v preobilni meri, dasi 
Kovač niti po svoji vnanjosti, niti po svojem vedenju 
ni bil kak don Juan. Pravil mi je, da pojde v Srbijo, 
kjer so iskali zdravnike ter jim ponujali dobro plačo 

1200 gld. na leto. Nagovarjal je tudi mene, da se mu 
pridružim. 

L. 1861., ko sem bil spet v Ljubljani sekundarij 
v bolnici, vložil sem res prošnjo na srbsko vlado za 
razpisano zdravniško službo v mestu Karanovcu. Bil 
sem imenovan z dekretom z dne 17. okt. 1861, ki sem 
ga prejel 11. nov., a sem rezigniral na službo, ker se 
mi ni ljubilo zapustiti domovine. Dr. Kovač pa se je 
preselil v Srbijo in tam dolgo let prakticiral, dokler 
ni umrl. Ves čas je pridno dopisoval v „Novice". 

Na povratku od Komende je v gozdu, skozi ka- 
terega smo se peljali, začelo kamenje na nas leteti. 
Skočili smo z vozov in pretili, da ustrelimo, dasi no- 
benega orožja nismo imeli s seboj, in prestrašili smo 
poredneže, da so zbežali. 

' Med kranjskimi meščani sem največ občeval z 
g. Florianom, originalnim možem, ki je vedno vedel 
kaj zanimivega zanimivo pripovedovati. Bil je živa kro- 
nika kranjskega mesta. Dostikrat sva se skupaj izpre- 
hajala po cesti mimo pokopališča in pravil mi je mar- 
sikaj o preteklosti in sedanjosti Kranja in njegovega 
meščanstva. 



XXIII. 

RAZNI BOLNIKI. 

V Kranju sem prvič opraviti imel z neko som- 
nambulsko žensko. Stanovala je v 2. nadstropju nad 
menoj in že več let ležala v postelji. Stregla ji je neka 
ženska. Obe sta bili prav pobožni ter ju je katehet 
Globočnik pogosto obiskaval. Ko sem vstopil v prvo 

sobo njenega stanovanja, sem videl tam cel altarček. 
V drugi sobi je ležala bolnica, bleda, posušenega ži- 
vota, ne pa da bi bila tuberkulozna, ampak, kakor sem 
spoznal, vsled razburjenih čuthic brez apetita. Imel sem 
jo za navadno histerično žensko in ko mi je strežnica 
pravila, da se večkrat zamakne, sem se kot učenec 
materialistične šole posmehoval takim kvantam. Par- 
krat pa, ko sem prišel jo obiskat, mi je natanko po- 
vedala, kod sem hodil in kje sem bil, predno sem k 
njej prišel. Ko bi tačas bil v roke dobil Justina Ker- 
nerja knjigo: „Die Seherin von Prevorst", bi ta res 
zanimivi slučaj bil natančneje opazoval. 

Med bolniki, ki sem jih zdravil, se mi je najbolj 
omilila Holcerjeva, če se ne motim, Franica, ITletno 
dekle iz prav premožne rodbine. Prvo zimo je še ho- 
dila h kazinskim veselicam, drugo jesen pa je začela 
hirati. Poklicali so me. Poprej ko roža cvetoča de- 
klica je sedela v naslonjaču, bleda in shujšana. Pre- 
iskal sem jo in žal, našel sem, da se je je lotila ona 
grozna bolezen, katera posebno v večih mestih brez šte- 
vila mladih ljudi polaga v rani grob. Pozvedel sem, 
da je tudi njena mati umrla za tuberkulozo. Na čednem 
bledem licu so se že prikazovale one strašne rdeče 
pege od notranje vročine. In tu naj bi bil pomagal s 
svojimi zdravili, ko še zdaj vzlic Kochovemu tuberku- 
linu niso iznašli gotovega sredstva! Deklica iz početka 
ni poznala nevarnosti svoje bolezni. Jemala je vselej 
z novim upom zdravila, ki sem jih zapisoval, ki so pa, 
kakor morfium ali kinin, le začasno ji lajšala trpljenje. 
Čimdalje huje je hirala in končno mi je ljubo bilo, da 
je šla k svoji žlahti v Ljubljano, kjer je spomladi izdih- 
nila svojo deviško dušo. 

Tuberkuloznih je še nekaj bilo v Kranju, epidemije 
pa tam nisem nobene doživel. Čutil pa sem čimdalje- 

bolj, da za samostalnega zdravnika na deželi, kjer mora 
biti v vseh strokah podkovan, medicinec, kirurg, zobo- 
zdravnik, porodničar, oftalmolog itd., je silno treba, da 
popolni svoje znanje po praksi v kaki bolnici. Sklenil 
sem torej Kranj zapustiti in prevzeti službo sekun- 
darija na kirurškem oddelku v ljubljanski bolnici pri 
dr. Fuxu, ki me je od časa skupnega delovanja v vojaški 
bolnici 1. 1859. poznal in me je že tačas nagovarjal, naj 
vstopim na njegovem oddelku. 



XXIV. 

LOČITEV OD KRANJA, 

Medtem pa so se v Avstriji vršile imenitne 
politične izpremembe. Nesrečni izid vojske leta 1859. je 
odkril vso gnilobo absolutiškega vladanja in na nje- 
govo mesto je stopil konstitucionalizem, s početka še 
prav omejen po oktobrskem diplomu Goluhpvskega, 
na katerega mesto pa je kmalu stopil Schmerling s fe- 
bruarsko ustavo 1. 1861. Narodi so začeli se gibati in 
zavedati in tudi po slovenskih pokrajinah je potegnil 
sveži veter narodnega prebujenja. 

„Novice" so nasvetovale adreso na Schmerlinga, v 
kateri bi se navedle vse točke narodnega programa, 
pred vsem ravnopravnost našega jezika v uradih in 
šolah. Dr. Janez Bleiweis je razpošiljal na vse strani 
adreso s polami za podpise in tudi jaz sem jih dobil 
cel kup. Lotil sem se nemudoma dela, vozil se po vsem 
okraju, oglašal se pri župnikih, ki so bili vsi priprav- 
ljeni nabirati podpise, in v 14 dneh sem imel nabranih 
1200 podpisov, katere sem poslal v Ljubljano. To je 

bila moja prva politiška agitacija, ki ni dopadala Der- 
biču in stari kranjski gardi. Malo sem se zmenil za 
to, kajti že sem začetkom 1. 1861- imel v rokah dekret 
C. k. namestništva v Trstu z dne 4/3. 1861, da sem 
imenovan za sekundarija ljubljanske bolnice. 

Od Kranja sem se ločil s prav lahkim srcem. 
Nisem imel svoje lekarne, niti svoje hišne oprave. Svojo 
prtljago sem oddal „potu", da jo spravi v Ljubljano. 
Zvečer pred odhodom pa se nas je zbralo precejšnje 
število prijateljev in znancev v gostilni gospe Šifrerjeve. 
Mnoge napitnice in posebno močno vino me je tako 
premagalo, da sem prvikrat v življenju prav s težavo 
našel svoje stanovanje in takoj na zofi zaspal, ne da 
bi se slekel. Drugo jutro, 14. marca, sem pa zdrav 
in čil se odpeljal proti beli Ljubljani. 



DRUGI DEL 

AGITATOR. 

1861 DO 1867. 



UVOD. 



Doba šestdesetih let od 1861. do 1870. 1. bo 
zmerom ostala imenitna v pohlevni zgodovini našega 
pohlevnega naroda. In če smem primerjati majhno z 
velikim, lahko rečem, da je ta doba za Slovence bila 
tako odločilna, kakor ista doba šestdesetih let za Ruse. 
Kajti ruski mužik je 1. 1862. z manifestom carja Alek- 
sandra osvoboditelja z dne 19. februarja bil osvobojen 
in s tem se je začela nova doba za ruski narod, o 
kateri še zdaj ruski pisatelji govore z navdušenjem. 
Za Slovence pa je ta čas bil pravi preporod, vzbujenje 
iz mnogostoletnega dremanja in vstop v vrsto drugih 
že bolj zavednih narodov. 

Leto 1848. je v narodnem oziru bilo brez vsega 
vpliva na maso naroda, namreč na kmetsko ljudstvo. 
Še celo ta iskra narodne zavednosti, ki je tačas tlela 
v prsih še prav maloštevilnih rodoljubov, je ugasnila 
pod mrzlo sapo Bachovega absolutizma. Spet so dolgih 
deset let zadostovale „Novice" za vse težnje, gospo- 
darske, politične in narodne, vsega slovenskega naroda. 

Prav redki so bili prepričani rodoljubi. Na Šta- 
jerskem sijih lahko naštel na prstih ene roke: Dr. Ko- 
čevar, Trstenjak, Vodušek, — Raič je bil še mlad, 
Slomšek še na Koroškem. 

Potem ni čuda, da 1. 1861., ko so po Šmerlingovi 
ustavi volitve bile kar črez noč razpisane, ljudstvo ni 

imelo nobenega pravega navodila in je izvolilo tiste 
može, ki so se mu vedeli s kakimi obljubami prikupiti. 

Šele odslej se je narodna inteligencija, ki se je 
dosihmal najbolj pečala z jezikoslovjem in kaj ma- 
lega z beletristiko, začela brigati za politična in na- 
rodna vprašanja. In zdaj je šlo narodno delo rapidno 
naprej. Čudovito naglo se je množilo število iskrenih 
rodoljubov. Že leta 1861. spomladi sta se ustanovili 
čitalnici v Mariboru in Trstu, šele jeseni tudi 
v Ljubljani, potem v Celju, Ptuju in v mnogih 
drugih mestih in trgih. 

Težavno je bilo s časnikarstvom, ker je avtoriteta 
Bleiweisovifa „Novic" bila tako velika in vsestranska^ 
da si dolgo ni upal nikdo ustanoviti novega časnika. In 
prvi poizkus z „Naprej"-em v Ljubljani 1. 1863. se je 
res izjalovil. Seveda Levstik pač ni bil časnikar in je po- 
zneje 1. 1868. tudi „Slov. Narod" s svojimi preostrimi 
in neprevidnimi članki zakopal v hude tiskovne pravde. 

Šele Andrej Einspieler v Celovcu je bil tako 
pogumen, da je začel izdavati 1. 1865. „Slovenca" po 
dvakrat na teden in 1. 1867. celo po trikrat, in on bi bil 
nadaljeval srečno pričeto delo, da ni koncem aprila 
Kleinmayerjeva tiskarna mu odpovedala nadaljnji tisk. 

•In zdaj smo se štajerski rodoljubi poprijeli dela 
in 1. 1867. ustanovili „Slov. Gospodarja" za kmetsko ljud- 
stvo, 1868. 1. pa „Slovenski Narod". 

Že precej poprej, 1. 1863,, smo v Mariboru sesta- 
vili pravila za „Slovensko Matico". Podpisalo se nas 
je 40 rodoljubov kot ustanovnikov s 50 gld., poslali 
smo pravila in 2000 gld. ustanovnine v Ljubljano 
dr. Bleiweisu in s tem je bila ustanovljena „Slo- 
venska Matica". 

Pa tudi na prosto ljudstvo smo vplivali, na Šta- 
jerskem posebno s prirejanjem Slomšekovih slav- 

nosti in veselic poraznih čitalnicah in z razširjanjem 
brošur, na primer moje knjižice : ^Slovenci, kaj čemo?", 
ravno pred novimi volitvami, ki &o se vršile začetkom 
1867. leta. In dosegli smo res pri teh volitvah uspehe, 
kakršnih se sami nismo nadejali. Ne le na Kranjskem, 
kjer so razun veleposestnikov sami narodni možje bili 
izvoljeni, tudi na Štajerskem smo pridobili vseh osem 
sedežev slovenskih kmetskih občin, istotako v Gorici 
in Trstu. 

Ko je bila razglašena postava o društvih in shodih, 
smo takoj na Štajerskem začeli sklicevati 1868. in 
1869. leta ta b o r e, na katere je prihajalo na tisoče ljud- 
stva. In napravljali so se potem tabori tudi po drugih 
slovenskih pokrajinah, po Koroškem, Kranjskem in Pri- 
morskem, dokler ni vlada, kateri ni bilo, kakor dozdaj 
še nobeni avstrijski vladi, po volji razvijanje slovenske 
narodnosti, začela delati zapreke in končno ustavila 
vse take shode. Pa seme je bilo položeno v maso 
ljudstva in, četudi počasi, začelo rasti in se razvijati. 

K temu so posebno pomagale debate v deželnih 
zborih, zlasti v kranjskem in štajerskem', ker 
teh govorov niso smeli državni pravdniki korifiscifati, 
kar so pač cesto z velikč slastjo storili s časniškimi članki. 
Naj torej zdaj pripovedujem, kaj sem doživel v tej dobi. 

V LJUBLJANI 186 L L. 

1. MOJ PRIHOD. 

Sumni dnevi so bili, ko sem 15. marca 1861. na- 
stopil v Ljubljani svojo pohlevno službico kot sekun- 
darij na kirurškem oddelku dr. Fuxa z letno remune- 

6* 

racijo 315 gld. in 105 gld. stanarine, ker sem si moral 
najeti privatno stanovanje zarad pomanjkanja prostora 
v deželni bolnici. Našel sem prav prijetno sobo pri 
gospe Orumnikovi v Frančiškanskih ulicah nasproti 
„Slonu" (pozneje hiša dr. Mošeta). . 

Šiimtii dnevi, sem rekel, kajti malo poprej, dne 
26. februarja je bila razglašena tako zvana februarska 
ustava in obenem so bile razpisane volitve v deželne 
zbore, ki so se vršile tekom mesca marca. Takrat se 
je vse radovalo, da je sploh dana bila ustava in v tej 
navdušenosti nikdo ni opazil, kakšna krivica se je sto- 
rila z volilnim redom kmetskim občinam in še posebej 
slovanskemu prebivavstvu Avstrije. Schmerling in nje- 
govi nemški sodelavci so pri sestavi te ustave in vo- 
lilnih redov imeli le en cilj pred očmi, Nemcem za- 
gotoviti večino v vseh deželnih zborih. Izmislili so si 
za to tri skupine, kmetsko, mestno in veleposestno, in 
število mandatov na te skupine razdelili ne glede na 
število volilcev, ne na znesek od njih plačevanih dav- 
kov. In da bi se ta skrajno krivični volilni red nikoli 
ne mogel izpremeniti v kvar Nemcem, za to je skrbela 
določba, da se sme volilni red le izpremeniti, ako so 
navzočne tri četrti vseh poslancev in dve tretjini 
navzočnih za izpremembo glasujeta. Ker pa ima v 
vseh zborih tako zvano veleposestvo več ko četrtino 
poslanskih sedežev, lahko zabranjuje vsako izpremembo 
volilnega reda. In tako se je zgodilo, da se v dolgi 
dobi 40 let volilni red nikjer ni izdatno izpremenil. 

Vzemimo Kranjsko. Leta 1883. so si Slovenci 
pridobili vse sedeže na kmetih in v mestih; bilo jih je 
26 in s škofovim vred 27. Veleposestvo pa, ki vendar 
na Kranjskem nima nobenega gospodarskega pomena, 
imelo je 10 poslancev in ker je treba za prenaredbo 
volilnega reda k sklepčnosti treh četrti vseh, torej 28 po- 

slancev, so lahko s svojo nenavzočnostjo preprečili 
vsak sklep. 

O volitvah se je sicer, ko so začetkom marca 
1. 1861. bile razpisane, razgovarjalo, a ker je Šmerlingova 
vlada navlašč tako hitela ž njimi, da bi zabranila vsako 
živahno agitacijo, ni bilo niti volilnih odborov posa- 
meznih strank, niti kakih oklicev ali plakatov. Edini 
naš politični organ „Novice" so teden pred volitvijo 
v nekih dopisih in novicah nasvetovali može, kateri 
naj bi se izvolili, za Štajersko n. pr. učitelja Musija za 
šoštanjski okraj. 

Že 20. marca so volile kmetske skupine na Šta- 
jerskem, seveda nobenega zavednega Slovenca, pač pa 
v Ptuju adjunkta Mihaela Hermana, ki je pozneje 
bil najodločnejši naš zastopnik v deželnem in državnem 
zboru. Tačas pa je v „Novicah" neki dopisnik iz ptuj- 
skega okraja grajal slovenske volilce, da so si izvolili 
nemškega uradnika. 

Pri volitvah na Kranjskem 21. marca je bil dr. Jan. 
Bleiweis na treh krajih izvoljen, zraven njega na Go- 
renjskem dr. Lovro To man in v Idriji DragotinDež- 
m a n , oba zraven Bleiweisa najbolj čislana narodnjaka. 
Toman je bil odvetnik v Radovljici in znan kot pesnik 
in blesteč govornik, Dežman pa po svojih pesmih 
„Slava Slavjanom!" in „Proklete grablje" obče čislan 
med nami Slovenci. Na oba smo se trdno zanašali in 
se veselili, da sta oba bila od dež. zbora, ki se je sešel 
6. aprila, izvoljena v državni zbor, Toman je res zvest 
ostal svojemu narodu, Dežman pa je še tisto leto se 
prelevil iz narodnjaka v nemškutarja in postal za vse 
čase prototip grdega renegat a. 

Ko se je otvoril deželni zbor v dvorani deželne 
hiše, kjer je pozneje bila deželna vlada nastanjena, 



86 

sem tudi jaz hitel v zbornico, da v obraz vidim To- 
mana, Dežmana, Miroslava Vilharja in druge več ali 
manj znane može poslance. 

2. DR. TOMAN IN DEŽMAN. 

• Dr. T orna n je bil jako simpatična oseba bolj 
majhne postave. Gosta, dolga, skoro do pol prsi se- 
gajoča črna brada je obkroževala zdravi, rdeči obraz s 
svetlimi očmi. Njegov glas je bil sonoren in govoril je 
z nekakim patosom, prepričevalno in navduševalno. 
Take lepe dolge brade, kakršna je krasila Tomana, 
sem le še videl pri treh znancih, pri dr. Josipu Po- 
klukarju, naposled deželnem glavarju kranjskem, 
pri Janku Rirnatu, rudarskem uradniku in sousta- 
novniku čitalnice v Celju in pri A. Tomšiču, ured- 
niku „Slov. Naroda". Lepo brado kostanjeve barve je 
nosil tudi Janko Kersnik. 

Dež man je bil srednje postave z obritim, bolj 
bledim obrazom in redkimi ščetinastimi brki pod nosom. 
Zaradi kratkovidnosti je nosil naočnike. Govoril je mirno, 
brez vsacega patosa, hladnokrvno, da pač nikogar ni 
mogel navduševati. 

Z dr. Tomanom sem se osebno seznanil, ko je 
imel v deželnem zboru svoj imenitni govor za ravno- 
pravnost slovenskega jezika in poudarjal, da se mo- 
rajo zapisniki dež. zbora tudi slovensko pisati. Tačas 
je na Dunaju izhajal Slovanom prijazni dnevnik „Ost 
und West", ki ga je dr. T k a 1 a c izdaval in urejeval. 
V ta list sem jaz začel iz Ljubljane pošiljati dopise. 
Dr. Toman, ki je o tem pozvedel, prišel je neko jutro 
v kavarno „pri Mokarju", pozneje „pri Slonu" imeno- 
vano, kjer sem jaz zajutrkoval, ter se je usedel k moji 
mizici. Vprašal me je, ali res jaz dopisujem v „Ost 

undWest",ter 
mi potem iz- 
ročil rokopis 

svojega go- 
vora, ki ga je 
bil nemškt) go- 
voril, da ga ob- 
javim v čas- 
niku, kar sem 
rad storil. Ker 
pa v celem 
govoru ni bilo 
nobenih med- 
klicev zazna- 

menovanih, 
sem že imel 
toliko žurna- 
listične izvež- 

banosti, da 

sem vpisal 

bravo- in 

dobro -klice, 

kjer se mi je 

zdelo umestno, 

če jih v resnici v zbornici med govorom tudi ni bilo 
slišati. 

Z Dežmanom se tačas nisem osebno seznanil, 
ampak šele pozneje, ko sem se preselil v Ljubljano 
in bil izvoljen v državni zbor, v katerem je tudi on 
sedel od 1873. do 1879. 1. 

Ko so se kranjski državni poslanci 1. 1861. peljali 
na Dunaj, so jih v Gradcu in na Dunaju navdušeno 
pozdravljali slovenski dijaki in posebno dr. Tomanu 
delali velike ovacije, za Dežmana pa so se manj 

zmenili. To se je Dežmanu pod nos pokadilo, in ker 
je bil zelo častilakomen, pa proti Bleiweisu in Tomanu 
ni mogel prevzeti prvega mesta, se je začel nagibati 
na drugo stran, kjer so ga seveda bili silno veseli ter 
mu izročili vodstvo. Dne 27. junija je v državnem 
zboru govoril svoj zloglasni govor proti dr. Tomanu in 
slovenskim zahtevam, kar je v Ljubljani vzbudilo silno 
ogorčenje proti njemu. Odslej je bil zaklet sovražnik 
vseh še tako s-kromnih slovenskih terjatev in o vsaki 
priliki dokazal, da je poturica hujši od Turka, o čemer 
bo še prilika govoriti. 

3. KOČEVAR, PLEŠKO. 

Svoj prihod v Ljubljano sem naznanil v „Oglas- 
niku" Novic dne 3. aprila s tem pristavkom, da vsak 
dan ordiniram od 2. do 3. ure popoldne. Ker se pa 
pri mladem sekundariju nobeden bolnik ni oglasil — 
saj je bilo takrat v Ljubljani dovolj starejših, v praksi 
dobro izvežbanih zdravnikov — sem imel dovolj pro- 
stega časa in vsak dan po kosilu zahajal v kavarno 
„Qnezda", pozneje „Merkur" imenovano, na glavnem 
trgu. Tam sem piket igral z dvema znancema, ki sta 
potem srečno avansirala na uradniški lestvici; to sta 
bila K oče v ar, tačas uradnik pri državnem pravd- 
ništvu, in adjunkt P lesko. Poslednji je bil odločno 
naroden, Kočevar pa ni odobraval Bleiweisove pisave 
v „Novicah", ter sva se zaradi tega večkrat pričkala. 
Pleško je postal svetnik dež. sodišča in kot tak šel v 
pokoj ter do smrti bil značajen narodnjak. 

Kočevar pa je prišel kot svetnik k nadsodišču v 
Gradec, kjer se je vedel Waserju tako prikupiti, da 
ga je nasvetoval za predsednika dež. sodišča v Ljub- 

Ijani, ko je to mesto po odhodu Gerčarjevem bilo iz- 
praznjeno. To je bilo ob času, ko je Pražak bil voditelj 
justičnega ministrstva. Pražak se je informiral pri 
nekterih slovenskih poslancih, kdo bi se naj imenoval. 
Govoril je tudi z menoj ter rekel, da se čudi dr. Po- 
klukarju, ki je nasvetoval Kočevarja, kajti iz zapisnikov 
graškega nadsodišča vidi, da je Kočevar zmerom na- 
sprotoval slovenskim zahtevam. 

„Kolikor jaz poznam Kočevarja*', sem odgovoril, 
„ni on naš nasprotnik iz prepričanja, ampak kot uradnik 
se ravna po vladni sistemi, bode torej, dokler sedanji 
sistem ostane na krmilu, tudi deloval v njegovem smislu. 
Sicer pa ni izbere med svetniki nadsodišča." 

„To je res", pritrdil je Pražak in predložil Koče- 
varja cesarju za imenovanje. 

Kot predsednik ljubljanskega dež. sodišča se je 
Kočevar potem res vedel po duhu tačasne vlade. Pre- 
skrbel je za sodišča slovenske tiskovine, katere je sam 
prestavljal ali vsaj revidiral. Ostal sem ves čas ž njim 
v prijateljskih odnošajih, a uradno sem samo enkrat ž 
njim imel opraviti v zadevi adjunkta Brumna iz Slo- 
venske Bistrice, ki je pozneje vsled šikan svojih pred- 
stojnikov se odpovedal službi, napravil doktorat in po- 
stal odvetnik v Ptuju. Preden se je odpovedal, so ga dali 
v disciplinarno preiskavo, ker so ga sumničili, da po- 
šilja v „Slov. Narod" dopise proti postopanju celjskega 
okrožnega sodišča, kateremu je bil predsednik Hein- 
richer, in proti Waserju. Ker sem jaz za nekaj mescev 
bil prevzel odgovorno uredništvo lista, me je povabil 
Kočevar k sebi ter me vsled ukaza graškega nadsodišča 
vprašal, ali je Brumen dopisnik „Narodov". Umeje 
se, da na tako vprašanje nisem odgovoril, ker je to 
uredniška tajnost. Kočevar je sicer dejal, da me bo 



90 

nadsodišče kot pričo poklicalo in prisililo odgovoriti, 
kar pa se vendar ni zgodilo. 

Ko sem 1. 1890. tudi Kočevarju poslal v spomin 
en iztis svojega romana „Pobratimi", se mi je v po- 
sebnem pismu zahvalil za to „velezanimivo leposlovno 
delo". Poleti je večkrat bival v Oplotnici pri Konjicah, 
torej blizu mojega posestva, ker je bil sorodnik Mul- 
lejevim, ki so tam imeli posestvo. Njegova soproga 
je bila rojena Konda, odtod njegov priimek Konden- 
heim, ko je dobil plemstvo. 

4. JURI FLEIŠMAN IN PRVI SLOVENSKI 
PEVSKI ZBOR. 

Tudi s Fleišmanom sem se seznanil v kavarni 
„Zvezda", kamor so sploh zahajali tačas še redki ljub- 
ljanski narodnjaki. Živo se še spominjam, ko sem ga 
prvič videl, vstopivšega s cilindrom na glavi. Krepke 
srednje postave, s širokimi, močnimi prsi, lica okroglega, 
obritega — imel je samo brke — z dobrovoljnim, ve- 
selim izrazom, s črnimi, tu in tam že osivelimi, nad 
čelom bolj redkimi lasmi, z živahnimi očmi, se mi je 
koj prikupil. Obgovoril me je videč, da čitam „Novice". 
Bil je privaten učitelj za glasovir in petje in prav pri- 
ljubljen. Tudi kot skladatelj je že slovel. 

Ko sva se bila že bolj seznanila, pravil mi je 
zaupno, da izkuša skupaj spraviti slovenski pevski zbor. 
Povabil me je, da naj pristopim ali vsaj prihajam k 
pevskim vajam, ki se bodo v kratkem pričele. 

„Tu je naš prvi tenor", rekel je nekega dne, po- 
kazavši na mladega gospodiča, ki je bil ravnokar vstopil 
v kavarno. „Qospod Je nt I!" poklical ga je Fleišman, 
in ko se je približal, predstavil je druzega druzemu. 

„Doktor je 
naš", zatrjeval 
je Jentlu, „fant 
iz fare , kaj 
ne ?" in veselo 
se je smejal. 
„Bo tudi pri- 
hajal kvajam". 
Jentl je bil 
nenavadno 
majhne po- 
stave, menda 
še 150 cm ni 
bil visok. Tem 
bolj sem se 
pozneje začu- 
dil, kako iz 
tako drobnih 
prsi more do- 
neti tako kre- 
pek, lepogla- 
sen tenor. Imel 
je pohlevno 
prodajalnico z 

manufakturnim blagom v Špitalskih ulicah in se pošteno 
preživil, dokler ga ni vedno naraščajoča konkurenca 
spravila končno tako daleč, da je moral prodajalnico 
zapreti. On sam pa je na stare dni v mestni ubožnici 
ljubljanski našel pribežališče, kjer je tudi umrl. Tačas 
pa in še mnogo let pozneje je slovel v Ljubljani kot 
najboljši tenorist, dokler ni Meden nastopil. 

Ko mi je Fleišman naznanil, da so se vaje pri- 
čele, sem tudi jaz navadno k njim zahajal. Pevci, bilo 
jih je kakih 15 do 20, so se po dvakrat na teden ob 

večerih zbirali v pritlični sobi Mahrove hiše na glavnem 
trgu in se vadili pod vodstvom Fleišmanovim. Tu sem 
prvič slišal njegove skladbe, med temi še zdaj pri- 
ljubljeni ^Triglav" in „Pod oknom". Tudi Maškove 
in Vilharjeve skladbe so se pele; toda v javnost je 
zbor stopil šele, ko se je ustanovila čitalnica. 

Pozneje Fleišmana nisem več videl, dokler se 
nisem 1. 1871. preselil v Ljubljano. Do te dobe se je 
že zelo bil postaral, ni več hodil tako elegantno oblečen, 
kakor 1. 1861., in poznalo se mu je, da se s težavo 
bori za vsakdanji kruh. Umrl je 1. 1874, ko sem jaz 
bil na Dunaju v državnem zboru, v nepovoljnih gmotnih 
razmerah. L. 1861. pa je bil živahen in vesel, da smo 
vsi radostno pozdravljali njegovo družbo. Njegov „Tri- 
glav", ki smo ga tačas ob vsaki priliki prepevali, pa 
bode donel iz krepkih slovenskih grl, dokler „blišče 
se Triglava vrhovi". 

5. DR. JANEZ BLEIWEIS. 

Pravi slovenski prerok! Njegove zasluge za pro- 
bujo narodne zavesti med Slovenci se ne morejo ni- 
koli dovolj visoko ceniti. Naj se pomisli, v kateri dobi 
je začel izdavati „Novice". Sam se je moral šele va- 
diti v slovenščini, ustvarjati tako rekoč jezik za poli- 
tične in literarne zahteve. In ko je 1. 1860. nastopila 
ustavna doba, da je smel pisati svobodneje, s kako 
eneržijo je branil narodne pravice ter neustrašeno mahal 
po nasprotnikih z ostrino svojega peresa! 

Vsaka sreda je bila imeniten dan, ker smo komaj 
pričakali, da smo v roke dobili „Novice". Segli smo 
najprej po dnevnih novostih v „Novičarju". Tam je v 
vsakem listu bila ostra polemika proti lažnjlvim dopi- 

somv„Presse" 
in „Triester 
Zeitung". Do- 
pisnik je bil, 
kakor se je 
vobče vedelo, 
urednik urad- 
ne „Laib.Ztg.", 
neki dr. Isleib. 
Njega se je 
lotil oče Blei- 
weis v vsakem 
listu in ga ne- 
usmiljeno raz-- 
česal, da ni 
dobre dlake na 
njem ostalo. 
Potem je bil 
na vrsti neki 
trgovec Hei- 
mann, ki je v 
mestnem za- 
stopu najhuje 
rogovilil proti 

Slovencem. Heimann je nekaj let pozneje moral napo- 
vedati konkurs in izginil je iz Ljubljane. In ko je po- 
leti Dežman se razkrinkal, letele so na njega take strele 
„Novičarja", da bi se Dežman, ako bi imel še količkaj 
čuta za čast, moral skrivati pred vsemi poštenimi 
ljudmi. 

Ko bi Bleiweis druzega ne bil spisal, kakor vse 
te mnogoštevilne polemike, ki so res v srce zadevale 
nasprotnika, bi se mu moralo odkazati prvo mesto med 
probuditelji naroda. 




DR. JANEZ BLEIWEIS. 



94 

Levstik se je sicer enkrat, ko smo skupaj sedeli 
v Permetovi gostilni v Špitalskih ulicah, izrazil: „Očka?" 
(tako smo med seboj zvali Bleiweisa). „0n je imel 
lahko delo. Drugi so mu postavili voz pred hišo, drugi 
napregli konje, . drugi posadili ga na voz in mu bič 
dali v roke. Njeinu druzega ni bilo treba, ko reči: 
Hi hi! pa še tega dostikrat ni rekel". 

Levstikova razsodba je bila popolnoma krivična 
in izvirala največ iz osebnega nasprotstva, o čemer 
bom še pozneje govoril. 

Tačas 1. 1861. pa je dr. Bleiweis užival splošno 
neomejeno zaupanje in ni imel niti enega nasprotnika 
med Slovenci. Vsi smo ga gledali z največjim spošto- 
vanjem in vsak se je Čutil srečnega in počaščenega, 
ako je mogel ž njim govoriti. 

Jaz sem sicer iz Kranja bil poslal „Novicam" par 
dopisov in končno tudi tiste dopise za prošnjo do 
Šmeriinga, pa osebno mu nisem bil predstavljen, do- 
kler se ni njegov sin, dr. Karol vrnil z Dunaja. Zahajal 
je tudi v kavarno „Gnezda", kjer sva se seznanila. On 
me je nekega dne predstavil svojemu očetu. 

Stanoval je v lastni, še sedaj Bleiweisovi hiši 
„pred škofijo" v 11. nadstropju. Ko sva šla po stop- 
nicah, sem v pričakovanju velikega momenta, ko bom 
stal pred našim prerokom, premišljeval kako bi se 
obnašal dovolj dostojno. Nekako plaho sem vstopil v 
njegovo pisarniško in uredniško sobo v zadnjem delu 
hiše z oknom na strehe sosednjih poslopij. Dr. Bleiweis 
je sedel pri pisalni mizi, obloženi s knjigami in roko- 
pisi. Vzdigne se in pred menoj stoji mož srednje ve- 
likosti, raven kot vojak z malo nazaj pripognjeno glavo, 
kakor jo nosijo ljudje, ki so si- v svesti svoje veljave. 
Nad srednje visokim čelom kratko ostriženi rjavi lasje, 
oči sive, mirno v obiskovavca se upirajoče, nos tanek, 

podolgast; obrito lice rumenkastordeče, ovalno, se je zelo 
zoževalo proti podbradku, ustnice so bile stisnjene, — 
takšen je stal prerok pred menoj. Obgovoril me je pri- 
jazno, zakaj da sem zapustil Kranj, kako dolgo da 
mislim ostati v Ljubljani in kje se potem naseliti. 

„Le vrnite se na Štajersko", dejal mi je, „tam je 
treba še ledino orati" itd. 

Zasukal se je govor na Prešernov grob v Kranju 
in na Prešerna samega. 

„Ali ste že videli njegov rokopis?" me vpraša. 

Povem, da mi je trgovec Kilar v Kranju dal neko 
knjižico, v kateri so bile zapisane različne pesmi. Vod- 
nikove in druge. To knjigo pa je njemu bil izročil v 
spomin sam Prešeren. 

»Pokažite mi jo o priliki". To sem storil in Blei- 
weis je menil, da je pisava res Prešernova. Izročil sem 
pozneje to knjižico licealni knjižnici, kjer se še zdaj 
hrani. 

„Glejte, to je Prešernov rokopis!" in Bleiweis je 
iz enega predalov vzel list, original Prešernove „Zdra- 
vice". Videlo se je na tem listu, kako je pesnik po- 
pravljal tekst. Nekatera vrsta je po dvakrat bila pre- 
črtana in nad vrsto drug tekst spisan in tako je bilo v 
vsaki kitici. Iz tega se vidi, da je Prešeren prav pedantsko 
in vestno pilil svoje proizvode, preden jih je izročil 
javnosti. List se morda še nahaja v Bleiweisovi za- 
puščini in bi bil vreden, da se litografsko natisne. Pri 
krasni ilustrovani izdaji Prešernovih poezij iz 1. 1900. sem 
zelo pogrešal, da ni pridejan nobeden njegov avtograf, 
tako da Prešernovi častivci še ne poznajo njegovega 
rokopisa. 

Odslej sem starega gospoda večkrat videl, ker 
smo v poletnem času Karol, jaz in advokatski konci- 
pient dr. Žerjav, lastnik hiše pri šempeterskem mostu, z 

njegovim vozom se vozili do Save kopat se. Ob eni 
teh prilik svaril nas je stari gospod, da se naj varu- 
jemo pri kopanju v Savi, da se nam ne zgodi, kakor 
Čopu. S Karolom sem tudi zahajal v hišo Jožefa Blei^ 
weisa, brata Janezovega, v kateri je zdaj Souvanova 
trgovina. Tu smo se nekdaj dogovorili mladi ljudje, da 
čemo predstavljati kako slovensko igrico. Zdaj sem bil 
spet v svojem elementu in pridno pomagal pri aran- 
žiranju predstave. Ne spominjam se, kakšno igro smo 
izbrali, pa mislim, da eno od Bleiweisa preloženih. 
Sicer pa je izbera bila takrat prav lahka, ker je dra- 
matična literatura še bila v najnežnejših povojih. Pred- 
stava se je vršila v dvorani stanovanja Jožefa Blei- 
weisa pred izbranim povabljenim občinstvom v splošno 
zadovoljnost. 

Medtem je politično in narodno gibanje od dne do 
dne bolj naraščalo in „Novice" so že komaj prostora 
imele za množeče se dopise iz vseh krajev Slovenije, 
tačas in še danes samo idealne. 

V Ljubljani smo se posebno zanimali za volitev 
novega župana, ker so se nedavno bile izvršile nove 
volitve za mestni zastop, pri katerih je vendar toliko 
zavednih Slovencev prišlo v zastop, da je bilo upati 
na slovenskega župana. In res je pri volitvi dne 27. apr. 
bil izvoljen kandidat dr. Bleiweisa. 



6. ŽUPAN AMBROŽ. 

Ambrož je bil v državni službi, vladni komisar 
na Notranjskem, kjer je bil prav priljubljen, kar se je 
pokazalo pri volitvah v deželni zbor. Izbran je bil za 
poslanca v deželni zbor, od deželnega zbora pa v 
državni zbor. Oklenil se je Bleivveisa in tudi v mestni 

zastop ljubljanski bil izvoljen, dne 27. aprila pa z ve- 
čino glasov za župana. Zavladalo je v narodnih kro- 
gih veliko veselje, ki je bilo tem bolj opravičeno, ker 
je Ambrož v državnem zboru se držal Tomana in 
zavrnil v enem svojih govorov Dežmana. Zato smo 
nestrpno čakali, da pride cesarjevo potrjenje, a morali 
smo skoro dva mesca čakati. Menda so nasprotniki 
izkušali potrditev zabraniti; a dasi bi Schmerling jim 
gotovo rad bil ugodil, ko bi bil za to mogel najti kako 
postavno oviro, moral je vendar, ker pač pri vsem 
iskanju se nič ni našlo nepostavnega, predložiti cesarju 
izvolitev Ambroža v potrjenje, ki se je mesca maja 
izvršilo. 

Ko je ta vesela vest došla v Ljubljano, smo precej 
sklenili, da novemu županu v čast priredimo baklado. 
Dne 1. junija se je pomikala dolga vrsta baklonoscev 
iz meščanskih krogov z godbo na čelu iz Zvezde in po 
Dunajski cesti do Medijatove hiše, v kateri je Ambrož 
stanoval. Prikazal se je pri oknu in se zahvaljeval. 
Izrekel je s početka par nemških fraz, pa kriki: „Slo- 
vensko! Slovensko!" so ga poučili, da so njegovi ča- 
stivci po ogromni večini narodnjaki. Govoril je nadalje 
slovensko in pritrjevali so mu neprenehani živioklici. 

Celo to demonstracijo sem obširno popisal v 
„Ost und West"-u, da dokažem svetu slovenski značaj 
Ljubljane. 

Ambrož je županoval do 1. 1864,. v katerem letu 
ga je, žal, zadela kap in umrl je na veliko žalost Slo- 
vencev, ki so v njem izgubili zanesljivega narodnjaka 
in dobrega administratorja mestne občine. Na mrtvaški 
oder je bil položen na rotovžu in veličasten pogreb je 
pokazal, kako priljubljen je bil v vseh krogih. Njegova 
edina hčerka Emilija se je omožila z nekim koroškim 
grofom Eggerjem ter po njegovi smrti dolgo let živela 



v Gorici v lastni vili „Palazzino Giuditta", dokler ni 
prodala te vile leta 1899. moiemu bratu in zapustila 
Gorico. 

Ko se tako spominjam različnih ljudi, s katerimi 
sem se srečaval v svoji mladosti, čutim pač resnico 
izreka: „Naj nikdo ne hvali dneva pred večerom". Videl 
sem jih mlade može, čile, podvzetne, goječe najlepše 
nade, pa ene je pobrala neizprosna smrt sredi dela, 
drugi so prerili do starejših dni, a usoda jim ni bila 
mila in smrt jim je bila zaželjena rešiteljica iz vseh teh 
zemeljskih nadlog. 



7. LUKA SVETEC. 

L. 1861. se je razglasila ustava tudi za Ogrsko 
in Hrvatsko in ker so Ogri in Hrvati zahtevali, da se 
odstranijo importirani avstrijski uradniki in nastavijo 
domači, vračalo se je več naših, ki so tam imeli službe. 
Poleti so prišli v Ljubljano Luka Svetec, Vojska 
in Keržič, s katerimi sem se kmalu seznanil. 

Posebno s Svetcem sva se večkrat izprehajala 
pod Tivolijem in nazvati ga smem svojega Mentorja, 
zlasti kar se tiče slovenščine, v kateri je on bil gra- 
matično izučen, jaz pa preprost samouk. Moral sem si 
kupiti Kopitarjevo slovnico in po izprehodih me je 
Svetec opozarjal na pogreške v moji slovenski go- 
vorici. 

Vzlic svoji jezikovni pomanjkljivosti sem imel vi- 
sokoletečo idejo, spisati izvirno slovensko dramo. Načrt 
sem že v Kranju nosil v glavi, v Ljubljani sem pa 
začel pisati in sicer kar v jambih. Prolog in nekaj 
prizorov prvega dejanja sem že imel spisanih. Da po- 
zvem Svetčevo mnenje, napeljem govor na dramatiko 

in kako bi bilo 
treba izvirnih 
dram , da bi 
se potem lah- 
ko pričele slo- 
venske pred- 
stave v gleda- 
lišču. 

„Drama"?- 
odgovoril je 
Svetec, začu- 
divši se mojim 
besedam — 
^Drama? Veš 
kaj, drama je 
poslednja, naj- 
višja stopnja 
vsake litera- 
ture in mi Slo- 
venci, ki smo 
še na prvi naj- 
nežnejši stop- 
nji, ki imamo 
pravzaprav le 

enega pesnika, ki se sme pesnikom prištevati, namreč 
Prešerna, mi naj bi mislili na dramo? To bi se reklo 
hišo začeti pri strehi zidati. Na tisoče je drugih potreb, 
literarnih in gmotnih, preden moremo misliti na dramo." 

Po tej njegovi razsodbi sem še tisti večer, ko 
sem se vrnil v svoje stanovanje, sežgal rokopis, pa s 
tem nobene škode nisem storil slovenskemu slovstvu. 

S Svetcem pa sva si postala prava pobratima 
za celo življenje in pozneje sva marsikatero leto složno 
skupaj delovala v kranjskem deželnem zboru in v od- 

7* 

boru Ciril-Metodove družbe. Svoje zvesto prijateljstvo 
mi je o vsaici priliki pokazal, posebno še 1. 1877., ko 
je šlo za volitev deželnega odbora . in se je odločno 
za mene potegoval proti Klunu ter si s tem nakopal 
za vselej jezo njegovo. V Litiji sem ga večkrat obiskal 
in v družbi njegovi in njegove soproge, vrlo rodoUubne 
gospe, preživel kratke ure oddiha. 

O skupnem delovanju s Svetcem poročam v 
dotičnih oddelkih. 



8.. DR. JERNEJ ZUPANC. 

Na nekem izprehodu pod Tivolijem sva s Svetcem 
srečala mladega moža. S Svetcem sta se prijateljsko 
pozdravila. Bil je dr. J. Zupane, pozneje mnogo let notar 
v Ljubljani, eden tistih Slovencev stare korenine, ki je 
ljubil svoj narod ne samo v besedah, ampak tudi v de- 
janjih, podpirajoč vsako narodno podjetje, ne meneč se za 
kake strankarske namene. V politične boje se ni vtikal 
in se nikamor ni dal voliti, dasi so mu večkrat ponu- 
jali razne kandidature. Bil je jako omikan in v mla- 
dosti je prehodil dosti sveta, celo v Ameriki je bil. 

Ko smo se takrat srečali v gozdu, držal je v roki 
knjigo, v kateri je nam nasproti stopajoč čital. 

„Kaj pa bereš?" vpraša ga Svetec. 

„Kaj? Našega Prešerna. Ta zlata knjiga me je 
spremljala in me še spremlja na vseh mojih potih". In 
nadaljeval je z največjo navdušenostjo: 

„ Poznam nemško, francosko in angleško litera- 
turo, pa nad Prešerna ga ni pesnika. Kaj pa vi ?" — obrnil 
se je do mene — „Bili ste v Kranju. Ali ste večkrat ob- 
iskali Prešernov grob in katera njegovih pesmi vam 
najbolj ugaja?" 

Priznati mo- 
ram, da me je 
malo sram 
bilo, ko sem 
videl [tako is- 
kreno navdu- 
šenost, jaz pa 
sem dotlej več 
slišal o Pre- 
šernu, ko sam 
ga čital. Imel 
sem sicer že 
prvo , tačas 
edino, od Pre- 
šerna samega 
urejeno izdajo 
njegovih po- 
ezij, pa šele 
odslej sem jih 
pridno čital in 
začel sem ce- 
niti njihovo 
nedosežno po- 
etično vred- 
nost. Z Zupancem sva zmerom ostala v prijateljskih 
odnošajih, tudi v dobi, ko smo v „S1. Narodu" hodili 
po drugih potih, kakor „Novice", in pogosto polemizi- 
rali z očetom Bleiweisom, kateremu je bil dr. Zupane 
najzvestejši privrženec. Umrl je v visoki starosti v 
Ljubljani 1. 1899. 

Redkeje sem bil skupaj z Vojsko, ki je sčasoma 
postal svetnik okrožnega sodišča v Rudolfovem, in s 
K e rž i čem, ki je bil pozneje sodnik v Senožečah. 
Le to lahko potrdim, da sta oba zvesta ostala svojemu 

narodu tudi ob času, ko je pod pritiskom nasprotnih 
vlad od Šmerlinga do Auersperg-Lasserja padal list 
za listom iz vrst slovenskih uradnikov, prestopivših za- 
radi kariere v nasprotni tabor. Danes še član ali celo 
predsednik ^Slovenije*' na Dunaju, jutri avskultant ali 
adjunkt in že hiti volit z nasprotniki! 

Toda krivico bi delal Slovencem, kdor bi trdil, 
da je taka iz kruhoborstva izvirajoča brezznačajnost 
neka posebnost Slovencev. Nikakor ne. Splošna je 
vsem narodom, najsi bode germanski, slovanski ali 
romanski, ker je povsod število trdnih, neomahljivih zna- 
čajev v neznatni manjšini proti veliki ljudski masi, ki 
jo Nietsche imenuje „Herdentier". Končno pa ravno ti 
četudi maloštevilni značajni borivci za narodne ideale 
navadno v odločilnih trenotkih prosti narod potegnejo 
za seboj k zmagovitemu boju. Nietsche s svojim 
„sverh-čelovekom" — tako prestavljajo Rusi „Ober- 
mensch*^ — seveda predaleč sega, ker mu dovoljuje 
vsako nasilje, celo zločinstvo nad „Herdentierom", pa 
jedro njegove misli je resnično, da se masa mora po- 
koriti in se tudi navadno res pokori in podvrguje možem 
z duhom in značajem, njo nadkriljujočim. To nam kaže 
vsa človeška zgodovina. Duh naroda se tako rekoč 
koncentruje v eni osebi, katera ga potem vodi k zmagi, 
včasi pa tudi v pogubo. 

Tolstoj izkuša v svojem imenitnem romanu »Vojna 
in mir" dokazati, da je le prosta narodova masa 
Rusijo rešila in premagala dotlej nezmaganega trinoga 
Napoleona ter smeši glavnega komandanta Kutuzova; 
pa ko bi ta spretni in vzlic svoji starosti energični vojsko- 
vodja ne bil stal na čelu ruske vojske, bi bil Napoleon 
brez posebnih ovir in brez grozno krvave bitke pri 
Borodinu se polastil Moskve. Slab vojskovodja pro- 
pade z najboljšo vojsko; spominjajmo se Gyulaya pri 

Magenti, Benedeka pri Kraljevem Gradcu itd. Človeštvo 
je rodilo že mnogo takih „sverh-čelovekov", ki so vpli- 
vali na zgodovino njegovo. V novejši dobi sta bila naj- 
imenitejša Napoleon in Bismark. Tudi Rusija ima za- 
hvaliti svojo sedanjo mogočnost dvema takima „sverh- 
čelovekoma". To sta bila carja Ivan Grozni in Peter 
Veliki. Oba sta bila v dosegi svojih smotrov tako 
brezobzirna, da sta žrtvovala svoja sinova, ker sta se 
bala, da bi kot naslednika na prestolu ne delala po 
njunih načelih in s tem oškodovala Rusijo. 

9. ŠE NEKAJ DOGODKOV. 

Najimenitnejši dogodek za štajerske Slovence je bila 
v tej dobi ustanovitev mariborske čitalnice, ki se 
je 14. julija otvorila. Mi mlajši v Ljubljani smo hudo 
kritikovali naše starejše gospode, da v Ljubljani, kjer je 
toliko narodnih moči, še ni bilo čitalnice, maloštevilni 
mariborski narodnjaki pa so jo ustanovili. To je res 
zbudilo Ljubljančane, da so se lotili dela, sestavili pra- 
vila in v septembru začeli podpise za pristop nabirati. 
Dotične vabilne pole, katerih eno sem tudi jaz prejel 
in jo še hranim, so imele slovenski in nemški (!) tekst. 
Tako malo so se še zanašali na narodno zavest. Ljub- 
ljanska čitalnica pa se je šele 24. novembra slovesno 
otvorila, ko mene ni bilo več tam. 

Dr. Tomanu smo po3lali na Dunaj zaupnico, 
Dežmanu nezaupnico. Nožar Hofmann pa je v oknu 
imel sabljo z napisom: „Udri ga, nemškutarja!" 

Ko se je dr. To man po sklenjenem državnem 
zboru vrnil z Dunaja, smo ga v Ljubljani navdušeno 
sprejeli in povabil nas je na 15. avgust na Bled, kjer 
se bode aranžirala velika narodna slavnost. 

Ker še ni- 
sem bil videl 
divnega Ble- 
da, dasi sem 
celo leto bil v 
Kranju, sem 
tudi jaz bil 
med ljubljan- 
skimi udelež- 
niki, ki smo se 
bili odpeljali 
na vozovih, 
ker takrat še 
ni bilo gorenj- 
ske železnice. 
Privrelo je od 
vseh strani 
mnogo ljud- 
stva. Pri skup- 
nem obedu je 
dr. Toman v 
fulminantnem 
govoru kazal 
na sorodstvo 
Slovencev in Hrvatov, katerim je bil ravno tačas škof 
Strossmayer ustanovil jugoslovansko akademijo, in nas 
pozval, da tudi mi Slovenci donesemo svoj čeprav 
skromni prispevek. Sam je položil, zdi se mi, petdesetak 
na krožnik, jurist Ž e 1 e z n i k*a r pa je s polo, na ka- 
tero smo se podpisovali, in s krožnikom hodil od mize 
do mize. 

Ivana Železnikarja sem bil že poprej večkrat 
videl v kavarni „Gnezda". Bil je lep fant s črnimi 
lasmi in črnimi, blestečimi očmi. Vprašal sem po njem 




IVAN ŽELEZNIKAR. 

Jentla, ki je ž njim občeval, in pravil mi je, da je Ž. 
jurist na Dunaju in da ga on in nekateri drugi podpi- 
rajo, ker od svojih, ki so revni kmetje na Gorenjskem, 
nima nobene podpore. Toda Jentl mi je že takrat dejal, 
da se boji, da Železnikar ne bo dovršil svojih študij, 
ker rajši pohaja in se razveseljuje, kakor da bi se učil. 
In Jentlovo domnevanje se je uresničilo. Železnikar je 
opustil nadaljnje študije, tudi menda zaradi tega, ker 
so ga ljubljanski prijatelji prepičlo podpirali, in postal 
s početka agent za „Slavijo", potem je bil malo časa 
pod Tomšičem sodelavec pri „S1. Narodu" v Mariboru. 
A ker ga po Tomšičevi smrti nismo postavili za ured- 
nika, pristopil je k banki ^Sloveniji" in po njenem padcu 
vstopil v notarsko pisarno F. Rateja v Slov. Bistrici. 
Odtod sem ga jaz, že oženjenega z neko Bistričanko, 
po Jurčičevi smrti spravil v Ljubljano k „S1. Narodu", 
katerega urednik je bil do smrti svoje. 

Pa tačas v Bledu je še bil nadepoln jurist in pri 
nabiranju vedel vsacemu prigovarjati, da je kolikor 
mogoče žrtvoval. Tudi jaz kot reven sekundarij sem 
položil svoj obolus na krožnik in ne bi zdaj več vedel, 
koliko, ko ne bi v »Novicah" od 1. 1861., ki so na- 
tisnile vse darovatelje, našel svojega imena in zraven 
— 10 gld. To je gotovo bilo celo premoženje, s ka- 
terim sem pri svoji mesečni remuneraciji 35 gld. še 
razpolagal sredi meseca. Pa kdo se je zmenil za take 
denarne malenkosti, ko smo v svoji neizmerni navdu- 
šenosti takoj bili pripravljeni hiteti celo v krvavi boj 
za svoj narod! 

Nabrala se je lepa svota tisoč gld., ki so se po- 
slali v Zagreb. Škof Strossmayer pa je pozneje daroval 
500 gld. za ljubljansko čitalnico. 

Še drugo misel je sprožil dr. To man tisti dan, 
naj bi se namreč vsako leto vršil tak shod in na njem se 

ovenčal z lovorom pesnik, ki je v preteklem letu zložil 
najlepšo pesem. Tudi temu smo pritrdili in dr. Toman 
nam je takoj predstavil pesnika za to leto. Ta poeta 
laureatus je bil filozof Ivan Zupan, brat velezaslužnega 
Tome, pozneje profesor na Hrvatskem. Zložil je bil 
nekaj liričnih pesmi, toda upi, ki smo jih nanj stavili, 
se niso uresničili. 

To je bila poslednja slavnost, katere sem se 1. 1861. 
na Kranjskem udeležil. V Ljubljani ostati mi ni kazalo, 
tudi nisem nikoli na to mislil. Svoje medicinske in 
kirurške vednosti sem zadosti popolnil v bolnici, tako 
je vsaj bilo moje mnenje, in čas je bil, da si poiščem 
samostojno zdravniško mesto. In takih je bilo več. 
Odločil sem se končno za Slovensko Bistrico, 
kjer ravno tačas ni bilo zdravnika. Tamošnji lekarnar 
se je obrnil v Ljubljano do znancev, ali ni tam kak 
mlad doktor, in risal dohodke v najbolj rožnatem svitu. 
Pozvedel sem o tem povpraševanju in ker mi je 
Slovenska Bistrica že bila znana, ker mi je kraj na južni 
strani Pohorja jako dopadal in sem v mestecu celo 
imel nekaj sorodnikov, sem brez nadaljnjega premišlje- 
vanja si izbral to mesto za svoje prihodnje bivališče. 

Dne 31. oktobra sem izstopil iz ljubljanske bol- 
nice in drugi dan se odpeljal v Šoštanj, da se tam 
oddahnem v ljubem očetovem domu. Kmalu pa sem spet 
moral iti na delo in 1. decembra 1861. 1. zvečer sem 
se pripeljal v Slovensko Bistrico. Da bom tam ostal 
celih osem let, mi še na misel ni prišlo in vendar je 
bilo tako. Usoda! 

II. 

NA ŠTAJERSKEM. LETO 1862. 

1. POHORJE S SLOVENSKO BISTRICO. 

,, Granitno mizo" imenuje prof. Cilenšek* Pohorje, 
na katerega južnem vznožju stoji mestece Slovenska 
Bistrica ob bistriškem potoku. Pohorje je edina gra- 
nitna pragora v južnih Apneniških Alpah in ima vse 
prednosti takih pragor. Voda je ne izpira, kakor apnene 
Dolomite, ampak le počasi preperevajo zgornje plasti 
in se izpreminjajo v debelo plast prav rodovitne zemlje. 
Pohorje je torej od vznožja do vrha zeleno in obraš- 
čeno in se na njem ne vidijo skoraj nobene prazne 
skalnate stene, le na zelo strmi severni strani stopa tu- 
intam granitna podloga na dan. 

Vzdiguje se le do 1542 m. (Velika Kapa); vsi 
drugi vrhovi so nižji in je sploh površje valovito z 
zarezami, ki so si jih izdolbli potoki in potočiči, ka- 
terih je, kakor sploh studencev z najčistejšo studenč- 
nico, vse polno po Pohorju. 

V višinah 250 do 450 m. so proti jugu in vzhodu 
zasajeni vinogradi, kateri rode vino s posebno finim 
buketom, prav enaka renskim, ki tudi rastejo na gra- 
nitnih tleh. Vmes so travniki, njive in gozdi, ki so po 
nekaterih krajih še pravi pragozdi. 

Za moderne turiste, ki hočejo plaziti le po ne- 
varnih potih, čim strmejših, tem bolj slavljenih, Pohorje 
ne bo slovelo. Kdor pa ljubi milo naravo, kdor se 
hoče šetati po zelenem mahovju, mehkem ko preproga, 
pod vrhovi starodavnih smrek in borov, temu bo Po- 
horje priljubljena gora. Užival bo tudi tuintam na višjih 

♦ »Ljublj. Zvon« 1. 1893. 

krajih krasne razglede, najlepše z Velike Kape, od ka- 
tere se vidi celo Gradec, kakor tudi od sv. Arha. V 
novejšem času je podravska planinska podružnica že 
zaznamenjala razna pota preko Pohorja in tudi pla- 
ninske koče se bodo postavile. 

Prebivavstvo Pohorja je čisto slovensko in menda 
tu prvotno. Tu so večjidel še stare, nerazkosane kme- 
tije, pravi kmetski domovi s priimki, ki spominjajo še 
na prav stare, predkrščanske čase, n. pr. Ajdi, Šatori/ 
Momi, Kurenti, Ramoti, Zlodeji, Peruši itd. Pa tudi tu 
se ime sedanjega lastnika skoraj pri nobeni hiši ne 
ujema s priimkom, kar kaže, da so posestva prehajala 
od rodbin prvih lastnikov v drug« roke. Na kmetih tako 
prehajanje na nove lastnike vendar ni tako pogostno in 
navadno, kakor v mestih in trgih, in se nahajajo še 
kmetije, katere so po več sto let ostale v eni in isti 
rodbini. 

Kdor pa po naših mestih in trgih povprašuje po 
starih rodbinah, se bo čudil naglim izpremembam pri 
hišnih posestnikih. Na drugi rod že malo hiš prehaja. 
Take hiše pa, ki so še v 3. ali 4. rodu last ene in iste 
rodbine,, so bele vrane. Prvotne mestne in trške rod- 
bine ali izumrjejo ali gmotno tako oslabe, da morajo 
pustiti svoje domovje. Na njihovo mesto stopijo na- 
vadno rodbine s kmetov in to bi za nas Slovence bilo 
dobro, ko bi ti novi naseljenci ohranili svojo prvotno 
narodnost. Toda večina se pogubi in postane indife- 
rentna ali celo protivna v narodnem oziru. 

Ta proces sem povsod zapazil, kjer sem biva!^ 
posebno pa v Slovenski Bistrici, kjer so v poslednjih 
tridesetih letih od 1870 do 1900 razun 5 ali 6 hiš vse 
druge menjale svoje lastnike. 

Ob južnovzhodnem vznožju Pohorja stoji to me- 
stece skoraj uro hoda od železniške postaje istega 

imena. In ta oddaljenost je bila usodna za mesto, ker 
je bilo izključeno iz železniškega prometa in se niti 
industrija, niti trgovina v njem ni mogla razvijati. Pra- 
vijo, da so se tačas, ko so inženirji merili progo iz 
Gradca do Celja, bistriški magnati, trgovci s poštarjem, 
na vse kriplje branili železnice in inženirji so potem 
res namesto da bi šli črez Slovensko Bistrico in Ko- 
njice, progo potegnili po nezdravem močvirnatem svetu 
preko Pragarskega. Verjetneje pa je, da progo črez 
Pragarsko in Poličane niso zakrivili Bistričani, ampak 
da je nadvojvoda Ivan jo želel z ozirom na Slatino, 
da bi to zdravišče bilo bliže železnice. 

Slovenska Bistrica torej v zadnjih desetletjih ni 
samo nič napredovala, ampak celo skrčilo se je število 
prebivavcev, ki je 1. 1890. znašalo 1306 duš, a 1. 1900. 
le 1114. Število hiš pa se je v tej dobi od 140 na 
143 zvišalo. Od teh prebivavcev se je vpisalo 600 s 
slovenskim, ostali z nemškim občevalnim jezikom. V 
to malo mestece me je zanesla usoda, ali pravzaprav 
lastna volja, v kolikor sme človek govoriti o lastni 
volji. Iz živahnega gibanja v središču Slovenije, kjer 
sem vsak dan občeval z enako mislečimi prijatelji in 
znanci, v samoten kraj, kjer nisem našel izprva ne ene 
žive duše, ki bi z menoj simpatizirala! 

Ne bom tu opisaval tačasnega malomestnega živ- 
ljenja, saj si je povsod bilo enako. Obrtniki in trgovci 
so radi veliko zasluževaii, ne da bi se preveč napenjali 
pri delu. Za javne • zadeve, najsi bo v političnem ali 
narodnem oziru, se velika večina (pravi „Herdentier") 
ni brigala. V krčme dopoldne na „Gabelfruhstuck", 
zvečer na večerjo, po kosilu v kavarne na črno kavo 
in karte so vsi radi hodili. Časnike prebirati ni jim 
bilo mar. Največja zabava je bila, ako se je prigodil 

kak škandalček, o katerem se. je potem govoričilo, do- 
kler ga ni kak novi škandalček izpodrinil. 

Uradnikov še ni bilo toliko, ko dandanes, zraven 
teh še en odvetnik in en notar. Za zdravje sva skrbela 
jaz in en kirurg, lahkoživec, s katerim sem ves čas 
dobro izhajal, ker niti on, niti jaz se nisva pulila za 
bolnike. Krčem je bilo dosti, kavarna samo ena. 

Na čelu politične in justične uprave, ki je tačas 
še bila zedinjena, je stal okrajni predstojnik (Bezirks- 
vorsteher) Kokoschinegg, rodom iz Vitanja, ki je znal 
dobro slovenski, a terjatev, da bi se tudi slovensko 
uradovalo, se mu je zdela preneumna. 

Mestni župan je bil mali trgovec Kowatschitsch, 
ki so si ga menda zato izbrali, ker je imel dovolj časa 
za postranski posel županstva. Njegova rodbina je že 
tudi izumrla in hiša je v drugih rokah. 

Stanovanje sem imel že najeto v županovi hiši, 
odkoder sem se nekaj let pozneje preselil k lekarnarju. 



2. MOJ PRVI NASTOP. 

Moja prva pot je bila k okrajnemu predstojniku, 
da se mu predstavim in se dogovorim ž njim zavoljo 
službe okrajnega zdravnika, ki je po odhodu mojega 
prednika bila izpraznjena. 

Po prvem pozdravu, ker je menda že iz Ljubljane 
bil pozvedel, da sem tam občeval le v narodnih krogih, 
izusti : 

„Sie kommen aus Tomanien. Hier in Steiermark 
will das Volk nichts wissen von solchen Oberspannt- 
heiten". 

Te besede me niso osupnile, a spuščati se takoj 
zdaj že v kontroverzo, nisem še imel dovolj poguma. 

tem manj, ker mi res prav nič ni znano bilo ljudsko 
mnenje. Mojo prošnjo, na kateri sem svoje ime slo- 
venski podpisal, dasi je na priloženih diplomih bilo 
pisano s sch in gg, je sprejel in menda mesec pozneje 
sem bil imenovan za začasnega okrajnega zdravnika z 
letno remuneracijo 300 gld. 

Tudi župan me je opozarjal, da vlada tu zdaj 
mir, katerega naj ne izkušam motiti s kako narodno 
agitacijo. Predstavljal sem se potem še v imenitnejših 
rodbinah in bil povsod dobro sprejet. 

Edini, s katerim sem se mogel o narodnih stvareh 
pogovarjati, bil je i^otar Franc Ratej. On je ob ve- 
čerih zahajal v isto krčmo, kakor jaz, in sva se že takoj 
prve dni seznanila. Bil je v srcu naroden, dasi ni 
mogel tako očitno in odločno postopati, kakor jaz, ker so 
ga ovirale zamotane družbinske razmere. Postala sva 
sčasoma ne samo dobra znanca, ampak dobra prijatelja 
in preživel sem marsikatero prijetno uro v družbi nje- 
govi in jako omikane in ljubeznive grofice Th., ki je 
ž njim živela. 

Ratej je bil poprej notar v Radovljici, torej znan 
z dr. Tomanom, ki je tačas bil tam odvetnik. A za 
Tomana ni maral, ker je menda le-ta bil vplival, da je 
on moral zapustiti Radovljico. Toman pa je to storil 
naprošen od Th-ove žlahte, ki je hotela s tem raztrgati raz- 
mere, ki so se razvile med Ratejem in grofico Otilijo. 
R. je 'bil oženjen, a ločen od svoje žene, kateri je 
moral pošiljati mesečne podpore. V drugič se oženiti 
mu je torej bilo nemogoče, dokler je živela prva žena. 
Zato je pač čudno bilo, da se je na njega navezala 
mlada grofica; pa ljubezen je slepa in gluha za de- 
janske razmere. Prihaja pač sčasoma kes, toda pre- 
pozno. 

Ratej je torej bil prestavljen iz Radovljice v Slo- 
vensko Bistrico, a kar pač nikdo ni pričakoval, grofica . 
Otilija je neko noč pobegnila iz grada v Radovljici in 
se odpeljala v Ljubljano, kjer jo je že pričakoval Ratej. 
Odvedel jo je v Maribor, njena žlahta pa ni mogla ni- 
česar storiti, ker je Otilija bila že polnoletna. Par let 
je živela v Mariboru, potem se preselila v Zgornjo 
Polskavo in končno v Slovensko Bistrico; v tem času 
pa je porodila več otrok. Govorila je dobro in rada 
slovensko z gorenjskim akcentom in narodno čutila. 

Po Rateju in grofici Th. sem se 1. 1862. seznanil 
z dr. Ferdinandom Dominkušem in njegovo gospo, 
ki sta imela vinograd v Zgornji Polskavi, malo uro 
hoda od Slovenske Bistrice. 

Moja praksa se je, kakor pri vseh na novo na- 
seljenih zdravnikih, s tem pričela, da so prihajali vsi 
kronični bolniki, ki so že zaman obhodili bili vse bližnje 
in tudi daljne zdravnike ter so zdaj od mene pričako- 
vali, da jih rešim navadno že mnogoletnih nadlog, 
bolniki z neozdravnimi srčnimi napakami, s kroničnimi 
katari pljuč ali želodca in z vsakojakimi drugimi bo- 
leznimi. 

Tudi v mestu sem postal hišni zdravnik skoro v 
vseh boljših hišah in zdravil z večjo ali manjšo srečo, 
pogosto ne z zdravili, temveč po sugestiji, da sem znal 
bolniku vdehniti trdno vero v silo zapisanih zdravil, 
ki so pa bila pogosto prav nedolžna. 

Toda zdravništvo ni zavzemalo prvega mesta v 
mojem duhu, še manj da bi me vsega na se vleklo in 
odvračalo od drugega stremljenja. Moja glava je še bila 
polna narodnih idej, katere sem vsrkal bil v Ljubljani, 
in ko sem se le malo bil seznanil z Ratejem, vprašal 
sem ga, kako je z narodnostjo v tem kraju. 

3. SLABE NADE. 

,,Ce mislite", mi je odgovoril Ratej, „tu agitirati 
za slovenstvo, potem takoj rajši šila in kopita poberite, 
kajti v celem okraju ne najdete ne enega narodno 
mislečega človeka." 

„Kaj pa duhovniki?" 

»Župniki so vsi iz stare šole brez vsake narodne 
zavesti. Mestni župnik in dekan Druschkowitsch (tako 
se je podpisoval) se le briga za svoje vinograde in za 
prodajo „Brandtnerja" v buteljah. Ravno tako vsi drugi 
opravljajo svoje cerkvene dolžnosti, sicer pa se ne me- 
nijo za drugo, kakor za svoja gospodarstva." 

„Kaj pa moj stric v Šmartnem?" — Bil je tačas 
bratranec mojega očeta, Jaka Vošnjak, župnik v Šmart- 
nem na Pohorju. 

„Nič ni boljši od drugih." 

„In kmetsko ljudstvo?" 

„Nevedno in nezavedno. Časnikov slovenskih ni- 
majo, da bi jih čitali in menda še sami ne vedo, ka- 
tere narodnosti da so. Mislijo, da le tisti človek kaj 
velja, ki nemško zna, ker slišijo vso gospodo le nemško 
govoriti, ker se v šolah le nemščina uči, v kancelijah 
le nemško piše. Tudi v moji ni še bilo stranke, ki bi 
zahtevala slovenski spis." — 

Tako mi je Ratej slikal razmere in hudo mi je 
bilo pri srcu. Kaj naj počnem? Ali naj pustim vse v 
miru in se pečam le z zdravništvom, pri čemer bi dobro 
izhajal in živel mirno filistrsko življenje, kakor toliko 
drugih? Ali se naj lotim narodnega dela in kako? 

Premišljeval nisem dolgo. Narodna navdušenost' 
katere sem se bil v Ljubljani nasrkal, je še živo plam- 
tela v meni. Pridružila se je tej neka častilakomnost, 

pokazati Ljubljančanom, da se tudi na Štajerskem da 
kaj opraviti. 

„Torej začnimo !" si mislim. Pa kje ? Da se med 
mestnim prebivavstvom ne bo dalo kmalu kaj storiti, 
sem precej izprevidel. Spoznal sem pa tudi, da ne 
mestno, ampak kmetsko prebivavstvo reprezentuje maso 
naroda in da iz kmetskega stanu se regenerira prebi- 
vavstvo v mestih in trgih. Temelj in opora vsa- 
kega naroda je kmetsko ljudstvo. Tu je treba 
pričeti, njemu vdehniti narodno zavest in narodni ponos. 
Treba je hoditi med prosti narod, podučevati ga, zbujati 
iz stoletnega spanja, dokazovati mu, da ima tudi on 
pravice v javnem življenju itd. itd. 

A tu se mi je godilo, kakor onim ruskim navdu- 
šenim mladeničem, ki so v šestdesetih letih zahajati 
začeli med mužike, da bi jih navduševali za ideale, za 
katere so oni goreli. To ljudstvo jih ni razumelo, ker 
oznanjevavci novih idej niso poznali kmetske duše in 
kmetskega mišljenja. 

Tudi jaz ga nisem poznal. Vso svojo mladost 
sem preživel v trgih in mestih in se nisem niti naj- 
manje brigal za kmetsko ljudstvo. Vzgojen sem bil 
pravzaprav v tem zmislu, da je kmetsko ljudstvo le za 
to na svetu, da preživi vse druge stanove. Otresti sem 
se torej moral svojih predsodkov in šele samemu sebi 
priznati, da so kmetje ravnopravni in ne kak nižji sloj 
človeške družbe. 

Pa to še ni bilo dovolj. Nastalo je drugo, ne 
manj imenitno vprašanje, kako si pridobiti zaupanje 
prostega naroda, kateri je bil in je nekako še zdaj ne- 
zaupen proti gospodi in vrhutega težko pristopen novim 
idejam. 

Da se bolj informiram in si pridobim večji po- 
gum, sem se še tekom decembra odpeljal v Maribor. 

8* 

In tu sem našel v čitalnici četudi še maloštevilno, pa 
energično krdelce navdušenih mladih rodoljubov, ki so 
me radostno sprejeli. 



4 MARIBORSKA ČITALNICA IN MARIBORSKI 
RODOLJUBI. 

Mariborska slovenska čitalnica se je tisto leto 
(1861) spomladi bila ustanovila po prizadevanju in s 
pomočjo vrlih čeških rodoljubov Chocholovška 
in Jed ličke, ki sta bila oba inženirja pri južni že- 
leznici. Pristopila je duhovna in posvetna inteligencija 
ter so bili v odboru dr. Prelog, dr. Janko Sernec, 
profesor Šuman, dr. Pavlic in če se ne motim, 
dr. Dominkuš in Košar. 

Najenergičnejši med vsemi se mi je zdel dr. Janko 
Sernec. On in dr. Pavlic sta bila koncipienta v 
dr. Dominkuševi pisarni. Dr. Sernec ni samo kot izvrsten 
jurist slovel, ampak tudi kot globok mislitelj, ki je vsako 
stvar dobro premišljeval in prerešetaval na vse strani, 
preden je prišel do sklepa. Potem pa je tudi zvrševal, 
kar je bil spoznal za dobro, brez obzira, ali se s tem 
komu prikupi ali ne. 

Sernci so doma iz Slovenske Bistrice, kjer je 
oče imel mlin in posestvo. Oče Sernec je bil meščan 
stare korenine, marljiv v svojem obrtu, trezen in obče 
spoštovan. V krčme in kavarno ni zahajal, in si je po 
varčnosti toliko opomogel, da je dva sina, Janka in 
Josipa, dal študirat, hčer pa vzgojit za učiteljico. Kadar 
sem očeta Sernca srečal, sem se rad ž njim pogo- 
varjal, seveda nemško. Edini njegov luksus je bila 
pipa tobaka. Sinova sta, kakor jaz, bila nemško vzgo- 
jena in šele v višjih šolah se navzela narodnega duha. 

Tudi hči jebila 

narodna in 
nam leta 1868. 
pomagala pri 

diletantskih 
predstavah v 

čitalnici. Po 
Sernčevi smrti 
so dediči pro- 
dali mlin, ker 

se nobeden 
sinov ni pečal 
z mlinarskim 
obrtom,inzdaj 
je v tej hiši 
mala tovarna 
za izdelovanje 
vate. 

Eneržija, ali 
celo brezob- 
zirna eneržija 
je, in to mo- 
ram žal pri- 
znati, le redka 

prikazen pri Slovencih. Vsi smo bolj mehkega značaja 
in se le prelahko dajemo odvračati od svojih še tako 
dobro utemeljenih sklepov. Zato so meni zmerom 
imponirali ljudje z odločno voljo in tu moram na 
prvo mesto postaviti Andreja Einspielerja, s ka- 
terim sem se pa šele 1865. leta osebno seznanil. Naj 
bodo zraven Einspielerja in Sernca še omenjeni 
dr. Bleiweis, Jurčič, Rapoc, dr. Zamik, Bo- 
židar Raič, kot prototipa mehkih značajev pa 
dr. D o m i n k u š in dr. Razlag. 




DR. JANKO SERNEC. 

Čitalnica je 
imela svoje 
skromne pro- 
store, sobo s 
predsobo nad 

Šramelovo 
krčmo zadi za 
mestno hišo. 
Tam so se 
vsak večer zbi- 
rali zvesti či- 
talničarji in se 
posvetovali, 
kako delovati 
v prid naroda. 
Sklenilo se je 
prirejati večje 
veselice ter k 
njim vabiti 
kmete iz oko- 
lice. Prva ve- 
lika beseda se 
je določila na 
mesec avgust 1862. leta kot obletnica čitalnice. 

Med posvetnimi profesorji mariborske gimnazije 
sta bila edina Šuman in Majcinger Slovenca, oba 
goreča za svoj narod, oba bolj mirnega, resnega zna- 
čaja. Šuman je sodeloval tudi pri čitalniških diletantskih 
igrah. Rad se spominjam nekega tacega večera, ko sta 
Šuman in njegova sedanja soproga predstavljala znano 
igrico: „Domači prepir«. Potem smo še dolgo v noč 
skupaj ostali, si tožili svoje težave pri narodnem delu 
in med seboj se bodrili; kajti poguma nismo izgubili 
nikoli. 




JOSIP ŠUMAN. 

Že pO prvem 
obisku sem se 
iz Maribora 
vračal okrep- 
čan na duhu 
in snoval na- 
črte za na- 
daljnje posto- 
panje. 

Začetkom 
januarja 1862. 
leta sem dobil 

pismo od 

Davorina 
Trstenjaka, 
tačas župnika 
v Šent Jurju, 
meni osebno 
še neznanega, 
ki pa je že ve- 
del, da sem 
narodnega mi- 
šljenja. 

„Visokočislani rodoljub!" — tako je pisal in 
lahko se misli, kako ponosen sem bil na ta naslov. — 
„V nedeljo 12. prosenca bodemo dr. Bleiweisu poklo- 
nili srebrno majoliko. Veselilo bi me zelo, da bi Vi, 
dragi prijatelj, tudi šli v Ljubljano". Nadalje mi na- 
znanja uro odhoda in da bode dr. Ipavic tudi šel ter 
končuje: »Pozdravljam Vas bratinski in ostajam Vaš 
srčni prijatelj Terstenjak". 

To je bilo prvo njegovo pismo do mene. Potem 
sva si skozi dolgo dobo tridesetih let včasi redko, včasi 
bolj pogosto dopisovala in bil mi je ves čas do svoje 




MAJCINGER. 

smrti zvest, odkrit, iskren prijatelj, o čemer bodem še 
imel večkrat priliko govoriti. 

V Ljubljano se nisem tačas peljal, ker sem bil 
tako šele pred kratkim jo zapustil in tudi zaradi stroškov 
ne, ker sem imel prav pičle dohodke. 

Kmalu potem sem se prvikrat vtikal v volitveno 
agitacijo. Neki posestnik Wolf pri sv. Petru v Savinjski 
dolini, ki so ga kmetje 1. 1861. izvolili v deželni zbor 
štajerski, se je mesca marca 1862 odpovedal poslan- 
stvu, in treba je bilo misliti na narodnega kandidata, 
s katerim bi se dalo zmagati. 

Odpeljal sem se tedaj v Celje, kjer so tudi že 
bili ustanovili čitalnico, da se seznanim s tamošnjinii 
rodoljubi, v prvi vrsti z dr. Štefanom Kočevarjem, 
starosto štajerskih Slovencev. 



5. Dr. Štefan kočevar. 

Ne morem ga dostojneje in resničneje popisati, 
kakor sem to storil v „Ljublj. Zvonu" 1. 1884. po nje- 
govi smrti. Imenoval sem ga „ neskaljeni biser vzvi- 
šenega rodoljubja, ki nikoli ni obupal o svojem na- 
rodu, ki nas je v hudih časih tolažil z boljšo prihod- 
nostjo ter nas bodril k novemu delu. — Bil je vedno 
vedrega duha. Neka tiha zadovoljnost se mu je svetila 
na blagem obrazu. Bil je pravi slovenski dobrodušni 
optimist, eden tistih skromnih, tihih, čistih značajev, 
kateri so v živ vzgled svojim rojakom ter jih vabijo in 
vzbujajo na narodno delo". 

V Celju, ko se pripeljem, bila je prva pot k njemu. 
Stanoval je v lastni hiši na voglu ulic, ki drže h 
grofiji. Našel sem ga doma v ordinacijski pritlični sobi. 
Ko sem se mu predstavil, bil je vidno razveseljen. Bil 

PIRNAT, ŽUŽA, DR. KOČEVAR, KAPUS. 

USTANOVNIKI CELJSKE ČITALNICE. 



je bolj majhne, a krepke, čokaste postave z jasnim 
licem in tako jasnimi, modrimi očmi, kakršnih še nisem 
videl. Iz teh oči je govorila sama odkritosrčnost in 
dobrodušnost. 

Usedla sva se in začel mi je pripovedovati o onih 
časih pred 1. 1848., ko je moral po cel dan hoditi, da 
je prišel spet h kakemu narodno zavednemu Slovencu. 
Pravil mi je o Stanku Vrazu, s katerim sta bila in- 
timna prijatelja. Pripovedoval je tudi z lahkim smeh- 
ljajem na licu o onem kmetskem shodu v Poličanah 
1. 1848., na katerem je izkušal navduševati narod za 
zvezo s Hrvati, pa je slabo opravil. Prosto hrvatsko 
ljudstvo ni bilo na dobrem glasu pri štajerskih Slo- 
vencih in Kočevar in njegovi privrženci so morali od- 
riniti. 

„No zdaj, ko imamo ustavo, se bo tudi pri nas 
na bolje obrnilo. Morda", dostavil je, „že kaj dosežemo 
pri prihodnji volitvi." 

„Ravno zaradi tega sem se pripeljal, ker bi rad 
pozvedel, koga namerjavate kandidirati in kako za 
njega agitirati." 

„Mi mislimo na dr. Razlaga. On je znan narod- 
njak in ga lahko z najboljšo vestjo priporočamo." 

„Ali je znan med ljudstvom?" 

„Rojen je v Radoslavcih pri Ljutomeru, domačin 
in čeprav zdaj še v Gradcu živi, utegne kmalu postati 
odvetnik in sicer v Brežicah. Dobro bi bilo sestaviti 
kak oklic. Morda bi ga Vi, ki ste se v Ljublani vadili 
v takih rečeh, koncipirali." 

Meni je silno laskala ta ponudba in obljubil 
sem, da spišem oklic in mu ga pošljem. 

Potem me je dr. Kočevar spremljal k trgovcu Fr. 
Kapusu, ki je bil navdušen rodoljub in najmarlji- 
vejši sodelavec pri čitalnici. Podala sva si roki in od- 
slej bila zvezana kot zvesta prijatelja za vse življenje. 
Na njega sem se vselej smel zanašati in on je tudi 
v oni dobi, ko sem 1. 1873. pri volitvi v državni zbor 
imel hudo nasprotstvo, neomahljivo stal na moji strani. 

V prodajalnici pri Kapusu sta slučajno bila Ivan 
ŽužainPirhat, prvi lastnik premogokopov blizu Žalca, 
drugi rudarski uradnik. .Žuža je 'bil pozneje 1. 1870. 
izvoljen v deželni zbor. Bil je prav podjeten in teore- 
tično dobro izurjen v svoji stroki. Pa sreča mu ni bila 
mila; kjer je slutil in iskal premog, ga ni bilo, a prav 
blizu so ga drugi našli v izobilju. Končno je tudi njegov 
premogovnik prešel v druge roke. Tačas je še bil poln 
nad v najboljšo bodočnost in ker smo bili s Kapusom 
blizu enake starosti, to je mladosti, ^mo si slikali na- 
rodno bodočnost v najsvetlejših barvah. Sklenjeno je 
bilo kandidirati dr. Razlaga in volilni oklic razposlati 
po vseh občinah. 

Volitev je bila še le 8. maja. Že prejšnji dan 
sem se odpeljal v Celje. Volitev se nam je zdela silno 
imenitna, kajti prvokrat smo stopili pred ljudstvo s 
kandidatom na čisto narodni podlagi. V jutro smo pri- 
čakovali volivce pred grofijo, kjer je bila dvorana za 
volitev. Pogovarjali smo se z volivci, pa mnogim je 
ime Razlag bilo popolnem novo in neznano. Nasprot- 
niki so agitirali za graščaka Resingena, ki je tam nekje 
v Savinjski dolini imel svojo graščino. Pa bi še bilo 
šlo, ko bi se dr. Razlag bil pripeljal iz Gradca, da bi 
ga možje videli in spoznali. Pa tudi vzlic vabilu Koče- 
varjevemu Razlag ni prišel in pri volitvi ostal je v 
manjšini, izvoljen je bil Resingen. 

To ni bil vesel dan za nas, pa Kočevar nas je 
tolažil, da bo prihodnjič že boljše in da se je led že 
začel tajati. Doživel je pozneje res še same sijajne 
zmage narodnih kandidatov in radoval se je, da je tudi 
on pripomagal k vzbujenju narodne zavesti. 

In tu naj navedem ginljive njegove besede, ki jih 
je govoril dne 30. novembra 1878, ko smo na Ponikvi 
slavili šestdesetletnico Trstenjakovo in obenem 

sedemdesetletnico dr. Kočevarja, v zahvalo za napitnico 
njemu na čast govorjeno: 

„Po svojih močeh nisem mogel mnogo za narod 
storiti, a zagotavljam vam, posebno vam mlajšim, 
da to, kar sem storil v svojem življenju za, 
narod, mi je največja tolažba v starosti. 
Verjemite mi, da se človeku na starost zdi, 
da vse drugo je malo ali nič. Le to, kar je 
storil človek za narod in občni blagor, to 
ostane in ima svojo vrednost." 

In tem besedam moram tudi jaz iz vse duše pri- 
trditi zdaj na svoje stare dni. 

Rad se spominjam tiste lepe dobe šestdesetih let, 
ko nas je iz začetka sicer bilo še maloštevilno krdelce 
narodnih bojevnikov, a vsi smo bili složni in tesno 
združeni, delujoči brez ozira na lastno korist, vsi drug 
druzega podpirajoči, vsak pripravljen svoje mesto od- 
stopiti drugemu bolj sposobnemu. Tu ni bilo nobene 
zavisti, nobenega skritega rovanja, vezala nas je vse 
iskrena medsebojna ljubezen. In srčno je bil pozdrav- 
ljen, kdor je na novo stopil v naš krog. Nikdo se ni 
pulil za kako prvenstvo, vsak se je smatral za prostega 
vojaka v narodni borbi. 

Zato se mi tudi v posebno milem svitu kažejo 
vsi oni rodoljubi, s katerimi sem tačas so^deloval. Naj 
se mi ne očita, da pretiravam, da niso bili tako idealni, 
kakor jih slikam ; pa kdor je doživel tiste dni in bere 
te spomine, mi bo pritrdil da so res bili vsi sami čisti 
značaji, nesebični in požrtvovalni z vsemi svojimi du- 
ševnimi in gmotnimi močmi. In tudi uspehi, katere 
smo v kratki dobi šestih let do I. 1867. dosegli, so 
dokaz, da je le največji napor in neomejena požrtvoval- 
nost mogla zbuditi narod v tako kratkem času. Tu 
sem po pravici „laudator temporis acti", to tem bolj. 

ker sem tačas si pridobil prijatelje, ki so mi za vselej 
ostali zvesti. Pozneje sem imel pač mnogo znancev, 
pravih prijateljev pa nisem več našel. Toda temu se 
ni čuditi. Prijateljstva se sklepajo le v mladosti in so 
trajna le vsled skupnih mladostnih spominov. Kjer ni 
teh, tam manjka glavne vezi. Zato Boga ne morem 
dovolj zahvaliti, da me je ravno v tej mladostni dobi, 
ko je srce odprto vsem novim vtisom, pridružil toliko 
navdušenim sobojevnikom za teptani naš narod. 
Med temi prijatelji je bil tudi 



6. DR. FERDINAND DOMINKUŠ. 

Spomladi 1862. 1., ko so se pričela vinogradna 
dela, naznanil mi je Ratej nekega dne, da nas dr. Do- 
minkuš vabi k svojemu vinogradu v Zgornji Polskavi. 

Popojdne sva šla in Ratej mi je medpotoma pravil^ 
da je oče Dominkušev, Andrej, bil škofov oskrbnik v 
Sekavi, in že 1. 1848. tako priljubljen v svojem rojstnem 
kraju blizu Ormoža, da so ga kmetje izvolili za držav- 
nega poslanca. Ferdinand, njegov edini sin, bil je rojen 
v Kalsdorfu in potem seveda čisto nemško odgojen, 
vendar je njegov oče vzbudil v sinu slovenski narodni 
čut in ga dal slovensko učiti. „No, naroden je res ^r. Do- 
minkuš", dostavil je Ratej, „pa slovenščino še tudi 
zdaj le za silo lomi". 

Dr. Dominkuš je že bil nekaj let odvetnik v Ma- 
riboru, kjer je njegova pisarna najbolj slovela in je toliko 
imela opravka, da je imel po dva, včasi celo tri 
koncipiente in po tri pisarje. Njemu samemu v tisti 
dobi ni bilo treba koncipirati, ampak le pregledavati 
spise in jih podpisavati. Dohodke je torej imel lepe 
od pisarne in vrhutega od svojega in svoje žene pre- 

moženja. Pa 
mu jih je bilo 
tudi treba, ker 
varčnosti nista 
poznala ne on, 
ne njegova 
gospa. Stano- 
vanje je imel 
prostorno v 
II. nadstropju 
neke hiše v 
Tegetthofovih 
ulicah, kjer je 
pri tleh tudi 
imel pisarno 
in hleve za 
svoje konje. 

Gospa Ma- 
tilda je bila ro- 
jena Martin- 
čičeva iz znane 
ljubljanske 
obitelji. Ko 
sem jo prvič 
videl, je že bila mati več otrok, pa še zmerom lepa, 
interesantna gospa. Govorila je nemško, francosko in 
ljubljansko slovenščino. Njen portret, kot neveste, ki 
je visel v Dominkuševi pisalni sobi, je kazal nekako 
etersko lepoto s finim, tankim licem in nedolžno v 
svet gledajočimi, rjavimi očmi. 

V zakonu sta živela, kakor pač več ali manj vsi 
zakonski, v vnanjosti, kakor se spodobi omikancem, 
ljubeznivo drug proti drugemu, za kulisami pa nobeden 
zakon ni brez praske. 




DR. FERDINAND DOMINKUŠ. 

Ko sva došla z Ratejem, pričakovala sta nas že 
dr. Dominkuš in gospa. Pri prvem pogledu sta mi bila 
oba simpatična in tudi jaz sem jima ugajal, kakor mi 
je Ratej pravil. 

So ljudje, kateri nam, ko jih prvokrat srečamo, 
vzbujajo prijetni čut, da imamo opraviti z odkritosrčnim, 
poštenim človekom, ki so nam torej takoj simpatični. 
In spet so drugi, ki so nam po svojem vedenju, po- 
sebno po izrazu obličja in pogleda antipatični. To so 
nekaki instinktni čuti, ki se le malokdaj motijo. Tudi 
pri teh predčutkih morajo elektromagnetični toki pri 
delu biti. 

Iz prvega znanstva se je razvijalo trajno prija- 
teljstvo, posebno tesno v onih desetih letih, ko sem 
bival na Štajerskem in sva bila skupaj v graškem de- 
želnem zboru. Leta 1862. pač" nama ni prišlo na misel, 
da bodeva kedaj zasedla poslanska sedeža. 

Razen vinograda v Zgornji Polskavi je Dominkuš 
še imel vinograd v slavnih jeruzalemskih goricah pri 
Ormožu. Vino iz tistih goric je vozil v Zgornjo Pol- 
skavo in ga imel v kleti razne, najboljše letnike. Na 
precej velikem sodu v ozadju kleti je bil vrezan napis : 

Blagoslovi z vinom, gospod, 
Leto za letom ta sod! 

Najboljšo kapljico smo pokušali iz tega soda in 
veseli smo bili, ne sluteči, kakšne sitnobe bomo še 
skupaj morali prenašati. 

V tisti dobi si je dr. Dominkuš pridobil nepre- 
cenljive zasluge za narodno stvar na ŠtajersKem. Pod- 
piral je slovenske dijake in mlade juriste sprejemal v 
svojo pisarno. Podpiral je tudi vsako narodno podjetje 
in ko bi njega ne bilo, bi še ne bili tako kmalu na 
noge spravili večji politični časnik „Slov. Narod". On 

ni samo podaril 1000 gld. a fond perdu, temveč tudi 
vložil kavcijo za list in po njega posredovanju je Tomšič 
prevzel uredništvo. Končno se je dal voliti v deželni 
zbor, dasi je vedel, da mu bode to v veliko gmotno 
škodo. Imel je namreč kot povsod priljubljen odvetnik 
tudi med Nemci lepo klientelo, ki mu je potem začela 
odpadati. Sploh je nastala vedno večja konkurenca, 
ker so se novi odvetniki, slovenski in nemški, naselili 
v Mariboru. 

In prišla so leta, ko se mu ni več izplačalo na- 
jemati koncipientov in je sam moral se dela poprijeti. 
K temu še žalost, da je edini, jako nadarjeni a nekako 
preveč lahkoživi njegov sin Andrej, na katerega je stavil 
vse svoje upe, začel bolehati in po večletnem hiranju 
umrl. To ga je močno potrlo in končno je tudi on sam 
1. 1901. zatisnil trudne oči k večnemu počitku. 

In slovenski časniki, ko so naznanjali njegovo 
smrt, so ga odpravili s par vrsticami, ne da bi se tru- 
dili se natančneje informirati in potem dostojno oceniti 
zasluge tega res vzornega rodoljuba. 

Zato sem smatral .za svojo dolžnost, nepozabnemu 
svojemu prijatelju in požrtvovalnemu rodoljubu s temi 
vrsticami ohraniti spomin v srcih hvaležnih Slovencev. 



7. NA KMETIH. 

Narodno maso, kmetsko ljudstvo vzbujati, da bi 
se zavedelo svoje narodnosti, to je bil cilj, katerega 
smo si postavili. A kako ga doseči, ko je bila večina 
„negramotnih" in mnogi še slovenski citati niso znali! 
Vendar tisti, ki so imeli molitvenike, in med temi je 
bilo največ žensk, bi lahko bili čitali tudi druge slo- 
venske knjige in časnike, ko bi jih bili v roke dobili. „No- 

vice" v tej okolici niso imele nobenega naročnika. Spo- 
znali smo silno potrebo kakega lokalnega lističa, pa 
preteklo je še precej let, preden smo ustanovili „Slov. 
Gospodarja" v Mariboru, šele 1867. 1. Knjig je pač 
bilo že nekaj, posebno Slomšekovih spisov; Drobtinice 
so se tuintam nahajale. Mohorjeva družba je pa še malo 
bila razširjena. 

Po svojih zdravniških poslih sem prihajal večkrat 
v kmetske hiše in si sčasoma pridobil zaupanje ljud- 
stva, pa za moje opomnje o narodnih vprašanjih se niso 
dosti menili. 

Nekega dne pa, ko sem imel opraviti blizu Zgornje 
Ložnice, vasi župnije sv. Venceslja, šel sem mimo tako- 
zvanega zidarskega mlina, ki stoji ob ložniškem potoku 
na vznožju južnega Pohorja. Pred mlinom je stal mlad 
mlinar in obgovoril sem ga, ker sem se sploh rad 
spuščal v pogovore s kmeti, da bi se informiral o njih 
mišljenju. 

Vprašal sem, ali je on lastnik mlina, in ko je pri- 
trdil, sva se nadalje menila. Videl sem, da se čudi 
moji čisti slovenski govorici, in ko to omeni, ga vprašam, 
ali kaj čita. 

„Seveda, seveda", je odgovoril in si mencal roke. 
Prosil me je, naj vstopim v hišo, kar sem rad storil. 
Prinesel je iz omare nekaj zvezkov „Drobtinic" in drugfh 
knjig. Jaz pa sem se močno razveselil, da sem vendar 
enkrat našel vsaj enega zavednega Slovenca na kmetih. 

Bil je Lovro Stepišnik, tačas tam mlinar. 
Čez nekaj let je prodal mlin in se preselil v Slovensko 
Bistrico. Še poprej pa je spisal knjižico: „Šege in na- 
vade pri ženitovanjih", ki je doživela celo drugo izdajo 
in jo še zdaj rabijo godci na kmetih. 

Odslej sem večkrat k njemu zahajal ter mu pri- 
našal knjige in časnike. Spisal sem mu tudi pravila za 

„Bralno društvo pod Pohorjem", ki se pa nikoli ni prav 
konstituiralo, Lovro je pač bil vse v eni osebi, pred- 
sednik, tajnik in denarničar. Izposojeval je knjige in 
vestno zapisoval, komu jih je izročil. 

Naj tu še nekaj omenim, kar se tiče moje osebe. 
Že iprvikrat, ko sem bil v mlinu in pozneje večkrat 
sem tu nahajal mlado kmetsko deklico, ki je pridno 
hodila po knjige, da jih je doma čitala. Bila je kakih 
a.6 let stara, a za svoja leta razkošno razvita in čedna 
« svojimi gostimi kostanjevimi lasmi, zdravim rdečim 
licem m jasnimi modrimi očmi. Rad sem se ž njo po- 
šalil, ker je vedela z dobrim humorjem odgovarjati, ni 
se pa Tni še sanjalo ne, da bo kedaj usoda jo prikle- 
nila k meni. 

Ideal, ki sem si ga ustvarjal o ženski, bil je ves 
drugačen in res sem ga srečal par let pozneje v živ- 
ljenju; vsaj meni se je zdel ideal, toda ostal je nedo- j 
sežen, kakor vsak ideal. 



a VESELI IN ŽALOSTNI DOGODKI L'. 1862. 

Veselo vest sem čital meseca junija v časnikih, 
da so bili imenovani odvetniki dr. Razlag za Brežice, 
dr. Ploj za Ljutomer in dr. Križan za Ptuj. S tem 
smo dobili na eden mah tri narodne odvetnike na 
Štajerskem. Posebno imenovanja dr. Razlaga smo se 
razveselili, ker smo se zanašali, da bo marljivo delal 
na narodnem polju in da ga pri prvi priliki lahko vo- 
limo za poslanca. 

Drugi prav veseli dogodek je bila sijajna ob- 
letnica mariborske čitalnice dne 3. avgusta. 
Tudi iz Slov. Bistrice smo se peljali v dveh kočijah, z 
narodnimi zastavami okrašenih. Ko smo se ob petih 

popoldne bližali Mariboru, so nas pozdravljali iz to- 
pičev in dopisnik, ki je opisal to slavnost v „Novicah", 
je vestno zabeležil tudi ta fakt Vračali smo se pozno 
ponoči vsi navdušeni in šel sem z novim pogumom 
na delo. 

A po teh veselih dnevih je nastopil črn dan za 
Slovence. Dne 24. septembra izdihnil je škof Slomšek 
svojo blago dušo, do zadnjega dihljaja plamtečo za 
ljubljeni narod slovenski. 

Ko sem šel ta usodni dan ob 11. uri dopoldne 
po trgu domov, slišal sem zvoniti z vsemi zvonovi 
župnijske cerkve. Srečal meje Limovšek, gostilničar 
in cerkveni ključar in narodnjak. Vprašal sem ga, zakaj 
da zvone. 

„Ali nisi slišal? Škof Slomšek so umrli." 

Ne morem popisati, kako me je pretresla ta v 
resnici za Slovence grozovita vest. Slomšek umrl, on, 
na katerega smo stavili vse svoje upe, ki nam je bil 
svetla zvezda, ki nam je svetila in kazala pot, po ka- 
teri naj hodimo, da rešimo narod iz tujih spon in mu 
pripravimo srečnejšo bodočnost. Še nedavno sem bil 
slišal, da je prišel v mariborsko čitalnico in imel krasen 
ogovor zbranim čitalničarjem. Nisem slutil, da se bo 
to zgodilo, sicer bi se gotovo bil takrat peljal v Maribor. 
Tako pa, žal, nisem imel te sreče, ga osebno po- 
znati; še videl ga nisem nikoli. Pa vsi, ki so kedaj ž 
njim občevali, so z največjim navdušenjem govorili o 
njegovi ljubeznivosti in gorečnosti za Boga in narod. 

Njegova tako nenadna izguba — bil je le par 
dni bolan — nas je silno potrla, tem huje, ker smo ve- 
deli, da nam vlada na noben način ne bo dala na- 
slednika, ki bi v njegovem duhu nadaljeval od njega 
tako uspešno pričeto delo za probujo in prosveto naroda. 

9* 

In tako smo končali 1862 leto z najžalostnejšim 
spominom in podrtimi upi na skorašnje boljše čase. 



III. 

LETO 1863. 

1. „SLOV. MATICA". 

To leto je bilo prav imenitno ne le za Slovence, 
ampak tudi za vse Slovane, ker so v tem letu slovesno 
obhajali v vseh slovanskih pokrajinah tisočletnico 
sv. Cirila in Metoda in se je prvikrat govorilo o 
slovanski vzajemnosti in o panslavizHlu. 

Slovencem pa je to leto rodilo ^Slovensko 
Matico" in po mnogih slavnostih v čast Cirila 
in Metoda vzbujalo povsod narodno zavest. 

Novo leto nam* je sicer prineslo neprijetno vest^ 
na katero pa smo že bili pripravljeni. Za škofa na 
mesto našega ljubljenca Slomšeka je bil imenovan 
Maks Stepi š ni k. Nemci so tega bili silno veseli, 
ker je Stepišnik bil, kakor so se sami izražali, njih 
„Schosskind". Šli so zaradi njegovega imenovanja nad 
Schmerlinga, ki je rad ustregel njihovi želji, solnograški 
nadškof pa se tudi ni protivil. Torej odslej nismo imeli 
samo posvetnih oblasti proti sebi, tudi najvišja duhovna 
v škofiji nam je bila nasprotna. To se je kmalu po- 
kazalo, ko se je moralo slovensko predavanje v se- 
menišču pri nekaterih predmetih opustiti. Stepišnik je 
sicer rad poudarjal, da ni ne nemški, ne slovenski, 
temveč katoliški škof, pa kot rojenemu Celjanu mu je 
bila nemščina na prvem mestu. Proti koncu življenja 
je tudi on izprevidel, da je bil na krivem potu, ker so 

se nemški liberalci pri svojem boju proti cerkvi malo 
menili za njegovo narodno mišljenje. In storil je hvale- 
vredno delo, da je svoje premoženje volil za dijaško 
semenišče v Mariboru, kjer se zdaj izključno slovenski 
mladeniči izrejajo. 

O ustanovitvi ^Slovenske Matice" smo se 
pogovarjali, kadar sem v Maribor prihajal. Pričakovali 
smo, da bodo Ljubljančani od besed — dr. T o m a n 
je v nekem članku v „Nov."'nasvetoval ustanoviti „Slov. 
Matico" — prešli do dejanja, pa smo zastonj čakali. 
Zdaj, ko smo dobili nam nasprotnega škofa, se je brez 
odlašanja konstituiral odbor, v katerem so bili prof. 
Šuman in Majcinger, dr. Sernec in inženir 
Chocholovšek. Ta odbor je sestavil načrt pravil in 
ga z vabilom k pristopu na sv. Matije dan 1. 1863. raz- 
poslal rodoljubom. Pristopilo nas je 40 ustanovnikov z 
vplačilom po 50 gld., med temi v celem slovenjebistri- 
škem okraju le notar Ratej in jaz, duhovnik pa nobeden. 
Še le, ko je „Matica" že bila ustanovljena in sem jaz 
prevzel poverjeništvo za ta okraj, sem pridobil od vseh 
župnikov samo enega, Novaka v Spodnji Polskavi, 
pač pa tri kaplane: Potočnika in Slomšeka v Slov. 
Bistrici in Volavšeka v Makolah. 

Lovro Potočnik je bil tu tačas in potem še 
več let za farnega kaplana, ter sva si ves čas ostala 
dobra prijatelja. Nesimpatičen pa mi je bil Šuc, rimski 
doktor, jako domišljav mož, ki se je vedel, kakor da bi s 
samim papežem bil v korespondenci. Od škofa Ste- 
pišnika pa mi je res kazal enkrat pismo, v laškem je- 
ziku pisano. Izkušal je tukaj čisto verska društva brez 
ozira na narodnost ustanavljati, pa ni šlo. Jaz sem ga 
spremljal k enemu takih shodov v Šentovec. Prišlo 
je dosti ljudi, pa so njega in mene motili pri govorih, 
da sva morala oditi, ne da bi kaj opravila. Potočnik 

pa je bil iskren narodnjak, ki je videl le v zvezi na- 
rodnega in verskega prepričanja pravi temelj narodnega 
napredka. Oba sem slikal v romanu „Pobratimi". 

„Slov. Matica" pa še dolgo potem ni stopila v 
življenje. Pravila so v Ljubljani šele pol leta pozneje 
dovršiti in jih predložili vladi, ki jih je 4. februarja 1864 
potrdila. 

Le vs ti k me je pozneje nekdaj vprašal, kdo je prav- 
zaprav ustanovil „Matico", alf res dr. Toman, ali štajerski 
rodoljubi? Razjasnil sem mu to stvar, a pozneje sem 
pregledal „Novice" tistega leta in tam našel od dr. To- 
mana priobčeno poročilo, v katerem on natanko opi- 
suje zgodovino „Matice". In čudil sem se, da je Lev- 
stik, ki je sam bil iz početka njen tajnik, to prezrl. 

Meseca marca so po vseh slovenskih deželah 
praznovali Ciril-Metodovo tisočletnico, v naši škofiji pa 
so še le 5. julija po vseh cerkvah zvonili na čast bla- 
govestnikoma slovenskima. Tudi čitalnice, katerih je že 
več bilo, so odložile slavnosti na poletni čas. Za Ma- 
ribor smo sklenili, veliko slavnost prirediti 8. avgusta. 



2. GOVOR M. HERMANA. 

Medtem so mesca marca zborovali deželni zbori, 
izmed katerih sta nas najbolj zanimala kranjski in seveda 
štajerski. V kranjskem sta se čedalje bolj ločili stranki, 
vendar so še tudi narodni slovenski poslanci dostikrat 
govorili nemški in so „Novice" vselej posebej nazna- 
nile, kedaj je govor bil slovenski. 

Veliko senzacijo pa je vzbudil ne samo pri nas 
Slovencih, ampak tudi pri Nemcih Miha Herman s 
svojim govorom v seji dne 16. marca, ko je utemeljeval 
svoj predlog, da se naj vpelje slovenski jezik v šole in 

uradnije. Predlog je seveda bil odklonjen, pa Herman 
je bil odslej najpopularnejši poslanec. 

Ker je ta govor tako rekoč položil temelj našemu 
narodnemu delovanju in ker drastično opisuje vse 
krivice, ki so se tačas godile in se še dandanes gode 
Slovencem, naj tu slede glavni oddelki (v Levstikovem 
prevodu) : 

„Ako so uže po nemških deželah ljudske učilnice 
še na tako nizkej stopinji, da se je sramovati, potem 
si lehko mislimo, kakošne morajo biti med Slovenci, 
kterim se zapira celo ta mala stvarca uka, kolikor 
se jim ga ponuja. Po tacem izpačenem uku gre slo- 
venski mladenič na nemške više učilnice v domačo in 
druge dežele, ker nima svojih viših učilnic. 

Vedno se mora bojevati s pomanjkljivim naukom 
prvih let, in da si je priden, pa da si ima dobro glavo, 
vendar le srednje dovršuje učilnice, in slabo mu je 
živeti, ker si ne more sam nič prislužiti po strani. Ker 
je svoj materni jezik popolnoma zanemaril, skoraj po- 
zabil, mora zdaj v poznih letih učiti se ga, ko ga po- 
stavijo za duhovna ali uradnika, in tako boriti se ž 
njim, kakor se je poprej z nemščino. Ker se pa to 
marsikomu zdi neprijetno, zato začne sovražiti svoj 
narod, čegar jezika, slovstva in zgodovine se na vsem 
dolgem poti svojega izobraževanja nikoli ni učil. 

Tako se jemlje in se je Slovencu jemala narod- 
nost. Narod mora sam plačevati stroške svojega tuj- 
čevanja, in gledati, kako vračuje s topoglavostjo in 
samopridnostjo njegov trud Slovenec, kteremu ni mar 
za osodo in trpčnje svojega rodii. 

Ker se je nemščini dajala taka prednost, zato so 
se duri in vrata odpirala Nemcem, ako so iskali službe. 
Od nekdaj so bili po deželi trdi Nemci za uradnike, 
ki so pomagali kaziti jezik, kteri se jim ni zdel učenja 

vreden ; trdi Nemci so bili za sodnilce trdim Slovencem, 
in še zdaj so nekteri uradovi, ki imajo več ali menj 
tacih nemških uradnikov, da se s tolmačem pogovarjajo 
s slovenskimi kmeti. Nemški zdravniki, kterim gosposka 
daje službo ali podporo, rogovilijo s Slovenci, kakor 
gluhonemi (mutasti) ljudje; nemški učitelji podučujejo 
slovenske otroke; nemški žandarji hodijo po deželi, 
koder jih nihče ne umeje, pa tudi oni nikogar. Gosposka 
razpošilja svoja oznanila, po kterih se narod mora 
obračati, samo v nemškem jezici, in ako je gledališče 
ljudstvu učilnica, mora Slovenec tudi tega uka po- 
grešati. 

Nemški trgovci in obrtniki, ker so jim okolnosti 
ugodne, jemlj6 najboljše prostore v deželi ; v narodnih 
zadevah pa vlekč z narodnimi nasprotniki, ker vsi ti 
tujci menijo, da so izobraževalci, da so gospodje; ni- 
majo pravega srca do naroda, čegar jezik zaničujejo, 
ker ga ne znajo, in tudi menijo, da ni učenja vreden. 

Slovenci so potrpežljivi, in trpe vse, in pravi se 
jim za to vrli Slovenci, katere le včasi vročeglavci za- 
pel javajo. Slovenci torej mislijo sami za -se, da so le 
za nizkost porojeni. Vidimo, da so pri Slovencih na- 
rodni jezik izpodili iz učilnice, pisalnice in izobražene 
družbe, in zavrnili ga pod slamnato streho siromaškega 
kmeta, ponižali ga, da je hlapčevski in dekelski jezik; 
naredili so, da je Slovenec pod svojo domačo streho 
tujec; proti naravi so mu zatrli, skalili in izbrisali nje- 
govo narodnost, ktere več ne more povrniti nobena 
stvar; vidimo, da se narod zdaj več ne čuti, več sam 
sebe ne spoštuje, sam sebi več ne upa, — da [torej 
več nima dušne veljave; vidimo, da narod zapuščajo 
in taje njegovi najboljši sinovi; da je oubožal Slo- 
venec, kterega le prirojena razumnost varuje, da še 
niže ne pade: odkrito je torej, da Slovenec malo in 

dosti nima Nemcem vedeti hvale za nem- 
č e n j e. 

To je tista srečna blagost; to je narodni mir, 
kterega Slovencem vsak dan priporočajo ljudje, ki imajo 
mir in spravo v ustih, trdobo in nemilost pa v srcu; 
(glasovi: to je prehudo!) ljudje, ki so vse potegnili k 
sebi, in ki nete, da bi jih kaj motilo zdaj, ko uživajo. 

Ali tudi je očitno, da ta narod še živi ; da je nem- 
čenje še le nekoliko krajev zmoglo ; da je tedaj v ma- 
ternem jezici neka moč, ki se zastonj zatira — boljše 
bi bilo, naj bi se ta moč v nemar ne puščala — ; 
očitno je dalje, da je treba hitre pomoči, ker narod 
mora napredovati samo s svojim in po svojem jeziku; 
tuj govor mu ga nikdar ne nadomesti. 

Viša izobraženost samo nekterih ljudi narodu nič 
ne koristi, ali pa le malo. V sam narod moramo vreči 
potrebno omiko. Ljudska učilnica vzidava prvi kamen 
poznejšej človekovej rabnosti. Izreja brani uboštvu pod 
streho. 

Naj bi se mladina v ljudskih učilnicah ne učila 
samo za silo brati, pisati in številiti; razlagati bi se jej 
moralo: kaj je čaka na svetu; kako se obdeluje zemlja; 
kako se redi živina; kako se umno gospodari; kaj je 
država; kake pravice ima narod in človek; naj bi se 
napajalo srce z bogabojnostjo, nravnostjo (sittlichkeit), 
prirodnostjo, varčnostjo, snažnostjo in ljubeznijo do 
bližnjega. 

Narod, ki je v mladosti bil tako učen, potem 
lehko sam napreduje, ne zaostaja za iznajdbami umet- 
nosti in znanja ; pri tacem narodu se razcvitajo blagost 
in bogastvo, duševne in tudi nravne kreposti; budf se 
med ljudmi svobodoljubje, značajnost in plemenit ponos. 

V ljudskih učilnicah se torej narodova samostoj- 
nost in svoboda uže v kčrenu zamori. Ljudstvu gre- 

niti materni jezik, to je najhuje barbarstvo; to se pravi 
po grdem aristokratskem načelu omiko in blagost le 
malemu številu v samotržje prodajati, narod pa obsojati, 
da mora večno biti na duši in telesu pokoren. S kratka, 
veljati mora to-le pravilo: materni jezik je poglavitna 
reč, vse drugo je stransko, in kdor v živenji potrebuje 
tujega jezika, naj se ga nauči ob svojih stroških; v 
učilnici nima tuj jezik nič opraviti. Ali pravijo, da narod 
sam hrepeni po tujem jeziku v učilnicah, in da slo- 
venščine se mladina uže sama uči doma. Res, moja 
gosp6da! ker narod vidi, da povsod le tujščina gospo- 
duje; da njegov jezik nič in nikjer ne velja; ker nikdar 
ni zvedel, kako lep je domač jezik; če se pomisli, da 
ljudstvo samo za svoje koristi ne ve: potem se lehko 
ugane, od kod so te pogubonosne želje. To je storilo 
nemčenje; ljudstvu so zdravo pamet zmetli; to zmoto 
pa jemljo potem, da iz nje delajo novo zmoto, in ta- 
kisto se ta reč vedno v čbrten suče. Zato je čisto ne- 
logično in malo pošteno, na take želje opirati se, ali 
cel6 buditi jih, zato, da bi se laže nemčilo. Povedite 
narodu najprvo, kaj mu je pravzaprav na korist; vrnite 
mu vzlasti jezik v javno živenje; opominjajte ga pred- 
nosti njegovega jezika, velikosti njegovega zaroda in 
velikosti slovanskih del: potem še le ga vprašajte, kaj 
hoče! Nam pa je naložena dolžnost, da premislimo do 
dobrega, kaj potrebuje narod, in da mu pravico damo. 
Ako tega ne moremo ali nečemo storiti; ako nimamo 
potrebne srčnosti : potem nismo vredni, da tukaj sedimo. 
Če se uže doma sama uči slovenska mladina 
maternega jezika, in če je v učilnici treba priganjati jo, 
da se nemščine poprime: zakaj pa nemški ljudje v 
učilnice pošiljajo svoje otroke, ki tudi uže sami od doma 
znajo materni jezik? Nemci tako delajo zato, da se 
njihovi otroci še le v učilnici nauče materne besede, 



139 

in toliko se je imajo učiti, da nemški jezik ni samo 
po kmečkili šolah poglavitna reč, ampak tudi po srednjih 
in viših učilnicah. Kako se more tedaj reči, da se ni 
slovenskej mladini v učilnicah treba domačega jezika 
učiti ? 

Ako so narodu tuji jeziki zares tako zel6 djanski 
potrebni, potem se po pravici vpraša : zakaj se tudi po 
nemških učilnicah ne podučuje slovenščina, in zakaj bi 
le Slovan moral biti mnogojezičnik? Tudi se po pra- 
vici vpraša: zakaj so tukaj v stolnem mestu v srednjih 
in višjih učilnicah pač drugi jeziki vsem učencem uka- 
zani, da se jih morajo učiti, zakaj pa ne slovenščina? Ali 
ni slovenščina deželen jezik? Ali to mesto ni tudi Slo- 
vencem stolica? Kaj za te učilnice ne plačuje tudi 
Slovenec? Nemec s svojim maternim jezikom lehko 
hodi po vseh slovanskih deželah, povsod lahko ura- 
duje, vse gosposke ga umejo; Slovan pa s svojim je- 
zikom še v svojej domačiji ne more uradovati, ampak 
to se mu dela z okolišem nemškega jezika. Na tujem, 
v nemških deželah si ne more čisto nič pomagati. Ta 
nedostatek vsake vzajemnosti res ni za drugo, nego za 
to, da se devajo v sužnost drugi narodje; da se na- 
pravlja samotržje vseh uradov, vse blagosti in omike 
Nemcem na korist. Če pravijo, da se z nemškim je- 
zikom lehko pride, kamor hoče, to zopet vzlasti le 
Nemce zadeva, ker njim so potje povsod poravnani; 
Slovan si pa le težko, le po velicih ovinkih pomaga. 
Vaja v nemškem jezici je torej vzlasti samo Nemcem 
koristna, Slovanom pa ne, kajti posebno južni Slovan 
malo hodi po svetu, ker se najbolj peča s poljščino in 
živino ; z Nemcem ima le redko opraviti, in sicer samo 
na ogerskej, štajerskej, koroškej meji — mnogo več 
posla pa ima z madjarskim, turškim, grškim in laškim 
narodom ; in ako bi se mu uže hotel kak jezik posiliti, 

moralo bi se najprvo presoditi, ali bi nemščina tukaj 
prišla na vrsto ali ne? Da pa sicer narod s tujim je- 
zikom dalje ne pride; da nemčenje naroda ne povzdi- 
guje; priča to, ker je narod zaostal, kakor bi poleg 
svoje bistre glave nikdar ne bil zaostal. 

Te okolnosti so naredile, pa ne svojstvo nem- 
škega naroda in tudi nemška pridnost ne, da Slovanom 
ostajajo povsod le nižja opravila in tudi manjša imet- 
nost, njim, ki ne da bi djal, da so menj bistre glave, 
menj pridni in skočni od Nemcev, temuč še le bistrejši, 
pridnejši in skočnejši so. 

Slovansko besedo nam priporoča krepkost in bla- 
goglasje, in zel6 velikej izobraženosti je pripravna. Tudi 
jej ne manjka velicih spominov svojega živenja. Moja 
gospSda! saj veste, da so tukaj pred nekoliko dnevi 
obhajali veliko slovesnost velicih slovanskih aposteljnov 
Cirila in Metoda. Uže tačas je bil južnoslovanski jezik 
tako čudovito izobražen, tako dovršenih oblik, da je 
uže tedaj stal na enakej stopinji z latinskim in grškim 
jezikom: drugi evropski jeziki so pa še le začenjali 
jeziki bivati. To narečje se je opiralo na govor tistih 
Slovanov, ki so bili ob mejah bizanškega cesarstva: 
ti so namreč Bolgari, Srbje, Bošnjaki. Stara slovanščina 
je do tega dneva zarad svoje izobraženosti in čistote 
najpopolnejša med vsemi slovanskimi narečji, ker se je 
olikala nad izbornim vzgledom grškega jezika; ker ima 
nenavadno obilico besednih oblik in korenik; ker je 
čisto izvorna (originalna) in po narodnem svojstvu raz- 
vita. Gotovo prednost ima slovanščina zato, ker sklanja 
brez člena, spreza brez osebnega zaimka ; ker ima pa- 
deže s čistimi samoglasniki; ker lehko stavi svoje be- 
sede, kakor hoče; ker je bogata z besedami, in ker je 
sposobna izobraženosti. 

Če narod zakonov, ukazov in odpisov želi v tujem 
jezici, te želje sploh niso naravne, ampak nezdrave, obu- 
jene. Če narodu vedno in vedno pripovedujete, da ni 
za nič njegov jezik; če ste cel6 toliko opravili, da se 
narod sramuje sam sebe in svojega jezika; če se po- 
misli, da je kmet le človek djanskega uma, ki hoče 
samo to, česar potrebuje, in da se je na drugej strani 
tudi skrbelo, da mora povsod le tujščino rabiti : potem 
je lehko razumeti, od kod so te želje. Zopet je torej 
tudi te želje naredilo samo nemčenje. Ko bi ljudstva 
zmirom ne mečili od vseh plati; ko bi mu ne zapirali 
znanja samega sebe : potem bi tudi ne oznanjalo tacih 
želj. Sicer pa, če res nekteri tega žele, to ni druzega, 
nego krivo početje tacih samopridnežev; koliko je pa 
tacih, ki žele vse kaj druzega? Tu vas opominjam 
zahtevanja vseh slovanskih časnikov; opominjam vas 
vprašanja v državnem zboru in prošnje, ktera se mu 
je podala s podpisi 20.000 Slovencev. Moja gospčda ! 
posebno odpadnici so, ki v tem oziru delajo velike 
zmešnjave; ki sodijo o tacih rečeh, za ktere ne ved6 
in tudi vedeti nete; ki vse na en kup mečejo, kar je 
resničnega in kar je ležnjivega, kar je vzrok in kar je 
učinek (Wirkung); ki strastno po koncu planejo, kadar 
koli se dotakne kdo vprašanja o narodnostih, kar dru- 
zega ne priča, nego da ved6 sami za svojo nepošte- 
nost; odpadnici, ki zmirom na pomoč kličejo nemško 
izobraženost, ki v njenem imenu zatirajo narod, ter s 
tem jemljo vero, in pripravljajo sovraštvo nemškej iz- 
obraženosti, pravičnosti in korenitosti. 

Ker tedaj slavne zbornice ne morem podučiti, 
kakor bi želel, hitim h koncu, in izrekam nasvet, ki je 
tak- le: 

Slavna zbornica naj izvoli skleniti: 

Potrebe in blagost štajerske dežele zahtevajo, da 
bi se djansici v živenje spravilo najviše načelo, ki se 
tiče ravnopravnosti vseh narodov, torej tudi štajerskih 
Slovencev, in da bi se po okolnostih v pisalnice in 
učilnice vnesel slovenski jezik. 

Štajerski deželni zbor tedaj po §. 19. za črko b) 
deželnega reda svetuje: 

Slavna državna vlada naj državnemu zboru na 
ustaven presod poda načrtan zakon, po kterem bi se 
slovenski jezik štajerskim Slovencem v učilnice in pi- 
salnice vpeljal tako, da: 

1. ljudske učilnice dobe čisto narodno podlago; 
da se više in srednje učilnice do dobrega popravijo, 
tako da bode slovenski jezik imel to, kar nemški; 

2. da slovenski jezik povzdignejo za uraden jezik, 
samo nemščina ostane diplomatičen jezik; 

3. da se pripozna, da bodo slovenske besede v 
zakonih (postavah) popolnoma vero imele." 

Tako je govor prestavil Levstik, ki se je pritožil, 
da se Hermanova nemščina silno težko da preložiti na 
slovensko. Prestavi se pozna kako se je Levstik ž njo 
mučil in končno je bila takšna, da je za prosto ljud- 
stvo na mnogih mestih bila nerazumljiva. 

Poslancu Hermanu smo pošiljali zaupnice. Govor 
smo pa dali tiskati v več tisoč iztisih in ga razdelili 
med ljudstvo. 

In zdaj smo se s tem večjo vnemo pripravljali 
na mariborsko slavnost. V Slov. Bistrici smo med tem 
že na noge spravili pevski zbor, četudi maloštevilen, 
8 — 10 pevcev, pa bil je dobro izurjen. Vodja je bil 
nadučitelj Kovač, poštena duša; sicer ni bil radikalno 
naroden, pa ljubil je slovensko petje. Tudi nekaj učiteljic 
in kmetskih fantov iz okolice je pomagalo. Glavna 
opora pa nam je bil Ratej, ki je pel krepkoglasen 

tenor in bil v petju dobro izvežban. Za slavnost smo 
se učili pesmi, ki so bile namenjene za skupni veliki 
zbor. Nabirali smo tudi doneske in če se ne motim, 
sem jaz poslal slavnostnemu odboru v Mariboru v Slov. 
Bistrici nabranih 60 gld. 



3. CIRIL-METODOVE SLAVNOSTI. 

Tako velikih narodnih slavnosti, kakor so bile od 
1862. do 1867. leta, pozneje ni več bilo v Mariboru. 
Tamošnji rodoljubi so bili res v vzgled vsem drugim, 
kajti v čisto ponemčenem mestu se niso ustrašili dela, 
ki ga je moral vsak prevzeti, niti posmehovanja in 
groženj od strani nasprotnikov. Največja slavnost pa je 
gotovo bila 6. avgusta sv. Cirilu in Metodu na čast. 

Ker nobeden mestnih krčmarjev ni hotel ali se 
ni upal prepustiti svojih prostorov za slavnost, poiskal 
se je prostor zunaj mesta in našel se prav primeren 
in velik v „Brandhofu" na desnem bregu Drave. Pro- 
stor je bil okrašen z zastavami, na zahodni strani pa 
je bila postavljena kapelica na 8 stebrih, s podobo 
sv. blagovestnikov mojstrsko od umetnika izdelano v 
srednjem oknu, ki jo je dal kanonik Glaser za to slav- 
nost v Gradcu naslikati. Ljudstva je popoldne toliko 
privrelo od vseh strani, da je ves prostor bil prena- 
polnjen; gotovo ga je bilo 5 do 6 tisoč, ko se je ob 

4. uri začela beseda. Pri tej priliki sem prvikrat stopil na 
oder kot govornik. Po besedi je namreč dr. Pavlic 
napil zdravico cesarju. Za njo, tako je bilo urejeno, 
je sledila napitnica vsem Slovanom in ta je bila 
meni naročena. Ko sem stopil na oder, se mi je godilo, 
kakor gledališčnemu igravcu, ki prvikrat nastopi. K sreči 
sem imel svoj govorček spisan pri sebi, torej se nisem 

bal, da bi obtičal. Pod menoj na tisoče ljudstva, vsi name 
gledajoči, vsi pazeči na vsako besedo, to res ni bila šala. 
Svoj govor sem srečno končal in med „gromovitimi" 
živio klici stopil z odra, vesel, da sem rešil svojo nalogo. 

Na tej besedi sem se osebno seznanil s Her- 
manom in Bož. Raičem, ki sta se pripeljala iz 
Ptuja. Pobratil s Hermanom in Raičem sem se šele 
prihodnje leto, ko se je ptujska čitalnica odprla z ve- 
liko slavnostjo. 

Tačas smo se bratili vsi, ki smo bili poštenega 
narodnega mišljenja. Tudi smo vsi bili še mladi in de- 
lovali v bratovski ljubezni, torej pravi pobratim!. Na 
Kranjskem sem imel pobratime še iz 1. 1861. (Svetec, 
Vojska, Zabukovec, Kočevar, Pleško.) Šele kot državni 
poslanec sem se pobratil z dr. Poklukarjem, Pfeiferjem, 
Obrezo, Schneidom, tudi s Kljunom, Nabergojem, dr. Ton- 
klijem, z Andrejem Einspielerjem pa že 1. 1864, z Le- 
vičnikom, ko je bil adjunkt v Slov. Bistrici, z Davo- 
rinom Trstenjakom, ko je bil župnik na Ponikvi, jaz 
pa v Šmarju. 

Trstenjaka sem tudi to leto (1863) prvikrat 
videl. Bilo je to pri Ciril-Metodovi slavnosti v Celju, 
ki se je obhajala 5. julija in pri kateri, to se ve, tudi 
mene ni smelo manjkati. Trstenjak je imel slavnostni 
govor, ki mi je silno imponiral. Po besedi me je dr. Ko- 
čevar njemu predstavil in odslej sem imel v njem naj- 
boljšega in najbolj odkritosrčnega prijatelja, dokler naju 
ni ločila njegova smrt 1890. 1. 



4. DAVORIN TRSTENJAK. 

Nad mojo pisalno mizo visi podoba Davorina in 
njegove rjave oči gledajo resno, skoro osorno pred se. V 

življenju je na- 
vadno rahel 
smehljaj mu 
krožil okoli 
ustnic. Visolco 

čelo sicer 
okrogle glave 
je zaznameno- 
valo globo- 
kega mislitelja, 
krepki nos in 
okrogli krepki 
podbradek od- 
ločen značaj. 
Davorin je bil 
visoke rasti, 
močnega te- 
lesa in v sta- 
rejših letih 
dobro rejen. 
Bil je prototip 
panonskega 
Slovenca, ki 
so večinoma 

visoke rasti in imajo bolj razvite podočne kosti, v 
tem ko smo mi korotanski Slovenci bolj čokaste po- 
stave. Tudi Raič in Razlag sta bila Panonca. 

Davorin je bil izredno nadarjen in ko bi se bil 
posvetil vednostim, bi zavzemal v zgodovinski 
stroki nedvomno tako odlično mesto kakor Miklošič v 
jezikoslovni. Večkrat se mi je pritožil, da ni z Mi- 
klošičem vred šel na Dunaj. Tako so ga pa stanovske 
dolžnosti, ki jih je vestno izpolnjeval, gospodarske skrbi 
za izročena mu velika posestva in pomanjkanje knjig 

DAVORIN TRSTENJAK. 

zadržavale, da ni mogel s takim uspehom delati na 
slovstvenem polju, kakor bi lahko po svojih duševnih 
zmožnostih. 

Bil je vsestransko izobražen in poznal leposlovno 
literaturo svetovnih narodov, da je bilo prijetno in 
poučno se ž njim o tem meniti. Ko sem tudi jaz, 
pustivši odurno politiko na strani, se bolj baviti začel 
z beletristiko, sem mu pošiljal svoja dela in veselilo 
me je, ako je bil zadovoljen in me pohvalil. Njegova 
kritična razsodba je bila vselej pravična in za mene 
merodajrla. 

V politiki pa je imel bister pogled in vselej sodil 
s hladnim razumom, nas mlajše bodreč k poštenemu 
delovanju in svareč, ako smo v političnih borbah izgu- 
bili mirno kri in preostro začeli postopati. 

Shranjenih imam kakih 40 njegovih pisem od 
L 1862. do 1889. in kadar jih zdaj vzamem v roke, se 
čudim na novo njegovi bistroumnosti v vseh literarnih 
in političnih vprašanjih in se hvaležno spominjam uprav 
očetovske njegove skrbi, s katero me je spremljal na 
vseh potih mojega življenja. 

Največ pisem je iz 1. 1872., ko smo „Narod" pre- 
selili v Ljubljano in ustanovili „Narodno Tiskarno", on 
pa je uredoval „Zoro", za katero je moral, kakor se 
je mnogokrat pritožil, največ sam pisati. Potem je več 
pisem iz 1. 1878., 1879., 1882., 1883., itd. do 1889. Vsa so 
obširna, obsegajoča 2 do 4 strani tesne pisave in dotikajo 
se vseh mogočih stvari. Ne bom jih tu objavljal, četudi 
so za zgodovino tiste dobe preimenitna. Naj se to po- 
zneje zgodi, ko bo že mah porastel črez vse one do- 
godke. Zato jih, kakor mnoga druga pisma politično 
in literarno delujočih rojakov, izročim kranjskemu 
deželnemu muzeju. 

Navesti hočem tu le nekatere za njegovo indivi- 
dualnost značilne odstavke. 

Ponikva, lOA 1872. „Dragi moj! Jaz pa v Ko- 
strivnico?" (Povabil sem ga bil iz Šmarja, kjer sem tačas 
bival, naj me spremlja v Kostrivnico h godovanju žup- 
nika Ferenčaka, in mu pri tem naznanil, da se mislim 
preselit: v Ljubljano.) „Ha, ha, ha! Zakaj neki? Čuj, že 
teden dni ne morem iz hiše, Scirocco mi je tak protin 
v bedro desne noge nagnal, da nikamor ne morem. 
Če imaš kakšno mažo, mi jo pošlji. — Tako res greš 
med — Kranjce I Kesa! se bodeš. Tako naglo bi se 
jaz ne preselil. Prvaka B. in C. že žago pilita, s katero 
te bosta požagala, kakor plašljivega Razlaga. Če imaš 
korajžo in mog kranjske filistre potolči, pojdi, pa jaz 
mislim, da ti in Razlag črez leto dni prideta nazaj na 
Štajersko. Si bral v „Novicah", da izraz „štajersko" = 
nepošteno, perfidno? — Kako boš iz prvega v Ljubljani 
živel? Od same prakse? Brate, če hočeš dosti pa- 
cientov dobiti, moraš več charlatan biti. Pa ti si pre- 
pošten. V Boga zaupaj, bode že šlo. Pa ne za- 
ženi se preveč pri kidanju Avgijevega hleva". — Po- 
tem toži, da za „Zoro" ne dobiva pripravnega gradiva 
in nadaljuje: „Zopet sem ob eno skušnjo bogateji. 
Narod je ukaželjen, a literati so lenuhi, aristokrati, 
drugi se pa boje ljubljanskih „Geistermorder". Ker ne 
grem več durch Dick und Diinn z dr. BI., ki po piščalki 
vetrnjaka Costata pleše, še ni mojega lista oznanil. To 
imam hvalo, da sem 20 let brezplačno Novice podpiral. 
On je prva leta vsikdar v oznanilu naročnikom priob- 
čeval, da zopet „slavni naš D. T." bode sodelavec. 
Več let sem moral kolednice pisati. Tako se povračuje. 
Hvala Bogu da ne živim ob milosti BI. in o svoji pa- 
pirnati Zori. Delal bodem nesebično za svoj 
narod do smrti in ne iskal na svetu zato 

10* 

slave, ni dobička. Če se ne vidiva več, naj te 
spremi vsemogočni Oče nebeški in te varuje pred jezo 
mogočnih ljubljanskih očetov. Ako ti drugi nihče ne 
zahvali, kar si storil za svoj rod na Štajerskem, primi 
hvalo od mene. Človeka tolaži, če le eno zvesto 
dušo najde na svetu. Z Bogom! Ves. Tvoj Davorin. 
V veliki mačkini žalosti 10. prosinca 1872 večer ob 
7. uri med velikim stokanjem pisano." 

Oh, da res! Tolažilo me je v oni za me tako 
težavni dobi vedeti, da sem našel v življenju tako zvesto 
dušo, na katero sem se smel zanašati vsak čas. 

Isto leto je Trstenjak ustanavljal „Pisateljsko 
društvo" in se zel6 brigal za Prešernovo slavnost, o 
čemer bo še govor. 

Toda ni bil zmerom tako ljubezniv z menoj. 
Včasi, ko se mu je zdelo, da ne hodim po pravem 
potu, je hudo zagrmel in mi bral take levite, da mi je 
kar šumelo po ušesih, na primer: 

„V Ponikvi na Tomaževo 1872. Dragi prijatelj! 
Denes ne dobiš nič veselega iz mojega peresa. Dobil 
sem obilo dopisov od raznih delničarjev". (Tačas je že 
bilo ustanovljeno delniško društvo »Narodna Tiskarna" 
in jaz že v Ljubljani.) „Vsi mi pišejo, da niso zado- 
voljni z Vašim suhoparnim programom, ki se pred- 
stavlja kot oznanilo za dnevnik. Nekteri naravnost re- 
čejo, da nočejo, da bi urednik Jurčič sam repre- 
zentiral politiko „Narodovcev". Drugi mi pišejo: „V 
taboru BI. C. grdi — egoizem, v taboru „Narodov- 
cev" grdi — cinizem. Eden tebe imenuje „turbu- 
lentno glavo" — in to si, to jaz pristavim; drugi 
piše: „Za dr. V— ove in Jurčičeve odurnosti ne žrt- 
vujem nič". Iz vseh dopisov vidim, da se išče glava. 
Tebe ne spoznajo za sposobnega — ne zameri 
mi, vsaj sem gotovo edini tvoj odkritosrčen 

prijatelj, in bom še ostal, če se ravno ločiva na 
političnem razpotju, — Jurčiča materialni svet 
noče za vodjo, ker ne reprezentuje človeka v javnem 
statji;^ vsaj poznaš filisterstvo, ki vpraša: Kaj pa je? 
— Tebe pa za božjo voljo prosim, premagaj se in ne 
hlepi po kakem vodstvu. Ti si za to ravno tako 
sposoben, ko jaz. Na eni strani trmoglav in nagel, na 
drugi zopet mehek; če ravno imaš načelo politično, 
kar ti zel6 zamerijo: „V politiki ni treba pošte- 
nosti in vesti",^ si še vendar poštenejši, nego kar- 
dinal Richelieu. Zakaj hudo gledaš Razlaga?" (Razlag 
je bil glasoval v dež. zboru kranjskem proti adresi 
narodne večine.) „Sporazumite se! — Hvalite Razlaga, 
da je bil zoper adreso, ker drugač bi je strahopezdljivci 
gotovo ne bili sprožili. Ne sodi prenaglo. Midva z 
Razlagom sva narodno stvar že pred 10 leti, ko še ti 
nisi bil rodoljub, vso na tanko pretresavala, kolikor sva 
zastopila takrat. Brez slabosti nisem jaz, ni ti, ali ver- 
jami, on je imel praktično osnovo podreti ko- 
rupcijo, kojo je Costa prinesel v našo narodno stvar. 
Žalibog! niso ga Kranjci, na katere se je zanesel, 
popolnoma zastopili, ali korajže imeli ga podpirati. — 
R. ima prav, da neče biti načelnikom društva, ki list 
izdaja, kateri reakcijo podpira. Pravima, kranjska 
adresa je izraz najgrje reakcije in verjemi mi, da so 
jo v cesarskem kabinetu ne nepovoljno sprejeli. 
Prijatelj! Tvoja politika je preplitva in politika „com- 
munis". Ti zmerom gledaš na efemerne efekte, ne pa 



1 Sic! »Statje" je Trstenjaku menda „Stellung.« 

2 Ne vem, kako je prišel Trstenjak do take trditve, ker 
jaz tega nikoli nisem izrekel in sem zmerom bil in sem še tudi 
zdaj mnenja, da tudi v politiki je treba poštenosti in vesti. 
Najbrž so mi „Novice" kaj takega očitale, prav tako po krivem, 
kakor izrek: „Bobnati je treba!" 

na premise in na konsekvence. Bog daj ti mirnega 
duha, ne bodi hudri budri! Če mi za „Narod" kot 
dnevnik dobiš te naročnike, ki jih sedaj ima, bom opo- 
klical vse svoje graje, in verjel, da tem nazorom pri- 
trjuje znatna stranka. Če jih pa ne bo čez 400, tedaj 
skličite koj občni zbor. Lepo te pozdravim ; pri- 
vošči si sladko potico za božične praznike, pojdi lepo 
troštarja sv. Duha na pomoč klicat! — Dragi prijatelj, 
z narodom se ne igrajmo, posebno ne s tako ubogim, 
malim, kakor je slovenski. 

Zdravo Jože! Dein grimmiger Freund Davorin." 

Odgovoril sem mu, da ne hrepenim po nobenem 
vodstvu, da pa sem uverjen, da bo „Narod" kot dnevnik 
dobil gotovo več naročnikov, kakor jih je imel doslej. 

Tacega hudega pisma nisem nikoli več dobil od 
Davorina, pač pa večkrat pohvalno. 

Da bi mu izkazal svoje zvesto prijateljstvo in 
hvaležnost, sem aranžiral dve slavnosti, 1879. 1. na 
Ponikvi štiridesetletnico njegovega pisateljevanja, pri 
kateri smo mu izročili zlato tobakero — Davorin je 
namreč nosljal tobak — in 7. sept. 1887 njegovo se- 
demdesetletnico v Slov. Gradcu. 

Naj še dodam poslednje njegovo pismo, ki mi 
ga je poslal 25. nov. 1889, nekaj mescev pred svojo 
smrtjo in ki kaže, da se je do poslednjega časa za- 
nimal za mojo usodo. 

L. 1889. sem bil pri volitvah za deželni zbor spet 
izvoljen na Notranjskem. Bil sem skozi 12 let deželni 
odbornik in z mirno vestjo lahko rečem, da to mesto 
nisem smatral za kako sinekuro, ampak ves svoj čas 
posvetil opravilom dež. odbornika. Vzlic temu so moji 
nasprotniki sklenili, da me ne izvolijo več za odbornika, 
ampak le za namestnika, Kljuna pa za odbornika. In 
prišel je k meni Šuklje, in me nagovarjal, naj se 

zadovoljim z namestništvom. Bil sem do dna svoje 
duše užaljen in tem bolj ogorčen, da je ravno Šuklje 
prevzel to misijo. Zakaj da me je ravno to Šukljevo 
postopanje tako silno osupnilo in ob enem užalostilo 
to bo on vedel, ko se bo spominjal volitve za dež. zbor 
, 1883. 1. in kar smo zanjo žrtvovali Schneid, Murnik, 
Zarnik, jaz in drugi. 

Ker sem se jaz odločno uprl in ker je Povše bil 
tako pošten, da ni hotel proti meni nastopati, je tudi 
Kljun odjenjal in sem jaz bil spet izvoljen za odbornika. i 

Čestital mi je Davorin, ko sem bil za poslanca J 

izvoljen in spet — poslednjič — mi pisal 25. nov. 1889: ? 

„Dragi prijatelj ! Zahvalim ti za čestitko, ki si : 

jo mi poslal po tel^rafu k mojemu godu. Čestitam s 

Tebi, da si prišel spet v deželni odbor. V „Domoljubu" : 

in „Slovencu** so se ti hudo grozili, da boš izpahnjen. J 

Meni se ne godi dobro. Peronospora mi je letos bratvo | 

pokvarila. Grd je konec XIX. stoletja — posebno v 
Sloveniji — ni nikjer značajev — sami „Streberi". Bog ^ 

te varuj nepoštenih potov — ostani nesebičen, 
značaj en in dosleden. Moje zdravje ni najugod- 
niše. Zdravstvuj! Ves Tvoj Davorin." i 

Dva mesca pozneje, dne 2. februarja 1890 izdihnil • 

je svojo blago dušo in spet sem moral govoriti ob ^ 

odprtem grobu najpoštenejšega rodoljuba, kar jih je : 

rodila slovenska zemlja, in enega najzvestejših prija- 
teljev, po čigar smrti sem ostal prav sam, hrepeneč po 
miru in po zopetni združitvi z ljubljenimi prijatelji. 

Naj še omenim nekatere podrobnosti iz njegovega 
privatnega življenja. V jedi in pijači je Trstenjak bil 
zmeren in živel uprav preprosto. Poštene vinske kaplje, 
da bi jo človek rad srkal, je malokedaj imel v svoji kleti. 
Pri Ponikvi pač ne raste takšno vino, da bi slovelo po 
svoji sladkosti. ■— Dr. Zarnik, ki ga je 1. 1868. šel iz 

Maribora obiskat, mi je večicrat pravil, da je na mizo 
prišel tak kislec, da ni vedel, je li to kis ali vino. Od 
te dobe sem se, kedar sem Davorina obiskal, pošalil: 
»Pa ne vinum Zarnikense!" 

Tudi pri jedi ni bil izbirčen. Ko sem se enkrat 
na potu iz Celovca v Ljubljano pri njem zglasil v 
Starem trgu pri Slov. Gradcu, so prišli zvečer na mizo 
kisani blekci in dejal je, da je ta večerja že pripravljena 
bila za njega in kaplana, naj se tudi jaz ž njo zado- 
voljim. Toda kedo je v njegovi družbi se menil za jed 
in pijačo? Vse omizje je bilo kmalu v živem razgo- 
voru, v katerega je vpletal Davorin svoje opazke, polne 
zdravega humorja in spet resne in izpodbudne. Kdor 
je kedaj bil v njegovi družbi, se je moral klanjati sili 
njegove individualnosti, ga spoštovati in ljubiti. 

Njegova gostoljubnost je bila uprav slovanska. 
Najbolj ga je veselilo, kadar so ga obiskali mlajši pi- 
satelji, katere je izpodbujal k spisovanju. Ni ga bilo v 
tisti dobi pisatelja, posebno iz Štajerskega, ki se ne bi 
bil oglasil pri Davorinu in se po več dni, tudi po cele 
tedne mudil pod njegovo streho. Ko je Jože Ogrinec 
bolehal, povabil ga je Trstenjak, in ostal je menda 
dva mesca na Ponikvi, dokler se ni popolnoma ozdravil. 

Še dva predmeta sta se ponavljala skoro v vsakem 
pismu: tožbe o slabem zdravju in o slabem gospodar- 
stvu. Ni se mu videlo, da bi bil slabega zdravja, pač 
pa se ga je lotila dostikrat, kar je sam priznaval, neka 
melanholija, izvirajoča iz spoznanja, da ne more v 
vednostih tega dosegati, kar bi lahko, ko bi živel v drugih 
okoliščinah. Moja diagnoza je zmerom bila, da ima 
sicer zdrav organizem, le nervozen da je in madronast, 
hipohondrski. 

Z gospodarstvom ni imel sreče, ker je na to stran 
bil nepraktičen in ga tudi ni veselilo, intenzivno se 

pečati s kmetskim gospodarstvom. Vendar si je, kakor 
mi je večkrat pravil, prihranil kakih 3000 gld. za stare 
dni, ki jih je pa pred smrtjo razdelil menda med žlahto, 
tako da je njegova zapuščina bila prav skromna. Ta- 
bakero in bokal, ki smo ga mu podarili ob pedesetletnici, 
sta v posesti njegovega sorodnika, župnika Trstenjaka, 
ki mi je obečal, da ju bo podaril deželnemu muzeju 

kranjskemu. 

In zdaj se ločim od tebe, Davorine, — srečala 
pa se bodeva še večkrat v svojih spominih — in na- 
daljujem, kar smo še doživeli 1863. 1., ki se je, kakor 
se je neugodno za nas Slovence pričelo, tudi neugodno 
končalo. 

5. VOLITEV V CELJU 14. DECEMBRA L. 1863. 

Celjski advokat dr. Mortl, ki je bil 1. 1861. iz- 
voljen od kmetskih občin celjskega okraja, se je odpo- 
vedal poslanstvu in nova volitev je bila razpisana na 
dan 14. decembra. Ker je dr. Razlag že bil v Bre- 
žicah, smo seveda precej na njega mislili in on je pre- 
vzel kandidaturo. S pismom z dne 16. nov. me je po- 
vabil, naj se udeležim zaupnega shoda pri Zidanem 
mostu prihodnjo nedeljo. 

„Čeravno je nedvojbeno", tako nadaljuje v pismu, 
,,da bode zastonj naš napor, hočemo vendar z očitnim 
načrtom stopiti na beli dan. Jaz sicer tega nisem na- 
kanil, ker je sedaj še tako iskreno delovanje v dež. 
zboru brez uspeha za našo narodno reč, ali ker me je 
več rodoljubov opomnilo dolžnosti, za ktero se imamo 
boriti do hladne gomile, ne smem tudi jaz zaostati, ako- 
ravno se še preslabega čutim za tako breme, s kterim 
ne iščem ne slave, ni dobička, ker mi sovest prvo na- 
domestuje, drugo pa imam pri svojih navadnih obilnih 

opravkih. — Če Vam je mogoče, pridite v nedeljo in 
če ne bo druzega uspeha, bomo vsaj v iskreni družbi 
veselili se nekoliko ur. Tudi bi Vas rad osebno poznal, 
ker sem že veliko slišal o Vašem iskrenem rodoljublju. 
Bodite zdravi ! Vaš iskreni prijatelj dr. Razlag. 

V Brežicah dne 16. listopada 1863." 

Peljal sem se na Zidani most, ker sem sam želel 
osebno spoznati moža, ki je že od 1. 1848. slovel kot 
rodoljub in pisatelj. Tam sva se prvikrat videla, si v 
roke segla in postala prava prijatelja, čeprav včasi 
nisva bila istih nazorov. 

Predno pa popišem vtisk, ki mi ga je naredil 
dr. Razlag, naj nadaljujem, kako se nam je godilo pri 
tej volitvi. Pri shodu, h kateremu so prišli nekateri ro- 
doljubi iz Celja in Savinjske doline, smo sklenili, da 
izdamo oklic, katerega spisati se je meni naložilo. 
V oklicu sem poudarjal vse lastnosti, ki jih mora 
imeti dober poslanec, da mora biti neodvisen, dobro 
poučen o kmetskih zadevah, zgovoren, naroden itd. 
Vse te lastnosti da ima v obilni meri naš kandidat 
dr. Razlag. Oklic se je natisnil v „Novicah*' in v 
posebnih iztisih razpošiljal volivcem. Na to se je 
sam dr. Razlag oglasil in razvijal svoj program, ki 
je tudi bil priobčen v „Novicah" in razposlan volivcem. 

Po teh pripravah sem bil popolnoma uverjen, da 
tačas zmagamo. Kateri volivec pa bi mogel prezreti 
tako navdušen oklic? Zvečer pred volitvijo sem tudi 
jaz bil v Celju, kjer smo se zbrali v čitalnici. Prišlo je 
nekaj oddaljenih volilcev iz zgornje Savinjske doline, 
ki je že bila močno probujena. Tu sem ppzvedel, da 
imamo nevarnega protikandidata Lichteneggerja, okraj- 
nega predstojnika. On je bil poprej v Zagrebu vladni 
komisar in ko so avstrijske uradnike odpravljali iz 
Hrvatskega, so njega poslali v Celje. V Zagrebu se je 

bil navzel nekoliko narodnega duha in se vedel pri- 
kupiti županom celjskega okraja. 

Drugo jutro smo pričakali volivce, ki so iz vseh 
krajev dohajali, ki agitirali za Razlaga. Pridobili smo 
jih precej, a pri volitvi je dobil Lichtenegger 115, Razlag 
le 99 glasov. Torej smo ž njim vdrugič propadli. Prav 
klavrni smo bili, ko smo se opoldne usedli h kosilu, 
na katero nas je bil povabil dr. Kočevar. Tarnali smo» 
da je ljudstvo tako brez narodne zavesti in se da od 
vsakega uradnika voditi. Kočevar je mirno poslušal. 
Potem je dejal: „Kaj vi! Vi ste še mladi in doživeli 
boste še boljše čase. A jaz sem star in menda ne 
bodem doživel kake narodne zmage". Končno smo se 
umirili, in nas je najbolj ohrabril Razlag sam, ki je bil 
miren in celo ponosen, da je vzlic vladnemu pritisku dobil 
toliko glasov. Ločili smo se z najboljšimi upi za pri- 
hodnost, v roke si segajoč, da bo vsak v svojem okraju 
delal s podvojeno silo. 

In tudi Kočevar je še doživel celo vrsto narodnih 
zmag. 

6. DR. RADOSLAV RAZLAG. 

Tudi on je bil panonski Slovenec, visoke rasti, 
pa suhega telesa in ne tako močan, kakor Davorin in 
Božidar Raič. Bil je simpatična oseba, toda ona iskrena 
ljubezen, ki sem jo čutil do Davorina, ni se v meni do 
Razlaga razvila. In to je naravno, ker se človek nikoli 
ni mogel na njega zanašati, da ostane dosleden pri 
sklepih, bodi si svojih ali strankinih. 

Čelo je imel bolj nizko in imel bolj omejen sve- 
tozor. Mehkega značaja je bil, da, prav mehkega. Če 
je zadel ob večji upor, pa je vrgel puško za plot in s 

tem spravil 
večkrat svoje 

privržence v 
velike zadrege. 
Nikdar nismo 
vedeli za goto- 
vo, ali bo vztra- 
jal pri nalogi, 
ki jo je prevzel. 
Tudi v de- 
lavnosti se pač 
ni dal primer- 
jati z Davori- 
nom in dosti- 
krat sem sli- 
šal i£ njegovih 
ust: „ Fantje, 

le delajte!", 
on pa je roke 
križem držal. 
Pošten pa 
je bil vseskozi 
in dasi je po 
svoji preselitvi 

v Ljubljano precej spoznal, da bi tam mogel iz- 
hajati le, ako se brezpogojno vda Bleiweis-Costovemu 
vplivu, tega vendar ni storil, ker je uvidel, kake slabe 
nasledke je zakrivila Costova politika za Slovence. 
L. 1877. je zapustil spet Ljubljano in se vrnil med 
svoje štajerske rojake. 

Umrl je v Brežicah 1. 1880. K pogrebu sva se iz 
Ljubljane peljala samo jaz in poslanec Navratil. Po 
končanih cerkvenih obredih sem ob odprtem grobu go- 
voril slovo in Razlaga proslavljal, kakor je res zaslužil 

kot iskren in pošten rodoljub, ki je delal za Slovenstvo 
in njega združenje z bratskimi jugoslovanskimi narodi 
v času, ko je še med Slovenci povsod spala narodna 
zavest. 

Davorin Trstenjak se mi je v posebnem pismu 
zahvalil, da sem tako lepo častil Razlagov spomin. Pri 
tem je omenil, da je precej' po Razlagovi smrti pisal 
njegovi vdovi, da bi mu naj izročila pisma, ki jih je R. 
dobival posebno v prejšnji dobi od mnogih rodoljubov, 
pa vdova je odgovorila, da je vsa pisma, kar jih je 
našla, sežgala. 

Res škoda, da le malokdo hrani zasebna pisma, 
ki so vendar najboljše zrcalo časa, v katerem so se 
pisala in bi izvrstno služila zgodovinarjem za karakte- 
ristiko oseb in vsega literarnega in političnega de- 
lovanja. 

Jaz sam na to stran nisem brez vse krivde. Vendar 
sem nekaj imenitnejših ohranil, posebno od Davorina 
Trstenjaka. Veliko jih je od S c h n e i d a, manj od drugih 
političnih sodelavcev. Med temi so: Tomšič, Jurčič, — 
nekaj njegovih sem že objavil v »Ljublj. Zvonu" — 
Andrej Einspieler, Cigale, Cimperman, Raič, Rapoc, 
Svetec, dr.Turner, dr.Benj. Ipavic, Bož. Raič, Jos. Šuman, 
Erjavec, Macun i. dr. 

Vsa ta pisma sem deloma že izročil, ostala pa 
še bom oddal dež. muzeju kranjskemu, da jih o svojem 
času lahko porabi kak zgodovinar, ki bo opisaval dobo 
od 1861. do 1885. leta. 

S propadom v Celju je bilo neveselo končano 
1863. leto. 



158 

IV. 

LETO 1864. 

1. SLAVNOSTI V MARIBORU IN PTUJU L. 1864. 

Mariborska čitalnica, ki je bila tista leta izredno 
delavna, je tudi to leto napravila veliko slavnost in 
sicer v mestu samem, v Kartinovi dvorani, pred katero 
je bil velik vrt za goste. 

Pri tej slavnosti smo prvokrat slišali prekrasni 
„Kdo je mar?", ki ga je dr. Benj. Ipavic sam diri- 
giral. Zraven te veličastne pesmi sta se peli še dve 
njegovi skladbi, katerih besedilo je bilo od mene, dvo- 
spev ^Prisega" in četverospev „Ljubici pod oknom". 
Celo slavnost sem obširno popisal v „Novicah", po- 
sebno muzikalni del, in med drugim pravil: „Kako bi 
vam popisal neizrekljive občutke v naših prsih, vso 
svojo radost in navdušenost, ko smo poslušali to pesem 
(„Kdo je mar"?)! Ali kaj pravim, to ni pesem, to je 
veličastna kantata, doneč slavospev, svoji mili domo- 
vini v čast spevan od nje zvestega sina". Potem po- 
pisujem („Nov." 1. 1864. na str. 281) posamezne odstavke 
in dostavljam: „Po končani pesmi so zagrmeli slava- 
klici slavnemu rojaku, da se je dvorana tresla. S to 
skladbo je dr. Benj. Ipavic stopil na prvo mesto med 
našimi skladatelji. On ni samo skozinskoz izurjen 
umetnik in neizmerno bogat v izvirnih napevih, temuč 
tudi vedno naroden. In kakor je slavni Rihar temelj 
. položil naši cerkveni glasbi, tako se z dr, B. Ipavcem 
začenja nova doba umetne naše svetne glasbe". 

Dvospev „Prisega" sta izborno pela gospa dr. Do- 
minkuševa in notar Ratej, četverospev „Ljubici pod 
oknom" pa je pel kvartet, ki ga je Ipavic s seboj pri- 

peljal iz Gradca. „Tako mila in v srce segajoča" — poročal 
sem v ^Nov." — „je ta pesmica, da v tihi noči peta 
gotovo mora omehčati srce, ako bi tudi kameneno bilo." 
— Pa tista, kateri sem spesnil to pesmico, ni je slišala 
nikdar. Morda, ko bi jo bila slišala, bi se tudi njej bilo 
omehčalo srce. Pa je ni slišala in je ni. — 

In zdaj so mene in bistriške pevce vabili v Ptuj, 
naj pridemo k slovesni otvoritvi tamošnje čitalnice dne 
5. septembra. Temu vabilu sem se tem rajši odzval, 
ker sem želel se bliže seznaniti s Hermanom in 
Raičem in ker je predsednik čitalniški bil Čuček, 
notarski koncipient, ki je imel vinograd blizu Slovenske 
Bistrice in ki je, kadar se je pripeljal iz Ptuja, glas dal 
v Slov. Bistrico, da smo ga obiskali. In vselej smo šli 
brez zamude in marsikatero veselo uro preživeli v nje- 
govi družbi. Imenitno pa je bilo vino, ki ga je imel v 
kleti, kapljica ljutomerska iz samih cibeb šipona (Mosler) 
naprešana, sladka, skoraj gosta, najfinejšega okusa, še 
iz imenitnega 1834. leta. Pikolit, ki sem ga v Gočah 
pri Vipavi pokusil, je bil podoben tej kapljici, katere 
je Čuček tri polovnjake (850 litrov) imel v kleti. Po 
njegovi prerani smrti — umrl je leta 1866. za osep- 
nicami — bilo je to vino, ki ga je bilo še tri polov- 
njake, prodano liter po 1 gld.; — pač prenizka cena! 

Čuček je bil pošten narodnjak, delujoč brez 
vsega hrupa, in pri nas vseh prilubljen. On je pozdravil 
nas goste, ki smo prihiteli od vseh strani (iz Celja 
dr. Sernec in mnogo drugih). Pri besedi sem imel 
govor o pomenu in namenu čitalnic. 

Kaka navdušenost nas je navdajala pri teh na- 
rodnih slavnostih naj izpriča začetek dopisa, ki sem ga 
poslal „Novicam" (1864. str. 303): „Radujte se slovenski 
bratje! Veseli se, Slovenija! Zopet se ti je rodilo 
krepko in zdravo dete, ki bode rastlo in se razcvetalo 

tebi na čast. Zopet se ti je postavil veličasten dom, v 
katerem se bode pela in povzdigovala tvoja slava! Še 
mi srce veselja poskakuje, še mi spomin srečnih ur, 
ki smo jih uživali 5. septembra v starodavnem Ptuju, 
v prsih obuja nepopisne občutke radosti in mi moti 
per6, da si skoro ne upam dostojno popisati imenitne, 
ne le za ptujsko mesto in okolico, temveč za vse 
štirske Slovence velevažne slavnosti." In v takih di- 
tirambih nadaljujem. Zares lepi in spomina vredni časi! 
Ta dan sem se dosti pogovarjal s Hermanom 
in Raj če m in ž njima sklenil trajno prijateljstvo. 



2. MIHAEL HERMAN. 

Dva Slovencem v resnici pravična Nemca sem 
poznal v svojem življenju; prvi je bil Herman, drugi 
Schneid. In ta dva moža, ki sta se čutila Nemca in 
ki nikoli nista mislila kratiti Nemcem najmanjše pra- 
vice, so njihovi nemški rojaki s pravo besnostjo na- 
padali kot renegata in izdajavca svojega naroda. Kaj 
naj potem mi porečemo, in kako naj dovolj črno 
stigmatizujemo tiste, žal, mnogobrojne sinove našega 
naroda, ki ne samo da se hočejo preleviti v Nemce, 
ampak tudi svoj lastni rod z divjim sovraštvom pre- 
ganjajo. Pečat judeštva jim ostane pritisnjen na čelo. 

Herman je bil za pol glave višji od mene. Lice 
njegovo je bilo podolgasto, zmerom obrito, čeljusti 
malo naprej moleči, zobje dolgi, tako da so zgornje 
ustnice jih pokrivale le, če je usta stisnil. Večkrat mi 
je pravil, da mu je ta nedostatek prav neprijeten, kajti 
stisnjene ustnice kažejo na odločen značaj. Zato se je 
privadil usta stiskavati in se je le pri smehu pokazavalo, 
da zobje naprej štrič. Života je bil suhega. Da si ohrani 

zdravje in si 
mišice okrep- 
ča, imel je v 

svoji sobi v 

Gradcu telo- 
vadne pripra- 
ve; tudi konja 
za jahanje si 
je najel. 

V jedi in pi- 
jači je bil zme- 
ren in sčasoma 

celo postal 
vegetaria- 
n e C , kar mu 

pa je prav 
slabo ugajalo 
in bilo gotovo 
krivo njegove 
rane smrti. On 
je sicer, hvaleč 

vegetariani- 
zem, trdil, da 
si bo s tem 

življenje podaljšal do sto let, in nam drugim, ki smo 
uživali, kar je edino pravo za človeka, mešano hrano, 
prerokoval rano smrt. Pa se je temeljito zmotil. Vege- 
tarianska hrana mu je želodec tako pokvarila in osla- 
bila, da nobene jedi ni več mogel prebaviti, in umrl 
je pred časom, ko bi po svojem sicer zdravem telesu 
še lahko bil dočakal višje starosti. 

In takih slučajev, da vegetarianska hrana nikakor 
ni koristna, vsaj nam Evropejcem ne, sem več doživel. 
Omenim naj le Radivoja P oz ni k a, ki je leta 1879. 




M. HERMAN. 

izdal „Slavjanski almanah". Bil je krepek fant. Ko je 
dovršil tehniške študije, stopil je v državno službo ter bil 
prideljen dež. stavbinskemu uradu na Dunaju. Postal 
je vegetarianec in ml4d umrl. 

Herman je ostal samec, ker se za ženske sploh 
nič ni menil. V družbi je rad bil vesel in nam ni za- 
meril, ako smo se šalili o njegovem vegetarianstvu. 

Na govore v deželnem in državnem zboru se je 
vestno pripravljal. On ni nikoli govoril ex abrupto. 
Vsak govor si je napisal, ga pilil in pilil in spet pre- 
pisal, preden ga je sprožil. Žal, da je imel le rahel glas, 
in še ta se mu je ustavil, če je dalje časa govoril. Zato 
je vsak njegov govor ena logična celota brez vseh nepo- 
trebnih fraz. Njegova nemščina je bila precizna, vsak 
stavek izvirajoč iz poprejšnjega. Iz vsake besede se je 
poznalo, da govori iz globokega prepričanja in da mu 
je resnica in pravica nad vse. 

Slovenščine se je dobro naučil, dasi javnih slo- 
venskih govorov ni rad govoril. Imam v rokah njegovo 
pismo iz 1. 1864., tri strani obsegajoče, ki je čisto pra- 
vilno slovensko pisano. 

Ker sva skupaj delovala v staj. deželnem zboru 
od 1. 1867. do 1875. in v državnem zboru od 1. 1873. do 
njegove smrti, bom še večkrat imel priliko o njem 
govoriti. 

V oporoki je Herman imenoval svojega prijatelja 
profesorja Žitka v Ptuju za glavnega dediča. Toda 
pokazalo se je, da je Herman bil nekemu konserva- 
tivnemu aristokratu v Gradcu podpisal kot porok me- 
nico za več tisoč goldinarjev, kateri znesek se je moral 
plačati iz zapuščine, in tako za glavnega dediča ni nič 
ostalo. 

3. BOŽIDAR RAIČ. 

Krepka, visoka postava, široke prsi in široka 
pleča, glava okrogla, lice okroglasto, čelo visoko, 
na temenu redki lasje, nos debelkast, na sivih očeh 
naočniki, ustnice bolj debele, podbradek okrogel — takšen 
je stal Božidar pred menoj. Še tisti večer v ptujski 
čitalnici sva se pobratila. Vabil me je v svoje Haloze, 
pa jaz nikdar nisem imel prilike ali časa, obiskati ga 
na njegovem gostoljubnem domu. 

Bil je pravi govornik za ljudstvo. Njegov krepki 
glas je prodiral na vse strani, da so pri taborih, ko je 
zbrano bilo včasi do 10 tisoč poslušavcev, ga slišali tudi 
najbolj oddaljeni. In govoriti je znal in s svojo ognjeno 
besedo segati vsem v srca, ker so vsi čutili, da, kar 
govori, prihaja mu iz srca, ki je poznalo edino ljubezen, 
svoj slovenski narod. Slišal sem ga na taborih v Lju- 
tomeru in Ormožu in nisem se čudil ljudski navduše- 
nosti, ki je vzplamtela pri njegovih besedah. Ko je 
vzdignil roko kakor k prisegi in z gromovitim glasom 
pozval narod: ^Prisegajte, da zmerom zvesti ostanete 
svojemu slovenskemu narodu in slovenski domovini! 
Prisegajte!" vzdignile so se vse roke in odmevali so 
tisočeri klici: ^Prisegamo!" 

Tako je bil zamaknjen v svoj govor, da še telesnih 
bolečin ni čutil. Na ormoškem taboru sem med njego- 
vim govorom naenkrat zapazil, da mu kri kaplja od 
desne roke. Tesar, ki je zbijal oder, zabil je eden 
žrebelj tako nerodno, da je ostri konec molel iz deske. 
Ko je Raič v svoji navdušenosti udaril po deski, mu 
je žrebelj predrl kožo na roki, a on tega ni čutil. Šalili 
smo se potem, da je dejansko pokazal, da je res pri- 
pravljen tudi svojo kri prelivati za svoj narod. 




BOŽIDAR RAIČ. 



164 



„Vsak čas! 
je resno od- 
govoril, in Bog ;> 
mi daj priliko, 
da to doka- 
žem." 

Bog mu je 
res dal priliko 
to dokazati, če 
tudi ne v pra- 
vem pomenu 
besede. Kajti 
s tem, da se 
je dal voliti v 
državni zbor, 
si je , kakor 
je sam po- 
udarjal, spisal 
smrtni list. 

„Ali — ali!" 

smo dostikrat 

culi iz njegovih 

ust. „AIi naj 

vlada dovoli nam naše pravice, ali — " in pretil je s 

pestjo. Za to smo ga včasi v šali imenovali: „Ali". 

Ko je po Hermanovi smrti 1. 1884. bil izvoljen v 
državni zbor in prišel na Dunaj, sem se silno veselil 
njegovega prihoda, ker sem v njem dobil odličnega 
sobojevnika proti prijenijivosti in omahljivosti marsi- 
katerih naših poslancev. Prišel je z dobrimi upi, da 
bo kaj opravil, toda kmalu je uvidel, da vladajoči fak- 
torji poslance le mamijo z besedami in obljubami, de- 
janj pa nikjer nič ni. In postal je potrt in bi bil najrajši 
nazaj zbežal v svoje ljubljene Haloze. 

Leta 1886. sem tudi njemu moral govoriti nagrobni 
govor in spet sem imel enega iskrenega prijatelja manj 
na svetu. 

Leta 1864. pa je bil v najbolji moški dobi, neu- 
strašen, energičen, delaven in vsakega bodreč k delu 
za stiskani narod. 

Pri neki priliki smo se tudi pogovarjali, kako po- 
treben bi nam bil list za prosto ljudstvo na Štajerskem 
in večji politiški časnik. Kajti to je vsak priznal, da 
tedenske ^Novice" nikakor več ne zadostujejo za vse 
Slovence. To smo pa tudi vedeli, da dr. Bleiweis 
svojih »Novic" ne bo povečal ali pa celo v dnevnik 
izpremenil. 

In glej, ko smo mi se le posvetovali, ne da bi prišli 
h kakemu sklepu, presenetil nas je Andrej Einspie- 
ler z naznanilom, da začne ob novem letu 1865 izda- 
vati politiški list »Slovenec" po dvakrat na teden. Ta 
vest nas je na Štajerskem silno razveselila in obetali 
smo Andreju, da mu bomo pridno dopisovali, kar se je 
tudi zgodilo. 

In tako se nam je povoljno končalo 1864. leto. 



4. SENTIMENTALEN ROMAN 

BREZ ROMANTIČNIH DOGODKOV. 

Leta 1864. razen čitalniških slavnosti ni bilo no- 
benih za štajerske Slovence važnih dogodkov, pač pa je 
to leto mi ostalo za vselej v spominu, ker sem se prvič 
in poslednjič v svojem življenju prav pošteno zaljubil. 

Minulo je od te dobe štirideset let, pa še so mi 
tisti dnevi, o katerih Schiller poje: 

„0 dass sie ewig grunen bliebe, 
Die schone Zeit der jungen Liebe!" 

V zivem spo- 
minu. Ker so 
že vse osebe, 
s katerimi sem 
takrat prihajal 
v dotiko, zdav- 
naj v večnosti, 
ne zakrivim 
nobene indis- 
kretnosti, ako 
pripovedujem 
svoj srčni ro- 
man,vkaterem 
pa končno ni 
bilo nobenih 
romantičnih 
dogodeb. 

V pustnem 
času je bila 
imenitna sva- 
tov.ščina v Stu- 
denicah pod 
Poličanami v 
bogati Vreclovi hiši. Sin se je oženil z neko deklico iz 
daljše moje žlahte, hči pa se je .isti dan omožila z nekim 
bistriškim meščanom. Tudi jaz sem bil povabljen, pa 
sem se odpeljal šele na kosilo, ker nisem mogel poprej 
oditi. Ko sem prišel, so svatje, katerih je bilo nebroj, 
že začeli posedati okoli mize. Ogledam se in zagledam 
svojo bratranko — prav za prav sta njeni in moj oče 
bila bratranca — Luizo iz Laškega trga. Prerijem se 
skozi množico do nje. Veselo me pozdravi: 

„Bala sem se že, da ne prideš. To bi bilo dolgo- 
časno, ker skoraj nikogar tu ne poznam. Zdaj pa se 

skupaj usediva k mizi, ti v sredi, jaz na eni strani in 
na drugi — ", obrne se k deklici, ki je stala zraven nje, 
„ Pavlina! ali se še ne poznata? Pavlina Sch. je iz 
Bežjega grada. Bila je v institutu in se zdaj izučena 
v vseh vednostih vrnila domov. Ta mladi gospod pa 
je doktor iz Slovenske Bistrice. No kako se ti kaj godi? 
Ali si še prost?" Tako je Luiza žlabudrala. Pavlina 
me je obrnjena k meni radovedno pogledala s svojimi 
čudovito bleščečimi črnimi očmi. In zgodilo se mi je, 
kakor Prešeren poje: 

„Poglecla njen'ga vžival sem sladkosti, 
Dokler da je srce dobilo rano." 

Pa je zares bila lepota, kakršne nisem videl ne 
prej ne poznej. Srednje visoko, gladko čelo so ob- 
robljali gosti, črni lasje, zvezani v debelo kito. Črne 
obrvi in goste trepalnice so obkrožavale njene čarobno- 
črne oči, katerih svit me je omamil. Nos je bil raven, ne 
pretanek, usta majhna z rožnatimi ustnicami, za kate- 
rimi so se, kadar se je nasmehnila, zabliščali ko ala- 
baster beli zobje. Bila je lepe rasti in ker se tačas 
še niso z modrci pasale do osje tenkosti, ni ob pasu 
bila pretenka. Le obleka mi ni ugajala. Tačas so bile 
že krinoline v modi. Njen glas je bil mil, mehak, ne- 
kako otožen. Zgovorna ni bila in ni bilo lahko iz nje 
izvabiti besede. 

Usedli smo se k mizi, jaz med Luizo, ki je zme- 
rom vedela kaj šaljivega praviti, in Pavlino, ki se je 
le malo mešala v pogovor. 

»Kaj pa ti?" vprašam Luizo, „še ni nobeden 
potrkal?" 

»O, ne skrbi za mene, ga že imam in on mene. 
Po veliki noči te povabim na svatbo. Le pridi in pre- 
skrbim ti družico, da je boš vesel." 

Pri tem je šaljivo pogledala na Pavlino, ki je 
zlahka zardela. 

Le prehitro mi je potekel čas, ker sem se moral 
še pred nočjo vrniti v Slov. Bistrico. Bila je za drugo 
jutro napovedana sodnijska komisija na Šmartnem, kjer 
je bil pri tepežu neki človek smrtno ranjen. 

Pri odhodu sem obljubil, da se prihodnji dan proti 
večeru vrnem. 

Na Šmartnem sem župniku Vošnjaku, ki je bil 
brat Pavlinine matere, pravil, da sem se srečal z nje- 
govo nečakinjo in naročil mi je, da jo pozdravim in 
povabim na obisk. 

Hitel sem doli od Šmartna in se spet peljal v 
Studenice, pred očmi imajoč vedno tisti čarobni obraz. 
A ko sem prišel v Studenice, so mi pravili, da sta se 
obe gospodični že odpeljali. 

Gospod Sch., katerega edini otrok je bila Pavlina, 
je bil pred kakimi 20 leti prišel iz Bavarskega, da na 
Spodnjem Štajerju kjerkoli začne pivo variti. Prinesel 
je s seboj lep denar, slišal sem, od 60 do 70 tisoč 
gold. V Laškem trgu se mu je zdel ugoden kraj za 
pivovarno. Nakupil si je potrebno zemljišče, postavil 
potrebna poslopja in začel variti pivo. V trgu je videl 
lepo deklico, Reziko Vošnjakovo, hčer bratranca mojega 
očeta. Zaljubil se je vanjo in jo poročil. A bil je slab 
gospodar in lahkomiseln veseljak. Za pivovarno se ni 
dosti brigal, vozil se v Celje in drugam in postal strasten 
igravec na karte. Žena ni imela dovolj eneržije, da bi 
ga brzdala in zapravljal je pri igranju na tisočake. 
Prodal je pivovarno v Laškem trgu in si kupil graš- 
činico Bežji grad, da je prišel bliže Celja, in je tu uredil 
pivovarno, pa tudi s slabim uspehom, ker se sam ni 
brigal za delo in je vse prepuščal delavcem, ki so več- 
krat pivo tako izkvarili, da so ga kar izliti morali. 

Sch. pa je skoro vsak dan sedel v Celju v ka- 
varni in igravci so se kar trgali, da so smeli ž njim 
igrati, ker jim je bil dobiček gotov. Žena in hči sta 
se dostikrat za njim peljali v mesto, da bi ga spravili 
od kart in domov, pa sta morali včasi po cele ure 
čakati, preden je nehal igrati, navadno zaigravši vse, 
kar je s seboj imel v žepu. 

Pavlina je bila edina hči, in kot edinega otroka 
sta jo oče in mati prav obožavala in jej izpolnjevala 
vsako željo. Bila je pa tudi ona vdana svojemu očetu 
in ga tako ljubila, da si še misliti ni mogla, da bi se 
kedaj od njega ločila. Vsaka očetova beseda ji je bila 
sveta, njegova volja tudi njena volja, tako da ni imela 
ni pičice samosvoje volje. Prodreti v tako srce, to sem 
kmalu videl, ne bo šlo lahko, tem manj, ker je vse gle- 
dala le tako rekoč z očetovimi očmi. Oče pa je bil 
trd Nemec, se sicer ni brigal ne za politična, ne za 
narodna vprašanja, pa vse slovensko narodno gibanje 
se mu je zdelo nezmiselno in celo smešno. 

Po Veliki noči torej dobim vabilo od Luize na 
njeno svatbo in se odpeljem na določeni dan v Laški 
trg. Pavlina je res bila moja družica. V beli obleki z 
rdečkastimi rožami v črnih laseh se mi je zdela nad- 
zemeljsko bitje. Po poti sem premišljeval, kako jo hočem 
obgovoriti, kako jo zabavati. A ko sem zdaj stal pred 
njo, mi je zastajala beseda in stisnil sem ji le mehko, 
nežno ročico. Pristopila je njena mati, katere še nisem 
poznal, bolj mala, čedna, dobro rejena brinetka, o ka- 
teri bi'vsak sodil, da je starejša sestra, a ne mati Pavli- 
nina. Ona me je predstavila svojemu možu, ki je stal 
med drugimi svati. Močan mož, velik, širokopleč, s 
krepkimi, bolj trdimi črtami v obrazu in rjavimi lasmi, 
stisnil mi je s svojo veliko roko tako krepko mojo, da 
me je zabolelo. 

Po poroki je bil, kakor navadno, zelo dolgotrajen 
obed, da smo mladi ljudje že težko pričakovali konca 
in zatem plesa. Jaz sem se v mladih letih rad zasukal 
v plesu, posebno, če sem mlado, simpatično deklico držal 
okolo pasa. Največkrat sem prosil Pavlino za kako 
turo, pa ona ni bila posebna prijateljica plesa. Tudi 
je večkrat izginila iz sobe, v kateri smo plesali, in za- 
pazil sem, da hodi z materjo v postransko sobico, od- 
koder se je slišal hrup igravcev na karte. Tam je Sch. 
sedel za mizo in, kakor običajno, izgubljal. Zato bi ga 
mati in Pavlina radi bili spravili od igre v obedno sobo, 
kjer so se vrstile napitnice in se je prepevalo, pa ni 
se hotel vzdigniti. 

Mi mladi smo pa med plesom aranžirali razne 
igre, med temi tudi tako zvani, pri družinskih veselicah 
jako priljubljeni „Polstertanz". Gospodje in gospo- 
dične stopijo v krog, za roke se držeč, v sredi kroga 
pa stoji gospod, oziroma gospodična z blazinico v 
roki. Ves krog se suče okoli njega in končno vrže 
gospod blazinico pred tisto gospico, katero je izvolil. 
Oba poklekneta in se morata poljubiti. Prvi sem jaz 
stal v krogu in položil blazinico med splošnim ploskom 
k nogam Pavlininim. Pokleknil sem, a ona se je branila, 
dokler je ni nevesta prisilila, da je morala poklekniti. Vsa 
zardela je to storila in meni v oči so gledale nekako 
plaho njene črne, blesteče oči. Potegnem jo k sebi in 
poljubim jo prav pošteno na njene mehke rdeče ustnice. 
Vrelo je v meni in najrajši bi jo bil v objetju obdržal 
za vse žive dni. Pa ona je naglo vstala in stopila na 
svoje mesto v krog. 

Pozneje sem še večkrat pri družbinskih veselicah 
poljuboval dekleta, pa le mehanično, ker je to zahtevala 
navada. Onega, dejal bi električnega toka, ki je od 
Pavlininih sladkih ustnic se razlil po vsem mojem ži- 



171 

votu, nisem nikdar več čutil. Zdi se mi pač verjetno, 
da življenje in vsi pojavi njegovi so le električni toki. 

Hitro je minula noč, v jutro pa sem se že moral 
odpeljati. Pri slovesu je Pavlinina mati me povabila, 
da naj jih kmalu obiščem na Bežjem gradu. 

To sem seveda rad storil. Že prihodnjo nedeljo 
sem se odpeljal v Celje, odkoder vodi kratka pešpot 
med travniki in njivami h gradiču, stoječemu ob robu 
teharskega griča, ki se tu končuje. Za enonadstropnim 
gradičem so po eni strani gospodarska poslopja, po 
drugi precejšnji vrt s senčnico v sredi. Razgled iz oken 
na zahodno stran kaže v daljavi Žolčpaške planine in 
Savinjsko dolino s celjskim mestom, na severni strani 
se vidi Pohorje s predgorami, Vojnik in vse te vasi, ki 
se tod širijo. Za vso to razgledno lepoto nisem maral, 
videl sem le najkrasnejšo lepoto, Pavlino, pred sabo. 

Prišel sem dopoldne, ostal pri obedu in ker nisem 
doma imel posebno nevarnih bolnikov, sem se šele 
drugo jutro odpeljal. Šetali smo se po vrtu, pa spet 
se vrnili v majhni salon, kjer je stal glasovir, in govorili, 
sam ne vem, o čem. Pavlina se je usedla h glasoviru 
in jaz sem moral popevati kak šolo, spremljan od nje, 
za kar sem pa bil premalo izurjen, da se je včasi srčno 
smejala pri mojih napakah. 

In odslej sem skoraj vsako nedeljo zahajal na 
Bežji grad. Navadno sem tam našel celjskega odvetnika 
dr. Sajovica starejšega, ki je bil precej bolj prileten od 
mene. S početka sem ga sumil, da pohaja za Pavlino, 
a kmalu sem se uveril, da se za Pavlino ne briga in je 
le oboževavec njene matere, pa nikakor ne v slabem 
zmislu. Ostala sva ves čas v prijaznih odnošajih in 
večkrat skupaj šla v mesto, kadar sem se vračal na ko- 
lodvor. Ker je tudi Pavlinin oče bil prav vljuden proti 
meni, sem gojil najlepše nade in kadar sem spet bil 

na potu, sem vselej trdno sklenil, da danes se mora 
odločiti, in po glavi so mi hodile besede, katere naj izpre- 
govorim. Pa ko sem stal pred Pavlino, zastajala mi je 
govorica in teh besedic, ki so vendar tako kratke in se 
tako lahko dado izgovoriti, besedic: „Jaz te ljubim!" 
nisem mogel spraviti iz ust. 

Že se je bližal avgust in zdelo se mi je, da nisem 
dalje ž njo, kakor takrat, ko sva se prvokrat srečala. 
Zdelo se mi je, da še nisem našel, in bal sem se, da 
nikoli ne najdem pota v njeno srce. 

Bil je konec avgusta krasen, gorek poletni dan 
in jaz spet v Bežjem gradu. Gospoda ni bilo doma, 
gospa se je mudila v kuhinji in šetala sva se s Pavlino 
po vrtu. Prideva k senčnici, v kateri je stala mizica 
in klopi. Na mizi je ležal neki ilustrovan nemški list. 
Vstopim in tudi ona vstopi v hladno senco, ki jo je 
delala gosto zaraščena divja trta. Oba se usedeva, jaz 
zraven Pavline in začnem gledati slike v knjigi. „Zdaj 
govori, zdaj!" šumelo mi je po glavi. 

Drugod sem v družbi deklet in gospe bil zgovo- 
ren in šaljiv in nobena me ni spravila v zadrego. In 
tu pred sedemnajstletnim dekletom pa takšna plahota! 

Pri gledanju v knjigo sta se najini lici tako zbli- 
žali, da sta se skoraj dotikali. In položil sem svojo levo 
roko lahko okoli njenega pasa, z desno pa sem prijel 
njeno mehko belo desnico in jo stisnil in ona je ni 
odtegnila. In zdelo se mi je, da je zadrhtela pri mojem 
stisku. Obrnil sem se naglo do nje in poljubil njeno 
ko žamet gladko ličece. „Pavlina!" sem vzdihnil. — 
Pa v tem za me tako blaženem in odločilnem trenotku 
so se približali koraki. Pavlina se je odmeknila in 
slišal sem gospen glas: „Idita, juha je že na mizi!" 

O ti nesrečna proza! Najpoetičnejši trenotek živ- 
ljenja in — juha. Da bi bila le deset minut pozneje ta juha 

prišla na mizo, izgovoril bi bil tudi še tiste tri besede: 
„Jaz te ljubim!" in vprašal bi bil: „Ali me tudi ti, 
Pavlina, ljubiš tako neizmerno, kakor jaz tebe?" Pa 
tako je v življenju, prav kakor ga slika v svojih dramah 
najženialniši pesnik vseh časov in narodov, Shakespeare, 
zraven najsilnejše tragike najsmešnejša komika. Smeh 
in žalost pa, oba izvabita solze iz oči. 

Pavlina se ni upala meni več gledati v oči in ko 
sem se zvečer poslovil, podala mi je sicer roko, a ko 
sem ji jo hotel poljubiti, jo je hitro odtegnila. 

Oj kako vesel sem bil, ko sem se vračal domov. 
Če tudi nisem izrekel tistih treh usodnih besed, pa sem 
čutil, da sem prodrl v njeno nežno srce. 

Težko sem čakal na Malo Gospojnico, ker sem 
obljubil, da takrat spet pridem. In prišel sem, a našel 
sem vse izpremenjeno. Gospa me je sicer pozdravila, 
pa ne tako prijazno ko prejšnje krate. Ko vprašam po 
Pavlini, mi reče, da jo glava boli, kakor večkrat, in da 
je v svoji sobi. Ponujal sem svojo zdravniško pomoč, 
pa odvrnila je, češ, da v takih slučajih ji le pomaga, 
ako ostane prav sama v zatemneli sobi. Nisem vedel, 
ali bi takoj odšel ali ostal, ko pride dr. Sajovic in me 
nagovori, da naj ostanem, popoldne da me spremi v 
mesto. Izprehajala sva se po vrtu in tudi usedla v 
senčnico. Oh, kakšen razloček takrat in zadnjič! 

Opoldne se je iz Celja pripeljal Sch. s predsed- 
nikom okrožnega sodišča, ki je slišal na ime Rak. Bil 
je pust birokrat z gladkim licem in po svojem mišljenju 
hud naš nasprotnik, sicer pa reakcionarec prav iz Ba- 
hove dobe. Slišal sem že bil o njem. 

Sch. ni bil prijetno iznenaden, ko me je zagledal. 
Predstavil me je Raku. „Hm! Iz Slovenske Bistrice?" 
mrmral je Rak, „sem že slišal." In ne da bi mi roko 
podal, je nadaljeval pogovor s Sch. To je bil pust obed 

in komaj sem pričakal, da smo vstali, ter se takoj potem 
poslovil. Niti gospod Sch. niti gospa mi nista rekla, da 
naj spet pridem. Hitel sem doli po stezi, ki je vodila 
z brega v ravnino. Še enkrat sem se obrnil nazaj in 
videl, da so žaluzije na oknih Pavlinine sobe zaprte. 
Ali je takrat stala pri oknu in gledala za menoj, nisem 
mogel razločiti. 

Vedel sem, da je zdaj vsega konec in hitel sem 
obupno proti mestu. Ker pa je bilo še dosti časa do 
vlaka, šel sem k svoji teti, gospej Kamererjevi, ki je 
imela v Celju pekarijo, njen mož pa je bil mesar, eden 
prvih v tem obrtu. Ni imel kake višje omike, pa zdrav 
razum, delavnost, podvzetnost in varčnost. In tako si 
je pridobil precejšnje imetje. Tam sem bil vselej prijazno 
sprejet in tudi zdaj je stric takoj šel po vina — imel je 
v svojih kleteh mnogo sodov prav dobre kapljice — 
teta pa je skrbela za prigrizek. Menili smo se o tem 
in onem. Jaz sem bil kratkobeseden in nič tako živahen 
in vesel, kakor druge krate. Stric Kamerer je to opazil 
in ker je vedel, da hodim na Bežji grad, je tudi lahko 
uganil, zakaj. Sklepal je torej iz mojega vedenja, da 
sem zadel ob ovire. Ko sem odšel, potrkal mi je na 
ramo in dejal dobrosrčno: 

„Kdo bi se kapriciral na enega dekleta? Saj ima 
druga mati še tudi kako lepo hčer." 

To je res, sem si mislil, a kaj pomaga, če mi ne 
gane srca. 

Ves potrt sem prišel zvečer domov in dolgo hodil 
po svoji sobi, premišljujoč, kako se je vse to godilo. 
In čim dalje sem premišljeval, tem bolj je moj razum 
moral pritrditi staršem, da niso hoteli prikleniti hčer na 
človeka, ki jim ni mogel dati nobenega poroštva, da 
ji bo priskrbel vse te ugodnosti, na katere je bila 
doma vajena. K temu seje še družilo narodno nasprotstvo, 

ki bi bilo utegnilo mir kaliti v zakonu. Vse to sem 
priznaval, pa peklo me je le, da so me tako dolgo, rekel 
bi, za nos vodili. Pa menda so šele potem, ko so 
morda od Pavline pozvedeli, kaj se je zgodilo v senčnici, 
se natančneje informirali. A pri kom? In tu mi je pred 
oči stopil tisti bledi, hudobnozagriznjeni obraz pred- 
sednika Raka in vsa moja jeza je vzkipela proti njemu. 

Ulegel sem se končno in — to je prednost mla- 
dosti, — spal sem trdo spanje, dokler me ni vzbudil 
žarek jutranjega solnca. In življenje šlo je spet svojim 
potom naprej in čas je zacelil tudi to rano. 

Tri leta pozneje sem dobil vabilo na njeno svatbo, 
ki se je imela vršiti v teharski cerkvi s celjskim trgov- 
cem P. Ta P. je prišel iz Ljubljane v Celje, razpolagal 
z nekolikim premoženjem, ki se je, kakor navadno, pre- 
cenjevalo in začel je tu trgovino. Sch. mu je dal hčerko 
v zakon, največ zaradi tega, da bi jo imel v bližini. 
Pa ni dobro zadela. P.-ova trgovina je zmerom bolj 
pešala in se končno zaprla. Starši so pa prodati morali 
Bežji grad in si kupili hišo v Štorah, v kateri so živeli 
do smrti menda s podporami, ki jih je večkrat pošiljala 
Sch.-ova žlahta iz Bavarske. 

Pavlino sem pozneje samo enkrat še videl. 

L. 1871. sem sklical volilni shod v Šent Jurij pri 
južni železnici. Ko se peljem po bregu gori v trg, pre- 
mišljujoč svoj govor, šli sta navzdol dve gospe. Ko 
bliže pridem, sem ju spoznal, bila je Luiza in zraven 
nje Pavlina. Luiza pomigne kočijažu, da ustavi voz. 
Pozdravimo se in meni je čudno postalo pri srcu, ko 
sem spet gledal ta mili obraz, ki pa je bil bledejši ko 
nekdaj. Lahka rumenica jej je šinila po licih, ko sem 
jej stisnil roko in dejal: „Upam, Pavlina, da se Vam — 
nisem se upal jo tikati — dobro godi. Kaj pa Vaši 
starši?" 

Namesto Pavline, ki je povesila oči, odgovorila 
je Luiza: 

„0h, starši žive zdaj pri Štorah in jaz, ti menda 
še tega ne veš, sem zdaj tam poštarica. Pavlina je prišla 
obiskat starše in me sem spremila. In ti? Ali si še 
nisi izbral nobene?" 

„Nisem. Nimam časa za to." 

Pri teh besedah se je Pavlina spet proti meni obr- 
nila in me pogledala s svojimi čarobnimi očmi in za- 
zdelo se mi je, da so se porosile. Pa to je morda le bil 
refleks solnčnih žarkov, ki so ravnokar bili prodrli 
oblake. 

Še enkrat: „Z Bogom! Z Bogom!" in voz se je 
pomikal gori po bregu, gospe sta pa hiteli navzdol. 
Nisem se mogel vzdržati, da ne bi vstal v vozu in gledal 
za odhajajočima. In tudi Pavlina se je ozrla nazaj. 
Vzbudili so se mi spet vsi oni spomini, ki so že bili 
obledeli, z novo silo, pa nisem imel časa, se v nje 
vtapljati, že so me pozdravljali živioklici zbranih vo- 
livcev in moral sem na oder in govoriti, in govoriti — 

Pozneje je nisem več videl. Slišal sem le, da je 
po smrti očetovi tudi ona kmalu umrla. 

In zdaj ko pišem te vrstice, štirideset let po 
onih za mene tako veselih in žalostnih dogodkih, ogle- 
dujem si spet njeno sliko, katero sem takrat skrivoma 
odnesel iz njenega albuma, in pri tem ogledovanju se me 
polaščuje vsa ona sladka sentimentalnost, katera mi je 
takrat napajala vso dušo. Gledam in gledam ta mili 
obrazek z onimi čarobnimi, na mene obrnjenimi očmi, 
z okroglimi ličeci, s kipečimi ustnicami, katerih sem 
se le enkrat dotaknil, in vse osebe in vsi dogodki tistega 
časa stoje pred menoj tako živo, kakor bi se vse to 
včeraj bilo dogodilo. Oko se mi začne rositi in moj 

duh hrepeni po svidenju z vsemi, ki sem jih ljubil v 
življenju in ki so pred menoj šli v večnost. 

In tedaj, ko me bo Bog poklical iz te solzne .do- 
line, bom tudi tebe zagledal, po kateri sem tako strastno 
hrepenel v svoji mladosti in vsi skupaj bomo plavali 
v neskončnih sferah, kjer ni človeških solz in pozemelj- 
skega trpljenja", obdani od svita vesoljne ljubezni, dalje 
in dalje! 

In tačas nam bode jasno, čemu je ustvarjen ves 
ta svet, čemu neznatna ta zemlja z vsem, kar na njej 
grede in leze? Čemu revni ta človek s svojim nena- 
sitnim hrepenenjem po sreči, na tej zemlji nedosegljivi, 
s svojimi nebrzdanimi strastmi, s stremljenjem do višjega 
in spet pogrezovanjem v luže brezobzirnega izkoriščanja 
svojega bližnjega, s čudovito požrtvovalnostjo in spet 
najkrutejšo krvoločnostjo? Čemu vse to, čemu? — 
Tačas nam bode jasna uganka življenja, jasno vse, 
vse ... In naši duhovi bodo, oh, tako mirno in veselo 
plavali po neskončnem prostoru, gledali čudeže stvar- 
jenja na neštevilnih zvezdah, plavali dalje in dalje proti 
središču in izvoru vesoljnosti, večnemu Bogu, dokler nas 
o n , morda šele po milijonih let, ne spozna vrednih, zreti 
v njegovo sveto obličje. 

Toda proč zdaj z vso to mehkužno, nemoško senti- 
mentalnostjo. Medigra je končana, zastor je padel in 
ko se spet vzdigne, nadaljuje se glavno dejanje, na- 
rodno delo. 



5. MOJI LEPOSLOVNI SPISI. 

Zdaj sem bil spet prost. Nobene skrbi nisem imel 
za svojo lastno prihodnost, kajti samemu za sebe mi 
pač ni bilo treba misliti, kako se preživiti. Vse drugače, 

ko bi si bil hotel postaviti lastno ognjišče. Za tako bi 
moji skromni dohodki iz zdravniške prakse pač bili 
prepičli. Moral bi bil torej popolnoma se posvetiti svo- 
jemu stanu in vse drugo delovanje pustiti na strani. 
Prišel bi bil sam s seboj v hud dilema. Zato je dobro 
bilo, da se je tako zgodilo. 

Valovi razburjenosti so se sčasoma polegli in 
končno sem sam sebi moral priznati, da je ločitev le 
sreča bila za Pavlino in za mene. Zakon — in za njim 
vse neizogibno razočarovanje ! Ona bi bila, ko bi po prvem 
nasičenju strasti se bila pričela doba navadnega filistrskega 
življenja, na meni, jaz pa na njej začel opazovati take 
strani značaja, katere bi nama ne ugajale. Pavlina bi morda 
bila dobra mati, morda tudi dobra gospodinja, kar pa je 
malo verjetno, ker je bila doma preveč razvajena in se ji 
ni bilo treba brigati za nobeno delo, še za svojo obleko 
ne. Spominjam se, da sem videl nekega dne, ko je 
vzdignila roko na predal po neko knjigo, jopico pod 
pazduho razparano. V slovečem romanu Freitagovem 
„Soll und Haben" sem čital pozneje enak slučaj, ki 
snubaču ni dopadal. 

Gotovo pa je imela Pavlina zraven dobrih tudi 
navadne slabe lastnosti svojega spola, katere bi bil 
sčasoma opazoval in iz ideala, ki sem ga videl v njej, 
bi bila postala navadna ženska. 

Tako pa mi je ostala tisti neskaljeni ideal ženske 
duševne in telesne popolnosti, kakršnega si je ustvarjala 
moja fantazija in videla v njej utelešenega. In kadar 
sem se nje spominjal, vzdihnil sem: „0h, kako srečen 
bi jaz bil s teboj!" 

Pa tudi na moje poznejše literarno delovanje je 
močno vplival spomin na njo. Edino svojo lirično 
pesem : „Ljubici pod oknom", sem spisal njej na čast. 
Kako je potem prišla v Razlagovo pesmarico, mi ni 

znano. Romana „Pobratimi" bi jaz ne bil spisal, ko ne 
bi bil hotel njej postaviti skromen spomenik in si tako 
tudi olajšati srce, obteženo od teh spominov. Ta roman 
sem spisavati že začel v sedemdesetih letih, ga pozneje 
v drugem delu močno izpremenil, vendar ga s tem le 
pokvaril in ne izboljšal. Izdal sem ga šele 1890. leta. 

Tudi v mojih dveh dramah: »Lepa Vida" in 
„Doktor Dragan" sta Vida in Mira le odtisk spominov 
na Pavlino, zato obe, kakor je ona bila, brez lastne 
odločne volje, mehkega značaja in igravkam, ki ljubijo 
močne efekte, ne priljubljeni. 

Ne čudi se, bravec, da sem to epizodo svojega 
življenja obširneje popisal, nego je morda bila vredna. 
Pa bila je odločilna za vse moje prihodnje delovanje 
in če sem kaj in kar sem koristnega storil za narod, 
ima svoj izvor le v tem, da sem si takrat ohranil svojo 
prostost 

Torej spet na delo, na narodno delo, saj ga je 
bilo obilo, še preobilo za majhno krdelo narodnih de- 
lavcev. 



V. 

LETO 1865. 

1. „SLOV. MATICA" IN LEVSTIK. 

Leto 1865. se je za štajerske Slovence srečno pri- 
čelo. Deželni poslanec Lichtenegger, ki je bil 1864. leta 
izvoljen, je umrl in volitev je bila razpisana na 16. dan 
januarja 1865. 1. Priporočali smo spet dr. Razlaga 
in v kratki dobi enega leta se je položaj tako izpre- 
menil in se je narodna zavest že tako močno vzbudila, 
da je dr. Razlag bil od vseh 223 volivcev enoglasno 

izvoljen. Takrat še treba ni bilo nobene posebne agi- 
tacije. Razposlal se je volilni oklic in nobeden nasprotni 
kandidat se ni upal na dan. 

Spet smo po volitvi bili pri dr. Kočevarju na 
kosilu in trčili na častno pridobljeno zmago. Najbolj se 
je veselil naš blagi starosta dr. Kočevar, da je doživel 
ta dan, ki mu je bil v zadoščenje in uveril ga, da se 
rii zastonj trudil za narod. 

Iznenaden dogodek za tem je bila prva glavna 
skupščina »Slovenske Matice". Ker smo štajerski 
Slovenci položili temeljni kamen temu zavodu, smo se 
zelo brigali za nadaljnji razvoj in paznim očesom sprem- 
ljali delovanje osnovalnega odbora, ki je naposled vendar 
se zedinil o društvenih pravilih, jih razglasil in sklical 
glavno skupščino v Ljubljano na dan 11. maja. 

Že poprej pa je dr. Janko Sernec v »Slovencu* 
obširno razpravljal o teh pravilih in izrekel razne želje, 
kako se naj izpremene in popolnijo. 

H glavni skupščini smo se pripeljali iz Štajerskega 
Trstenjak, dr. Sernec, dr. Prelog, Žuža in jaz. 
Na predvečer smo bili v čitalnici in se pogovarjali o 
pravilih. Končno je obveljalo Trstenjakovo mnenje, da 
se ne lotimo takoj zdaj že prenaredbe pravil, temveč to 
prepustimo poznejšemu času. 

Še druga stvar je razburjala duhove; to je bilo 
imenovanje plačanega tajnika. Osnovalni odbor je namreč 
izročil tajništvo Levstiku proti skromni nagradi me- 
sečnih trideset gold. Dr. Sernec je že v »Slovencu" se 
izrekel proti plačanemu tajništvu, češ, da je vendar v 
Ljubljani dosti rodoljubov, ki bi ta posel brezplačno 
opravljali. Društvo da naj kolikor mogoče varčno po- 
stopa, da si nabere kmalu sredstev za svoje prave 
namene. i 

Levstika sem takrat prvikrat videl. Sedel je pri 
glavni skupščini zraven osnovalnega odbora. Slišal sem 
pa bil že več o njem in čital v „Novicah" njegove te- 
meljite jezikovne razprave. Da se mu gmotno ne godi 
ugodno, nisem vedel in menda tudi ne moji štajerski 
tovariši. Sicer bi ne bili tako odločno se izrekli proti 
plačanemu tajniku, kakor se je to, žal, zgodilo, nota 
bene v zadovoljnost kranjske gospode, ki se je na ta 
način Levstika iznebila, ne da bi se bilo moglo njej 
očitati, da je tega zaslužnega literata spravila ob kruh. 

Levstik je o tem, ko je že bil v Ljubljani na- 
meščen v licealni knjižnici, z menoj govoril in dejal: 
„Vam Štajercem nisem zameril, da ste bili proti mojemu 
tajništvu. Vi ste se pač usedli mojim ljubljanskim pro- 
tivnikom." 

Glavna skupščina se je mirno vršila. Nas Šta- 
jerce so smatrali za nekako opozicijo in poročevavec v 
„Slovencu" je že govoril o „mladih" — to smo bili 
mi Štajerci — in o „starih". 

Vrelo je pa tačas že v Ljubljani in je že bilo sli- 
šati hude kritike o ljubljanskih „prvakih", da so pre- 
malo delavni in premalo energični. Svoje zaupanje smo 
vsi stavili na dr. Tomana, ki se je že mesca febru- 
arja bil preselil iz Radovljice v Ljubljano. Njega smo 
tudi izvolili za predsednika, v odbor pa 40 mož iz raznih 
slovenskih pokrajin. Tudi jaz sem bil v odboru in ostal 
v njem do 1. 1872., ko smo „mladi" s svojimi kandi- 
dati podlegli proti „starim". Potem nisem več milosti 
našel pri vladajoči stranki, pa se tudi nisem potegoval, 
da bi spet prišel v odbor. 

Zvečer po skupščini je bila beseda v čitalnici in 
pri tej je jako lepo govoril Trstenjak ter končal z 
besedami: „Vse za vero, omiko in domovino". 
Živioklicev in ploskanja ni bilo ne konca ne kraja, mi 

Štajerci pa smo bili ponosni, da je bil med nami tak 
odličen mož. 

Geslo, ki ga je tačas izrekel Davorin, sem I. 1872., 
ko sem spisal v „SI. Nar." slavnostni članek o Pre- 
šernovi slavnosti, izpremenil v besede: „Vse za na- 
rod, omiko in svobodo". 

Sicer so pa vsa ta gesla same fraze, tudi geslo 
„Vse za vero, dom, cesarja" je plagiat pruskega: „Fur 
Gott, Konig und Vaterland", in vsi ti programi — so- 
deloval sem pri mnogih tekom let — so porojeni in 
spisani le za trenotek, bolj ali manj doneče fraze, ki 
ostanejo na papirju, ne da bi stopile v življenje. In 
kako smo se včasi mučili pri sestavi programov, kako 
pretehtavali vsako besedo, da bi ne povedala ne preveč 
in ne premalo! In ko je bil tiskan program, smo se 
nanj sklicavali, a zgodovina hodi svojim potom in usoda 
narodov ni zavisna od še tako lepih programov, ampak 
od njih lastne moči in še od mnogih drugih faktorjev, 
spet odvisnih od višjih sil. Vsak narod izvrši svojo 
nalogo, kakšno, to šele vemo, ko je stopil s pozo- 
rišča in izginil v morju večnosti. Da slovanski narod 
še ni izvršil svojega teka in svoje naloge, o tem celo 
njegovi nasprotniki ne dvomijo. In ta naloga? Člove- 
koljubje, trdi Stritar in to idejo nahajamo pri najime- 
nitnejših ruskih pisateljih, v prvi vrsti jo propagira 
L. Tolstoj. Ta naloga se ujema z mehko slovansko 
naravo, ki nam je sicer zakrivila mnogo bede in su- 
ženjstva, a nas vendar ohranila tako mnogoštevilne, da 
se nam ni bati za bodočnost. Le truditi se nam je 
treba, ne pa rok križem držati v fatalističnem pesi- 
mizmu. 

Tega nismo storili ne v šestdesetih letih in ne 
pozneje in nismo izgubili poguma, če nam je tudi 

tuintam izpodletelo. Napredek se vrši počasi, a vendar 
se vrši in se bode vršil. 

Levstik se je kmalu potem odpovedal tajništvu. 
Govorilo se je, da prevzame uredništvo uradne „Laib. 
Zeitung**, katera bi bila morala po padcu Schmerlinga in 
nastopu grofa Belcredija pisana biti v drugem tonu, 
kakor pod Schmerlingom; pa to se ni uresničilo. Podal 
se je na Dunaj, kjer je Stritar mu bil pravi prijatelj in 
podpornik. 

Še z drugo imenitno osebo sem se seznanil pri 
tej skupščini. Bil je to 

2. DR. ETBIN HENRIK COSTA, 

tačas župan ljubljanski, ki nas je pozdravil od strani 
mesta. Bil je šibek človek z neprijetnim, hreščečim gla- 
som; slovenski govoriti je že znal. Potem ga več let 
nisem videl, ker nisem prišel v Ljubljano. Sešla sva se 
pa 1. 1871. v Pragi, kamor je on prišel k shodu slo- 
vanskih poslancev kot zastopnik kranjskih, jaz pa kot 
zastopnik štajerskih slovenskih poslancev. Osebna pri- 
jatelja nisva nikdar bila, ker je on meni bil antipatičen, 
jaz pa najbrž njemu. Mož njegove sestre, jako omikane 
in prijazne dame, bil je Šolmajer, če se ne motim, 
gozdarski uradnik in odbornik kranjske Kmetijske družbe. 
Za to družbo je hodil vsako leto bike kupovat na razne 
kraje, posebno na Koroško in Tirolsko. „Nov." so vselej 
ta potovanja vestno naznanjala, kar je Levstik bičal s 
svojim sarkazmom. Nedavno sem čital med naznanili 
knjig, da sta brata Šolmajer, gotovo njegova sina, 
C. kr. gozdna nadzornika izdala zelo pohvaljeno knjigo 
o ravnanju z gozdi. Po smrti Costovi, ki je bil samec, 
prevzela je sestra njegovo zapuščino in med to.se je 
našel dnevnik, ker je Costa imel navado, vsak večer 



184 



zabeležiti 
: dnevne do- 
godke. Na- 
meravala je iz- 
dati ta dnev- 
nik, a prese- 
lila se je z 
možem na 
Sedmograško 
in opustila to 
misel. 

K.dor dela 
v javnosti, bi 
si res moral 
kratko zapi- 
sovati dogod- 
ke, zlasti, če 
se je kaj ime- 
nitnejšegazgo- 
dilo, s katerimi 
veljavnimi 
osebami je 
občeval itd. 
Jaz, žal, tega 
nisem storil in to mi zelo obtežuje spisovanje spo- 
minov; marsikatera zanimiva epizoda mi je iz spo- 
mina izginila. 

Ko smo se iz Ljubljane nazaj vozili na Štajersko^ 
mi je dr. Sernec pravil, da hoče mariborska čitalnica 
tudi to leto aranžirati veliko narodno slavnost in sicer 
v čast Antonu Martinu Slomšeku, ter pričakuje, da 
pridemo spet pomagat pevci iz Slov. Bistrice, kar sem 
seveda rad obljubil. Slavnost se je vršila šele septembra. 




DR. ETBIN HENRIK COSTA. 

3. BELCREDI. 

Medtem pa je koncem junija moral Šmerling, ta 
zli duh za avstrijske Slovane, slovo dati ministrskemu 
sedežu in na njegovo mesto je bil imenovan grof Bel- 
credi, cesarski namestnik na Češkem. Šmerling je 
bil ves iznenaden, ko je dobil pozno zvečer dekret iz 
dvorne pisarne, da je odstavljen. Nikakor si ni mislil, 
da je že konec njegove slave in moči. Kajti, kakor 
mi je Schneid pravil, Šmerling je še tisti popoldan 
od cesarja bil povabljen, da je ž njim biljard igral, ne da 
bi cesar kazal proti njemu kake nemilosti. 

Po odstopu Šmerlingovem smo tudi mi Slovenci 
pričakovali, da se bo za nas na bolje obrnilo. Pa tekli 
so dnevi i;i šlo je vse naprej, kakor da bi ne bilo no- 
bene izpremembe v vladnem sistemu. Že so se prika- 
zovali prvi znaki bodočega dualizma, ki je izročil Slovane 
na Ogrskem Madžarom, Čehe in Južne Slovane pa Nem- 
cem. Belcredi je gotovo imel dobro voljo, pa proti naj- 
višjim krogom, ki so težili na Nemško, in proti biro- 
kraciji ni ničesar mogel opraviti. 

Koncem julija je sicer izdal okrožnico na vse 
urade, ki se je prav lepo glasila. Ukazal je med drugim : 

„Za tiste dežele, po katerih živi več narodov, moram 
najsrčneje priporočati, naj se z vsako narodnostjo 
ravna enako pravično in enako nepristransko. 
Urad in vsak posamezni uradnik mora z ljudstvom v 
njegovem jeziku obravnavati; da je kdo za tako ura- 
dovanje zmožen, bode težko in odločno tehtalo, kadar 
pojde za presojo, za kaj ali kako je ta ali oni uradnik 
sposoben.'* 

Prav lepe besede, pa birokracija se prav nič ni 
menila za nje in ravno uradniki so v vseh deželnih 

zborih, ki so bili novembra sklicani, da presodijo novo 
ustavo, se pridružili opoziciji proti vladi. 

In Belcredi sam je na najimenitejša mesta postavil 
svoje najhujše nasprotnike, ali ni imel dovolj vpliva, njih 
imenovanje preprečiti. Šmerling je postal predsednik 
najvišjega sodišča in kot tak še več desetletij silen vpliv 
imel na pravosodje. Še Pražak, kot justični minister, 
se je moral vedno ž njim boriti. 

Na Štajersko je prišel za namestnika bivši poli- 
cijski minister Mecsery, ki je ravno tako malo znal 
slovenski, ko njegov prednik grof Strassoldo. In celo 
Kranjsko je dobilo v osebi nemškega birokrata Bacha 
slovenščine neveščega deželnega predsednika. 

Pričakovali smo, da bodo Šmerlingovi deželni 
zbori razpuščeni, pa tudi to se ni zgodilo, kar je gotovo 
bila velika napaka in ohrabrilo Šmerlingovo nemško- 
valno stranko, da se je s tem večjim pogumom ustav- 
ljala novi vladni sistemi. 

Cesar je z manifestom z dne 20. septembra ustavil 
februarski patent in obljubil, da bode deželnim zborom 
predložil v presojo in potrjenje, kar bo sklenil ogrski 
državni zbor, torej je bila „odprta pot" — za dualizem. 

Mi smo se ogrevali za diplom z dne 20. oktobra 1860, 
ker bi se po njem lahko razvila federalistična ustava, 
vendar smo imeli močne pomisleke proti preveliki avto- 
nomiji deželnih zborov, ker so v vseh razen na Kranj- 
skem vladali Nemci, oziroma Italijani. Iskali smo pote, 
po katerih bi bilo mogoče združiti vse Slovence v eno 
skupino, pa tu smo zadeli ob nepremagljive ovire. 

4. SLOMŠEKOVA SLAVNOST. 

Velika Slomšekova slavnost dne 24. sep- 
tembra v Mariboru je dala priliko, da smo se tudi o 

političnem položaju menili in posvetovali. K slavnostt 
niso prišli samo skoro vsi delavnejši štajerski voditelji, 
pripeljali so se tudi iz Ljubljane dr. Bleiweis, dr. To- 
ni an, dr. Co sta, Svete C in drugi, iz Celovca pa 
Andrej Einspieler. 

Slavnost se je vršila z največjo navdušenostjo na 
tisoče zbranega občinstva. Po besedi je na oder stopil 
dr. Razlag, opisal dosedanji žalostni položaj Slovencev 
in z ozirom na ravno razglašeni septembrski manifest, 
ki je tudi nam obetal boljše čase, klical: „Slava cesarju 
in slava Belcrediju!" 

Vsi smo navdušeno pritrjevali, a ko so ponehali 
živio- in slavaklici, je stopil na oder dr. Janko Sernec 
in izrekel svoje pomisleke, da bi že takoj zdaj izrekli 
zaupanje Belcrediju, ko zanje pravzaprav še ni no- 
benega povoda. „Počakajmo", dejal je,„da ne bomo slišali 
samo besed, ampak da bomo videli tudi dejanja." To je 
marsikoga osupnilo, a na tihem smo mu morali pri- 
trjevati. Končno se tudi dr. Sernec ni ustavljal odpo- 
šiljatvi telegrama grofu Belcrediju. 

Drugi dan smo se zbrali na posvetovanje in sko- 
vali smo prvi vseslovenski program. Bilo nas 
je zbranih lepo število, iz Kranjskega gori imenovani 
poslanci, iz Koroškega Einspieler, iz Maribora Dominkuš, 
Radej, Prelog, Sernec, Pavlic, Geršak, ki je bil to leto 
vstopil v Dominkuševo pisarno, nadalje Herman, Razlag, 
Trstenjak, oba Ipavca, Kapus, Žuža, Lipold, profesor 
Franci iz Varaždina, Muršec iz Gradca, Ratej, jaz in še 
več druzih. 

Predsedoval je dr. Bleiweis, poročal pa je 
S v e t e C o programu, ki ga je že s seboj prinesel na- 
črtanega. Prvo vprašanje je bilo, kako doseči zedi- 
n je nje vseh Slovencev. Ali se naj oživotvori 
staro ilirsko kralj evstvo, v katerem pa bi ne 

bilo štajerskih Slovencev? Einspieler je za to zago- 
varjal notranje-avstrijsko deželno skupino. 
V program se je končno oboje sprejelo in govorilo o 
Iliriji in o notranje-avstrijskih deželah. Potem so se 
določile naše zahteve glede uprave, zastopa, vlade in 
ravnopravnosti. 

Opoldne smo se razšli zadovoljni, da smo dovršili 
pošteno delo, pa menda nikdo ni bil tako naiven, da 
bi bil upal, da bo res kruha iz te moke. Čutili smo, 
da še dolgo ne bo konec narodne borbe in da smo 
navezani le na svoje lastne moči brez vsakih prijateljev, 
razen oddaljenih Čehov, ki so pa dovolj dela imeli 
s tem, da so sebe branili proti nemškemu, od birokra- 
cije podpiranemu navalu. 

Z Einspieler jem sva se tu prvikrat videla. 
Povabil sem ga, naj nas spremi v Slovensko Bistrico 
in ker je imel počitnice, se je res popoldne z nami 
odpeljal do Pragarskega, odkoder smo peš korakali v 
mesto. 



5. ANDREJ EINSPIELER IN MOJI SPISI ZA DRUŽBO 
SV. MOHORJA. 

Nisem ga poznal med Slovenci moža tako ener- 
gičnega, s tako železno voljo in tako neumorno delav- 
nostjo, kakršen je bil Andrej Einspieler. Srednje 
rasti, suhega telesa, pa krepkih mišic, kar je vsak čutil, 
kateremu je stisnil roko, imel je podolgasto lice z vi- 
sokim čelom in precejšnjo plešo na glavi. Karakterističen 
na njem je bil orlov nos in njegove orlove oči, zraven 
stisnjene ustnice, sami znaki energičnosti. Gibčen v 
kretanju, zgovoren, v družbi vesel, zmerom upajoč v 
boljšo prihodnost, ni se dal upogniti nobeni sili in kar 

je enkrat spo- 
znal za pravo 
in dobro, pri 
tem je ostal, 
naj je bilo to 
drugim všeč 
ali ne. 

Dopisovala 
sva si že, od- 
kar je začel 
izdavati „Slo- 
venca", za ka- 
terega sem mu 
pridno pošiljal 
dopise iz Šta- 
jerskega. Tudi 
zaradi posve- 
tovanja v Ma- 
riboru sem mu 
bil pisal in ga 
vprašal za nje- 
govo mnenje. 
Nasvetoval je 
v pismu z dne 20. avgusta 1865, da naj se le po- 
sebej povabijo ljubljanski prvaki k besedi, »zraven naj 
se jim pa tudi naznani, da se snide več rodoljubov, 
naj se pogovorijo, kako čemo vsi složno in vzajemno 
naprej delovati itd." Jaz sem Mariborčanom naznanil 
Einspielerjeve misli in ravnali so se po njih. 

V Slovenski Bistrici smo zvečer se zbrali v krčmi, 
ki je zdaj lastnina Posojilnice. Bilo nas je omizje kakih 
osem oseb in spominjali smo se raznih epizod pri be- 
sedi in pri posvetovanju. Pri tem je Ratej omenil, da 
sem tudi jaz imel pripravljen govor za slavnost. 




ANDREJ EINSPIELER. 

„Vun ž njim! Vun ž njim! kričal je Andrej. Le 
kar vstani, da slišimo!" 

Imel sem res spisan govor v žepu in ker so vsi 
silili, sem vstal in ga sprožil.« Rokopis, ki sem ga imel 
pri sebi, sem izročil Rateju, da mi suflira, ko bi obtičal. 
Andrej je vmes „dobro!" in „živiot" klical. Ko sem 
končal, je kar Rateju iz rok iztrgal rokopis in ga vtaknil 
v žep. 

„Saj ga vendar ne boš natisnil?" sem začuden 
vprašal, „saj ni bil govorjen pri slavnosti." 

„Kaj pa da! Natisnemo ga od besede do besede." 

„Pod kakim naslovom?" 

„To je moja skrb. Vsaj mi ne bo treba se mu- 
čiti s kakim uvodnim člankom." 

Govor je res bil natisnjen v „Slovencu" 14. okto- 
bra z opazko pod črto: „ Govor nekega štajerskega 
Slovenca o Slomšekovi besedi." 

Pozno v noč smo skupaj ostali ter si kratili čas 
s petjem in pogovori. Drugi dan se je Andrej vrnil v 
Celovec in ločila sva se kot prava prijatelja, kar sva 
tudi ostala, in potem sva si večkrat dopisovala. Za oni 
govor, ki sem ga imel leta 1882. o koroških narodnih 
razmerah in ki je silno razkačil koroške Nemce in 
nemčurje, mi je bil on preskrbel vse potrebne podatke. 

Izdavanje ^Slovenca", ki je dobro izhajal, moral 
je ustaviti koncem aprila 1867. leta, ker ga tiskar ni 
hotel več tiskati, po Nemcih ustrahovan. Ko bi „Slo- 
venec" ne bil ponehal, ne bi bili mi ustanovili „Slov. 
Naroda", temveč se še naprej držali »Slovenca" in ga 
povečali. 

Kako žilav in delaven za narodno stvar je bil 
Andrej, pokazal je 1. 1882., ko je v starosti 71 let še 
ustanovil za Korošce preimenitni „Mir". 

Za „družbo sv. Mohorja" je on spisal in podpisal 
prvo vabilo k pristopu in bil do svoje smrti 1888. leta 
v vodstvu. On je iskal in izpodbujal pisatelje in tudi 
mene je on pripravil, da sem začel spisavati za družbo. 
Prvi moj spis „Umno kletarstvo" je družba izdala 1. 1873. 
Potem sem se lotil tudi povesti. To pa se je tako do- 
godilo. L. 1884. je družba natisnila nekatere povesti, ki 
so po mojem in tudi drugih mnenju bile spisane v 
takem slogu, da niso bile pripravno berilo za prosto 
ljudstvo. To sem pisal Andreju, a on mi brž odgovori : 
„Pa ti kaj boljšega spiši !" 

To me je izpodbodlo; spisal sem in družbi poslal 
povest! „Troje angelsko češčenje", ki je bila natisnjena 
1886. leta. Spisal sem potem še skoro vsako leto za 
družbo kako povest ali dramatičen prizor in sicer po- 
vesti: „Dva soseda" 1888. — »Obsojen" 1889. — „Ti 
očeta do praga, sin tebe čez prag" 1890. — »Blagor 
usmiljenim" 1892. — »Blagor žalostnim" 1893. — »Bla- 
gor mirnim" 1901. Mislil sem za vseh osem blagorov 
spisati povesti, pa nisem našel prave snovi za ostale. 
Natisnjeni so bili tudi trije prizori iz kmetskega življenja : 
»Svoji k svojim", »Oreh" in »Ne udajmo se". Ker že 
govorim o teh povestih, moram priznati, da mi ni bilo 
lahko spisavati prizore iz kmetskega življenja, katerega 
v svoji mladosti prav nič nisem poznal. Torej sem se 
moral držati le sploh človeških čutov in zato povestim 
tuintam manjka onega kolorita, ki jim ga morejo dati 
le na kmetih rojeni in tam vzrasli pisatelji, kakor n. pr. 
Jurčič. Snovi pa so vzete vse iz življenja in glavni 
dogodki so se tako prigodili, kakor sem jih popisal. 

Naj tu še omenim, da sem se o priliki, ko sem 
1. 1888. spisaval povest »Obsojen", bliže seznanil 
z našim najženialnejšim, prezgodaj umrlim slikarjem 
Jurijem Šubicem. Bil je tačas v Ljubljani in slikal 

V cerkvi sv. Jakoba na obloku štiri al fresco-slike. Zlezel 
sem večkrat na nalašč za to postavljeni visoki oder, da si 
ogledam njegovo delo. Vprašal sem ga, ali ne bi hotel 
za mojo povest risati nekaj slik. Bil je precej pripravljen 
in jaz sem to naznanil Mohorjevi družbi, ki je to po- 
nudbo radostno sprejela. Donašal sem mu rokopis, 
kolikor ^em ga že imel spisanega. Ko ga je prečital, 
mi je pravil, katere situacije se mu zde za slikanje naj- 
efektnejše, med temi tudi prizor, ko obsojenec sprejema 
sv. obhajilo. Ker povest še ni bila končana, me je 
vprašal, ali bo obsojenec umrl ali se ozdravil. 

„Čemu hočete to vedeti?" 

»Čemu? Da vem naslikati njegovo obličje. Ako 
bo umrl, bo se to že na licih poznalo, katerim dam 
izraz umirajočega. Če se pa ozdravi, bo obraz ves 
drugačen." 

Za slike sem ga moral zmerom priganjati in ga 
večkrat poiskal v jutro v njegovem stanovanju pri „Ma- 
liču". Bil je pač lahkomiseln, lahkoživen umetnik, ka- 
teri ni trpel kaj okroglega v žepu. V veseli družbi 
je, kadar so dopuščale finance, tudi šampanjec tekel v 
gostilni pri Auerju. Tri slike je vendar po vednem 
mojem pritiskanju izdelal v Ljubljani, dve mi pa je 
poslal iz Pariza, kamor se je vrnil tisto zimo, in me 
prosil, da naj posredujem pri družbi zarad honorara, 
če bi ga mogel kmalu prejeti. Družba je seveda precej 
ugodila njegovi želji. 

Slike so bile mojstrsko izdelane, veliko večje, 
kakor so v „ Koledarju" in družba jih menda še hrani. 
Morda bi jih izročila kranjskemu deželnemu muzeju, 
ko bi se za to naprosila. 

Zaradi slike „Sv. obhajilo" smo ga dražili, da 
menda še ni bil pri obhajanju bolnika, ker je narisal 

mežnarja le na eni nogi klečečega, pa moral bi klečati 
na obeh. 

Ravnatelj Šubic, ki je v biografiji Jurija Šubica 
navedel vsa njegova slikarska dela, teh pet slik ni 
omenil, ker mu menda niso bile znane. — 

In zdaj se vrnem k Andreju. L. 1881. sem se pe- 
ljal v Celovec, da se poučim o koroških razmerah in 
Einspieler mi je dal vse potrebne podatke. Sestavil 
sem interpelacijo, ki je veliko šuma naredila po Ko- 
roškem. Toda o tem pozneje. 

Takrat sva bila skupaj v njegovi lastni hiši, v ka- 
teri je imel v I. nadstropju prijetno, svetlo stanovanje. 
Bil je silno vesel mojega prihoda, jaz pa sem se mu 
čudil, da ga leta prav nič niso postarala. Le lasje na 
temenu so bili bolj redki. Sicer pa je bil tako živahen 
in gibčen, kakor kak mladenič. Delal je ravno priprave 
za izdavanje novega lista „Mira", ki je začetkom 1882. 
leta začel izhajati. Dne 2. febr. mi je z veseljem naznanil, 
da se je 1. štev. „Mira" tiskala v 2000 iztisih, katerih 
ni ne enega več, 2. štev. v 1600 iztisih in da vsak dan 
dohajajo novi naročniki. 

Toda vrnem se zdaj nazaj v leto 1865. 

5. DEŽELNI ZBORI. 

Novembra (11.) so bili sklicani deželni zbori, da 
se izrečejo o septembrskem manifestu. Stara Šmer- 
lingova liberalna, nemškovalno-centralistična stranka, ki 
si je pridevala ime „ustavoverna" (verfahrungstreu), je v 
vseh zborih, kjer je imela večino, se izrekla za febru- 
arsko ustavo in proti nameravani novi vladni sistemi, 
v prvi vrsti štajerski deželni zbor, kjer je ponemčeni 
Blagotinšek-Kaiserfeld utemeljeval dotično adreso na ce- 
sarja. Odgovarjala sta mu Razlag in Herman, ki sta se 

13 

izrekla za federalistično osnovo Avstrije in proti dualizmu. 
Z ustavoverci jo je potegnil tudi državni pravdnik Wa- 
ser, poslanec ptujskega mesta. Belcredi je vendar imel 
toliko poguma, da je Waserja suspendiral od službe in 
ga pridelil kot svetovavca višjemu deželnemu sodišču. 
Silen hrup med ustavoverci! Ta edini energični čin 
Belcredijev je vsaj malo preplašil uradnike, kar se je 
pokazalo v kranjskem dež. zboru. Tam je bil dr. Blei- 
weis nasvetoval zaupnico grofu Belcrediju, toda njegov 
predlog je bil odklonjen s 17 proti 11 glasom. Med 
onimi 17 je bilo vseh šest uradnikov poslancev. Toda 
vsi ti so, ko je pozneje šlo za adreso grofa Auersperga, 
obrnili plašč in proti njej glasovali, tako da ni bila 
sprejeta. 

Proti onim na slovenskem Štajerju izvoljenim po- 
slancem, ki so glasovali z ustavoverci, smo skovali ne- 
zaupnice in povsod nabirali podpise med ljudstvom. 
Za slov.-bistriški okraj sem jaz to delo prevzel, ter najel 
par agitatorjev, ki so ob nedeljah po krčmah znane 
kmete, posebno župane morali pridobivati za podpis. 
Ko jih je že precej bilo podpisalo, smo poslali ne- 
zaupnico dež. zboru. 

Nato so tudi nasprotniki izkušali podpise dobi- 
vati za zaupnico. Neki pohajač je hodil po krčmah in 
nadlegoval kmete, da naj podpišejo. Zaveden kmet je 
prišel to meni povedat in vprašat, kako se naj iznebijo 
tega sitneža. Rečem mu: „Če vam ne da miru, vze- 
mite polo in jo raztrgajte!" 

To se je res v Limavšekovi krčmi zgodilo, raztr- 
gana pola pa je bila poslana v deželni zbor, kjer jo 
je kazal poslanec, ki mu je bila namenjena, kot dokaz 
posirovelosti slovenskega ljudstva. 

S tem činom smo končali 1865. leto. 

LETO 1866. 

1. PRED VOJSKO. MINISTRSTVO BELCREDIJEVO. 

Nerad jemljem v roke pero in nerad se vglab- 
Ijam v spomine tega nesrečnega leta. Ne zaradi ne- 
srečne avstro-pruske vojske. Zmaga pruska je enkrat 
za vselej konec storila stremljenju po prvenstvu v Nem- 
čiji in pričakovali smo, da bo Avstrija vendar spozna- 
vala svoj pravi poklic, biti pravična vsem svojim na- 
rodom, tudi slovanskim po številu najmočnejšim. Pa 
varali smo se. Cesarski manifest z dne 20. septembra 1865, 
ki smo ga pozdravljali z najlepšo nado za prihodnost, 
se je končal z besedami: „Odprta je pot". Res odprta 
je bila pot, a zasedli so jo Madžari in Nemci, Slovani 
pa so se potisnili v trnje in nikjer niso našli in še zdaj 
ne nahajajo zavetja, da bi se mogli mirno razvijati na 
narodnem, kulturnem in gospodarskem polju. Toda kaj 
pomaga tarnati, trudimo se in delajmo in uverjen sem 
v globini svoje duše, da pride slovanski dan, če ga 
tudi jaz ne doživim. 

Začetkom leta sicer nič hudega ni kazalo. Dan 
za dnevom smo pričakovali kakšnega odločnega ko- 
raka grofa Belcredija, na katerega smo še vedno za- 
upno gledali, pa vse je šlo naprej po starem izvože- 
nem birokratskem tiru. 

Dva dogodka začetkom leta sta nam bila po godu. 
Pri nameščanju novih odvetnikov so bili mesca janu- 
arja imenovani dr. Janko Se rne C za Kozje, dr. Pavlic 
za Velikovec in dr. Josip Tonkli za Kanal na Go- 
riškem. Dne 1. februarja je bila v mariborski čitalnici 
lepa beseda v slovo Serncu in Pavlicu, h kateri sva se 
tudi peljala jaz in notar Ratej. Obžalovali smo vsi, 

da izgubimo iz Maribora taka dva delavna rodoljuba, 
pa se spet radovali, da postaneta samostalna in prideta 
v kraje, kjer je treba narodnega dela, posebno na Ko- 
roškem, kamor je prišel dr. Pavlic. 

Dr. Pavlic je bil jako ljubezniv in simpatičen 
mož, in se je kmalu udomačil v Velikovcu, kjer si je 
kupil hišo in je imel dobre dohodke. Trudil se je za na- 
rodno stvar in bi sčasoma bil dosegel lepe uspehe, da 
ni v najkrepkejši moški dobi že 1. 1876. po kratki bo- 
lezni umrl. Proti njegovemu imenovanju so se nape- 
njali koroški Nemci, pa niso nič opravili. Njegovo hišo 
je po smrti kupil prost Serajnik in ko je družba sv. Ci- 
rila in Metoda sklenila v Velikovcu ustanoviti slovensko 
šolo, sem se 1. 1892. peljal jo ogledavat. Da se dogo- 
vorim zaradi cene, moral sem v Tinje h g. proštu, pa 
se nisva mogla pogoditi, ker je držal hišo previsoko 
v ceni. 

Ko že govorim o tem starosti koroških Slovencev, 
naj povem o svojem prvem in poslednjem sestanku 
ž njim. Vstopivši na dvorišče proštije, videl sem na 
klopi ob vratih sedečega sivolasega gospoda bosono- 
gega. Razveselil se je, ko sem se mu predstavil, in 
takoj mi je začel praviti, da se ravna po Kneippovih 
naukih in da se le temu zahvaljuje za svoje zdravje 
vzlic visoki starosti. Bil je že v osemdesetih, pa krepko 
stopal, krepko govoril in dober tek imel. V njegovi 
spalnici je stala z vodo napolnjena banja in pravil mi 
je, da vsako noč o polnočnem času se gre kopat v 
banjo, potem pa dobro zaspi. Pri obedu smo pili vino 
iz znanih štajerskih goric pri Prihovi, kjer je njegov 
nečak za nadučitelja. Moral sem v Tinjah prenočiti; 
drugi dan me je pa njegov kaplan, ki mu je tudi bil 
sorodnik, spremljal do bližnje železniške postaje ob 
Dravi. 

S slovenskimi odvetniki v Velikovcu pa nimamo 
sreče. Za dr. Pavlicem se je tam naselil dr. M e s n e r. 
Tudi ž njim sem se takrat seznanil, ko sem se mudil 
v Velikovcu. Bil je poštena, pa bolj pohlevna duša. V 
narodnostni boj se ni vtikal, pa se zanimal za vsa na- 
rodna podjetja. Imel je Nemko za ženo in to ga je 
zadržavalo, da ni postopal aktivno. Pa ne samo to. 
Bil je tudi rahlega zdravja in takrat, ko sva skupaj 
sedela na vrtu neke tamošnje krčme, sem uvidel, da 
se ga je lotila jetika, za katero je par let pozneje 
umrl. 

Drugi za nas štajerske Slovence ugodni dogodek 
začetkom 1. 1866. je bil ukaz deželne vlade na vse c. kr. 
okrajne urade Spodnjega Štajerja z dne 20. februarija, 
ki se je glasil (po besedilu objavljenem od mene v 
„Slovencu" št. 20. 1. 1866.): 

„ Št. 303. Ker je znano načelo, po katerem se 
vlada ravna, da se vsi narodi enako branijo 
in ohranijo in po kterem se je c. kr. pravdno mi- 
nistrstvo ravnalo v svojem ukazu od 15. marca 1862. 
št. 1865, ki je pri sodnijskih oddelkih okrajnih uradov 
slovenskemu jeziku njegovo pravico dalo, moram c. k. 
okrajnemu uradu v spomin klicati načelo, da naj se 
tam, kjer to zahtevajo jezične razmere ali 
pa žele stranke, pri političnih oddelkih c. kr. urad- 
nikov zapisniki in raz p ra ve pišejo v sloven- 
ske m jeziku in da se tudi uradniški odpravki (Aus- 
fertigungen) narejajo v tem jeziku. Bar. Mecsery." 

To je bil prvi čin Belcredijeve vlade nam Slo- 
vencem v korist, pa tudi zadnji. 

Ker ta ukaz nikoli ni bil preklican, je še tudi 
zdaj veljaven in se štajerski Slovenci lahko nanj skli- 
cujejo. Da so se takrat birokrati malo menili za ta 
ukaz in da jih zaradi tega višje oblasti niso hudo gle- 

dale, to je tista žalostna pesem, ki se tudi še dandanes 
poje. Nasprotno, še v nemilost je padel, kdor je res 
tako vesten in pogumen bil, da je izvrševal ta ukaz. 

Februarja in marca so zborovali deželni zbori in 
se je veliko govorilo o februarski ustavi in septembr- 
skem manifestu. V štajerskem sta edina Herman in 
Razlag zagovarjala federalistično stališče, sicer sta pa 
Kaiserfeld in Rechbauer ustanovila neko avtonomi- 
stično stranko, ki je bila za večje pravice deželnih 
zborov. 

Koncem marca se je začelo govoriti o preteči 
vojski s Prusijo. Nam pač ni bilo razumljivo, zakaj 
da bi se Avstrija poprijela s Prusijo. Vladni in ofici- 
ozni časniki so pa poudarjali, da gre za veljavo Avstrije 
v nemški zvezi, za njeno čast in mogočnost. Sploh so 
časniki, posebno slovanski svarili in svarili, ne se spuš- 
čati v tako strašen boj. Kajti znano je bilo, da se je 
Prusija vsa ta leta oboroževala, da ima vsled občne 
vojaške dolžnosti številnejšo armado z boljšim orožjem, 
kakor mi. Vse svarjenje ni nič pomagalo, tem manj, 
ker je Bismarck naši diplomaciji take limanice nastavil, 
da jim ni druzega preostalo, kakor odločiti se za vojsko, 
kar pa se je zgodilo šele sredi junija. 



2. SHOD V MARIBORU. 

Začetkom leta se še nikomur sanjalo ni, da bomo 
tekom leta zapleteni v tako strašno vojsko. 

Začeli smo torej se pripravljati za volitve v de- 
želne zbore, katerim je potekla doba koncem tega leta. 
Dogovorili smo se v Mariboru, da se naj skliče shod 
zaupnih mož iz vsega slov. Štajerja in določili smo, da 
bodi shod na Jožefovo, jaz pa sem razpošiljal vabila. 

Shod se je vršil ob mnogobrojni udeležbi, posebno iz 
Savinjske doline, Hermana pa ni bilo. 

Herman mi je 11. marca odgovoril, da ne more 
priti, ker se, razen v deželni zbor, nikamor ne sme ga- 
niti. Izkušnje v Gradcu so ga pa potrdile v njegovem 
prepričanju, da za Spodnji Štajer je rešitev le 
v ločitvi od Gradca. Obširno popisuje strankarsko 
ravnanje nemške večine in nasvetuje, da se naj očitno 
izrečemo za terjatev, 

a) da Spodnji Štajer dobi vsaj posebni deželni 
odbor, kakor Trident na Tirolskem, 

b) da se Spodnji Štajer podredi namestništvu v 
Ljubljani ali vsaj dobi poseben oddelek štajerskega 
namestništva. 

c) da se pri graškem nadsodišču napravi slo- 
venski senat. 

Pri tem shodu smo postavili osrednji volilni odbor 
za Spodnji Štajer, ki bi imel 24 udov in razpadal v 
6 odsekov, za vsak volilni okraj eden. Ti odseki se naj 
pomnože s 15 do 20 možmi. Posvetovali smo se že tudi 
o kandidatih. Za mariborski okraj, ki je bil najnevar- 
nejši in katerega dobiti smo imeli le malo upanja, na- 
govarjali so vsi Dominkuša in mene, da naj pre- 
vzameva kandidaturi. Oba sva se branila, posebno 
Dominkuš, ki je poudarjal, da še slovenski dobro go- 
voriti ne zna in bi ne mogel stopiti pred volilce. Tudi 
pisarna mu ne dopušča, da bi jo zapustil za časa zbo- 
rovanja. Mene je sicer obradostilo vseobčno zaupanje, 
a za zdravnika, ki nima namestnika, je še teže, za- 
pustiti svoje mesto. A tako dolgo so vsi silili v mene, 
da sem se vdal. Sklep zaradi druge kandidature smo 
odložili na poznejši čas. Meni so pa na tihem naložili, 
da naj pridobim Dominkuša. 

Nadalje smo sklenili, da izdamo knjižico, v ka- 
teri bi razvili svoj program in poročali o delovanju 
Hermana in Razlaga v dež. zboru. Meni se je naložilo, 
da spišem knjižico. 

Potem smo sklenili, napraviti monster-peti- 
cijo naravnost do cesarja in v njej povedati vse 
naše težnje ter prositi odpomoči. 

Končno smo si vsi navzočni dali besedo, da ti 
naši sklepi ostanejo tajni ter se o njih ne sme po- 
ročati v nobenem časniku. 

Pa kaj se zgodi? V Einspielerjevem „Slovencu" 
z dne 19. maja je bilo v dopisu it Spodnjega Štajerja 
vse razglašeno. Ker se je od več strani meni očitalo, 
da sem jaz to storil, sem pisal Einspielerju prav osorno 
in zahteval, da v prihodnjem listu naznani, da dotičnega 
dopisa ni prejel od mene. 

Na to mi je odgovoril 24. maja v daljšem pismu, 
ki ga tu objavljam, ker jasno osvetljuje tisto dobo: 

„Slavni rodoljub! Preljubi moj prijatelj! Molčal 
si že skoraj 3 mesce, da od tebe, ki si poprej tako 
marljivo dopisoval, nisem dobil črtice. Obmolknil je 
tudi D. Trstenjak, B. Raič itd. in „Slovenec" je sa- 
motež delal. Kaj bi bil jaz reva začel, ako bi bil jel „Slo- 
venca" trikrat na teden izdajati, ko imam že zdaj ž 
njim posla, da je predosti. — Molčal si in hvala Bogu, 
danes prinese pošta spet nekaj od tebe in še celo z 
rokopisom, — pa moje veselje splava po vodi in se 
izpremeni v veliko žalost, ko prebravši tvoje vrstice 
spoznam, da si razžaljen in mi nalagaš nalogo, katera 
„Slovencu" ne bode na čast in srečo. Vendar bi bil 
že včeraj rad storil tvojo voljo in že danes, (25. maja) 
bi stale tvoje besede v „Slovencu", pa ni mi bilo več 
mogoče. Od 5—6. ure zvečer je „Slovenec" že tiskan vsak 
vtorek in petek; tako je bilo tudi 24. maja. Potrpi vsaj 

do prihodnje srede, pa tega mi ne bodeš jemal za zlo, 
da nekatere prav bodeče in za mene sramotilne besede 
izostanejo. Vem, da ti ni za to, mene žaliti in osra- 
motiti, temveč edino le za to, da svet zve, da ti tega 
nisi poslal na beli dan. Res ne vem, kako je mogoče, 
da je ta novica, kakor čutim iz tvojega 'dopisa, vas 
Štajerce tako hudo razdražila. Očitno povem, da sem 
mislil premišljeno, politično in pošteno 
ravnati. 

Stari pregovor pravi: „Kuj železo, dokler je vroče"! 
in zdaj je tisti čas, ko je vlada v sili in zadregi in 
voljna dajati s polnimi rokami, kajti potrebuje nas, 
V ta namen sem tudi napisal: „Dajte in se vam bo 
dalo". Tudi dogodbe učijo, da je res taka. Ali nisi bral, 
kaj je Belcredi v Ljubljano pisal zastran šolske urav- 
nave? Ali nisi bral, kaj je cesar odgovoril zastran vo- 
lilnega reda na Češkem? Ali nisi bral, kaj je cesar 
dovolil zastran Rudolfove železnice našemu deželnemu 
odboru? Zatorej ropotajo tudi vsi narodi. Kako pišejo 
^poljski časniki, naj se jim dovoli dvorni kancelar itd.! 
Kako navijajo češki in moravski časniki nemško vpra- 
šanje, kako navijajo „Slovenec", „Novice", „Danica" 
naše zadeve! Glejte, to me je dognalo, da sem spustil 
to novico na beli dan ravno ob pravem času. Vem, 
da se niste zbrali in pogovarjali in sklepali, da se vse 
dene pod klop, temveč, da se kaj doseže in zato je 
zdaj čas. Da nisem bil volje, koga kompromitirati, 
denuncirati, oškodovati, priča mi to, da imam to reč 
že skoraj shranjeno 3 mesce med rokopisi, pa sem 
molčal, kot miš, da je prišel čas, ki se mi dozdeva 
najpripravniši. Nekaj ste pa grešili tudi sami Štajerci, 
ker niste dali slišati vsaj meni trohice ne, bal sem 
se, da vsa ta preimenitna reč ne zaspi in da se ne 
zamudi najboljša priložnost. Kdaj jo pa mislite vladi 

predložiti? Po vojski? Ako zmagamo, bode pela spet 
nemška palica, da bode joj. Le berite uradne časnike, 
zakaj da se Avstrija vojskuje. Ako pa izgubimo, ne 
bode vojske skoraj konec in Bog večni ve, kaj in kako. 

Dregniti sem tudi vas hotel, da se spravite tudi 
vi na noge in spustite svojo prošnjo. Dalje sem 
tudi Korošce hotel zdramiti in jim reči: Glejte, kako 
delajo bratje na Štajerskem, delajmo tudi mi tako! 
V smislu so to novico sprejeli tudi vsi nam prijazni 
časniki in tudi rodoljubi naši na Koroškem — boš že 
bral v „Slovencu" — Nemcev pa in nasprotnih čas- 
nikov nam se ni niti bati niti se jim prilizovati. Pod- 
pirali nas nikoli ne bodo! — 

Zatorej odpusti mi ti in vsi drugi rodoljubi, da 
sem storil tako — v najboljšem namenu, in prosim, da 
malo časa potrpite. Saj je tudi dr. Sernec vse imel proti 
sebi, zdaj pa vendar vsi pravimo, da njegova ni bila 
bosa. Mirno pričakujem dobe, ko bode še marsikdo 
rekel: Andrej je vendar le prav imel. 

Sicer pa povem, da je urednik prava sirota. Škof 
Vidmar preti, da bode Božiču* ustavil penzijo, škof naš 
preti meni, da me bode dejal ob službo in vse; drugi 
pa očitajo, da je „Slovenec" ultramontanski!!! Vlada 
mi odbija mojo prošnjo za rehabilitacijo, ker sem star 
šuntar in puntar, odbija nam prošnjo za tiskarnico, ker 
jaz za njo stojim, — drugi pa spet očitajo, da smo 
reakcionarji, farji itd. Povem ti, prijatelj, to je huda in 
grenka, in ako ne bi imel domoljubja na cente, bi že 
davno bil vse na kljuko obesil; kajti zraven vseh teh 
sitnosti' še — izguba na denarju." 

Dotična izjava je bila v prihodnjem „Slovencu". 
Odslej so priprave za vojsko in vojska sama vso po- 

* Božič, duhoven v pokoju, je pomagal pri »Slovencu" in 
bil podpisan kot odgovorni urednik. 

zornost nase obračale ter me odtegnile od publicistič- 
nega sodelovanja. 



3. VESELICA V RUŠAH. HLEB IN GRIZOLT. 

Dasi je bila vojska pred durmi, je vendar mari- 
borska čitalnica napravila narodno veselico v Rušah, 
h kateri me je povabil Šuman s pismom 22./V. 1866: 

»Dragi dohtare! V nedeljo 27. t. m. bode naša či- 
talnica napravila izhod v Ruše. Mi smo si v svesti, da 
se ti tudi udeležiš tega izhoda, posebno ker so Ruše 
tudi mestice za Te in Tvoje delovanje. Imaš tukaj Gri- 
zolta, ki je na čelu nekemu čitalničnemu društvu, ki 
je v Rušah in šteje 12 članov. Tukaj imaš priložnost, 
da se s tem možem osebno seznaniš. — Potem bode 
mala besedica pri Glazerju. — Da bi nam bilo samo 
za zabavo, bi tudi letos lahko šli v Frauheim, kjer bi 
se nam gotovo najbolje godilo, ali mi gremo dalje, da 
naj slovenski svet spozna, da dramimo, in ta namen 
moraš podpirati. 15. julija pojdemo potem v Jarenino. 
Septembra, ko so dijaki še prosti in ljudski učitelji že 
prosti, pa bomo mariborska in ptujska čitalnica napra- 
vili veliko besedo pri sv. Lenartu. Kadar pa naši vojaki 
zmagajo, bode nam še morda priložnost za večo be- 
sedo v Mariboru; dokler so pa stvari tako dvomljive, 
ni nič storiti." 

Peljal sem se v Ruše in prav dobro smo se imeli 
v starodavnih Rušah in na pohorskem Smolniku. Tukaj 
sem se seznanil z Grizoltom in Hlebom; oba sta bila 
velika posestnika in poštena narodnjaka, ki sta pri vseh 
viharnih volitvah v Mariboru trdno ko pohorska gra- 
nitna skala stala na naši strani. Žal, da oba nista do- 
čakala višje starosti. 

O Hlebovi smrti sem slišal 1885. I, ko sem na- 
pravil izlet preko Pohorja skozi Smolnik, Činžat in 
Marijo v Puščavi v Sv. Lorenc. Odtod smo šli drugo 
jutro spet nazaj na Pohorje in sicer naravnost do vrha, 
na Pesek in Brd. Tu vodi navzgor strma cesta, na 
kateri je pred nami se pomikal prazen voz, ki sta ga 
vlekla konja. Spustim se v pogovor s hlapcem in on 
mi pravi, da je služil pri Hlebu. Vprašam ga, ali Hleb 
še živi. Odgovori, da je že davno mrtev in pristavi: 

nTo je bilo čudno." 

»Kaj je bilo čudno?" 

In hlapec pripoveduje: »Tisti dan sva nosila deske 
v Ruše. Tam jih zloživa in Hleb naroči bokal vina in 
reče: „Le pij, saj danes ti ga zadnjikrat plačam." Jaz 
sem ga začudeno gledal. Odpeljala sva se domov. Tam 
sem konje postavil v hlev in potem me Hleb pokliče 
v klet in mi ponuja vina: „Le pij, danes ti ga dam 
piti zadnjikrat." Še bolj sem se začudil, ker si nisem 
mogel misliti, zakaj tako govori. Vrnem se v hlev, pa 
ni poteklo četrt ure, ko slišim silno kričanje v hiši. 
Letim gledat in vidim v hiši ležečega gospodarja mrtvega, 
gospodinjo pa ihtečo zraven njega klečečo. Pozneje so 
mi pravili, da je Hleb, ko je stopil v hišo, se potožil, 
da mu slabo prihaja, zgrudil se na tla in izdihnil." 

„Ali je bil bolan?" 

„Ne da bi se kedaj bil pritožil. Zdravniki so po- 
tem pravili, da je pri srcu imel neko bolezen." 

O takih slučajih predslutnje smrti sem večkrat 
slišal, in kdor se zanima za take mistične pojave člo- 
veške duše, najde mnogo navedenih v dotični literaturi. 

Tačas sta v Rušah in Smolniku Grizolt in Hleb 
bila v najkrepkejši moški dobi in nas pozdravljala v 
navdušenih napitnicah. 

4. AVSTRO -PRUSKA VOJSKA. 

V tem času so se že neštevilne trume vojakov 
pomikale proti severu in jugu in prošlo je vse upanje, 
da se prepir s Prusijo poravna.mirnim potom. Bismarck 
je, kakor pred nemško-francosko vojsko, tako zvijačno 
zapletel stvari, da je Avstrija morala, ako ni htela sra- 
motno odjenjati, se spustiti v krvavi boj. Ker pa je 
denarno stanje bilo silno slabo, je tmančni minister 
denar jemal od nacionalne banke. Sicer se je pa raz- 
širila govorica, da bo cesarska rodbina iz svojega pre- 
moženja podarila 200 milijonov gold. za vojaške stroške. 
To je seveda bila prazna govorica, ki so jo pa celo 
časniki, na pr. „ Slovenec", prinašali. 

Sredi junija je bil na vogalih nabit cesarski ma- 
nifest, naznanjajoč, da se je vojska Prusiji napovedala. 
Ljudje so ga brali, pa niso mogli razumeti, zakaj se spu- 
ščamo v boj zaradi Šlezviga in ohranjenja nemške 
zveze. 

Zmage nad Italijani smo se veselili. Da smo pod- 
legli pri Kraljevem gradcu, nas ni žalostilo. S tem je 
vsaj za vselej Avstrija bila izključena iz nesrečne nemške 
zveze. 

5. PRIPRAVE ZA DEŽELNOZBORSKE VOLITVE. 

Zdaj so spet na prvo mesto stopile zamotane 
notranje razmere. Madžari so čedalje bolj se naprej po- 
rivali in Deak jim je stopil na čelo. Belcredi je izkušal 
ohraniti celoto države, pa njegov vpliv je ginil in moral 
je gledati, kako se čedalje bolj razvija Avstriji pogubni 
dualizem. 

Jaz sem začel spisavati knjižico, kakor mi je 
bilo naročeno, in nisem imel časa dopisovati „S!o- 

vencu". A tu se je oglasil Andrej s pismom od 21. av- 
gusta : 

»Preljubi moj prijatelj ! Mislil bi lahko, da sem 
te s tem razžalil in od „Slovenca" odpodil, ker sem 
vaš celjski shod svetu naznanil. Pa temu vendar ni 
taka. Že od prvih dni meseca marca nisem več prejel 
od tebe nobenega dopisa, sestavek o vašem zboru 
pa je stal v „Slov." menda meseca maja. In tudi potem 
si še poslal sestavek o veselici v Rušah. Odkod torej 
to, da tako prav po mišje molčiš — ti in stari štajerski 
rodoljubi — mi je čisto nezapopadljivo; neki dopis mi 
je celo došel in naznanjal, da ste vi Štajerci zaprisegli 
»Slovenca* umoriti.*) Pa tega nisem nikoli verjel in 
le žalostno premišljeval, kaj početi? Sklenil sem to le: 
Čisto sam sem »Slovenca" na noge spravil, sam ga 
hočem tudi na nogah držati, dokler le en krajcar v 
žepu cinglja. Dobra in čista volja Slovencem — bratom 
svojim — pomagati, mi ne bode pošla nikoli; ali mi 
pa ne poteče duševna in finančna moč, to je prav v 
božjih rokah in v rokah — slovenskih rodoljubov. Pa 
nosim v srcu svojem trdno zaupanje, da me ne zapusti 
niti Bog niti rodoljubi. 

Bog sam je z nami; vse je šlo narobe in drugači, 
kakor so zakleti nasprotniki naši mislili in želeli: Avstrija 
je prosta nemških in italijanskih spon in mora postati 
po sili prava Avstrija, pravična tudi nam Slovanom. 
Za to Avstrijo sem trdno stal in pa še bom delal, za- 
torej sem pustil »Draupost", ki trobi v nemški rog, 
akoravno imam škodo, da jo bom čutil vse svoje 
žive dni. 

Tudi rodoljubi naši me ne bodo zapustili, saj se 
oglašajo naročniki tako, da hodi »Slovenca" že 650 

♦) Kdo je Andreju to raco natvezel, mi ni znano. 

iztisov po svetu. Pa začel bi rad »Slovenca" v večej 
in lepšej obliki po trikrat na teden na svetlo dajati. 
Pa ne že koj pri priči, temuč proti koncu tekočega 
leta. Dozdeva se mi, da nastopi zdaj imenitna in od- 
ločilna doba, treba bode torej napenjati vse žile in 
delati na vso sapo. Pa kako in po katerem kopitu? 
Ali se bomo držali starega programa ali bomo kaj 
premenili? Rad bi delal v duhu vseh rodoljubov, za- 
torej potrebujem pomoči od vseh strani. Neizrečeno 
mi bos torej ustregel, ako mi naznaniš, kako je s tvojo 
knjigo, v kateri boš program naš in delovanje naših 
poslancev razlagal prostemu ljudstvu. Kar je tiskanega, 
pošlji mi — lepo prosim — brez odloga; kajti od 
vseh strani me naganjajo, naj pišem kaj o naši po- 
litiki. Za gotovo vem; da so nas na Dunaju zbrani 
Slovani pozabili in prepustili Nemcem. Zatorej se pi- 
sari o nemški skupini, k kateri bi spadali tudi mi. 
Poljaci, Čehi, Hrvatje so skrbeli za se, nas pa pustili 
na cedilu. Trda pojde za notranje-avstrijansko skupino, 
ter trša, ko se bodo deželni zbori še prašali in o tem 
sklepali. Vi in mi smo gotovo izgubljeni, Nemci bodo 
vlekli k Nemcem. Kaj storiti v tej sili in potrebi? Ta 
nevarnost je za nas tem večja, ker so med nami za 
narodne skupine marsikateri rodoljubi. Treba bi bilo, 
da se enkrat skorej snidemo in složimo, kaj početi. 
Napravi kak shod in povabi znane rodoljube iz vseh 
dežel. Kar so delali drugi Slovani na Dunaju, kaj bi 
tega ne smeli storiti, postavim v Celju, Mariboru, ali 
v Ljubljani ali kje drugod? 

Časi so grozno imenitni — so odločilni, zatorej 
— ljubi moj! — proč vse, kar je nekaj mesecev 
motilo vzajemno in prijateljsko delovanje: Složno, 
složno! 



208 

Razveseli me skorej in piši mi, da bom vedel v 
„ Slovencu" zastran novih zadev in okolščin uvodne 
članke pisati. 

Srčno te pozdravljam in v duhu lepo poljubim! 
Ves tvoj stari prijatelj 

And. Einspieler. 
V Celovcu, 21./V11L 1866. 
Srčen pozdrav tudi g. Rateju!! Živili vsi Bistričani!*' 

Izgovarjal sem se, da imam opraviti s svojo knji- 
žico in obljubil spet dopisovati, kar sem tudi storil. 

In zdaj smo spet začeli sestavljati programe in o 
njih pisati. Einspieler je pričel začetkom septembra 
^.Slovenca" s člankom: „Naš program po vojski" in 
dohajali so od raznih rodoljubov dopisi o programu. 
Oglasil sem se tudi jaz in zahteval zedinjeno Slo- 
venijo. Ker se je tačas tu in tam govorilo, da misli 
vlada Kranjsko, Goriško, Trst in Istro zložiti v eno de- 
želo z enim deželnim zborom, naj bi tej skupini še tudi 
priložila slovenski Štajer in slovensko Koroško. Nemška 
skupina pa naj bi obsegala vse nemške dežele in nemški 
del Štajerskega in Koroškega. — 

Zedinjena Slovenija! to je tisti ideal, po katerem 
smo stremili takrat in stremimo še tudi danes, saj človek 
mora imeti kak ideal, če tudi ve, da ga ne doseže. 

6. KNJIŽICA ^SLOVENCI, KAJ ČEMO?" 

Koncem septembra sem bil izgotovil rokopis 
knjižice, kateri sem dal naslov: \,Slovenci, kaj čemo?" 
Poslal sem rokopis v Ljubljano Luki Svetcu, da ga 
pregleda in potem da v tisk. Odgovoril mi je s pismom 
30. septembra: 

»Dragi prijatelj! Tvojo brošurico sem dobil danes. 
Pred ko mogoče se usedem ter jo pregledam. Zdaj naj 
ti pa povem to, da smo se predvčeranjim spet nekateri 
sešli pri g. Šventnerju, ter smo sklenili, da bomo po- 
sebno gledali »Slovenca", naš edini politični list, ko- 
likor koli mogoče razširiti. Postavili smo tukaj ljudi, 
ki bodo po Ljubljani naročnike nabirali, ob enem se 
pa obrnemo tudi do znanih rodoljubov na deželi, da 
bodo to isto delali po deželi. Jaz mislim tudi dopi- 
sovalni (Correspodenz-) klub organizirati tako, da se 
več nas obveže, redovito in po dogovoru dopisovati 
vsem časnikom, ki nas zastopajo. Ali ne bi vi enako 
ravnali na Štajerskem ? Jaz pišem tudi g. dr. Tonkliju, 
da bi nas tudi na Goriškem posnemali. Zakaj preživo 
sem se prepričal o našem shodu, kako zelo ham še 
pomanjkuje pravega političnega izobraženja. Po mojej 
misli je bila prav nejasnost političnih nazorov kriva, 
da se nismo mogli dorazumeti; mnogo je pa tudi kriva 
plašljivost nekaterih naših gospodov, ki se preveč boje 
kazenskih §§. Moje misli so jim bile preradikalne. 
Laže je res in varneje, svoje misli lepo v srci skrivati, 
in k večemu o priliki jih razodeti na skrivnem kakemu 
dobremu prijatelju, nego očitno stopiti ž njimi pred 
svet; ali prašam, doklej pridemo s tako politiko? Od 
koga se bo učilo naše ljudstvo srčnosti in politične 
delavnosti, če so vodje strahljivci? Zdaj pa še nekaj 
Tebi. V današnjem »Slovencu" berem dva sestavka o 
našem političnem programu. Eden je od Savine — ne- 
mara od Tebe; drugi od Bož. Raiča. Oba se vjemata 
čisto z mojimi mislimi. 

Ti si mi v svojem zadnjem listu pisal: Mi Šta- 
jerci smo zdaj vsi le za narodno skupino in zoper vsako 
drugo napravo posebno tudi zoper Ilirijo. Tudi to se 
vjema popolnoma z menoj. Prašam tedaj, zakaj me Ti 

14 

in Raič nista podpirala, kakor Terstenjak in Herman? 
Prašam zakaj? Te vsaj niso naši tukajšnji politikarji 
preobrnili? Saj menda si videl, da niso bili nič pri- 
pravljeni, in pobijali so moj program, ne ker so kaj 
boljšega vedeli, ampak nekaj iz boječnosti in nejasnosti, 
in nekaj kakor zato, ker ni od njih bil. Vsekakor te 
prosim, razodeni mi odkritosrčno in obširno, zakaj sta 
se vidva z Raičem tako vedla, potem kaj zdaj misliš 
in kaj Štajerci sploh rek6. Za trdno pričakujem kmalu 
odgovora. Jaz bom svoje misli zdaj po »Novicah" raz- 
glasil; v prvih že pride prvi članek; to seveda bolj 
lojalno, da se kdo ne prestraši. 
Srčno te pozdravlja 

Tvoj Svete C." 

Svetec mi je rokopis vrnil s pismom 24./X. in 
ker so v tem pismu plastično slikane tačasne razmere 
v ljubljanskih prvaških krogih, ga tu objavljam do- 
slovno : 

„ Dragi prijatelj! Tvojo brošurico, ki si jo poslal, 
sem prebral, in jo pošiljam spet nazaj. Ne zameri, da 
sem tako počasen. Mnogi nenadjani opravki so me 
silili, da sem moral odkladati. Tvoje delce bode Slo- 
vencem gotovo prav po godi, ne morebiti, kakor si 
mislil, toliko prostemu ljudstvu, ker je vendar za kmeta 
nekaj previsoko, ampak sploh vsakemu, ki se hoče ob 
kratkem podučiti o naših politiških razmerah. Zatorej 
le srčno naprej! V jezikoslovnem oziru bi sicer še 
marsikaj bilo popraviti treba; zatorej mora brošurica 
pred natisom še vsekakor kakemu slovničarju v pest 
priti; morebiti bi se tudi ta ali ona partija še kaj do- 
polniti ali prikrajšati dala; pa to bi se šele na svršetku 
dela določiti dalo. Pa če izide tudi, kakršna je zdaj 
— to se ve, da brez slovniških pogreškov — bode bro- 

šurica imela svojo vrednost in gotovo mnogo pripo- 
mogla razgnati politiško temo, ki še dobro na debelo 
leži po slovenski zemlji. Ako boš še kacega pregle- 
dovalca potreboval, posebno po dovršenem delu in če 
ne najdeš boljega, sem ti jaz zopet na ponudbo in 
upam, da te drugokrat srečneje poslužim. 

Kar mi pišeš o Vašem shodu v Celju 18. nov., 
jaz bom pri volji udeležiti se, kakor lani; samo bi moral 
jaz na tanko vedeti, da pridete skupaj. Lani je bil tudi 
shod napovedan, pa je potlej sam Herman prišel. 
Tudi moram vedeti, katero uro in kje? Pač prav bi 
bilo, da bi spet kaj skupnega dogovorili. Torej na tanko 
mi odpiši, jaz pridem. Da v »Novicah" nič več od 
mojega programa ne stoji, to so Ti posebne okoljščine. 
Naši ljubljanski prvaki so narodnemu pravu in zlasti 
južnoslovenski skupini še zmeraj nasprotniki, posebno 
dr. Costa; pa tudi dr. Toman. Dr. Bleiweis je bolj boječ 
ko nasproten. Te okoljščine so storile, da se mi je 
Bleiweis pri mojem tretjem sestavku, ki je hotel raz- 
kladati, po kteri poti bi se dal doseči na narodni pod- 
lagi osnovani program, na enkrat uprl, ter ga ni hotel 
več sprejeti v »Novice". Costa ga je bil pa še bolj 
zbegal s tem, da mu je ne vem koliko hudodelstev in 
pregreškov v sestavku našel. Enih 14 dni sem se po- 
gajal z Bleiweisom; predelal sem mu bil celo še enkrat 
ves sestavek, in popravil vse, kar se mu je le količkaj 
spotikljivo videlo, in nazadnje ga še ni hotel sprejeti. 
Tako sem bil prisiljen svoj spis poslati »Slovencu" ki 
ga, kakor mi g. Einspieler ravno danes piše, prinese 
nekako danes teden, ker ima dva druga sestavka v 
istem smislu pripravljena, ki prideta pred, in potlej moj, 
kakor sklep. Težave, ki se narodnemu programu na 
pot stavijo, so, kakor vidiš, velikanske. Ne samo cen- 
tralistični, dualistični in avtonomistični organi, temveč 

tudi tisti, ki bi ga imeli najbolj podpirati, njemu na- 
sproti delajo. Vzrokov tega krivih je več in to: po- 
vršnost, ker si mnogi domišljujejo, da politična vednost 
sama ob sebi pride, brez učenja, branja in premišlje- 
vanja, pa zato mislijo, da če ve človek par fraz, 
da je to že dovolj; drugo je neka čudna občutljivost 
nekaterih naših ljudi, ki so vsemu nasprotni, kar ni 
najpred iz njihove glave prišlo; in zadnjič manjka nam 
še jako politične zrelosti. Ideja združenja vseh južno- 
slovenskih plemen v eno celoto je velika, ter potrebuje 
velicega sklepa, velike odvažnosti, živega delovanja, a 
naše misli, po dozdanjih nemilih okoljščinah tako zre- 
jene, so majhne in plašljive, tako, da nas je one ideje 
strah, čeravno ne moremo tajiti, da je popolnoma 
naravna, in južnim Slovenom, ako hočejo živeti, a ne 
samo životariti, neogibno potrebna. Odtod prihajajo vsi 
tisti izgovori: „To je idealno, nepraktično, za to še ni 
čas, mi smo vsi te misli, da, da, to je naš zadnji cilj 
in konec, ali zdaj še ne" itd. Ali meni se ravno taki 
ljudje zdijo pravi idealisti in nepraktični ljudje, ki me- 
nijo, da se bo stvar tolike pomembe in važnosti 
sama ob sebi naredila, v tem ko bodo oni križem roke 
držali in spali. Ko bi bil Cavour ali Bismarck — si 
licet magna componere parvis, — . pred nekoliko leti 
svoj sklep razodel, stavim, da bi bila večina Nemcev 
in Italijanov zakričala: To je nemogoče, to je ideal! 
— Srčnost, previdnost, delavnost vse premaga. Vidiš, 
kako prijazen odziv nahajajo naše narodne ideje po 
celem jugu — v Zagrebu, Belgradu, Zadru. Med Čehi 
je samo „Politika" od konca nekaj nasprotovala; ali 
kar sem ji jaz pojasnil naše okoljščine (glej list 1 1. oktobra 
t. 1. iz Ljubljane), je tiho. Ta ideja je zdrava in naravna, 
zato le srčno naprej! Zdaj, ko je prosta pot, ali pa 
nikoli! 

Ti praviš, da bi bilo dobro še enkrat dobičke 
združenja na tanko razložiti. To se zgodi. Glavno je 
pa to: v sedanjih okoljščinah nas imajo Nemci in Ita- 
lijani v svoji oblasti, ker imajo v deželnih zborih ve- 
čino, ter ne potrebujejo nič ko nemškutarskega ministra, 
pa bi storili z nami, kar bi hoteli. Mi raztrgani, raz- 
drobljeni, nesložni, kakor smo, ne bi se mogli nič 
braniti. 

Potem, kar se tiče narodnega razvitka, mi ostanemo 
berači, dokler bomo v sedanjih okoljščinah, zato ker 
nimamo niti od države niti od dežele podpore pričakovati; 
a to kar sami po dobrovoljnih žrtvah storimo, je vedno 
le beračija. 

Zadnje, kar se pa očitno ne sme povedati, ko bi 
se velikonemške misli kedaj uresničile, in bi se Bismarcku 
posrečilo zjediniti vse Nemce, mi pridemo naravnost pod 
Frankfurt, ako se prej od Nemcev ne razločimo, kakor 
so prišli zdaj benečanski Slovenci pod Italijo. Zakaj v 
takem primerljaju bi nas le narodnost mogla oteti nem- 
škega potopa; naša jasna, določna, z južnimi Sloveni 
v zvezi stoječa narodnost bi dobila zagovornike med 
Francozi in Rusi, in Nemci sami bi morali spoštovati 
določno narodnost po svojem narodnem načelu. Ako 
pa vse ostane, ko je, in posebno naša narodnost na 
pol mrtva, naše zemljišče na kosce med druge razde- 
ljeno — prašam, kdo se bo za nas poganjal? Zgodo- 
vina pojde brez nas na dnevni red! 

To. so moje misli. Ali že sem preveč raztegnil 
svoje čečkanje, zato naj bo za danes sklep. 

Bodi srčno pozdravljen! 

Tvoj zvesti 

26./X. 1866. Svete C." 

Iz tega zanimivega in jako poučnega pisma se 
vidi, kake jasne nazore je imel Svetec o slovenski in 
splošni politiki. Dr. J. Bleiweis torej ni pretiral, ko se 
je o priliki izrazil, da je »Svetec kristalizovana 
slovenska pamet". 

Rokopis sem kmalu na to dovršil in ga poslal 
Svetcu, ki ga je v jezikoslovnem oziru popravil in 
izročil v tisk. Dal sem natiskati 1000 izvodov, ki so 
se razposlali mesca januarja 1867. 1. našim zaupnim 
možem, da so jih brezplačno delili po deželi. 

Shod smo sklicali na 10. dan novembra v Celje 
in tu smo končno določili vse kandidature. 



7. DR. PRELOG IN „SLOV. GOSPODAR". 

Pri shodu v Celju smo se tudi pogovarjali o 
ustanovitvi popularnega tednika za prosto ljudstvo na 
Štajerskem, ker so tu „Novice" premalo bile razširjene. 
Dr. Prelog je bil pripravljen tak list uredovati, na- 
tančneje o tem sklepati se je prepustilo mariborskim 
rodoljubom. 

K posvetovanju v Mariboru, h kateremu so me 
poklicali, nisem utegnil priti. Torej mi je dr. P r e 1 o g 
25./XIL pisal, kaj so sklenili zaradi lista, in da bo iz 
početka le 2 krat na mesec izhajal. Nagovarjal me je, 
naj spišem program, da ga dajo natisniti in ga raz- 
pošljejo. „Če bi mogoče bilo, da dobimo 200 do 300 
bralcev, bomo mogli izhajati, če ne, bo zaspal. — Če ti 
je mogoče, dojdi sem ; to bi skoraj najbolje bilo. Mene 
so 23. t. m. žalibog za čitalničnega predsednika izvolili" 
— pred njim je bil Šuman predsednik — »branil sem 
se, kar je največ bilo mogoče, vse vendar nič ni po- 
magalo; ne vem kako bo šlo — imam preveč drugih 

poslov! Kar 
bo mogoče, 
bom gotovo 
storil, če mi 
Bog da zdrav- 
je. Na novega 
leta dan bomo 
gotovo v Ptuju 
igrali „Črnega 
Petra" — to 
burkico je dr. 
Prelog bil pre- 
stavil in uredil 
za gledališče 
— „16. janu- 
arja pa v Ma- 
riboru pri ve- 
liki besedi na 
častSlomšeku. 
Z Bogom 
ostani, blago- 
slavlja te s 
svojo kapu- 
cinsko brado tvoj brat 

25./Xn. 1866. dr. Prelog." 

Njegovi želji, da spišem program in vabilo na 
naročbo, sem ugodil in mu vse še pred koncem leta 
poslal. 

Dr. Prelog je bil eden tistih skromnih, a zanesljivih 
rodoljubov, ki se nikjer niso naprej rinili, a vestno 
opravljali vsako jim naloženo narodno delo. Bil je 
praktičen zdravnik v Mariboru z ne preobilo prakso. 
Toliko je vendar prislužil, da se je pošteno preživil. 
Leta 1863. je na svoj račun dal napraviti porcelanske 

majolike z napisom: „Mar i bor. 1863." Naročil jih je 
bil 200 in jih večinoma prodal po 2 gld. Ko sem ga 
1. 1866. obiskal v njegovem stanovanju, jih je le še 
kakih 10 imel. 

Leta 1864. je izdal knjigo »Makrobiotika", ki se 
je srečno vsa razprodala. Pri volitvah za deželni zbor 
1. 1867. smo tudi njega kandidirali v Ljutomeru, kjer je 
bil enoglasno izvoljen. Sam humoristične ' narave je 
tudi v igrah prevzemal humoristične uloge in vzbujal 
veselje in smeh v občinstvu. »Slov. Gospodarja" je leta 
1871. prodal katol. tiskovnemu društvu v Mariboru baje 
za 1000 gld., ker je list tačas že bil aktiven. 

Umrl je 1. 1872. v Mariboru. — 



8. BEUST, MINISTER VNANJIH DEL. 

V notranji politiki se je obzorje čedalje bolj tem- 
nilo za avstrijske Slovane. Že oktobra se je začel 
imenovati Beust, bivši saksonski minister, hud na- 
sprotnik Bismarckov, pa po svojih zmožnostih nevreden, 
da bi črevlje razvezal temu najsilnejšemu nemškemu 
državniku. Saksonski kralj, intimni prijatelj našega ce- 
sarja, ga je priporočal in Beust si je res znal pridobiti 
tako zaupanje v najvišjih krogih, da je na občno za- 
čudenje bil koncem oktobra imenovan za ministra 
vnanjih del. Neki nemški list je pisal po tem imeno- 
vanju: „Če bo Beust ravno tako delal v Avstriji, kakor 
je na Saksonskem, sme ga Prusija že naprej vesela biti." 

Beust pa se ni omejil na vnanje stvari, posegal 
je v notranjo politiko Avstrije in ta človek, ki so mu 
avstrijske razmere doslej bile popolnoma neznane, je 
s svojo nesrečno roko cesarstvo razdrapal v dve polo- 
vici: ustanovil je pogubni dualizem. Preko glave 

Belcredija je obravnaval z Madžari, vozaril se v Pešto, 
kjer so precej spoznali njegovo plitvost in ničemurnost, 
ga častili in slavili, dokler ga niso ujeli v svoje mreže. 
Koncem novembra se je že vedelo, da dobe Madžari 
svoje ministrstvo in koncem leta je bil dualizem gotov, 
Slovani pa izročeni na milost in nemilost Madžarom 
na Ogrskem, Nemcem pa tostran Litave. 

Na tem deželni zbori, ki so zborovali mesca de- 
cembra, niso mogli ničesar izpremeniti. Bilo je v vseh 
veliko govorov centralističnih, dualističnih in federali- 
stičnih, pa mlatili so vsi prazno slamo. Odločilno be- 
sedo je imel ogrski zbor in ta je dosegel vse, kar je želel. 

9. STRITAR IN JURČIČ. 

Na literarnem polju seje prikazala v tem letu 
nova svetla zvezda, ki nam sveti še zdaj — Josip 
Stritar. Mesca marca je bilo v časnikih vabilo na 
naročbo za »Klasje iz domačih logov", ki ga namera- 
vata izdajati Jurčič in Stritar. Jurčič je. bil že 
znan pisatelj po svojih povestih v „Cvetju" Janežičevem 
in v knjigah Mohorjeve družbe. „Deseti brat" je ravno 
tačas izhajal v »Cvetju". Manj znan je bil Stritar, 
ki je šele dve leti pozneje izdal »Mladiko" in 1869. 1. 
svoje pesmi. V »Klasju" da bodeta začela s Prešernom. 
Tu sem se spomnil tiste knjižice, ki sem jo dobil v 
Kranju od trgovca Kilarja in sem jo že omenil. Pisal sem 
torej Stritarju in mu poslal knjižico v pregled. 

Odgovoril mi je s pismom 13./ IV. 1866., ki ga tu 
celega objavim, ker veje iz njega ves duh Stritarjev. 
Osebno sem ga videl in se ž njim seznanil šele pri 
Prešernovi slavnosti 1872. 1. 

Pisal mi pa je: 

»Blagorodni 
gospod ! 

Narprej Vas 
moram prositi 
odpuščanja, 
da Vam tako 
dolgo nisem 
odgovoril. 
Ravno danes 
sem poslal 
zadnji del svo- 
jega rokopisa 
o Preširnu v 
natis. 

Kako me 
je razveselilo 
Vaše Ijubez- 
njivo pismo, in 
kar ste mi po- 
slali ž njim, 
Vam ne mo- 
rem dopove- 
dati; prvič, ker 
vidim, da tudi 
Vi čestite in ljubite našega Preširna tako, kakor je 
vreden; saj morda veste kako malo ga, žalibog, do 
zdaj še naši ljudje čislajo in poznajo; akoravno je 
on morebiti edina naša last, s ktero se smemo po 
pravici ponašati. Drugič pa me je veselilo tudi to, da 
ste popolnoma umeli pomen in namen našega novega 
početja. Malo časa je še preteklo, kar je bil razglašen 
naš program, malo priložnosti sem imel poslušati, kaj 
ljudje mislijo in govore o njem ; vendar pa mi je mar- 
sikaj že prišlo na uho, kar mi kaže, da naši rojaki 

niso te reči 
umeli in spre- 
jeli tako, kakor 
sva izdatelja 
želela, in da 
tudi ne bo 
našla podpore, 
kakoršne je, 

po mojem 
srčnem pre- 
pričanji, vred- 
na. Da se tu 
ne govori o 
materijalnem 
dobičku, mi 
boste pač ver- 
jeli. 

Dragi go- 
spod! Iz Va- 
šega pisma že 
sem posnel, 

da tudi Vi 
sprevidite, če- 
sa nam je po- 
treba — žalibog — da se to še tako sploh ni spo- 
znalo. — 

Po dozdajni poti se ne bo nikamor prišlo, vsaj 
tje ne, kamor želi v resnici omikan, domoroden 
in pošten človek. Kaj nas v našem napredovanji nar- 
bolj ovira, ste v svojem pismu dovolj jasno in očito 
povedali. To pa ni sama ovira; druga je še, ki more- 
biti ni menj nevarna. Berite naše časnike! Kaj se v 
njih hvali? Vse vprek! Zrno in pleve, klasje in slama! 
Posebno pa je vse izvrstno, kar se piše in govori pod 

mogočno egido naših prvakov. Velik, slaven do- 
morodec in pisavec je, kdor je v njihovo bratovšino 
zapisan. Zunaj te bratovšine, te cerkve in občine svet- 
nikov ni izveflčanja. — 

To trnjevo ograjo predreti, po novi boljši poti na- 
ravnost se bližati svojemu namenu — izobraževati narod 
po tirjatvah zdajnega časa, po načelu prave omike, prave 
liberalnosti — brez vsih stranskih, samopridnih name- 
nov, pokazati narodu, kaj je dozdaj storil na literarnem 
polju, dokazati mu, kaj je dobro, kaj slabo, in zakaj 
— to je v kratkem namen našega novega početja. 

Želtiti bi bilo, da bi se posebno mladost, in sploh 
vsi, kterim je v resnici mar omika našega ubogega, za- 
tiranega naroda, posebno pa priprostega ljudstva, zbrali 
in združili krog tega bandera — majhna pa navdušena 
truma ! 

Seveda se vpraša, ali sva ravno midva moža, 
vredna, da se hodi za nama. Midva sva gotovo zadnja, 
ki bi kaj tacega trdila. To pa vendar smeva reči, da 
volja najna je dobra, čista, nesamopridna — in magnis 
voluisse sat est! 

Pa saj to se tu ne vpraša — zdaj je priložnost, 
če je ta zamujena, bog ve kdaj se zopet prikaže druga! 

Znano Vam je, gospod, da veliko reči se pri nas 
dozdaj še tiskati ni moglo, ni smelo — spomnite se samo 
Levstikove „affaire" ! — posebno pa, kar je bilo pošte- 
nega, pametnega, zdravega. Zdaj je dana priložnost, da 
se tiska vse, kar ima kaj prave literarne veljave, naj bo 
ortodoks — pravoslavno ali pa ne. 

Toda, predolgo Vas morebiti že mudim — človek 
rad govori, čegar mu je polno srce, zlasti pa s takim, 
ki ga ume! — 

Poslano knjigo sem prejel — kakor dragoceno 
svetinjo — akoravno imam malo časa, prebral sem jo 

že dvakrat, dasiravno so mi pesmi večidel že znane. — 
Roka se mi je tresla, ko sem knjigo prvič prebirati jel, 
zdaj pa zdaj sem mislil bom ktero njegovo zagledal 
— žalibog! pustiti moramo pač sladko upanje, da bi 
še kaj našli Preširnovega. Jaz vsaj sem prepričan^ 
kakor poznam tiste ljudi, da Preširnova zapuščina 
je zgorela na oltarji fanatizma — strašna misel, — miseU 
ki človeka — pa nikar se ne jezimo, bodimo hvaležni 
in veseli, da imamo vsaj to, položimo roko na srce 
in spoznajmo, da še tega nismo vredni. 

»Prišel je med svoje, pa ga niso spoznali!" — 
Prosim Vas, dragi gospod, če Vam ni posebna sila, 
dovolite mi, da obdržim še nekoliko časa Vašo knjigo; 
koristna mi bo v izdaji Vodnikovi in tudi narodnih pesem. 

Žal mi je, da mi je prepozno prišla, da bi jo bil 
mogel porabiti v Preširnovem spisu. 

Zdaj pa še srčno hvalo Vam, gosp. doktor, za 
Vašo prijaznost — Vam in Vašim prijateljem, ki se tako 
prijazno spominjajo našega početja. Da bi ga podpirali 
po svoji moči, tega Vas pač ne bom še prosil, saj mi 
je tega porok Vaše pismo in Vaše ime. 

Z bogom torej, in bog živi Vas in vse poštene 
može, kterim je v resnici mar blagor slovenskega 
naroda! 

Vaš hvaležni 

Stritar." 

Na Dunaju 11. /IV. 1866. 

»Klasje", žal, nam je prineslo le Prešerna, potem 
pa je založnik, knjigar Wagner na kant prišel in kar 
je še bilo neprodanih knjig in nevezanih pol, prevzel 
je knjigovez Ničman, ki je leta in leta prodajal to Pre- 
šernovo izdajo, da se je vse čudilo, odkod toliko iztisov. 
Trdilo se je, da je Ničman dal pri Blazniku tiskati pole,, 
katerih je manjkalo in tako sčasom celega Prešerna. 

10. ZASEBNI DOGODKI. 

Naj še omenim iz tega leta, da sem v »Slovencu" 
opisal v nekem podlistku mesca oktobra Slovensko Bi- 
strico in tam pravim: „Naš dekan Dr. in oba kaplana 
niso naročeni na noben slovenski list in niso ne udje 
»Matice** in tudi ne družbeniki Mohorjeve družbe. Po- 
svetnih udov pa ima Matica v našem mestu 14, med 
temi je 6 meščanov, 3 uradniki, 2 učitelja, en notar in 
en doktor zdravilstva. »Slovenec** prihaja v naše mesto 
v 5, »Novice** v 4 iztisih, »Glasnik** ima 4, »Klasje** 
pa 7 naročnikov.** — In dandanes 1. 1904 — ? 

Kot vesten kronist naj še tudi zabeležim neko za 
mojo osebo znamenito stvar. Decembra je bilo na pro- 
stovoljni dražbi prodano vinogradno posestvo v Visolah, 
kjer zdaj na svoje stare dni bivam. Moj oče se je pri- 
peljal iz Šoštanja in kupil za mene to posestvo, ker 
si jaz s svojo prakso pač nisem mogel kaj prihraniti, 
tem manj, ker sem se vozaril po agitacijskih potih, kadar 
so le dopuščale moje finance. 

To posestvo je nekdaj pripadalo minoritom, ki so 
imeli v Slov. Bistrici svoj samostan zraven mestne cerkve. 
Oni so menda dali sezidati klet, nad katero je videti še v 
rdečih črkah letnica 1725. V vinogradu so zasadili same 
žlahtne trte, ki še zdaj rode »pohorsko zlato kapljo", 
ker jih še ni ugonobila požrešna trtna uš. In kadar jih 
bo, rodile bodo ameriške trte, ki jih že zasajamo. 



VIL 

LETO 1867. 

1. DEŽELNOZBORSKE VOLITVE. 

Prav imenitno leto za Slovence! V tem letu so 
prvikrat kot političen faktor stopili v javnost. Pri de- 

želnozborskih volitvah so v vseh slovenskih pokrajinah 
zmagali slovenski kandidatje na silno začudenje starih 
naših narodnih nasprotnikov Nemcev in Lahov. Posebno 
sijajne so bile zmage na Kranjskem in Štajerskem, pa 
tudi na Goriškem in v tržaški okolici so bili izvoljeni 
Slovenci. 

Prvi smo v boj šli štajerski Slovenci. Volitve so 
bile nepričakovano naglo razpisane, v kmetskih občinah 
že na dan 21. januarja. Torej smo se morali požuriti z 
agitacijo. Moja brošura se je šele začela tiskati v Ljub- 
ljani v Egerjevi tiskarni. Ker je obsegala 5 tiskovnih 
pol, morali so tam noč in dan delati, da so jo do 
10. januarja dokončali in začeli razpošiljati. 

9. januarja smo imeli shod v Mariboru, da redi- 
giramo oklic do volivcev. Kandidate smo že poprej bili 
določili. Le dr. Dominkuš se je zmerom branil in le 
po dolgem prigovarjanju se vdal. A pri njegovi mehki 
naravi se je bilo bati vsak čas, da se spet odpove. 
Dogovorila sva se, da se snideva pri njegovem vino- 
gradu v Zgornji Polskavi zaradi oklica in programa za 
mariborski okraj. 

Pripeljal se je res par dni pozneje in tuhtala sva, 
kaj hočeva povedati in obetati volivcem. Najbolj koč- 
ljivo vprašanje je že takrat bilo šolsko in tu smo mo- 
rali z ozirom na še malo razvito narodno zavednost 
izreči, da ne mislimo nemščine popolnem izbacniti 
iz ljudske šole, vendar da se more le v materinskem 
jeziku uspešno poučevati. Oklic je bil slovenski in 
nemški, kakor tudi plakati, kar se je vse v Gradcu na- 
tiskalo, da nam je prišlo še o pravem času v roke. 

Za druge okraje se nismo bali, za mariborski pa 
smo imeli prav malo upanja, ker so tudi Nemci in 
nemčurji začeli hudo agitirati za svoja kandidata, ma- 
riborskega župana Tapeinerja in graščaka Feyrerja na 

Hausambacherju. V slov.-bistriškem okraju je za mene 
po volitvi volilnih itiož še precej dobro kazalo, manj 
za Dominkuša, ker so ljudje imeli predsodke proti 
advokatom. Tudi proti Hermanu se je strastno agitiralo. 

Štiri dni pred volitvijo je mariborska čitalnica na- 
pravila večjo narodno slavnost v Kartinovi dvorani, ki 
je bila prav dobro obiskana. Tu smo se menili tudi za 
mesta, ali naj bi postavili kandidate. Za Celje je okrožne 
sodnije svetnik Pesarič že bil prevzel kandidaturo. Za 
Ptuj smo nagovarjali profesorja Šumana. Branil se 
je, končno mi je dejal: „Če boš ti izvoljen v maribor- 
skem okraju, potem prevzamem kandidaturo za Ptuj". 
Iz Šent Lenarta so poročali, da dobro stoji, za mariborsko 
okolico pa je bilo slabo. 



2. DOMINIK ČOLNIK. 

V šentlenartskem okraju je tačas bil najvplivnejši 
in najagilnejši mož veleposestnik Dominik Č o 1 n i k 
pri sv. Benediktu, kateremu naj posvetim tukaj nekoliko 
vrstic, kajti njemu smo se imeli najbolj zahvaliti, da se 
je narodna ideja v Slovenskih goricah tako ukrepila. 
Podedoval je po svojem očetu veliko posestvo, se tudi 
bogato oženil; to ga pa je zapeljalo, da si je sezidal 
poslopje graščini podobno in se bolj vedel kakor kak 
gospod, nego kakor kmetski posestnik. Peljal se je 
dostikrat v Maribor in tako je pošel denar in končno 
so se mu nakupičili dolgovi, da se mu je na starejša 
leta prodalo posestvo. On pa se je moral preživiti kot 
živinski zdravnik, v kolikor se je v tej stroki bil izučil 
v mladosti v ljubljanski podkovski šoli, kamor ga je 
oče bil poslal. 

Pri mariborskih veselicah sem ga vselej videl in 
vabil me je, naj ga pridem obiskat na njegovem domu, 
kar pa zaradi oddaljenosti nisem nikoli utegnil. Slišal 
sem pa, da je bil črezmerno gostoljuben in da je v po- 
čitnicah vse polno dijakov imel v hiši, tudi drugih ob- 
iskovavcev mnogo, kar kaže spominska knjiga, v 
katero so se vsi zapisavali. Hrani se v župnišču pri 
sv, Benediktu. 

Čolnik je bil mož krepke postave, inteligenten, in 
se je zlasti zanimal za vinogradništvo in sadjarstvo.' 
Priganjal nas je, da naj vendar ustanovimo popularen 
list za kmetsko ljudstvo, in ko je 1. 1867. začel izhajati 
„Slov. Gospodar", mu je bil priden sodelavec. Nosil 
je surko in tudi jaz sem si jo 1. 1867. naročil, kakor 
sploh mnogi mlajši narodnjaki. 

L. 1893. je umrl. Padel je, ko je ponoči prišel 
domov, skozi slučajno odprta kletna vrata in se smrtno 
poškodoval. 

Leta 1867. pa je bil na vrhuncu svoje slave in 
mogočnosti. Pri veselici dne 16. januarja nam je že po- 
vedal, da se smemo zanašati na Slovenske gorice in 
to se je tudi obistinilo. 



3. VOLITEV V MARIBORU. 

Z Dominkušem sem pa imel še velike sitnobe. 
Dva dni pred volitvijo mi pošlje pismo iz Maribora, 
da on kandidature nikakor ne prevzame. Kaj zdaj po- 
četi? Programi in oklici so bili že razposlani, vsaka 
izprememba nemogoča. Torej se na to odpoved nisem 
oziral in dal povsod nabiti plakate. Upal sem, da ga 
že spet pregovorim, ker se on trdni na njega vplivajoči 
tuji volji ni mogel ustavljati. To svojo slabost je sam 

15 

priznal. Ko sem nekdaj omenil, da po Schoppenhauerju 
imajo otroci voljo od očeta, inteligenco pa od matere, 
vzdihnil je: »Potem moji otroci ne bodo imeli volje". 

Naš oklic do volivcev, v katerem smo priporočali 
kandidate za kmetske občine na Spodnjem Štajerju, je 
bil šele 19. januarja, torej dva dni pred volitvijo, raz- 
glašen v ^Slovencu", v „Slov. Gospodarju" pa v nje- 
govi prvi številki 16. januarja. Naj se tu ohranijo imena 
tistih zaupnih mož, ki so podpisali ta oklic. Bili so: 
»Dr. St. Kočevar in Fr. Kapus v Celju, Ivan Žuža v 
Grižah, Fr. Grobelnik v Žalcu, Fr. Šentak na Vranskem, 
dr. Fr. Bratkovič, J. Horjak v Laškem trgu, Mat. Goričar 
v Mozirju, dr. G. Ipavec v Šent Jurju, prof. J. $uman, 
Bož. Raič, Fr. Divjak v Framu, D. Grizolt v Smolniku, 
Fr. Ratej, P. Limavšek v Slov. Bistrici, dr. J. Muršec v 
Gradcu, S. Knez, notar v Šent Lenartu, D. Čolnik v 
Drvanji, dr. A. Klemenčič v Ljutomeru, J. Razlag v Ra- 
doslavcih, dr. A. Magdič v Ormožu, F. Jančar v Negovi, 
J. Sch6nwetter, notar v Ptuju, dr. J. Vošnjak, prost v 
Ptuju, J. Žurman pri sv. Trojici, dr. J. Sernec v Kozjem, 
A. Pirnat v Golčah, Fr. Vošnjak v Šoštanju, dr. J. Men- 
cinger v Brežicah, J. Šetinc v Bukšeku, J. Vivod v Šent 
Vidu". 

Pomenljivo je in značilno za duhovniške razmere 
v Mariboru pod Stepišnikom, da oklica nobeden mnogih 
mariborskih duhovnih gospodov ni hotel podpisati, tudi 
nobeden iz celega mariborskega volilnega okraja. Pač 
pa so oklic podpisali starosta graških Slovencev Muršec, 
ptujski prost Vošnjak, dekan Klemenčič v Ljutomeru in 
Bož. Raič. 

Na večer pred volitvijo smo sklenili napraviti ve- 
selico na čast slovenskim volivcem. Najeli smo Karti- 
novo dvorano, v kateri se je drugi dan vršila volitev. 
Ker smo se pa bali nevabljenih hujskačev, bil je vstop 

dovoljen le proti vstopnicam in to smo pametno ukre- 
nili. 20. januarja opoldne pa je začelo snežiti in bril 
je mrzel veter, ko smo se odpeljali iz Slovenske Bi- 
strice v Maribor. Z menoj v vozu sta bila Ratej in Že- 
leznikar, ki je prejšnje leto bil vstopil v Ratejevo pi- 
sarno. Na drugih vozovih so se peljali pohorski vo- 
livci. Ko pridemo proti večeru v Maribor, sva šla z Ra- 
tejem k Dominkušu, ki se je vendar dal pregovoriti, da 
je šel z nama v Kartinovo dvorano. Tam smo našli 
že mnogo volivcev iz Slovenskih goric in bistriškega 
okraja. Predsednik čitalnice prof. Šuman je v krepkem 
govoru priporočal kandidata, na kar sem jaz razlagal 
naš program in je tudi dr. Dominkuš nekaj kratkega 
govoril. Bilo je že zbranih kakih 70 večinoma zanes- 
ljivih mož, vendar še ne tretjina vseh volivcev. 

Prenočevala sva z Ratejem v Dominkuševi pi- 
sarni, kjer je gospa za naju dala pripraviti postelji. 
Ker sem bil truden, sem hitro zaspal in se šele proti 
jutru zbudil. Ratej se je začudil, da sem mogel tako 
mirno spati pred tako imenitnim dnevom. 

„Če propadeš — " 

„Pa propadem in ostanem, kar sem bil, narodni 
agitator". 

Tista noč je bila prav mrzla, sneg je na debelo 
ležal po ulicah in Lovro Stepišnik, ki je tudi prišel 
agitirat in ni vedel po noči, kje dobiti prenočišča, je 
skoro zmrznil. K sreči ga je na ulici srečal Železnikar 
ter ga spravil s seboj pod streho v Rapočevi gostilni 

V jutro se je z vlakom pripeljalo iz Gradca še 
nekaj dijakov, ki so s seboj prinesli program, ki je bil 
šele prejšnji dan dotiskan. Hiteli smo na volišče. Pri- 
hajalo je zmerom več volivcev, pa tudi mnogo agita- 
torjev obeh strank, ki so obdelavah volivce. Prišli so 
zdaj tudi nasprotni kandidati in okrajni glavar. Dvo- 

-I 15* 

rana je bila polna ljudi, ker je imel vsak prost vstop. 
Nekateri so stali po klopeh in mizah, vsi radovedni, 
kako se bo vršila volitev. Naša stranka je bila tako 
previdna, da smo se že prejšnji večer zmenili, koga 
voliti v volilno komisijo. To smo storili po nasvetu 
mariborskega notarja, drja. F. Rateja, ki je tačas se 
začel zanimati za narodno delo in bo o njem še govor. 
Ko so naši pri volitvi volilne komisije klicali: 
dr. Ratej, začel je kričati neki dobrorejen mož, ki je 
stal blizu komisarja, s hripavim glasom, da protestuje 
proti volilni pravici dr. Rateja, ker on voli v mestni 
skupini. Ta ded je bil penzionirani stotnik Seidl, 
živeči v Kamcah pri Mariboru, ki je pozneje res si 
pridobil za nekaj let mandat v tem okraju. Čudno, da 
tak hrust, ki je bil videti čisto zdrav in krepak, se je dal 
penzionirati. Toda v vojaški službi to ni nič nenavad- 
nega. Njegov protest ni obveljal, ker je Ratej bil iz- 
voljen za volilnega moža v Leitersbergu. Ko je komi- 
sija, ki je bila medtem sestavljena, se izrekla v tem 
smislu, protestiral je Seidl in pihajoč od jeze odšel. 
Glasovanje se je potem mirno vršilo. Ko je dr. Ratej, 
ki ga je komisija izbrala za predsednika, prvi s krepkim 
glasom izrekel: „Jaz volim dr. DominkuŠa in dr. Voš- 
njaka", so zadoneli „živio"-klici in ta začetek nam je 
privabil nekaj neodločnih volivcev. Prvi je volil mari- 
borski okraj in že tu se je pokazalo, da jaz zmagam, 
a za DominkuŠa je še slabo stalo in do konca je bilo 
dvomljivo, ali bo zmagal. Bistričani^ bilo jih je 45, so 
razen treh vsi za mene glasovali, za DominkuŠa le 25. 
K sreči je ves šentlenartski okraj se izvrstno držal. 
Ob pol dveh je šele glasovanje bilo končano in sva do- 
bila od 188 glasov jaz 123, dr. Dominkuš pa 95, torej 
le en glas nad polovico. Slava in živioklicev ni 
bilo konca. In zdaj smo dobili že tudi telegrame od 

drugih krajev, da so povsod zmagali slovenski kandi- 
datje. To je bilo veselje, ki ga nisem nikoli pri poz- 
nejših volitvah in zmagah tako užival. Hiteli smo tudi 
mi telegrafirat na vse kraje, ker smo vedeli, da po 
vsem Slovenskem so se najbolj zanimali za naš ob- 
mejni okraj. 

Izvoljeni so pa bili zraven Dominkuša in mene v 
Ptuju Herman, v Celju dr. Razlag in Lipold, v 
Brežicah Len ček, v Ljutomeru dr. Prelog in v Slo- 
venjem Gradcu Rak, poslednji proti nasvetovanemu 
dekanu Mešku, pa le pod tem pogojem, da vstopi v 
slovenski klub, kar je tudi storil. Tu je bil poprej po- 
slanec Lohninger, posestnik mislinjskih fužin, ki je go- 
tovo mislil, da bo spet izvoljen. Tla podkapal pa mu 
je dr. M o š e , tačas odvetnik v Slov. Gradcu, s katerim 
sem se leto poprej bil seznanil in ki se je bil obrnil 
na našo narodno stran. 

Nad mariborsko volitvijo občno začudenje in pe- 
nasta jeza v nemških listih! „Tagespost" je slikala v 
groznih barvah, kako smo terorizirali volivce, in med 
drugim pravila, da je cela tropa slovenskih dijakov 
vlačila može, in pritiskala na našo stran, na mizi sredi 
dvorane pa je stal medicinec Šmirmaul z debelo gor- 
jačo (Ziegenhainer) v roki in pretil nasprotnikom. 

Dva dni pozneje je bila volitev v mestih. Peljal 
sem se na predvečer v Ptuj, kamor je tudi prof. Šu- 
man prišel, da se pri volilnem shodu zvečer predstavi. 
Shod je bil v neki dvorani in zbralo se je precej vo- 
livcev iz mesta. Prvi je govoril Waser in seveda so 
mu ploskali. Za njim se je oglasil Šuman. Še dosti 
mirno so ga poslušali. Le ko je začel govoriti o Jugo- 
slovanih in omenil Jelačiča, so mrmrali, a pustili ga 
govoriti do konca. Tačas vsi ti volilni shodi še niso 
bili tako burni, kakor so postali pozneje. Na Ptujčane 

nismo računali, pač pa na Središče, Ljutomer in Ormož. 
Ker je bil tačas le Ptuj volilno mesto, bi se morali 
vnanji volivci pripeljati, a niso prišli in Šuman je dobil 
le 12 glasov. Ko sva se odpeljala iz Ptuja, dejal je 
Šuman, ki je z menoj vred bil precej potrt : „ Več glasov 
sem pa vendar pričakoval". Tudi v Celju smo propali 
s Pesaričem in od te dobe do zdaj (1905) se nam še 
ni posrečilo pridobiti si katero mestno skupino, česar 
je v prvi vrsti krivo nam nasprotno mnogoštevilno 
uradništvo. 



4. VOLITVE NA KRANJSKEM IN DRUGOD. 

Malo dni pozneje, 27. jan., so bile volitve na 
Kranjskem in pokazale svetu, da je Kranjsko čisto 
slovenska dežela. Kajti izvoljeni so bili na kmetih in 
v vseh mestih narodni kandidatje, vse prejšnje neza- 
nesljive osebe pa zavržene. Nekateri teh so našli v 
velikem posestvu pribežališče. Tudi na Goriškem so 
v slovenskih okrajih bili izvoljeni Slovenci, kakor tudi 
v tržaški okolici. 

Torej smo po končanih teh volitvah v resnici se 
smeli veseliti nad pridobljenimi zmagami; le na Ko- 
roškem nam je izpodletelo. Tam je na mesto dežel- 
nega predsednika bil imenovan Kari grof H o h e n - 
wart, ki je bil pozneje tako imeniten v avstrijski zgo- 
dovini. Na volitve sicer ni dosti vplival, pa še tisto 
spomlad je, kakor smo čitali v „Slovencu", na mini- 
strstvo poročal, da na Koroškem ni treba slovenskega 
uradovanja, ker Slovenci sami tega ne žele! 

Najbolj imenitna pa je bila zmaga na Češkem in 
Moravskem in upali smo, da se bodo višji krogi ozi- 
rali na to ter si premislili, preden izroče tujcu Beustu no- 

tranjo uravnavo vsega cesarstva. Pa zmotili smo se. Grof 
Bel čred i je 13. febr. odstopil in Beust je bil ime- 
novan za državnega ministra in ministrskega predsed- 
nika. Zdaj smo videli, kaj nas čaka — dualizem in 
ž njim hegemonija Nemcev nad Slovani tostran, Mad- 
žarov onstran Litave. 

Na dan 18. februarja so bili sklicani vsi deželni 
zbori, da izvolijo poslance v državni zbor, ki bi imel 
nalogo dogovoriti se z ogrskim deželnim zborom o pri- 
hodnji ureditvi države. 



5. ŠTAJERSKI DEŽELNI POSLANEC. (1867. DO 
1876. L.) 

Bil sem torej srečno izvoljen in čutil zadoščenje 
za mnogoletno, napeto delovanje. Pomaknjen sem pa 
bil s tem iz vrst agitatorjev med — recimo — prvake, 
kakor smo jih mi med seboj po Levstikovi iznajdbi 
imenovali. Čutil sem, da začne zdaj za mene vsa druga 
doba in da mi je s poslanstvom naložena ne kaka 
prazna čast, ampak težko breme in velika odgovornost. 
Pričakujejo se uspehi, bodisi na narodnem, bodisi na 
gospodarskem polju. A kako jih doseči? Herman se 
je šest let, dr. Razlag zraven njega dve leti trudil v 
štajerskem deželnem zboru, mnogokrat sta govorila, 
posebno Herman, tehtno, resnično, prepričevalno. 
Nemci so jih poslušali, odgovarjali, pa ni trohice rav- 
nopravnosti niso dovolili Slovencem. Sicer me je to- 
lažilo, da nas bo zdaj osem v zboru, pa tako naiven 
nisem bil, da bi upal, da bi Nemci nam mogli pra- 
vični biti. 

In kakršni so bili tačas, takšni so še zdaj, v po- 
četku novega stoletja, in isti boj, ki smo ga mi bili leto 

za letom v deželnem zboru, bije se tudi še dandanes in 
se bode bil, dokler Nemci sami ne bodo prevideli, da 
le tratijo svoje moči, in da tega, kar si žele, ne morejo 
doseči. Dr. Rechbauer, imenitni nemški vodja in 
nekaj časa predsednik državnega zbora, je 1865. leta 
izrekel: „V petdesetih letih ne bo Slovenca na Štajer- 
skem." No, ko bi zdaj š^ živel, bi videl, da se je zmotil j 
in da nas je blizu toliko, če ne več, kakor pred 50 i 
leti, vzlic tisočinam rojenih Slovencev, ki so se prelevili i 
v nemčurje. Torej ne obupajmo, pride tudi naš dan. 

18. februarja so začeli deželni zbori zborovati. 
Štajerski slovenski poslanci smo se že prejšnji dan 
zbrali v posvetovanje. Herman in jaz sva stanovala 
v hotelu „zur Kaiserkrone", kjer sva se tudi poznejša 
leta utaborjevala. Bilo n<is je osem in sklenili smo, da 
bomo v vseh vprašanjih solidarno postopali. Že smo I 
pozvedeli, da mislijo Nemci mariborsko volitev ovreči. ' 
In res smo v 2. seji — prva je bila samo formalna otvo- ! 
ritev — dobili v roke poročilo o volitvah, po katerem 
se naj vse volitve potrde, le moja in Dominkuševa se 
naj izročita posebnemu odseku v pretres. In tu se je 
vzdignil nemški poslanec dr. Aichmayr, ki je bil tudi 
deželni odbornik, ter zagovarjal takojšnjo potrditev tudi 
te volitve. „ Kajti", dejal je, «ko bi se vsi majhni po- 
greški pri volitvah tako ostro sodili, kakor pri mari- 
borski, bi se moralo 18 volitev ovreči." Pri glasovanju 
je potrjena bila moja volitev, Dominkuševa pa izročena 
dež. odboru, da o njej poroča v prihodnji seji. Aichmayr 
se je pa tako zameril Nemcem, da ga niso več volili 
v deželni odbor. 

Pri volitvi deželnega odbora je dr. Razlag zah- 
teval, da se vsaj eden Slovenec voli v odbor, na kar 
se seveda Nemci niso ozirali Mi smo v kmetski sku- 
pini svoje glasove oddali za Hermana, večino pa je 

dobil Kaiserfeld. Tačas še ni bilo zastopnikov nemške 
klerikalne stranke v zboru. 

V tej seji sem prvokrat slišal govoriti Carne- 
rija. On je bil lastnik graščine Wildhaus nad Mari- 
borom in izvoljen od velikega posestva. Hrom in sključen 
človek s krčevito v stran zavito in pripognjeno glavo 
je izgledal, kakor kak satir. Da je tako telesno bil 
pohabljen, tega je baje bilo krivo, da se je rodil kot 
dvojček s sestro, s katero je bil zrastel, in moral biti 
od nje odrezan. Spisal je nekaj filozofskih razprav in 
slovel kot velik filozof. A kdor si predstavlja filozofa 
kot mirno mislečega in nepristransko sodečega učenjaka, 
je pač moral Carneriju, če je slišal njegove strastne na- 
pade na uboge nas Slovence, odreči vsak čut za pravico 
in resnico. Svoj govor je držal spisan v roki in ga 
čital, kar je proti poslovnemu redu, a pustili so ga 
brati, dasi smo mi Slovenci mu klicali, naj govori, ne 
pa čita. Tudi v državnem zboru pod Taaffejem so ga 
Nemci v ogenj pošiljali prvega pri vsaki budžetni debati. 
Tačas nam je že postal objectum fopabile po svojih 
jeremiadah in dobil je priimek: „Jeremias von Wild- 
haus". Bil je v žlahti z Godelom, pa drug za dru- 
zega nista marala. 

V 4. seji so se volili poslanci v državni zbor. Slo- 
venci smo se dogovorili, da se naj iz naše skupine 
volita Herman in dr. Razlag. To smo Nemcem na- 
znanili, a oni na naš predlog niso se ozirali in izvolili 
so Lenčka in Lipolda. Za tak slučaj smo bili skle- 
nili, da morata izvoljenca se odpovedati. To sta res 
tudi storila. Nastal je velik nemir in Nemci v prvem 
trenotku niso vedeli, kaj storiti. Pretrgali so sejo, da 
se dogovorč in ko se seja spet odpre, nasvetuje 
dr. Stremayr, tačas deželnega sodišča svetnik, da se 
odpoved ne odobri. Jaz sem na to dokazal absurdnost 

tega, da se kdo sili prevzeti kak mandat, in da je smešno, 
koga kakor po odgonu poslati v zbornico. Podpiral me 
je dr. Dominkuš, seveda brez uspeha in Stremavrjev 
predlog je obveljal. 

Lenček in Lipold sta res vstopila v državni 
zbor in v njem ostala, če tudi sta bila zaradi svoje 
nedoslednosti v slovenskih časnikih, posebno v „Slo- 
venskem Gospodarju" večkrat pikana. Oba sta pa 
zmerom ostala zvesta narodnjaka in glasovala, kakor 
je sklenil slovenski klub. 

6. ALOJZIJ LENČEK IN JAN. LIPOLD. 

Lenček je imel lepo posestvo na Blanci ob Savi. 
Železnica prav tik hiše mimo vozi v Zagreb. Kadar sem 
ga obiskal, sem moral izstopiti v Sevnici, ker na Blanci 
ni bilo postaje. In kadar sem prišel, sem bil z veseljem 
sprejet in dobro sem se imel v družbi te poštene in 
ljubeznive rodbine. Po svoji spretnosti in podvzetnosti 
pri stavbah za južno železnico in z lesno trgovino si 
je pomnožil imetje, da je ta hiša zraven Potočinove na 
Zidanem mostu najbolj slovela v celem Posavju. Hišo 
je povečal in moderno uredil, otrokom, dobro zrejenim, 
se je obetala lepa prihodnost. Poslednja leta svojega 
življenja je, žal, na duhu opešal in kmalu umrL 

In spet sem moral jaz kot njegov najstarejši pri- 
jatelj govoriti mu v slovo ob odprtem grobu. Hišna 
blagovitost pa je bila, kakor se dostikrat prigodi, ra- 
zorana po velikih dotah in drugi ljudje zdaj vladajo v 
hiši, v kateri sem marsikatero prijazno uro doživel s 
prijateljem Alojzijem, njegovo pridno in postrežljivo 
ženko in zdravo se razvijajočimi otroki. 

Ko sem se 1901. 1. peljal na Krško k shodu za 
streljanje proti toči in je vlak drdral mimo Blance ter 

sem gledal skozi 
okno na vrt in 
hišo nekdaj Lenč- 
kovo, vzbujali so 
se mi vsi stari 
spomini in težko 
mi je bilo pri 
srcu. 

L i pol d Janez 
je bil iz rodbine 
vMozirju, sloveče 
v časih, ko je 
lesna trgovina še 
cvetela in dona- 
šala blagovitost 
v te kraje. S 
svojo sivo brado, 
obkrožajočo in- 
teligentni obraz, 
je Lipold spo- 
minjal na stare 
patriarhe in bil 
čislan v celi Sa- 
vinjski dolini. Li- 

poldova hiša sredi trga z gostilno je bila zbirališče 
narodne inteligence in tu se je sklepalo, komu izro- 
čiti poslanstvo. Njegov stric je bil Jožef Lipold, 
župnik v Rečici nad Mozirjem, ki je spisal mnogo 
pesmi, deloma objavljenih v Ahacljevi knjigi: »Koroške 
in Štajerske pesmi" in v »Drobtinicah", največ pa ne- 
natisnjenih, zbranih v rokopisu, ki se menda še na- 
haja v lasti Lipoldovih potomcev. 

Lipold je bil do 1. 187 L deželni in državni po- 
slanec in se zmerom korektno vedel. Poslednja leta 




ALOJZIJ LENČEK. 




JAN LIPOLD. 



hiša je tudi prišla v tuje roke, ker pač, 
omenil, le prav redkoma se v mestih 
rodbina vzdrži do tretjega roda. 



svojega živ- 
ljenja je moral 
gledati, da če- 
dalje bolj peša 
lesna trgovina, 
ker je začelo 
pomanjkavati 
lesa in s tem 
tudi pojemati 
prejšnja bla- 
govitost. Ka- 
dar sem mu 
jaz povedal 
svoje pomi- 
sleke proti 
temu tratenju 
z gozdi, mi je 
odgovarjal : 
„Les raste po- 
noči in po- 
dnevi, mi pa 
le podnevi se- 
kamo." 

Lipoldova 
kakor sem že 
in trgih katera 



7. BEUST, ČEHI IN SLOVENCI. 

Belcredi je, še preden so se začeli deželni zbori, 
10. februarja odstopil. Imel je dobro voljo in morda 
bi se mu bilo posrečilo cesarstvu ohraniti celoto, da 
ni vmes prišla nesrečna vojska 1. 1866. Za njega so 

bili le Čehi, Poljaki in Slovenci, proti njemu pa Nemci, 
in Madžari; zato ni mogel izvršiti Svojega programa. Na 
njegovo mesto je prišel Beust, ki je Madžarom vse 
dovolil in tudi Nemcem bil po godu. 

Čehi, opirajoči se na svoje državljansko pravo, so 
se držali oktobrske diplome iz 1. 1860., niso priznavali 
Šmerlingove februarske ustave in niso poslali svojih 
poslancev v državni zbor, ki bi po Šmerlingu moral 
biti širji za vse cesarstvo in ožji za avstrijsko polovico. 
Ker tudi Madžari in Hrvatje se niso hteli udeležiti po- 
svetovanja v širjem zboru, bil je ta zmerom nepopoln. 
Ko bi Čehi in Hrvatje bili vstopili, bi ne bilo prišlo 
tako lahko do dualizma. 

Pasivna politika pa Čehom ni obrodila pričako- 
vanega sadu; hoditi so morali leta in leta po trnjavi 
poti opozicije in pri tem trpeli ogromne materielne škode, 
časnikarstvo pa je stokalo pod krutim preganjanjem 
državnih pravdnikov in sodnikov, ki so obsojali ured- 
nike na mnogoletno ječo in mnogotisočne denarne globe. 
In kaj so dosegli Čehi s svojo pasiviteto, ki so jo uga- 
njali skozi blizu dvajset let? Prav nič! Končno so 
1. 1879. pod Taaffejem vstopili v tisti državni zbor, ki 
so ga ves čas proglašali za nepostavnega. Vstopili so 
sicer s protestom, pa to bi bili tudi 1. 1861. lahko storili 
in s tem prihranili sebi vse velikanske žrtve, vplivali 
pa bi bili na daljnji razvoj notranje politike in na vso 
postavodajo. 

Čehi so vrl narod, a nesrečni politikarji, ki preveč 
računajo s preteklostjo, sedanje dejanske okoliščine pa 
premalo upoštevajo. 

In Čehi so tudi nam Slovencem bili vzor in sicer 
po pravici, kar se tiče njihove vztrajnosti v narodni 
borbi in gospodarskem napredku, v politiki pa smo se 

jim preveč vdali ter s tem njim nič ne koristili, sebi 
pa škodovali. 

Čehi, oziroma federalistična stranka je po volitvah 
1867. 1. imela večino v češkem in moravskem deželnem 
zboru. Namesto da bi, kakor nemške dežele in gališki 
deželni zbor, volili svoje poslance za državni zbor, 
sklepali so obširne adrese na cesarja, v katerih niso 
priznavali pravice državnega zbora sklepati po večini 
glasov. In kaj je storil Beust? Oba zbora sta bila 
razpuščena in pri novih volitvah je vlada tako pritiskala 
na veliko posestvo, da so v njem večino dobili ustavo- 
verci in s tem so Čehi bili potisnjeni v manjšino v 
češkem deželnem zboru in v moravskem so še zdaj v 
manjšini. To je bil torej najhujši taktični pogrešek, 
katerega so pač zelo zakrivili tudi fevdalci z grofi Thun, 
Clam itd. na čelu. 

Kranjski deželni zbor, za katerega so Slovenci 
tako sijajno zmagali, da so si pridobili vse mandate na 
kmetih in v mestih, je po zgledu Čehov tudi za potrebno 
spoznal skovati adreso do cesarja. Sklicaval se je na 
oktobrski diplom in izrekel, da bo poslance v državni 
zbor volil le z nekimi pridržki. Tačas smo vsi odobro- 
vali to postopanje, čeprav je bilo za nas Slovence 
nezmiselno ogrevati se za kake zgodovinske pravice, 
ker po njih nikoli ne moremo doseči slovenske admini- 
strativne skupine. 

Ta adresa pa je tudi za nas Slovence imela hude 
nasledke. Beust je razpustil kranjski deželni zbor in 
pri novih volitvah je vlada prvikrat v boj zoper narodne 
kandidate gnala vse uradnike inpadlajeLjubljana. 
Zdaj je spoznala vlada, kakšno moč pri volitvah ima v 
uradništvu ter od njega odvisnem meščanstvu, in mnogo 
let smo se morali boriti, da smo spet nazaj dobili tiste 
pozicije, ki smo jih imeli po prvih volitvah 1. 1867. Ko 

bi bil tačas deželni zbor kranjski volil brez adrese in 
brez pridržkov, ostal bi bil neizpremenjen celo dobo 
šestih let, ker bi tudi Hohenwart ne imel povoda ga 
razpustiti. Narodna stranka bi se bila v tem času tako 
utrdila, da bi se ne bila mogla potisniti celo v manj- 
šino, kakor se je to zgodilo 1876. leta. Ali kaj pomaga, 
po toči zvoniti ali, kakor zdaj pravimo, streljati? Kar 
nam JQ prisojeno, moramo prebiti in pretrpeti. 

Po drugih volitvah sem pisal Svetcu, naj mi na- 
znani, kaj zdaj mislijo. Odgovoril mi je 7. apr. 1867: 

„Dragi prijatelj ! Ravno sem hotel Tebi pisati, ko 
dobim Tvoj list v roke. Tako sva se v mislih ravno 
srečala. Mi smo včeraj deželni zbor začeli in tudi do- 
končali na veliko jezo nemškutarjem, kateri bi bili radi 
še nekaj odloga imeli, da bi bili še med našo stranko 
propagando delali za deželni odbor in drž. zbor v svojem 
smislu. Pa smo jim mi pot prestrigli. Obrezovo vo- 
litev za Postojno-Lož-Vrhniko smo ovrgli, dr. Zupana 
volitev za Novo mesto je tako pomanjkljiva, da gotovo 
pade. — Lahko bi bili ovrgli volitve za Ljubljano in 
kočevsko mesto, ker ste obe zelo pomanjkljivi, ali mi- 
slili smo si: In medio virtus. V sedanjih silovitih in 
brezpostavnih Beustovih časih kaže bolj po lahko sto- 
pati, da si vsaj deželni zbor ohranimo in da ga ne 
izpostavimo novi nevarnosti. Saj imamo zdaj tako v 
deželnem zboru, pa tudi v kurijah zunaj velikega po- 
sestva odločno večino. En par nemškutarjev več ali 
manj, je vse eno. — Po pismu, ki smo ga dobili od 
dr. Riegerja, da naj se za zdaj na solidarnost ne ozi- 
ramo, ampak da si naj ohranimo večino v deželnem zboru, 
smo volili za državni zbor brez adrese in brez pridržkov 
— molče. Izvoljeni so: grof Coronini, deželni načelnik 
v Salcburgu za veliko posestvo, potem : dr. Lovro Toman, 
dr. Klun, grof Barbo, Lovro Pintar in jaz. Coronini, 

Čeravno vladen človek, naši narodnosti ne bo naspro- 
toval; drugi pa, če Bog da, bomo vsi trdno stali za 
narod kot skala. 

V deželni odbor smo izbrali prejšnje : dr. Bleiweisa, 
dr. Tomana in dr. Costo. Tako imamo tudi v odboru 
večino. Vidiš tedaj, da na Kranjskem strašni vihar, ki 
ga je spustil Beust na nas in ki je v zvezi z nemšku- 
tarijo, birokracijo in policijo — z vsemi poštenimi in 
nepoštenimi sredstvi t. j. s pregovarjanjem, lažjo, stra- 
šenjem, grožnjo, zapeljavanjem, podkupljevanjem itd. itd. 
itd. strašno razsajal po naši deželi, našega naroda ni 
omajal, in da, kjer so narodnjaki padli, niso padli po krivdi 
narodovi, ampak po vladni sili, ki je samovoljno vo- 
lilske imenike preminje\rala, volilce brisala, prihod in 
glasovanje jim zavirala itd. in ki je vrh tega vse, kar 
je uradnega in oficioznega sveta, pod moraš gonila 
k volitvam in silila jih z grožnjo, da drugače službo 
izgube, da so zanjo glasovali. Le tej sili ima vlada 
zahvaliti mali uspeh, ki ga ima. 

Kako se bomo na Dunaji držali, še nismo usta- 
novili. To bo zaviselo od okolščin. Da brez Čehov 
ne moremo veliko, to se tako ve. To je pa gotovo, da 
bomo delali, kar bo koli mogoče za Slovenstvo in za 
federalizem. 

Da nam je Slovencem dnevnika treba, to tudi 
mi živo čutimo in menili smo se še pred novimi vo- 
litvami zastran tega; pa burni časi volitve so nas spet 
od tega premišljevanja odbili. Ali zdaj, ko je vihar 
minul, začnemo spet precej preudarjati, kaj in kako. 
Ko se kaj zmenimo, jaz ti precej oznanim. 

Bodi zdrav! 

Tvoj 

7./IV. 1867. S ve te c." 

To pismo drastično slika, kakšen terorizem je 
zavladal na Kranjskem pod Beustom in njega orga- 
nom, dež. predsednikom Bachom. Za te svoje zasluge 
je Bach še isto leto bil povišan na namestniško mesto 
v Trstu, na Kranjsko pa je prišel baron Konrad. 

Svetčevo zaupanje, da bodo vsi izvoljeni trdno 
stali za narod, se je izjalovilo. Dr. Vinko Klun — svoj 
doktorat si je prisleparil na padovanskem vseučilišču 
— je še tisto leto obrnil plašč po vetru in v zahvalo 
ga je Beust imenoval za sekcijskega svetnika v trgo- 
vinskem ministrstvu. 

Zastran dnevnika pa se je godilo v Ljubljani, 
kakor poprej zastran „Matice". Govorilo in posvetovalo 
se je, a storilo nič in epet smo mi štajerski Slovenci 
se morali lotiti dela. 



8. SLOVENCI IN DRŽAVNI ZBOR. 

Glavno vprašanje pa je zdaj bilo za nas, ali naj 
Lenček in Lipold vstopita v državni zbor ali naj osta- 
neta doma. O tem smo bili različnih misli; jaz, kolikor 
se spominjam, sem bil za to, da ne vstopita, da se 
s tem Čehom dokaže slovenska solidarnost ž njimi. 
Da se reši to preporno vprašanje, sklical se je shod 
staj. slovenskih poslancev in zaupnih mož v Celje na 
12. maj, ker je državni zbor že bil sklican na 15. maj. 
Povabil sem tudi Svetca, da se naj udeleži shoda in 
nam pove mnenje kranjskih poslancev. Odgovoril mi 
je s pismom 7./V.: 

„Dragi prijatelj ! Naš sklep, da pojdemo v državni 
zbor, je trden; zakaj, to sem Ti že zadnjič razložil. Tudi 
ne stoji samo pri nas, ki smo izvoljeni, iti ali ne iti, 
ampak to je sklep našega narodnega kluba. To misel 

16 

smo imeli že v prejšnjem dež. zboru, ki je bil razpuščen, 
in smo že takrat odločili, poslati poslance v drž. zbor, 
samo da smo' ob enem tudi adreso sklenili. Ravno 
tako, kakor Moravci in Tirolci. Te iste misli je bil 
spet zadnji zbor, samo da smo opustili adreso, ker 
smo videli, da bi bila čisto odveč in da bi bila pre- 
drznost, ko bi bili v sedanjih okolščinah svojo s toli- 
kimi težavami in žrtvami pribojevano večino novi ne- 
varnosti izpostavili. Tudi Moravci, ko bi bili zmogli 
in svojemu prvemu sklepu dosledni ostali, bi bili šli. 
Ali da zdaj ne gredo, to je vse drugače. Niti mi ne bi 
šli, da smo v manjšini. Čehi in Moravani zaradi 
tega, da ne gredo, ne bodo nič na slabejem, oni nimajo 
nič več izgubiti. Taka je tudi. pri vas na Štajerskem. 
Ali vaša dva poslanca gresta, ali ne gresta, vaš zbor 
se zavoljo tega ne izpremeni; slovenski izvoljenci, kar 
vas je, ostanete notri. Drugače je pri nas. Mi s tem, 
da bi od drž. zbora proč ostali, Čehom in Moravcem 
nič ne moremo pomagati; Beust, ki črez nje na dnevni 
red prestopa, niti na nas ne bi gledal. Ali prašanje je 
le to, hočemo-li za slovansko solidarnost, katere za 
zdaj tako ni, riskirati svoj položaj v deželi? Mi smo 
se odločili, da ne, da tega ne moremo. Mi smo pre- 
slabi, da bi sami vzdržali in odbili vladno silo, a žrtvo- 
vati se brez vsega upanja zmage, da si bi junaško bilo, 
ne kaže. Zato pojdemo na Dunaj, vendar imamo od 
kluba oblast, da lahko izstopimo, če bi prevideli, da 
bi to za nas in za Slovenstvo bilo bolje. 

Zato menim jaz, da naj tudi vaša dva prideta, da 
nas bo več; morebiti se vendar kaka nam ugodnejša 
stranka, nego je dualistična, osnuje, kateri potem pri- 
stopimo; če pa nikakor ne bo kazalo, pa skupaj odi- 
demo, saj nam bo pot domu vsaki dan odprta. 

Potemtakem mislim, da ni treba, da bi kdo od 
nas 12. t. m. v Celje hodil, ker mi poslanci sami od sebe 
tako za zdaj ne moremo našega sklepa prenarediti. 
Tudi goriška poslanca pojdeta na Dunaj. 

Jaz to previdim in sam živo čutim, kako težko se 
je v tem hipu odločiti, ali premisliti moramo to, da od 
nas končno rešitev avstrijskega prašanja ni zavisna; 
da mi sami, če tudi se upremo, Beustove sisteme ne 
vržemo; da pa posebno mi na Kranjskem deželi lahko 
mnogo škodimo, če vladno silo provociramo. Zato se 
mi vidi pametneje, da se šibi enako viharju upognemo, 
raji, nego da bi nas, ko bi se ustavljali, prelomil. Saj 
tako ne more dolgo ostati. Ko sila mine, mi se spet 
vzdignemo. Dr. Rieger sam nam je tako pisal, da zdaj, 
ko je solidarnost prestala, le za se skrbimo. A mi mi- 
slimo zdaj najbolje koristiti, ako Slovenstvu vsaj en 
deželni zbor ohranimo, ki bi o bolji priliki mogel svoj 
glas povzdigniti. Jaz kanim 16. t. m. od tukaj na Dunaj 
odriniti. . 

Zdravstvuj ! 

7./V. 1867. Svete C." 

Dr. Razlagu sem v vabilu pisal, da bi mi mo- 
rali sklicavati ljudske shode na raznih krajih. Odgovoril 
je, da ne more priti na shod, da pa je odločno za to, 
da Lenček in Lipold pojdeta v državni zbor. „Tudi 
zdaj ni čas za shode, katere preostra postava brani, 
torej delajmo doma na dejanski razvoj naroda v šolah 
in pri gospodarstvu." 

Pri shodu smo se zedinili, da naj gresta naša 
poslanca na Dunaj, pa „Slov. Gospodar", ki je stal na 
nekem radikalnem stališču, jih je vedno pikal, na kar 
sta oba se oglasila — najbrž je bil koncept od Svetca 
— in branila svoje stališče. 

16* 

Beust je že mesca marca grofu Taaffeju izročil 
notranje ministrstvo in junija je Taaffe bil imenovan za 
ministrskega predsednika. 

Državni zbor je bil 23. maja slovesno otvorjen 
s cesarskim nagovorom, 27. maja pa razpuščen hrvaški 
deželni zbor. 

Hrvatje so se ustavljali madžarski hegemoniji 
in izkušali pridobiti svoji deželi kolikor mogoče avto- 
nomije čeprav v zvezi z Ogrsko. Pri volitvah 1. 1866. 
je zmagala narodna stranka, kateri sta na čelu stala 
škof Strossmayer in Mrazovič. Sklenili so adreso, katero 
je nesla posebna deputacija na Dunaj, da jo izroče ce- 
sarju. V avdienci je Strossmayer v hrvaškem govoru 
razložil želje hrvatskega naroda kažoč na zasluge Hrva- 
tov v obrambi cesarstva in cesarske hiše. Cesar je kratko 
odgovoril nemški, da izraz vdanosti vzame na znanje 
in deputacija je bila odpuščena, ne da bi cesar se hotel 
meniti s posameznimi člani deputacije. Vse drugače je 
bilo, ko je nekaj dni pozneje prišla madžarska deputa- 
cija ogrskega državnega zbora. Bila je milostivo spre- 
jeta, cesar si je dal predstaviti vse člane deputacije in 
se z vsakim menil, seveda madžarski. Zdaj so vedeli 
Hrvatje, pri čem da so, toda, da se bo tako kruto in 
neusmiljeno z njimi ravnalo, kakor se je kmalu potem 
začelo pod banstvom zloglasnega Raucha, tega tudi 
najhujši pesimist ni pričakoval. 

Medtem nas je zadel občuten udarec. Koncem aprila 
smo v roke dobili poslednji list Einspielerjevega 
»Slovenca". Celovški nemški tiskar ga ni hotel več 
tiskati in tako je Andrej, ker druge tiskarne v Celovcu 
ni bilo, moral list ustaviti. In zdaj se mu je zgodila 
neprilika, zaradi katere so „Nov." po pravici zarohnele 
nad njim. Graška „Tagespost" se je namreč Andreju 
ponudila, da hoče vsem naročnikom „Slovenca" poši- 

Ijati svoj list brezplačno in Andrej je te ponudbe še 
bil vesel v svoji stiski in jo vzprejel. To je vzbudilo 
nevoljo pri mnogih naročnikih, ki „Tagespost" niso 
hoteli sprejemati, kajti je o vsaki priliki klestila po 
Slovencih. 

Bili smo tedaj zdaj spet brez večjega političnega 
lista in morali smo se resno lotiti dela, da vendar usta- 
novimo, če ne takoj dnevnik, pa vsaj časnik, ki bi po 
trikrat na teden izhajal, kajti same „Novice" in »Slo- 
venski Gospodar", ki pa je le izhajal vsakih 14 dni, 
pač niso zadostovali. Prvo je bilo, da se je „Gosp." 
izpremenil v tednik. 

Politiški list smo vedno pričakovali iz Ljubljane, 
pa zdaj, ko je Svetec, ki je edini sposoben bil tak 
list spraviti na noge, bil na Dunaju, nismo nikogar 
imeli v Ljubljani, do katerega bi se obrnili. Pred vsem 
je treba bilo kapitala, ker smo vedeli, da se bo list iz 
početka moral boriti z deficitom. Sešli smo se v Ma- 
riboru in sklenili, da se naj napravi konsorcij z deleži 
po 250 gld. Razpošiljali smo vabila na imovitejše ro- 
doljube. 

Dr. D o m i n k u š je podpisal štiri deleže, torej 1000 
gld., drugi po 1 ali 2 deleža, tako da smo do konca leta 
imeli zagotovljen znesek 6000 gld., kar se nam je zdelo 
dovolj za prvi začetek. A leto je šlo do konca in ni 
še bilo mogoče precej z novim letom začeti z izdava- 
njem „Slov. Naroda". Šele 2. aprila 1868. je prvi list 
zagledal beli dan. 

9. USTAVNE OSNOVNE PRAVICE. 

Leto 1867, dasi nam je rodilo nesrečni dualizem, 
nam je na drugi strani utrdilo ustavne pravice. Državni 
zbor, ki je pridno zboroval, je sklenil zakon o pravici 

združevanja in shodov. Decembra je bil ta zakon po- 
trjen in mi Slovenci smo se ga takoj poslužili ter 1. 1868. 
začeli sklicavati tabore. 

Tudi imenitni člen XIX ustave se je tačas sklenil 
in ko bi Čehi bili v državnem zboru, bi se temu sploš- 
nemu členu lahko dodale natančneje določbe, ker Nemci 
tačas še niso bili tako brezobzirni in fanatični, kakor 
so postali po zmagi nad Francozi. 

Cela nova ustava je bila sankcionirana decembra 
in velja še dandanes kot decembrska ustava. Kaka 
temeljita izprememba pa je nemogoča, ker je za tako 
po Šmerlingovi prvotni določbi treba navzočnosti treh 
četrti vseh poslancev in večine dveh tretjin navzočnih. 
Edini imenitni izpremembi sta bili vpeljava direktnih 
volitev za državni zbor 1. 1873. in tako zvana četrta 
kurija 1. 1900. 

Ko je ta ustava stopila v življenje, sestavilo se je 
novo ministrstvo, tako zvano meščansko (Biirgermini- 
sterium) s knezom Adolfom Auerspergom na čelu, drugi 
ministri so bili Taaffe, Giskra, Herbst, Plener, Bresti, 
Berger. 

Godrnjanje proti slovenskim poslancem se ni po- 
leglo in posebno „Slov. Gosp." je odpiral svoje predale 
dopisom, v katerih so poslanci bili hudo napadani. 
Neki dopisnik iz Zagreba 26. nov. pravi: „Vsi naši 
bečki poslanci so prav žalostna prikazen. — Naš narod 
bi res zaslužil boljše zastopnike, nego so ti krompir- 
jevci. — Tako imenovani prvaki bodo skoro ob ves 
kredit pri narodu, mlajši zarod ima pa premalo eneržije, 
ali pa preveč discipline, kakor se vzame. Edini dr. Blei- 
weis je še, ki maši luknjasti sod po svojej moči, pa 
kaj to pomaga, ko zmerom doma ostaja in v „Nov." 
toži, kajti ko bi bil on na Dunaju, gotovo se bi ne 

bilo to godilo, kar se godi na sramoto našega naroda 
itd. itd." 

Dr. Bleiweisu smo tudi na Štajerskem zelo zame- 
rili, da se ni dal voliti na Dunaj in tako vso odgovornost 
naložil na druga ramena. 



10. ETNOGRAFSKA RAZSTAVA V MOSKVI. 

Imeniten dogodek v tem letu je bila ta razstava, 
ki se je mesca maja slovesno otvorila. Njen namen je 
bil, da se slovanski narodi med seboj spoznajo po 
svojih telesnih in duševnih lastnostih. Čehi, ki so bili 
silno ogorčeni po Beustovem pritisku, so se poprijeli 
te prilike, da demonstrirajo v vseslovanskem smislu. 
Odpeljala se je mnogoštevilna deputacija, na čelu ji 
Palacki in Rieger, kateri so se pridružili zastop- 
niki srbski in hrvaški, kot slovenski reprezentanti pa 
koroški župnik Matija Maj ar, ki je tudi poslal ne- 
katere predmete na razstavo, med temi celo posteljo 
z vso opravo, kakor je navadna v Ziljski dolini, in dva 
Ljubljančana, meščan Ivan Vilhar in koncipient Hudec. 

Veliko senzacijo po vsej Evropi je vzbudil slo- 
vesni in navdušeni sprejem slovanskih gostov na ruskih 
tleh, posebno slavnostna avdienca, v kateri je car 
Aleksander II. sprejel v Carskem Selu slovanske 
potnike. Pričujoči so bili carica in carjevi otroci. Car 
je rekel Čehom: „Posebno ceno prikladamo temu, da 
vidimo tukaj vas." K vsem obrnjen pa je izgovoril te 
za tisti čas res velepomembne besede: „Bodite mi 
srčno pozdravljeni. Veselim se zelo, da vidim svoje 
rodne brate tukaj na slovanski rodni zemlji." 

Potem so se predstavljali državnemu ministru 
Gorčakovu, ki je dejal: „Nasledniki moji bodo branili 

slovanske interese, kakor jaz." Pri pojedini v dvorjan- 
skem domu pa se je učni minister Tolstoj izrazil: 
»Enota Slovanov je utemeljena na krvi, 
duhu in vedi. Slava veliki bodočnosti, 
katero božja previdnost pripravlja Slo- 
vanom." 

Tudi v Moskvi je bil sprejem veličasten in nav- 
dušen. Poudarjala se je slovanska vzajemnost in s 
slava- in ura-klici so bili povsod pozdravljani slovanski 
gostje. 

Ta vseslovanska demonstracija je dobro došla 
Nemcem, da so črnili Slovane kot izdajice Avstrije in 
Beust je imel odslej še prostejše roke, pritiskati na 
steno avstrijske Slovane. 

Še prihodnje 1868. leto, ko sem jaz v štajerskem 
deželnem zboru poudarjal zvestobo Slovanov in da se 
le njim Avstrija ima zahvaliti, da 1. 1848. ni razpadla, 
mi je poslanec dr. Rechbauer vmes klical: „Moskau", 
na kar sem mu pač odgovoril: „Jaz nisem bil v Moskvi. 
Sicer pa je tam bila le etnografska razstava, in kar se 
ob sebi umeje, bratovski sprejem došlih slovanskih 
gostov." 

Matija Maj ar pa, ko se je domov vrnil, je imel 
velike sitnobe, vendar se mu ni zgodilo nič druzega, 
kakor plačati je moral globo 25 gld., ker je župnijo 
zapustil brez višjega dovoljenja. Potem je še nadalje 
pastirjeval na Koroškem na Križni gori pri Celovcu, 
dokler se ni 1883. 1. preselil v Prago, kjer je 1. 1892. 
umrl v visoki starosti 83 let. Jaz sem samo enkrat 
ž njim bil skupaj v Celovcu, kjer sva se srečala pri 
Andreju. 

K razstavi v Moskvi bi se tudi jaz silno rad bil 
peljal, pa moje finance tega niso dopuščale. 

11. „SLO VENSKA MATICA" IN „SLO VENSKI 
ŠTAJER". 

V neki odborovi seji „Slov. Matice" sem nasve- 
toval, naj „Matica" izda popis slovenskih dežel. Za slo- 
venski Štajer sem se jaz zavezal, da preskrbim potrebno 
gradivo. Odbor je pritrdil, a kmalu sem spoznal, da 
sem se lotil naloge, katera se bo težko dala izvršiti. 
Še o tem nisem imel nobenega pojma, kako urediti 
tako knjigo. Obrnil sem se torej do svojega prijatelja 
dr. Ivana Geršaka, ki je tačas bil koncipient pri 
dr. Križanu v Ptuju. On mi je takoj poslal načrt, kako 
se naj tvarina uredi. Jaz sem se obrnil do raznih pisa- 
teljev in vsak mi je obljubil, da bo spisal svoj oddelek. 

Razdelili pa smo si tvarino tako: 

A Dežela: 

1. Zemljepisne razmere prof. Šuman." 

2. Zemeljske razmere Andr. Pirnat. 

3. Meteorologija Ivan Žuža. 

4. Rodovitnost zemlje dr. G. Ipavic. 

B. Prebivavci: 

1. Kulturnohistorične razmere . . . prof. Janko Pajk. 

2. Telesne razmere dr. J. Vošnjak. 

3. Duševne razmere Bož. Raič. 

4. Državne razmere dr. Janko Sernec. 

C. Narodno gospodarstvo: 
Statistika. — Produkcija. — Obrt- 

nost. — Društva. — Trštvo. — 

Konsumcija dr. J. Geršak. 

D. Zgodovina: 

1. Zunanja Dav. Trstenjak. 

2. Znotranja Ivan Macun. 

Od te knjige sta le prvi in drugi del prišla na 
svetlo, 1. 1868 in 1870. Dokler sem bil še v odboru 
„Slov. Matice", me je tajnik Lesar v vsaki seji dregal, 
kaj je s „Slov. Štajerjem", dasi jaz nisem bil kriv, da 
pisatelji, ki so prevzeli svoje oddelke, jih niso spisali. 

12. PISATELJSKI HONORARJI. 

Naj tu omenim, kakšne honorarje so dobivali slo- 
venski pisatelji v tisti dobi. „Novice" iz, početka in 
menda še tudi pozneje niso plačevale nobenega hono- 
rarja za spise, ki so jih sprejemale v list, dopisniki so 
morali biti veseli in ponosni, da so se sploh tiskali 
njihovi dopisi. Dav. Trstenjak je veliko učene in 
leposlovne tvarine izročil „Nov." Kake nagrade ni za- 
hteval, niti prejel. In tako menda tudi drugi sodelavci. 
Tudi Einspielerjev „Slovenec" se je zanašal na brez- 
plačne sodelavce in Andrej je včasi celo zarohnel nad 
nami, če mu nismo redno pošiljali članke in dopise. 

Ko smo „S1. Narod" ustanovili, smo sklenili pla- 
čevati za članke in listke, da si tako pridobimo za- 
nesljive sodelavce. Tarifa je bila po 2 kraje, za tiskano 
vrsto, kar je znašalo za navaden članek ali listek po 
2 do 2 V2 gld. Za dopise nismo plačevali. Pri tej skromni 
tarifi je ostalo še tudi pozneje, ko se je list v Ljub- 
ljano preselil in dnevnik postal. Še v osemdesetih letih 
smo se držali dvakrajcarskega honorara. 

Kar se tiče leposlovnih listov, je Janežič, kakor 
je znano, pisateljem, n. pr. Jurčiču, dajal nagrade, kolikor 
je pač mogel, tudi Stritar. Za „Ljublj. Zvon" smo 
dobivali po 25 gld. za tiskano polo, kar je gotovo majhen 
honorar za tako velik format, ki vzame dosti rokopisa. 

Pošteno in, rekel bi splendidno, je plačevala Mo- 
horjeva družba. Za knjigo „Umno kletarstvo" sem 

dobil celo po 35 gld. za polo. Razpisavala je družba 
vsako leto darila po 35 gld. za manjše naučne in pri- 
povedne spise, ki navadno še ^'2 pole niso obsegali. 

„SI. Matica" je plačevala in menda plačuje še 
zdaj po 25 gld. in tudi več za polo. 

Pri teh plačah pač slovenski pisatelj ne more 
obogateti, pa kaj govorim, še preživiti se ne more, k 
večemu ob kruhu in vodi. 

Od založnikov knjig sta le Blasnik in Giontini 
pisateljem plačevala honorarje; pozneje jih je začel tudi 
Bamberg izdavati in pri tem menda ni slabo izhajal, 
ker je knjigam nastavljal visoke cene. 

Svoj roman „Pobratimi" sem sam založil, ker 
sem pri „S1. Matici", ko je razpisala častne nagrade 
iz Tomšič -Jurčičeve ustanove, propadel proti povesti 
„Prihajač". Tudi razpečal sem ta roman, ki je bil 
tiskan v 1200 izvodih, sam po svojih mnogih prija- 
teljih in znancih, da mi je le prav malo iztisov ostalo. 
In bili niso le pokriti stroški za tisk in vezanje — dal 
sem vse iztise v platno vezati — , ampak mi je ostalo 
še nekaj za honorar. 



S tem končam drugi del svojih spominov. Doživel 
sem pač, kakor je to navadno v človeškem življenju, 
vesele in tužne dneve, dosti dela in skrbi, malo mira 
in razvedrila. Pa vse mine — in življenje je teklo naprej 
svojim tekom, kako, povem v prihodnjem delu, če mi 
Bog da še toliko časa na tej zemlji, da ga dovršim. 



IMENIK IN KAZALO. 



Adamovič 4. 

Aksakov 43. 

Aleksander II., 247. 

Ambrož 96. 

Bach 186, 195. 

Belcredi 185, 205, 231. 

Beust 216, 231, 236, 238. 

Bistrica Slov. 107. 

Bleiweis Janez dr. 82, 85, 92, 

117, 147, 187, 194,211,214, 

240, 247. 
Bleiweis Karol dr. 66, 94. 
Bled 135. 
Brumen dr. 89. 
Cameri 233. 
Celje 13, 15. 
Chocholovšek 116, 133. 
Cigale 157. 
Cimperman 157. 
Ciril-Metodove slavnosti 143. 
Gosta 183, 187, 213, 240. 
Čehi 212, 237, 242. 
Čitalnica Mariborska 103. 
Člen XIX 246. 
Čolnik 224. 
Čop 96. 
Čuček 159. 
Deak 205. 

Deželni zbori 193, 231, 238. 
Dežman 85. 
Dimler 41. 



Dominkuš dr. 113, 116, 125, 

187, 199, 223, 225, 245. 
Državni zbor 245. 
Duhovski stan 20. 
Dualizem 216. 
Dunaj 32. 
Eder 24. 
Einspieler Andrej 82, 117, 157, 

165, 187, 200, 206, 211. 
Erjavec 157. 
Etnografska razstava v Moskvi 

247. 
Fleišman 90. 
Florian 74. 
Franci 187. 
Fux dr. 65. 
Geršak dr. 187, 249. 
Gimnazija v Celju 15. 
Goedel 233. 
Gorčakov 247. 
Gradec 22. 
Grizold 203. 
Grščina 16. 
Hajšek 31. 
Herman 85, 134, 144, 160, 196, 

210, 229, 232. 
Hermanov govor 134. 
Hleb 203. 
Hohenwart 230. 
Hrvati 237, 244. 
Hyrtl 5. 



